
KJØBENHAVN  —  FORLAOSTRYKKERIET 


FORORD 

OM  denne  Samling  Soldaterbreve  gælder  det  i 
endnu  højere  Grad  end  om  den  tidligere 
udgivne,  at  den  ikke  maa  opfattes  som  et  fuld- 
stændigt Udtryk  for  Brevskrivernes  Følelser  og  Tan- 
ker eller  for  Stemningen  i  den  Befolkning,  de  tilhører. 
Ikke  blot  er  disse  Breve  ligesom  alle,  der  rundt  om  i 
de  krigsførende  Lande  offentliggøres  fra  Fronterne, 
censurerede  inden  Udgivelsen,  men  man  maa  efter 
Forholdenes  Natur  regne  med,  at  de  allerede  fra  Brev- 
skriverens Haand  har  været  præget  af  større  Forsig- 
tighed og  mindre  Aabenhj ærlighed  end  dem,  der 
stammer  fra  Landenes  indfødte  Undersaatter :  Tyske- 
re, Englændere  og  Franskmænd.  Der  er  vigtige 
Spørgsmaal,  man  ikke  kan  vente  omtalt  i  dem,  og  som 
man  derfor  gør  klogt  i  ikke  at  finde  Svar  paa. 

Men  intet  kunde  være  mere  forkert  end  heraf  at 
slutte,  de  er  værdiløse.  Man  kan  i  saa  Henseende 
paaberaabe  sig  den  sikreste  Dommer,  nemlig  Erfa- 
ringen, De  er  blevet  udgivet  (i  „Heimdal",  de  fleste 
i  „Flensborg  Avis"  og  i  „Dybbøl-Posten"),  og  de  er 
blevet  læst  med  den  største  Interesse  ikke  blot  af 
Kammeraterne  i  Felten  og  af  Slægt  og  Venner  der- 
hjemme, men  ogsaa  af  Dagspressens  Tusinder  her  i 
Kongeriget. 

Sønderjyske  Soldaterbreve  1 


Og  dog  tør  man  rolig  paasiaa,  at  kun  jaa  ved,  hvad 
de  virkelig  indeholder.  Dette  træder  først  frem  ,  naar 
de  ses  i  Sammenhæng.  Mange  Bække  smaa  gør  en 
stor  Aa.  Hvad  der  undgaar  Opmærksomheden  i  de 
enkelte  Breve  eller  glemmes  fra  det  ene  til  det. andet, 
det  former  sig,  naar  de  faar  Lov  til  at  belyse  hver- 
andre; til  et  rigt  og  mangfoldigt  Indtryk.  De  fleste  af 
Brevskriverne  er  ypperlige  Fortællere,  der  med  Klar- 
hed, Lune  og  Stemning  formaar  at  berette,  hvad  de 
har  oplevet.  Man  faar  gennem  deres  Breve  ikke  blot 
som  i  de  engelske,  Billeder  af  Krigen  selv  med  dens 
Anstrengelser  og  Farer,  men  ogsaa  af  den  mægtige 
Organisation,  der  siaar  bag  dem.  Man  faar  Glimt  i 
Glimt  Illustrationer  til  de  Forskydninger  mod  Vest 
og  Øst,  der  allerede  nu  er  Historie.  Man  faar  Lejlig- 
hed til  baade  at  se  den  enkelte  Begivenhed  spejle  sig 
i  flere  Iagttageres  Opfattelse  (Slaget  ved  Soissons) 
og  til  at  følge  enkelte  Brevskrivere  (Jens  Christensen 
fra  Sundeved,  Th.  K.,  Hans)  saalænge,  at  man  be- 
varer et  personligt  og  levende  Indtryk  af  dem.  Men 
navnlig  faar  man  Lejlighed  til  at  lære  saamange  Brev- 
skrivere at  kende,  at  man  derigennem  kan  faa  Øje 
paa  deres  Fællespræg. 

Hvorledes  er  da  dette?  Svaret  kan  kun  blive  eet: 
de  er  Mænd,  og  de  er  danske  Mænd.  Man  har  anført 
Udtalelser  fra  tysk  Side,  der  viser,  at  man  der  er  klar 
over  det  første,  at  man  véd  at  vurdere  Nordslesviger- 
nes Mod,  Pligttroskab  og  Intelligens.  Om  det  sidste 
behøves  ingen  Udtalelser  eller  Indrømmelser,  det 
lyser  ud  af  hver  Linie  i  denne  Bog.  Disse  Breve  er 
ikke  oversatte;  de  er  i  Polen,  i  Rusland,  i  Frankrig, 


i  Belgien  skrevet  paa  vort  Modersmaal.  Og  de  er 
skrevet  ud  af  et  Sind,  en  Følelse,  et  Væsen,  vi  gen- 
kender. Det  er  ikke  blot  vore  Sange  og^vore  Ordsprog, 
der  giver  Sproget  Fynd  og  Farve,  vore  Salmer,  der 
skænker  Løftelse  og  Trøst  —  det  er  vore  Sædvaner, 
vor  Husskik,  vore  Forestillinger,  der  danner  Bag- 
grunden for  de  Erfaringer,  Brevene  heretter  om.  I 
Sandhed,  det  er  ikke  nødvendigt  at  tale  om  Dansk- 
heden, den  er  til  Stede  overalt. 

Om  en  anden  Åandsmagt,  nemlig  Kristendommen, 
kan  omtrent  det  samme  siges.  Det  vilde  være  at  for- 
dølge Sandheden  ikke  at  indrømme,  hvad  den  har  be- 
tydet; Brev  efter  Brev  vidner  derom.  Nationalt  staar 
vi  i  Gæld  til  den.  Den  har  givet  Haab  i  Fortvivlelsen, 
gjort  det  muligt  at  bevare  Kræfter  og  Fortrøstning 
under  selv  de  strengeste  Prøvelser,  den  har  bidraget 
sit  Hl  det  Præg  af  rolig,  ja  munter  Mandighed,  der 
gør  disse  Breve  —  trods  alt  —  til  et  opløftende  Vid- 
nesbyrd om,  hvilke  Kræfter,  der  bor  i  vor  Æt.  Vi 
har  Grund  til  at  være  stolte  af  vort  Slægtskab  med 
disse  Mænd.  Maaite  vi  ogsaa  have  Ret  dertil. 

Dette  Spørgsmaal,  som  de  stiller  os  i  vor  Tryghed, 
er  maaske  det  dybeste  i  det  gribende  Indtryk,  de  efter- 
lader. 


MIN  DRENG 

En  nordslesvigsk  Moder 
offentliggør  i  „Heimdal* 
følgende  smukke,  lille 
Digt: 

Han  sover  nu  i  fremmed  Jord, 
min  muntre,  blonde  Dreng. 
Hans  Billed,  som  jeg  fik  i  Fjor, 
det  har  jeg  stillet  paa  mit  Bord 
ved  Siden  af  min  Seng. 

Hver  Morgen  er  de  kære  Træk 
det  første.  Øjet  ser. 
Kan  jeg  det  tro,  at  han  er  væk, 
min  store  Dreng,  saa  klog  og  kæk, 
at  ej  han  kommer  mer? 

Hvor  blev  min  Stue  kvalm  og  trang 
og  livløs  Skov  og  Eng, 
da  mer'  ej  lød  hans  glade  Sang. 
Og  Tiden  blev  saa  trist  og  lang, 
min  egen,  egen  Dreng! 

Anna  Jakobsen. 

Første  Kampe. 

Frankrig  (lige  over  Grænsen),  d.  25.  Aug. 

Den  23.  —  en  Søndag  —  havde  vi  en  større  Kamp. 
Allerede  om  Lørdagen  havde  vi  hørt,  at  Englænderen 
var  landet  og  kun  stod  10 — 20  Kilometer  fra  os.  Vi 
var  alle  klar  over,  at  næste  Dag  maatte  bringe  os  et 
Sammenstød  med  ham. 

Om  Lørdagen  havde  vi  gjort  en  lang  Marsch,  men 
temmelig  mange  af  Kompagniet  var  bleven  liggende 
undervejs,  mer  eller  mindre  udmattet.  Klokken  QVa 
om  Formiddagen  lagde  jeg  mig  ogsaa  tillige  med  2 — 
3  andre  Nordslesvigere  i  Landevejsgrøften,  ikke  at 
vi  var  synderlig  trætte,  men  Madposen  var  tom,  den 
vilde  vi  fylde  ved  at  gaa  ud  paa  egen  Haand.  Vi  lagde 
os  lige  udenfor  en  større  By.  Vi  fik  der  Brød  og 
Kaffe,  Frugt  og  Chokolade,  og  snart  gik  vi  atter  i 
Trop  hen  ad  Vejen,  hver  med  et  helt  Brød  i  Tor- 
nystret. Det  lettede.  Om  Aftenen  søgte  vi  igen  hen  til 
vort  Kompagni.  Da  var  det,  vi  fik  at  høre,  Fjenden 
stod  i  Nærheden. 

Vi  lagde  os  til  Ro  i  Teltet,  uvisse  om,  hvad  Mor- 
gendagen vilde  bringe,  men  bange  for,  at  vi  ikke  alle 
vilde  sidde  sammen  næste  Aften. 

Jeg  sov  udmærket  den  Nat  lige  til  vi  blev  vækkede 
Klokken  4.  Rimdt  i  Horisonten  lyste  store  Baal  — 

brændende  Gaarde.  Snart  begyndte  det  at  støvregne, 
og  alt  var  graat  og  trist.  Alle  gik  alvorlige  omkring, 
hver  havde  nok  i  sine  egne  Tanker.  Troppernes  Op- 
marsch  begyndte  allerede.  Først  henad  Halvottetiden 
satte  mit  Kompagni  sig  i  Bevægelse.  Marschen  blev 
jævnlig  afbrudt,  Regnen  sivede  stadig  ned.  Saaledes 
gik  det  fremad  i  et  Par  Timer.  Troppemasser  drog 
forbi  os  paa  Vejen,  Artilleriet  kørte  frem,  saa  Jor- 
den gungrede.  Maskingeværer  og  Pionerer  ligeledes. 

Ved  Hal  vellevetiden  bøjede  vi  af  til  venstre  ind  i 
en  Skov.  Endnu  var  alt  roligt,  ikke  et  Skud  hørtes. 
Himlen  var  nu  efterhaanden  klaret  og  Solen  brudt 
igennem.  Klokken  11,10  faldt  det  første  Skud,  og 
snart  var  der  en  livlig  Skydning  i  Gang,  baade  af  Ka- 
noner og  Bøsser.  Vi  gik  stadig  fremad  i  Skoven,  dæk- 
ket af  den,  traadte  saa  ud  af  den,  og  i  Løb  gik  det  over 
en  aaben  Plet,  hvor  vi  paa  den  anden  Side  af  en  Vej 
kastede  os  ned.  Pludselig  dukker  vi  alle  som  paa 
Kommando  Hovederne ;  en  Kugle  kommer  hvinende, 
pibende  over  vore  Hoveder  og  slaar  med  et  Smeld 
ind  i  et  Træ.  Det  var  den  første.  Atter  gaar  det  ind  i 
Skoven. 

Først  hen  ved  1 -Tiden  træder  vi  fremad  i  sluttet 
Trop.  Fjenden  er  kastet  tilbage  over  en  Kanal,  men 
vore  første  Saarede  bringes  ogsaa  allerede  bort  af 
Røde  Kors.  Snart  møder  vi  ogsaa  saarede  Englænde- 
re, men  vi  skænker  dem  næppe  en  Tanke.  I  Løb  gaar 
det  fremad,  over  en  Bro,  over  Kanalen.  Vi  er  paa 
den  anden  Side.  Kuglerne  begynder  at  pibe  i  en  be- 
tænkelig Nærhed,  men  det  vænner  man  sig  snart  til, 
langt  værre  er  Ventetiden,  som  gaar  forud  for  Kam- 


SOLDATERBREVE  9 

pen,  endnu  er  alle  med.  Vi  kravler  igennem  en 
Tjørnehæk  og  formerer  Skyttekæde.  Vi  gaar  fremad, 
tager  Stilling,  men  kan  intet  se  der.  Forude  høres  en 
voldsom  Skydning.  Der  kommanderes:  „Spring 
fremad".  Vi  løber,  men  mødes  af  en  rasende  Gevær- 
ild, det  gaar  fremad  op  paa  Højen,  og  ude  i  Kanten 
af  en  Roemark  kaster  vi  os  ned. 

Bag  os  høres  en  forfærdelig  Stønnen  og  Jamren  af 
de  Saarede.  Kuglerne  piber  omkring  og  slaar  ned 
foran  os,  Sandet  sprøjtede  mig  ind  i  Ansigtet.  Det  er 
forfærdeligt,  thi  man  kan  ikke  se  Fjenden,  vi  er 
dømte  til  Uvirksomhed.  Jeg  hæver  Hovedet  lidt  for 
at  se  fremad.  Øjeblikkelig  slaar  to  Kugler  igennem 
mit  Kogekar  paa  Tornystret.  I  kan  tro,  at  jeg  duk- 
kede mig  i  en  Fart.  Der  kommanderes  atter  „Spring 
fremad"  og  igen  gaar  det  fremad,  sanseløst,  kun  op- 
sat paa  at  finde  Dækning  for  Fjendens  Ild.  Dæknin- 
gen fandt  vi,  endda  meget  god  Dækning,  nede  i  en 
Hulvej.  Der  var  vi  foreløbig  udenfor  Fare.  Jeg  aan- 
der  atter  op.  Men  en  Stund  som  den  oppe  paa  Højen 
i  Roemarken  ønsker  jeg  ikke  at  opleve  igen.  Det  er 
forfærdeligt,  men  dobbelt  forfærdeligt,  naar  man  skal 
ligge  uvirksom,  udsat  for  Fjendens  Ild  baade  forfra 
og  fra  Siden.  Der  blev  Nis  Hansen  fra  Kajnæs  let 
saaret  i  Haanden.  Hans  Jensen  fra  Sønder  Hostrup 
blev  saaret  i  Benet.  Ja  der  mistede  vi  saa  mange  gode 
Mænd.  Hermed  var  Kampen  dog  langtfra  endt.  Ar- 
tilleriet kørte  nu  op  og  rømmede  Markerne  foran  os, 
og  Byen  i  dens  Udkant  blev  skudt  sammen,  nu  kun- 
de vi  igen  gaa  frem,  saaledes  blev  vi  ved  til  om  Afte- 
nen henad  Ottetiden. 

Da  vi  er  kommen  godt  ind  i  Byen,  var  det  halv- 
mørkt i  de  snævre  Gader.  Der  bragede  en  Gevær- 
salve imod  os,  uden  at  det  er  muligt  at  se,  hvorfra 
den  kom.  Vi  skød  paa  maa  og  faa  og  trak  os  skynd- 
somst tilbage  i  Gang  og  i  Løb  ud  af  Byen  til  Yder- 
kanten. Det  var  nu  blevet  helt  mørkt.  Vi  laa  halvt- 
sovende  og  frysende  oppe  i  en  Roemark.  Ikke  en 
Smule  Brød  i  Tasken,  næppe  nok  en  Taar  Vand  i 
Flasken  og  foran  os  den  fjendtlige  Hær. 

Der  laa  vi  en  Times  Tid,  saa  gik  det  fremad  ud  i 
Mørket.  Vi  var  allesammen  dødtrætte,  men  vi  maatte 
arbejde  hele  Natten  paa  Løbegrave  for  at  søge  Dæk- 
ning deri  om  Morgenen  mod  Englændernes  Granat- 
ild. 

Hen  paa  Morgenstunden  kaster  jeg  mig  et  Øjeblik 
ned  paa  et  Knippe  Halm  og  sover  øjeblikkelig  ind. 
Jeg  vækkes  af  Raabet:  „Belgierne  kommer  I"  Hele 
Kompagniet  staar  da  færdigt  til  at  indtage  Stillingen. 
Jeg  skynder  mig  at  komme  ned  i  Graven. 

Om  Natten  ved  Halvtolvtiden  kom  Feltkøkkenet, 
hilst  med  Jubel.  Vi  fik  Kaal.  Det  smagte,  vækkede 
de  sløvede  Livsaander,  satte  nyt  Mod  i  os  og  sporede 
tillige  til  Virksomhed. 

Næppe  var  vi  kommen  ned  i  Graven,  før  der  be- 
gyndtes en  voldsom  Kanonild  imod  os.  Det  var,  som 
om  alle  Helvedes  Aander  var  slupne  løs.  Det  suste 
og  peb  os  om  Ørene,  buldrede  og  bragede  over  vore 
Hoveder.  Vi  kunde  iagttage  Skuespillet  med  Sindsro, 
for  vi  var  i  Sikkerhed.  Granaterne  kommer  hvinen- 
de og  susende,  de  springer  med  et  Knald  i  Luften, 

der  ses  et  Glimt,  en  hvid  Sky  af  Røg  paa  Stedet,  hvor 
dette  gaar  for  sig,  og  en  Regn  af  Jernstumper  falder 
dernæst  ned  paa  Jorden.  Vi  forblev  i  Gravene  til 
Klokken  10,  saa  trak  Englænderne  sig  tilbage,  og  vi 
gik  et  andet  Sted  hen  for  der  at  opkaste  Skyttegrave. 
Næppe  er  vi  færdige  dermed,  og  jeg  har  sammen 
med  J.  J.  faaet  mig  et  Bad  i  en  lille  Bæk,  da  der  kom- 
mer Ordre  til  Marsch.  Middagsmad  har  vi  faaet,  men 
vi  er  uden  Brød.  Det  hedder,  at  vi  skal  ind  i  Frank- 
rig. Et  kilometerlangt  Tog  af  alle  Vaabenarter  sætter 
sig  i  Bevægelse.  Idelig  er  der  smaa  Standsninger. 
Det  bliver  mørkt,  men  ude  i  Synsranden  lyser  5  Ilde- 
brande. Vi  er  saa  trætte.  Ikke  før  Klokken  1  naar  vi 
Pladsen,  hvor  vi  skal  bivuakere.  Nu  skal  der  hentes 
Vand  og  bygges  Telte.  Men  vi  er  for  trætte.  Uden  Af- 
tensmad hyller  vi  os  ind  i  vore  Overfrakker  og  Telte 
og  sover.  Jeg  sover  som  en  Sten  til  om  Morgenen 
Klokken  5,  da  vi  blev  vækkede.  Vi  fik  Kaffe,  og  hver 
3.  Mand  fik  et  Brød  at  dele. 

Det  var  lidt  om  Feltlivets  Anstrengelser  og  Farer. 
Hovedsagen  er,  at  vi  lever  og  er  sunde  og  raske. 

I  Dag  er  der  atter  blevet  kæmpet,  men  vort  Regi- 
ment har  ikke  været  med. 

Jeg  kunde  fortælle  Smaatræk  fra  Kampene,  men 
der  er  ikke  Papir  nok.  Naar  man  ligger  i  Kuglereg- 
nen er  det  helt  andre  Tanker,  der  opstiger  i  en,  end 
naar  man  gaar  ved  sin  daglige  Dont.  Mange  bad  høj- 
lydt, da  vi  var  naaet  op  paa  Højen.  I  saadanne  Øje- 
blikke, naar  Ordren  lyder  „Spring  frem!"  gaar  det 
løs  for  Livet.  Den,  der  bliver  liggende,  lader  fejgt  os 

andre  i  Stikken.  Det  er  ham  —  Fjenden  —  eller  mig 
det  gælder.  Hilsen  fra  Jer  Søn.  j.  L. 

(Brevskriveren  er  en  ung  Alsinger,  der  senere  blev  saaret 
i  Armen  og  bragt  paa  et  fransk  Lasaret.  Brevet  er  til  hans 
Forældre.) 


En   nordslesvigsk   Landmands  Indtryk  i  Belgien   og 
Frankrig. 

Noyon,  24.  10.  14. 

Kære  Moder  I 
Da  jeg  i  Dag  har  god  Tid,  vil  jeg  meddele  dig  nogle 
Indtryk  af  mine  Krigsoplevelser,  siden  jeg  forlod 
Hjemmet.  Den  4-spændige  Proviantkolonne,  som  jeg 
er  tildelt,  blev  jo  udrustet  i  Rendsburg.  Halvdelen  af 
Mandskabet  er  fra  Nordslesvig  og  Resten  fra  Sydsles- 
vig. Alle  Egne  af  Nordslesvig  er  repræsenterede  i  Ko- 
lonnen, baade  fra  Als  og  Sundved  og  de  øvrige  Am- 
ter. Efter  at  vi  var  blevne  udrustede,  foregik  Udrej- 
sen over  den  nye  store  Kanalbro  gennem  Holsten  til 
Hamburg.  Paa  alle  Jernbanestationer  stod  der  jo  vrim- 
lende fuldt  af  Folk,  der  ønskede  os  Lykke  paa  Rej- 
sen. Vi  blev  overdængede  med  Spisevarer,  Cigarer 
og  Blomster,  særlig  i  Hamburg.  Derefter  fortsattes 
Rejsen  gennem  Hannover,  Vestfalen  og  Rhinprovin- 
sen til  Aachen.  Vi  stoppede  paa  flere  Stationer  under- 
vejs for  at  faa  Middagsmad.  Paa  en  af  Holdestationer- 
ne stod  der  ogsaa  fuldt  af  nysgerrige.  Ved  vor  An- 
komst maa  Maalet  have  røbet  os,  for  man  hørte  Folk 
sige :  „Nun  kommen  die  Danen !"  (Nu  kommer  Dan- 
skerne!) En  tilstedeværende  Officer  bemærkede  her- 

til:  „Ja,  mit  den  Leuten  mochte  ich  auch  ins  Feld 
ziehen  I"  (Ja,  med  de  Folk:  vilde  jeg  ogsaa  nok  drage 
i  Krig  I) 

Hele  Turen  til  Aachen  varede  36  Timer.  Dagen  ef- 
ter at  vi  havde  naaet  vort  foreløbige  Bestemmelses- 
sted, foregik  Afmarschen  over  den  belgiske  Grænse 
i  Retning  af  Liittich.  Straks  efter  at  vi  havde  passeret 
Grænsen,  fik  man  en  Forsmag  paa  det,  der  vilde 
komme.  Langs  Landevejen  laa  døde  Heste  og 
splintrede  Vogne  og  Automobiler. 

En  af  de  første  Dage  laa  vi  i  Bivuak  ved  et  af  de 
østlige  Forter  ved  Liittich.  Det  var  det  første  Møde 
med  Grave  af  vore  faldne  Kammerater.  Det  gør  jo  et 
vemodigt  Indtryk  paa  en,  første  Gang  man  staar  ved 
Hvilestedet  for  saa  mange  unge  tapre  Landsmænd. 

Den  belgiske  Civilbefolkning  var  meget  fjendtlig 
sindet  imod  os,  og  flere  Nætter  i  Træk  blev  vi  be- 
skudte af  dem,  naar  vi  laa  og  sov.  Men  det  endte  jo 
med,  at  de  nærmeste  Huse,  hvorfra  der  var  bleven 
skudt  paa  os,  blev  afbrændte,  og  Folk,  der  var  i  Be- 
siddelse af  Vaaben,  fik  at  mærke,  hvad  det  betyder 
at  skyde  paa  Soldaterne. 

Den  østlige  Del  af  Belgien  bliver  udelukkende  be- 
nyttet til  Græsgange.  Hele  Marker  er  tilplantede  med 
Frugttræer  i  snorlige  Rækker.  Byen  Luttich  ligger  i 
en  dyb  Dalsænkning.  Her  i  Byen  havde  jeg  Lejlighed 
til  at  se  de  nyeste  store  kruppske  Kanoner  i  Virksom- 
hed. De  stod  opstillede  i  en  Park  i  Byens  Udkant. 
Ved  det  første  Skud  raslede  Glasset  fra  de  nærmeste 
Vinduer  ned  paa  Fortovet,  saa  man  gik  og  vadede  i 
Glas.  Enkelte  Steder  var  Gibsloftet  faldet  ned  paa 

Gulvet  af  Lufttrykket,  og  selve  Projektilet  gaar  jo 
igennem  de  mest  moderne  Fæstningsanlæg. 

Fra  Luttich  gik  Turen  over  Grinde — ^Tirlemont  til 
Waterloo.  Paa  dette  minderige  Sted  kommer  man  jo 
uvilkaarlig  til  at  tænke  paa  de  store  Afgørelser  i  Ver- 
denshistorien, som  her  fandt  Sted.  Landskabet  er  nu 
ændret  til  udelukkende  Kornavl,  og  det  paa  en  Jord, 
som  vi  ikke  har  Mage  til  i  Nordslesvig,  dybbrun  og 
kalkrig  Lerjord,  som  alligevel  er  bekvem  at  arbejde 
med. 

Derfra  fortsattes  Rejsen  over  Mons  til  den  franske 
Grænse,  som  vi  passerede  den  24.  August  Klokken  7. 
Efter  den  Tid  har  vi  jo  været  i  det  nordlige  Frankrig. 
Men  jeg  maa  sige,  at  jeg  havde  rigtignok  haft  en  an- 
den Mening  om  det  smukke  Frankrig.  Landskabet  er 
jo  dejligt ;  men  de  fleste  Huse  og  Gaarde  er  forfaldne 
og  smudsige  baade  ude  og  ii^e.  Næsten  hvert  Hus  er 
omgivet  af  en  Mur,  saa  det  danner  noget  afsondret 
for  sig  selv.  Man  mindes  det  engelske  Ordsprog :  My 
house  is  my  castle.  (Mit  Hus  er  min  Borg.)  Ogsaa 
Landmændenes  Driftsmaade  synes  at  være  en  Del 
Aar  tilbage  i  Tiden.  Selve  Befolkningen  her  er  der- 
imod flink  over  for  os  i  Forhold  til  Belgiens.  Nu  er 
det  jo  kun  kedeligt,  at  jeg  ikke  har  lært  Fransk  i  Sko- 
len i  Steden  for  Engelsk.  Men  det  gaar  alligevel  over 
Forventning,  thi  ved  Hjælp  af  Fingersproget  og  nogle 
tillærte  franske  Benævnelser  kommer  Forstaaelsen  jo 
alligevel  i  Gang. 

Vor  Vej  gennem  Belgien  kan  vist  let  findes  af  dem, 
der  kommer  bagefter,  thi  langs  med  Vejen  ligger  der 
tomme  Vinflasker  og  Fjer  af  Høns,  som  vi  her  kalder 

Manøverfugle.  Min  Kammerat  i  Forspandet,  Georg 
Petersen  fra  Bredsted,  har  vist  sig  som  en  vældig  Nim- 
rod. Med  en  Jagtbøsse,  han  fandt  undervejs,  skyder 
han  vilde  Kaniner,  Harer,  Duer  og  Fasaner,  og  koge 
og  stege  kan  vi  jo  nu  alle. 

Klæderne  har  vi  jo  ikke  haft  af  Kroppen,  siden  vi 
forlod  Hjemmet ;  men  engang  imellem  maa  de  jo  dog 
skiftes  og  vaskes.  Et  Sted  undervejs  saa  jeg,  hvorledes 
Kammeraterne  gjorde  Indkøb  af  Linned  i  en  Forret- 
ning. Ejeren  var  for  Resten  ikke  hjemme  paa  Grund 
af  Krigen.  De,  der  kom  først  til  Mølle,  fik  jo  Skjorter, 
der  passede;  men  Resten  maatte  nøjes  med  Damelin- 
ned; men  til  Gengæld  var  det  jo  saa  forsynet  med 
ægte  Brysseler  Kniplinger. 

Vi,  som  er  tildelte  Proviantkolonnen,  kommer  jo 
ikke  i  direkte  Kamp  med  Fjenderne,  men  møder  dem 
derimod  som  døde,  saarede  eller  Fanger.  Uniformen 
for  den  belgiske  Soldat  har  stor  Lighed  med  de  dan- 
ske Uniformer,  kort  Jakke  og  den  lille  trekantede  Hue 
paa  Siden.  De  engelske  Soldater,  jeg  har  mødt,  var 
smaa,  smidige  Folk,  og  man  fik  Indtryk  af,  at  de  alle 
var  Idrætsmænd,  der  kunde  have  vundet  L  Pris,  hvis 
det  havde  været  Fodboldsturnering  i  Stedet  for  Ver- 
denskrig. De  skotske  Højlændere  gør  et  umilitærisk 
Indtryk  med  deres  skørteagtige  Paaklædning.  De 
fangne  Franskmænd  har  set  meget  anstrengte  ud,  og 
de  er  ikke  saa  kraftige  som  for  Eksempel  de  Land- 
mænd her  i  Kolonnen,  der  er  opvoksede  ved  de  nord- 
slesvigske Kødgryder. 

Ansigtsfarven  paa  de  afrikanske  Tropper  varierer 
jo  fra  lysebrunt-mørkebrunt  til  vaskeægte  Negre.  De 

ser  ikke  ud  til  at  være  rustede  til  et  Vinterfelttog.  Nu 
skal  der  jo  ogsaa  være  kommet  en  Del  indiske  Trop- 
per til  Marseille;  men  det  er  nok  et  stort  Spørgsmaal, 
om  Mændene  fra  det  solrige  Indien  formaar  at  gøre 
stort  Udslag  over  for  vore  Tropper. 

De  Egne,  hvor  Krigen  har  raset,  har  jo  lidt  uhyre 
meget  i  de  faa  Uger,  det  har  staaet  paa.  Husene  i 
Byerne  er  jo  til  Dels  nedskudte  og  Broerne  over  Flo- 
derne sprængte  i  Luften.  Naar  man  gaar  og  tænker 
paa  Hjemmet,  maa  man  jo  være  glad  for,  at  vor  snæv- 
re Hjemstavn  er  bleven  forskaanet  for  Krigens  Ræds- 
ler. Og  vi  haaber  jo  paa,  at  den  store  Verdenskrig 
snart  maa  være  forbi.  Din  trofaste  Søn 

Mathias. 
<d.  e,  Mathias  Jepsen  af  Rørkær). 


Indmarschen  i  Frankrig. 

d.  28.  Septbr.  1914. 

Her  er  næsten  ikke  Skrivemateriale  at 

faa.  Vi  fik  i  Morges  2  Kort  udleveret  til  12  Mand. 
Jeg  har  det  ellers  godt.  Vi  har  nu  ligget  i  Stilling  her 

ved det  er  en  lille  Landsby,  i  næsten  fjorten 

Dage.  Det  ser  ellers  ikke  godt  ud  her  i  Frankrig. 
Byerne  er  næsten  fuldstændig  udplyndrede  og  for- 
ladt af  Civilbefolkningen.  Det  er  dog  ikke  os  der 
plyndrer.  Det  har  Franskmændene  besørget,  før  vi 
kommer.  Men  I  kan  jo  nok  tænke  Jer,  at  naar  vi 
ligger  her  paa  et  Sted  med  over  Hundrede  store  He- 
ste i  fjorten  Dage,  saa  tager  det  slemt  paa  Bondens 
Hø  og  Kom,  for  det  bliver  blot  hentet  i  Laderne  og 
paa  Marken. 

Vi  traf  forleden  tre  franske  Familier,  som  logerede 
i  en  Lade.  De  var  flygtet  fra  Ardennerne  af  Skræk 
for  os.  Franskmændene  havde  fortalt  dem,  at  vi  slog 
baade  Kvinder  og  Børn  ihjel,  hvor  vi  kom  frem.  Vi 
kom  ved  Aftenstid  til  Byen  og  gik  lige  hen  i  Laden 
for  at  hente  Halm.  De  blev  alle  meget  forskrækkede, 
da  de  saa'  os.  Den  ene  Kone  havde  to  smaa,  kun  otte 
Dage  gamle  Tvillinger  med.  Ardennerne  er  en  Bjerg- 
egn. De  havde  ikke  det  mindste  at  spise  og  ingen 
Mælk  til  Børnene.  Vi  gik  saa  hen  og  malkede  nogle 
Køer  og  gav  dem  Mælken,  og  saa  samlede  vi  Penge 
sammen  til  dem.  De  fik  5 — 6  Mark.  Og  det  blev  dem 
saa  fortalt,  at  de  godt  kunde  rejse  hjem.  De  tyske 
Soldater  skulde  ikke  gøre  dem  noget.  Kvinderne  græd 
af  Glæde. 

Men  der  er  flere  Byer,  hvor  Civilbefolkningen  sky- 
der paa  os  ud  ad  Vinduerne.  I ,  hvor  de  endog 

havde  Maskingeværer,  ødelagde  de  flere  Kompagnier 
af Res.  Regiment.  Som  Følge  deraf  blev  de  hel- 
ler ikke  skaanet.  Vi  skød  først  Byen  fuldstændig  ned. 
Derefter  fik  Infanteriet  Lov  til  at  rekvirere.  Det  saa 
farligt  ud. 

En  Haandværksmester  fra  Haderslev  Vesteramt. 


En,  der  var  med  foran  Antwerpen. 

Søndag  d,  11.  Oktbr.  1914. 

Kære  Forældre  1 
Den  første  Oktober  havde  vi  en  Fægtning  med 
aktive  belgiske  Regimenter.  Vore  Afdelinger  slap  der- 

fra  med  nogle  faa  Saarede,  mens  Modstanderne  hav- 
de store  Tab. 

Saa  laa  vi  i  6  Dage  foran  Antwerpen.  De  første  to 
Dage  var  der  en  Smule  Artilleriild  rettet  imod  os, 
men  det  slap  vi  ogsaa  godt  fra.  Vi  gravede  os  Vj, 
Meter  ned  i  Jorden.  Ud  mod  Fjenden  gravede  vi  et 
firkantet  Hul.  Over  dette  lagde  vi  Planker,  Brædder 
og  Jord.  I  saadanne  Huller  laa  vi,  ni  Mand  i  hvert,  i 
hele  fem  Dage  og  Nætter.  Det  var  nemt  at  holde  ud. 
Vi  laa  varmt  og  godt  i  Halm  og  i  vore  Overfrakker 
og  skulde  kun  passe  paa,  at  Fjenden  ikke  brød  ud  af 
Forterne.  Om  Dagen  kunde  vi  ligge  roligt,  om  Nat- 
ten holdt  vi  Vagt  skiftevis  en  Time  ad  Gangen.  Om 
Aftenen  blev  vi  førte  et  Stykke  tilbage,  og  der  blev 
bragt  os  varm  Spise  samt  Brød  til  den  følgende  Dag 
og  ligeledes  Kaffe. 

Derefter  blev  vi  afløste  og  kom  tilbage.  Jeg  stod 
Vagt  sammen  med  7  Mand  og  boede  i  et  Bomhus  i 
Udkanten  af  Byen.  Her  kunde  vi  se,  hvorledes  Be- 
boerne vendte  tilbage  til  deres  Hjem.  Jeg  og  Anton 
Petersen  fra  Hoptrup  stod  paa  Vagt  sammen  en  Mid- 
dagsstund. Da  kom  Manden  og  Konen  fra  Huset  ned 
til  os  sammen  med  en  Kone  og  flere  Børn  fra  tre  til 
ni  Aar.  De  græd  og  fortalte  os,  at  de  havde  levet  ved 
Kartofler  i  den  Tid,  de  havde  været  borte.  Brød  var 
der  ikke  til  at  opdrive.  Vi  gav  dem  Brød.  Det  blev 
modtaget  med  Glæde.  Lige  før  de  kom,  var  der  ble- 
vet bragt  en  stor  Spand  Middagsmad.  Jeg  sagde  til 
mine  Kammerater:  Lad  dem  spise  sig  mæt,  vi  har 
nok  foruden.  Der  kom  saa  en  med  et  stort  Fad  Kar- 
tofler og  med  Kød.  De  satte  sig  til  Bords,  men  da 

det  kom  paa  Bordet,  gav  de  sig  alle  heftigt  til  at 
græde.  De  havde  ikke  ventet,  at  tyske  Soldater  kunde 
være  saa  venlige  mod  dem. 

Det  er  godt,  at  I  kan  leve  i  Fred  og  Ro,  kære  For- 
ældre, for  det  er  ondt  at  se,  hvorledes  de  Stakler 
maa  flytte  omkring.  Nu  er  vi  færdige  her.  Antwerpen 
er  faldet.  I  de  sidste  Dage  har  vi  haft  slemme  Stra- 
badser. I  Dag  er  vi  komne  til  en  stor  By,  Gent.  Hvor 
længe  vi  bliver  her,  ved  jeg  ikke,  men  det  ser  her 
temmelig  fredeligt  ud.  Jeg  vil  haabe,  at  det  hele  snart 
maa  være  forbi  og  vi  maa  vende  sunde  og  raske  hjem. 
Vi  ligger  her  2  Kompagnier  i  to  store  Sale.  —  Venlig 
Hilsen  til  alle  derhjemme.  Skriv  snart  igen. 

Jer  Søn 
P. 

I  et  belgisk  Fort  efter  Indtagelsen. 

Paa  vor  Marsch  gennem  Belgien  gør  vi  Holdt  ved 
Fortet  X.,  et  af  de  stærkeste  Fæstningsanlæg  ved 
Liittich.  —  Vi  er  kim  faa  Hundrede  Meter  fra  Fortet, 
før  vi  opdager  det  som  saadant.  Paa  længere  Afstand 
tror  man  at  have  en  større  Jordhøj  foran  sig.  Først 
naar  man  kommer  Stillingen  meget  nær,  gaar  det  op 
for  en,  hvad  det  drejer  sig  om. 

Fortets  nærmere  Omgivelser  er  slemt  medtagne, 
en  Følge  af  Beskydningen  med  det  svære  tyske  Skyts. 
Store  smukke  Frugttræer,  der  har  prydet  Stedet,  er 
alle  som  eet  gaaede  i  Løbet ;  dels  er  de  revne  op  med 
Rod  af  Granaterne,  og  dels  har  Fortets  Besætning 
kappet  dem  i  Forvejen,  fordi  de  vanskeliggjorde  Ori- 
enteringen. Barakker  og  mindre  Huse,  som  har  staaet 

i  Fortets  umiddelbare  Nærhed,  er  fuldstændig  jæv- 
nede med  Jorden.  Hvor  Granaterne  er  slaaede  ned, 
har  de  fremkaldt  uhyre,  tragtformede  Huller.  Saa- 
ledes  har  et  Projektil,  som  er  kreperet  paa  Lande- 
vejen, gjort  denne  fuldstændig  ufarbar  for  Vogne  og 
Avtomobiler.  De  42  Centimeters  Mortérer  har  her 
imidlertid  ikke  været  i  Virksomhed.  Ogsaa  selve  For- 
tet er  stærkt  medtaget ;  det  overgav  sig  allerede  under 
Beskydningen  fra  det  tyske  Artilleri,  saa  et  Storman- 
greb ved  Infanteri  var  overflødigt. 

Hele  Stillingen  er  omgiven  af  et  15 — 20  Meter 
bredt  Bælte  af  Pigtraadsforhugninger.  Ogsaa  blandt 
dem  har  Granaterne  gjort  deres  Gerning ;  de  er  man- 
ge Steder  revne  sønder  og  sammen.  Er  man  sluppen 
igennem  disse  Forhugninger  og  klatret  et  Stykke  op 
ad  Højen,  møder  man  en  ny  Hindring:  en  omtrent 
8  Meter  høj  lodret  Mur,  og  man  ser  ind  over  Fortets 
Forgaard,  der  omgiver  dets  Indre  i  en  Bredde  af  10 
Meter.  Til  denne  Gaard  er  der  kun  Adgang  gennem 
en  Aabning,  der  selvfølgelig  er  godt  sikret  mod  ubud- 
ne Gæster.  Den  tunnelagtige  Indgang  til  Gaarden  er 
først  forsynet  med  en  stor  Jern-Gitterport.  Bag  den- 
ne ses  en  4  Meter  lang  og  2V2  Meter  bred  Træbro, 
der  kan  trækkes  til  Side,  hvorefter  man  staar  foran 
en  dyb,  vandfyldt  Grav.  Gaarden  værnes  ogsaa  ved 
Traadforhugninger.  Inden  man  naar  ind  i  Fortets  In- 
dre, maa  der  igen  passeres  en  svær  Dør  og  en  over- 
dækket Vandgrav.  Til  højre  og  venstre  for  denne  Ind- 
gang glor  to  Kanonmundinger  truende  ud  gennem 
smalle  Skydeskaar;  de  behersker  hele  Indgangen. 

Ogsaa  Gaarden,  hvor  der  endnu  ses  utallige  Ruller 

med  Pigtraad,  er  delvis  ødelagt.  Granaterne  har  voldt 
stor  Skade  paa  de  stærke,  tykke  Mure ;  vældige  Styk- 
ker Beton  er  kastede  omkring  ved  Kæmpeprojekti- 
lemes  vældige  Kraft. 

I  Fortets  Indre  gaar  vi  først  gennem  lange,  fugtige 
Gange,  i  hvilke  nogle  Lygter  kaster  et  sparsomt  Lys 
over  Omgivelserne  (den  elektriske  Ledning  er  øde- 
lagt). Disse  Gange,  i  hvilke  man  somme  Steder  ser 
det  blanke  Vand  staa,  er  fyldte  med  store  Mængder 
Konserves,  Flæsk,  Ris,  Ærter,  Sukker,  Tobak,  Sæbe, 
Tændstikker  og  mange  andre  Ting,  saa  Besætningen, 
der  skal  have  bestaaet  af  400  Mand,  kunde  have  fri- 
stet Livet  her  i  flere  Maaneder.  I  et  Hjørne  ligger 
endog  en  friskslagtet  Ko;  de  belgiske  Soldater  har 
ogsaa  villet  have  fersk  Kød.  Og  saa  forefindes  der 
naturligvis  store  Mængder  Ammunition,  baade  til  In- 
fanteri og  til  Kanoner.  Kasser  og  Patroner  er  kastede 
hulter  til  bulter;  det  ses,  at  Besætningen  har  haft 
travlt  og  har  maattet  forlade  Stedet  i  stor  Hast.  Bag 
ved  de  store  Kanoner  staar  en  Mængde  Granater  op- 
stillede i  Række  og  Geled.  Mandskabernes  Opholds- 
rum bærer  ligeledes  tydelige  Spor  af  en  skyndsom 
Bortgang;  Tornystre,  Kapper,  Udrustningsgenstande 
samt  Brød,  Bøger,  Knive  og  meget  andet  ligger  spredt 
over  Senge  og  Gulv.  Hver  lille  Stue  faar  sit  Lys  gen- 
nem et  bitte  lille  forgitret  Vindue ;  heller  ikke  i  Freds- 
tid maa  der  være  hyggeligt  at  bo  her.  En  Modsætning 
hertil  danner  Kommandantens  smukke  store  Arbejds- 
værelse med  Sovekammer.  Utallige  Toiletgenstande, 
der  endnu  staar  paa  Bordet,  viser  tydeligt,  at  han  er 
en  Ven  af  omhyggelig  Legemspleje. 

I  Fortets  Indre  findes  endnu  mange  andre  Rum  og 
Indretninger:  Forraadskamre,  Aflukker  til  Geværer 
og  Udrustningsting,  et  Bageri  og  en  Vandledning. 
Øverst  oppe  afsluttets  Fortet  i  et  stærkt  Dreje-Panser- 
taarn,  fra  hvilket  tre  svære  Kanoner  kan  udspy  en 
frygtelig  Ild.  Der  er  Forbindelse  med  Omverdenen 
ved  en  Telegrafledning.  Men  den  kan  blive  afbrudt 
eller  svigte  af  anden  Grund.  Saa  maa  det  store  Antal 
Brevduer,  der  holdes  i  et  Slag  inden  for  Fortet,  ud- 
føre Forbindelsen  mellem  Fort  og  Fæstning.  — 

Men  vor  Marsch  maa  fortsættes;  vi  skal  mod 
Vest. 

(Feltbrev  til  „Flensborg  Avis".) 


Fra  Østfronten. 

Den  26.  Oktober  1914. 

Far  har  læst  om  et  stort  Slag,  der  var  nær  fore- 
staaende  i  Polen.  Jeg  kan  ikke  tænke  mig  andet,  end 
at  det  er  det,  vi  har  maset  rimdt  med  i  de  sidste  Dage. 

Det  er  dog  ikke  rigtig  blevet  til  noget.  Vi  faar  jo 
kim  lidt  at  vide  om  Stillingen,  men  nu  lader  det  til,  at 
Russerne  er  der,  hvor  de  vil  have  dem. 

Vor  Bataillon  ligger  i  Reserve.  Det  er  næsten  vær- 
re end  at  ligge  i  første  Linje.  Forhaabentlig  kommer 
det  snart  til  en  Afgørelse. 

I  Gaar  Aftes  fik  vi  atter  Forstærkning.  Et  krigs- 
stærkt  Kompagni  tæller  250  Mand.  For  Tiden  tæller 
vort  180,  men  vi  har  faaet  Forstærkning  3 — 4  Gange. 

Hvor  mange  vi  har  tabt  ialt,  ved  jeg  ikke,  men  det  er 
i  li  ver  t  Fald  ikke  faa. 

Vi  ligger  altsaa  her  i  Reserve.  Vi  er  bleven  fordelt  i 
de  forskellige  Lader,  hvor  vi  kan  hvile  os  lidt,  til  vi 
skal  af  sted.  Jeg  kan  jo  saa  benytte  Tiden  til  at  tænke 
lidt  hjem. 

Jeg  har  krammet  min  Lommebog  igennem.  I  den 
har  jeg  mine  Breve  og  et  Par  af  mine  Billeder.  Der 
kommer  mange  Erindringer  op  i  en  ved  at  læse  og 
se  paa  disse  Sager.  Det  er  en  god  Afveksling  at  kunne 
^  beskæftige  sig  med  hjemlig  Fred. 
■K  Gid  Krigen  snart  var  til  Ende.  Man  skal  være  Vidne 
^Bl  saa  megen  Elendighed.  Jeg  kunde  skrive  saa  uen- 
^Helig  meget  hjem  om  det ;  men  det  er  jo  kun  til  liden 
^Blytte.  Heldigvis  ser  man  ogsaa  mangt  og  meget,  der 
^Biser  Kammeratskab  mellem  Soldaterne. 
^»  Jeg  har  mange  gode  Kammerater  her  ved  Kompag- 
niet. Dersom  der  tilstøder  mig  noget,  behøver  jeg 
ikke  at  blive  hjælpeløs  liggende. 

Jeg  har  faaet  mange  Kort  fra  S.  og  er  glad  for, 
at  hun  tænker  saa  meget  paa  mig.  G.  skrev  til  mig, 
at  alle  Mand  hjemme  var  mødt  under  Fanerne.  Dette 
er  jeg  meget  glad  for.  Maaske  vor  Borgerret  nu  vil 
blive  lidt  mere  respekteret  i  Fremtiden.  Bedre  Bevis 
paa,  at  vi  er  lovlydige  Borgere,  kan  der  ikke  leveres. 
G.  fortalte  ogsaa,  at  H.  N.  var  kommen  til  Slesvig. 

Jeg  kan  tænke  mig,  hvor  vanskeligt  det  maa  være 
at  faa  Landbruget  drevet  i  denne  Tid.  Det  maa  vel 
sagtens  indskrænkes  til  det  nødvendigste.  Det  hjælper 
jo  heller  ikke  meget  med  de  gode  Hestepriser,  thi  der 
er  vel  ikke  længere  nogen,  der  har  Heste  tilovers. 

Der  er  vist  gaaet  mange  gode  Heste  bort  ved  Krigens 
Udbrud. 

De  stakkels  Heste  maa  ogsaa  holde  for.  For  nogle 
Uger  siden  saa  jeg  et  Regiment  svært  Artilleri  fra 
Saksen.  Det  var  første  Gang,  de  kom  paa  Krigsskue- 
pladsen. Hver  Kanon  havde  6  dejlige  jydske  Heste 
for,  allesammen  smækfede.  Jeg  var  henne  for  at  klap- 
pe dem,  og  de  saa  efter  mig,  som  om  de  vilde  sige: 
Hilsen  fra  Jylland  1 

Forleden  saa  jeg  dem  igen.  Men  da  havde  de  alle- 
rede tabt  meget.  Der  gaar  mange  Heste  til  Grunde 
paa  de  lange  Marschture.  Man  hører  af  og  til  et  Skud. 
Det  gælder  mest  en  Hest,  som  ikke  kan  mere. 

Befolkningen  her  er  meget  gammeldags.  Kvinder- 
ne gaar  barbenede  og  i  meget  brogede  Klæder.  Mæn- 
dene med  lange  Støvler,  store  Pelskapper  og  Pels- 
huer. Bukserne  er  af  samme  brogede  Tøj  som  Kvin- 
dernes. 

Jorden  bliver  for  de  mindre  Ejendommes  Vedkom- 
mende meget  daarlig  passet.  Husene  er  saa  godt  som 
alle  byggede  af  Træ.  Her  er  megen  Skov :  Fyr,  Gran 
og  en  Del  Eg.  Som  Regel  har  Folkene  kun  en  Stue 
at  bo  i.  I  den  har  de  en  muret  Skorsten,  hvor  de 
koger 'deres  Mad  i  store  Støbejerns  Potter. 

I  Byerne  er  det  mest  Jøderne,  der  dominerer.  Dem 
kender  jeg  her  kun  som  et  snavset  pengegrisk  Folk. 
Forleden  sagde  en  til  mig  —  de  kan  næsten  alle  tale 
Tysk  —  „Gott  gebe,  die  Deutschen  mochten  gewin- 
nen.  Die  Judenin  Deutschland  sind  allereicheLeute." 
Hos  dem  drejer  alt  sig  kun  om  Penge. 

Mens  jeg  skriver  dette,  kan  jeg  høre,  hvor  Grana- 

terne  suser  gennem  Luften.  Her  i  Laden  ligger  de  fle- 
ste og  snorker.  Ellers  er  alting  roligt.  Jeg  ligger  godt 
nedgravet  i  Halmen  og  har  det  saamænd  meget  godt. 
Bare  jeg  nu  snart  kunde  faa  mine  Postsager  afsendt. 
Jeg  glæder  mig  meget  til  at  komme  hjem  en  Gang 
igen.  Naar  jeg  faar  mig  vasket  og  barberet,  tænker 
jeg  ogsaa  nok,  at  I  kan  kende  mig  igen.  Mange  Hils- 
ner. 

T. 


Vor  første  Dyst 

Skyttegravene   ved  St.  Baussant   mellem 
Fæstningerne  Toul  og  Verdun,  d.  9.  11.  14. 

Den  18.  Avgust  ankom  vi,  efter  61  Ti- 
mers Jernbanekørsel,  til  en  lille  By  i  Elsas,  og  efter 
12  Dages  meget  anstrengende  Marcher  fik  vi  den  1. 
September  at  vide,  at  vi  den  Dag  vilde  komme  i  Be- 
røring med  Fjenden.  Dette  vakte  almindeligt  Røre. 
Klokken  9  Formiddag  forlod  vi  vor  Bivuakplads,  og 
efter  at  have  passeret  vor  egen  Artilleristilling  ankom 
vi  til  Jernbanen  ved  Luneville,  hvor  vi  hilste  paa  de 
første  fjendtlige  Granater. 

Foran  os  laa  en  By,  som  blev  meget  heftigt  be- 
skudt af  fjendtligt  Artilleri.  Maalet  for  os  var  at  be- 
sætte nogle  Skyttegrave,  som  laa  hinsides  denne  By. 
Men  for  at  komme  derhen  maatte  vi  passere  en  Eng, 
hvis  brede,  med  Vand  fyldte  Grøfter  var  en  væsentlig 
Hindring  for  vor  Fremtrængen.  Vort  Kompagni  gik 
frem  i  en  tynd  Skyttelinje.  Pludselig  hørte  vi  nogle 
hvislende  Lyde  i  Luften,  og  min  Sidemand  tilraabte 

mig  helt  forbavset:  „De  skyder  efter  os  I"  Dette  hav- 
de til  Følge,  at  vi  saa  hurtigt  som  muligt  søgte  Dæk- 
ning. Tæt  foran  os  borede  der  sig  4  Granater  i  Jorden 
og  overdængede  os  med  Jord  og  Sten.  En  Mand  var 
næsten  bleven  helt  dækket,  saa  vi  maatte  slæbe  ham 
ud ;  men  mærkeligt  nok  havde  han  ingen  Skade  taget. 
Nu  gik  det  videre,  over  de  vandfyldte  Grøfter,  som 
mange  dumpede  i,  indtil  vi  naaede  Byen.  Her  saa  det 
forfærdeligt  ud.  Rundt  omkring  laa  dræbte  Menne- 
sker og  Dyr.  Beboerne  var  sammenstuvede  i  en 
Stald,  hvorfra  der  lød  hjerteskærende  Barnegraad. 
Uden  for  Porten  stod  en  bajersk  Soldat  Vagt.  Vi,  som 
Begyndere  i  Faget,  imdrede  os  meget  over  den  Ro, 
hvormed  denne  Mand  stod  og  røg  sin  Pibe. 

Vi  passerede  nu  en  Have,  og  en  100  Meter  bag 
denne  laa  de  før  omtalte  Skyttegrave.  Disse  100  Me- 
ter skulde  passeres  saa  hurtigt  som  muligt,  da  vi  der 
blev  heftig  beskudte  af  Infanteri.  Vi  fire  besluttede  at 
løbe  først.  I  et  rasende  Løb  satte  vi  over  Aabningen.  De 
fjendtlige  Kugler  peb  os  om  Ørene;  men  vi  naaede 
uskadte  Maalet  og  var  foreløbig  bjærgede. 

Til  Tider  blev  de  fjendtlige  Granater  og  Shrap- 
neller os  meget  nærgaaende.  En  Shrapnelkugle  rev 
en  af  vore  Tornystre,  som  laa  paa  Dækningen,  heh 
i  Stykker.  Nogle  faa  Skridt  fra  os  blev  en  Mand 
haardt  saaret  og  døde  kort  efter.  Det  var  den  første 
døde  ved  vort  Kompagni.  Om  Natten  forsøgte  Fjen- 
den at  kaste  os  ud  af  vore  Stillinger,  hvad  der  dog 
ikke  lykkedes  ham.  Efter  tre  Døgns  Forløb  blev  vi 
afløste,  og  andre  kom  i  vort  Sted. 

Fire  Nordslesvigere. 

Paa  et  fransk  Slot. 

Dreslincourt,  den  28.  10.  14. 
Kære  Ven! 

I  Gaar  var  jeg  henne  i  Byen  og  saa 

Slottet.  Det  er  forfærdelig  ruineret ;  men  man  undrer 
sig  over  den  Pragt,  der  før  har  været.  I  den  første 
Sal  hænger  to  store  kostbare  Malerier,  som  er  søn- 
derflængede  af  Kuglerne.  I  en  anden  Sal  hænger  et 
stort  smukt  Spejl,  der  dækker  næsten  over  hele  Væg- 
gen, og  der  er  en  Granat  gaaet  midt  igennem.  Man 
bliver  uvilkaarlig  staaende  ved  et  saadant  Syn.  Saa 
var  der  ogsaa  to  mægtige  Lysekroner,  flere  ægte 
kinesiske  Vaser  samt  Porcellæn  og  mange  smukke 
Kunstgenstande,  altsammen  demoleret.  Paa  Gulvet 
ligger  der  polstrede  Møbler  og  de  dyre  Gulvtæpper 
forrevne  og  tilsmudsede  med  Murbrokker  og  Kalk. 
Sengetøjet  har  vi  deh,  det  bruger  vi  til  al  sove  i  ude  i 
Skyttegraven  hver  Nat,  og  deri  drømmer  vi  vore 
smukke  Drømme  om  Hjemmet  og  Freden. 

Den  19.  Oktober  fik  jeg  Anmodning  om  at  gaa  Pa- 
trouille  mod  Fjenden.  Dertil  fik  jeg  fire  energiske 
haandfaste  Karle.  Vor  Opgave  var  at  udforske,  om 
der  var  Fjender  histovre  i  Byen  og  om  muligt  at  brin- 
ge en  fransk  Kasket  med  tilbage.  Klokken  2,30  gik 
vi.  Det  var  stille  Vejr  og  næsten  mørkt,  kun  faa  Stjer- 
ner glimtede  ned  fra  den  med  Taageskyer  bedækkede 
Morgenhimmel.  Lige  foran  os  er  der  en  Dal,  saa 
1200  Meter  flad  Agerland  beplantet  med  Frugttræer, 
saa  ligger  Byen  og  bag  denne  er  der  en  Skov.  Da  vi 
var  komnen  midtvejs,  saa  vi  en  fransk  Underofficers^ 
patrouille  gaa  forbi  os  i  en  ret  betænkelig  Nærhed- 

Vi  kastede  os  straks  ned  paa  Jorden,  ja  vi  gjorde  os 
ordentlig  smaa,  kan  du  tro.  Jeg  pressede  min  Krop 
saa  haardt  mod  Jorden,  saa  jeg  var  vist  ikke  større 
end  en  Myre.  Da  Luften  var  ren,  listede  vi  videre. 
Ved  det  første  Hus  stod  der  to  Poster,  dem  kunde  vi 
nok  have  taget,  men  hvis  det  ikke  havde  gaaet  let,  saa 
havde  de  alarmeret  og  vi  havde  faaet  hele  Banden 
paa  Halsen,  hvorfor  vi  opgav  det.  Længere  inde  i 
Byen  saa  vi  flere  fjendtlige  Kolonner,  hørte  Heste- 
trampen og  Vognkørsel,  og  ovre  i  Skoven  hørte  vi 
nogle,  som  lavede  Skanser.  Saa  listede  vi  os  paa 
Kattepoter  tilbage  igen.  Kasketter  fik  vi  ingen  af,  men 
en  Forkølelse  fik  vi  da.  Vi  var  meget  let  paaklædte 
for  at  vi  kunde  pille  af,  naar  Kniben  kom  paa.  Vi 
havde  hverken  Kappe,  Kobbeltøj  eller  Sabel  med, 
kun  Geværet  i  Haanden  og  20  Patroner.  Meldingen, 
jeg  overbragte,  var  tilfredsstillende.  Til  Slut  de  ven- 
ligste Hilsener  til  eder  alle  derhjemme. 

H.  p. 


Frem  og  tilbage. 

B.  d.  9.  Novbr. 

Det  værste  er  at  gaa  tilbage.  Det  giver 

Modstanderne  mere  Ro  til  at  skyde. 

Det  gaar  tilbage  Dag  og  Nat.  Russerne  forfølger  os 
ikke  mere,  hedder  det.  Vi  gør  Holdt  og  begynder  at 
grave  igen.  Denne  Gang  ligger  vi  i  Reserve.  Snart  er 
Kampen  dog  i  fuld  Gang.  Den  varer  et  Par  Dage. 
Saa  gaar  det  atter  tilbage.  Det  er  mørkt,  og  vi  maa 
ligefrem  arbejde  for  at  komme  frem  ad  de  daariige 
Veje. 

Efter  et  Par  Dages  March  skal  vor  Bataillon  danne 
Bagtroppen.  Dersom  Russerne  virkelig  havde  forfulgt 
os,  havde  det  været  et  temmelig  svært  Stykke  Ar- 
bejde. Men  det  blev  ikke  til  andet,  end  at  vi  nu  og  da 
saa  nogle  Kosakker  paa  store  Afstande. 

Nu  ligger  vi  altsaa  i  Schlesien  igen  og  grunder  paa, 
hvad  Meningen  egentlig  var  med  denne  Tur. 

Foreløbig  har  vi  Ro.  Men  længe  varer  det  nok  ikke, 
før  det  gaar  løs  igen. 


d.  10.  November. 
I  Gaar  Aftes  forlod  vi  vort  gode  Kvarter  i  Schle- 
ien.  Vor  Værtinde,  en  Enkekone,  der  saa  moderligt 
lavde  taget  sig  af  os,  græd,  da  vi  gik.  Hun  havde 
Jerne  beholdt  os,  endskønt  vi  fyldte  den  lille  Stue  til 
sidste  Plads. 

Som  et  Tegn  paa,  at  jeg  har  levet  meget  godt  i  den 
sidste  Tid,  kan  jeg  fortælle  Jer,  at  jeg  nu  vejer  150 
Pund,  altsaa  godt  10  Pund  mere  end  ellers.  Nu  har 
jeg  altsaa  noget  at  tære  paa,  dersom  vi  gaar  sultende 
Tider  imøde  igen. 

Fra  B.  gik  vi  til  K.  Derfra  kørte  vi  med  Toget  til 
M.  i  Provinsen  Posen.  Derfra  havde  vi  en  lille  Tur  til 
B.,  hvor  jeg  nu  har  det  ligesaa  godt. 

Jernbanefarten  blev  ikke  saa  lang  denne  Gang.  Fra 
Aften  til  Morgen  kørte  vi.  Ved  de  forskellige  Statio- 
ner blev  vi  overdængede  med  Smørrebrød,  Choko- 
lade, Cigarer  og  alt  muligt  godt.  Det  er  forresten  ret 
rørende  at  se,  hvor  Folk  ofrer  sig  for  Soldaterne.  Alle 
vil  gerne  give  noget.  Og  alle  vil  de  gerne  tale  med  os. 


30  SØNDERJYSKE 

Soldaten  staar  nu  i  et  helt  andet  Lys.  Før  løb  de  helst 
af  Vejen  for  ham. 

Nu  sidder  vi  altsaa  i  B.  hos  en  Bonde,  der  har  faaet 
sit  Stykke  Jord  fra  en  udstykket  Herregaard.  Han 
stammer  ellers  fra  Vestfalen.  Han  er  ene  her  med 
sin  Søn  og  halvvoksne  Datter.  Den  øvrige  Familie 
flygtede,  da  Russerne  nærmede  sig  til  Thorn.  De  blev 
meget  glade,  da  vi  kom.  Der  blev  lavet  Kaffe  og 
slagtet  et  Par  Gæs.  Datteren  var  dog  ikke  rigtig  for- 
trolig med  Gæssene,  saa  fik  Størbeck  —  en  meklen- 
borgsk  Husmandssøn  —  og  jeg  fat.  Og  mens  han  for- 
tæller, at  de  somme  Tider  har  drevet  deres  Julegæs 
hjemme  op  til  22  Pund,  slagter  og  parterer  vi  et  Par 
af  disse  Væsner.  De  andre  hjælper  med  at  skrælle 
Kartofler.  Det  bliver  fin,  fin  Middag.  Appetitten  er 
god.  Klokken  er  tre. 

Vi  fordriver  nu  Tiden  med  forskellige  Ting,  til 
Middagen  bliver  færdig.  Ved  Bordet  sidder  fire  Po- 
lakker og  spiller  Kort.  Nissen  fra  Varnæs  sidder  og 
spiller:  „I  Kongelunden  skal  Brylluppet  staa"  paaen 
Harmonika.  Paa  Gulvet  staar  Sønnen,  der  venter  paa 
at  blive  indkaldt,  og  betragter  vore  Bøsser.  Nogle 
giver  ham  Forklaring  og  efteraber  Lyden  af  de  piben- 
de Kugler.  Ved  Bordet  er  Reservisten  faldet  i  Søvn 
over  en  gammel  Avis.  Maaske  han  spekulerer  paa 
Hævn.  Han  har  afsonet  tre  Dages  streng  Arrest.  I 
Felten  er  det  det  samme  som  at  blive  bundet  til  et 
Træ  i  to  Timer.  Han  havde  ondt  ved  at  følge  med  fra 
Rusland.  En  Feldwebel  skældte  ud,  og  saa  forsøgte 
han  at  lange  ham  en  med  Bøssen  i  Mørkningen.  Det 
maa  man  jo  ikke.  Men  det  kan  han  ikke  indse. 

Vor  tyske  Sanitetssoldat  Bush,  der  ellers''er  Kro- 
mand i  Z.,  fortæller  Manden  Krigseventyr.  Han 
svedte  og  blev  altid  bagefter  i  Førstningen.  Nu  løber 
han  lige  saa  godt  som  vi.  Han  er  altid  fuld  af  Løjer  og 
mangler  ikke,  naar  de  Saarede  skal  hjælpes. 

Mor  skriver,  at  Hertug  Ernst  Gynther  har  taget 
Nis  Nissen  med  hjem  i  sit  Automobil,  fordi  Nordsles- 
vigerne havde  vist  sig  saa  flinke  i  Krigen.  Ja,  Pokker 
skulde  tage  dem,  hvis  de  ikke  paaskønnede  det.  G. 
skriver,  at  alle  hjemme  er  mødt  under  Fanerne.  Bedre 
Bevis  paa,  at  vi  er  lovlydige  Borgere,  kan  de  da  ikke 
faa.  Det  har  nok  været  svært  for  mangen  en  at  drage 
af  sted.  Men  Pligten  og  Retten  til  at  bo  paa  vor  Jord 
har  drevet  dem.  Og  her  skal  ingen  sige  os  paa,  at  vi 
ikke  gør  vor  Pligt  til  Punkt  og  Prikke  og  har  bestaaet 
Ildprøven  lige  saa  godt  som  alle  andre  Soldater  i 
Hæren. 

Middagen  er  færdig.  Mange  Hilsner. 

T. 


I  Klemme. 

Østpreussen,  7,  Decbr.  1914. 

Kære  Forældre! 

Det  var  den  3.  December,  da  vi  var  paa 

Feltvagt.  Vort  Kompagni  har  en  Feltvagt  opstillet  1 
Kim.  fra  vor  Skyttegrav.  Der  foran  ligger  et  Gods, 
som  hedder  Amalienhof,  som  er  delvis  nedskudt  og 
afbrændt.  Paa  højre  Side  en  lille  Granskov,  og  paa 
venstre  Side  ligger  Gaarden  og  en  stor  Park  med 
store  Træer,  mest  Løvtræer.  Alt  det  skal  vor  Feltvagt 
beskytte,  at  der  ingen  Russere  kommer  ind.  Tusinde 

Meter  paa  den  anden  Side  Godset  ligger  Byen  B., 
som  er  besat  af  Russerne. 

Vi  iiom  derud  om  Aftenen  og  løste  den  gamle  Felt- 
vagt af,  som  bestaar  af  44  Mand,  en  Løjtnant,  en 
Feldwebel,  et  Par  Underofficerer  og  en  Hornist.  Før 
vi  blev  inddelt  til  vor  Post,  sagde  Løjtnanten,  at  hvis 
vi  blev  overrumplet  og  ikke  kunde  holde  Stillingen, 
vilde  Hornisten  give  Signal,  og  Pladsen  blev  bestemt, 
hvor  vi  skulde  samles.  Jeg  og  Peter  Bonde  fra  Dyb- 
bøl stod  sammen,  vi  havde  anden  V.  og  skulde  staa 
to  Timer,  fra  7  til  9. 

Vi  stod  til  Højre  midt  i  Udkanten  af  Skoven,  foran 
laa  B.,  til  Venstre  stod  3  Mand  i  en  lille  Skyttegrav, 
til  Højre  for  os  stod  3  Mand  i  Skyttegrav  og  heh  oppe 
paa  højre  Fløj  stod  en  Dobbeltpost. 

Da  vi  havde  staaet  en  halv  Time  begyndte  vore 
Poster  at  skyde  helt  nede  paa  venstre  Fløj;  men  vi 
kunde  ikke  se  noget,  og  Skydningen  hørte  op  igen. 
Men  paa  en  Gang  kommer  der  ca.  70  Meter  fra  os 
en  russisk  Skyttelinje  paa  hen  ved  30  Mand,  saa  be- 
gyndte jeg  og  Peter  at  skyde,  vi  skød  en  40  Skud 
ialt,  men  kunde  ikke  forstaa,  at  ingen  af  de  andre 
skød.  Men  det  var  ikke  saa  sært,  for  hele  Feltvagten 
havde  trukket  sig  tilbage.  Der  var  nemlig  kommen  ca. 
500  Russere  ind  i  Skoven  til  Venstre,  og  det  havde  vi 
ikke  set. 

I  det  samme  kom  der  en  russisk  Soldat  og  stod  lige 
ud  for  mig.  Jeg  raabte  ham  an :  Hvem  der !  Og  den 
Stakkel,  han  gav  et  Skrig  og  blev  saa  angst.  Det  An- 
sigt og  det  Skrig  glemmer  jeg  aldrig.  Han  forsvandt 
ind  i  Skoven,  vi  skød  ikke,  og  han  skød  heller  ikke. 

Men  hvad  nu,  paa  en  Gang  var  hele  Skoven  fuld  af 
Russere.  Feltvagten  var  borte  og  havde  ingen  Signaler 
givet,  og  havde  ladet  os  staa  alene.  Vi  rask  omkring 
og  vilde  gennem  Skoven.  Men  hvor  vi  skulde  samle? 
Midt  igennem  Skoven  gaar  der  en  bred  Landevej,  og 
den  skulde  vi  følge  til  W.  Men  da  vi  kom  derned,  var 
hele  Landevejen  besat  af  Russerne  med  en  lang  Skyt- 
tekæde, bag  os  kom  ca.  40  Mand,  ja  vi  var  helt  om- 
ringet. 

Vi  krøb  straks  ind  under  et  Par  smaa  Graner,  og 
der  blev  vi  saa  liggende.  Russerne  søgte  Skoven  or- 
dentlig igennem  baade  paa  Kryds  og  tværs,  men  de 
saa  os  ikke.  Vi  blev  rolig  liggende,  af  og  til  kom 
der  en. 

Ja,  der  var  en  saa  nær  ved  mig,  at  han  traadte  paa 
min  Kappe,  da  han  gik  forbi.  Vi  laa  lige  ned  paa  Jor- 
den, og  der  laa  vi  fra  om  Aftenen  Kl.  8  til  om  Mor- 
genen Kl.  7  uden  at  røre  os. 

Vi  frøs,  yi  kunde  ikke  hoste,  ikke  snyde  Næsen, 
ja,  det  var  en  forfærdelig  Stilling.  Russerne  lige  for- 
an. De  var  i  Færd  med  at  grave  Skyttegrave  udenfor 
Skoven;  jeg  sagde  til  Peter:  „Hvad  bliver  det  her 
til?"  Ja,  der  var  jo  foreløbig  ikke  andet  at  gøre  end 
blive  liggende. 

Hen  i  Morgenstunden  hørte  vi  noget  gebrokkent 
Tysk,  og  alt  var  roligt,  saa  stille  som  om  hele  Skoven 
var  renset  for  Russere  igen,  men  ak  og  ve !  Vi  mente 
næsten,  at  vor  Feltvagt  var  kommen  ud  igen.  Vi  krøb 
saa  rundt  i  Skoven,  lyttede,  krøb  videre,  vi  vilde  hen 
og  se,  om  der  var  en  Post  udstillet  ved  vor  Vagtstue. 

Vi  kom  omtrent  derhen,  saa  kom  der  en  lille  sort 

Russer  ud  og  lo  over  hele  Ansigtet,  og  saa  saa  for- 
nøjet ud.  Han  havde  vist  været  inde  og  faa  sig  et  godt 
Maaltid,  for  vi  havde  baade  Brød,  Smør  og  Flæsk  og 
Cigarer.  Det  laa  jo  paa  Vagtstuen.  Ja,  han  har  rigtig- 
nok smovset. 

Da  vi  saa  ham,  vidste  vi  jo  Besked,  at  Russerne 
var  der  endnu.  Vi  krøb  saa  i  Dækning  igen.  Men  da 
Klokken  var  10  om  Formiddagen,  begyndte  vort  Ar- 
tilleri at  skyde,  og  hele  den  Granatild  fik  vi  altsam- 
men. Ja,  det  var  saa  forfærdeligt,  at  der  er  ingen,  der 
kan  forestille  sig  det.  Det  Ekko,  saadanne  Skrald  giver 
i  Skoven,  er  helt  ubeskriveligt.  Af  og  til  fik  vi  hele 
vor  Kappe  fuld  af  Granatstumper  og  Jord.  Vi  laa  med 
Næsen  i  Jorden,  krøb  saa  tæt  ind  under  Granerne 
som  vi  kunde,  og  laa  stadig  med  de  Tanker :  Nu  kom- 
mer der  en,  og  Du  er  færdig,  eller  der  kommer  en 
Russer  og  giver  Dig  en  Kugle  eller  et  Bajonetstik.  Ja, 
det  var  lange  Timer  at  ligge  der.  Da  Kl.  var  11  Va 
Middag,  kunde  Russerne  ikke  holde  sig  i  Skyttegra- 
vene længere.  Saa  kom  der  ca.  30  Mand  mindst  og 
de  gik  lige  tæt  forbi  os,  men  saa  os  ikke,  vi  laa  ganske 
musestille.  Og  Granatilden  blev  ved  uafbrudt.  Mær- 
kelig nok  blev  vi  ikke  truffet  og  saaret,  men  fik  af  og 
til  en  Ladning  Jord,  Sten  og  Granatstumper  over  os ; 
men  de  var  jo  trætte  af  Grangrenene,  inden  de  kom 
til  Jorden. 

Denne  Granatild  varede  til  Klokken  12  Middag,  og 
saasnart  den  hørte  op,  var  Russerne  i  Parken  igen. 
De  gik  atter  forbi  os,  men  saa  os  ikke. 

Hvad  nu,  siger  Peter  til  mig.  Jeg  foreslog,  at  vi 
skulde  blive  liggende  til  Aften,  for  saa  kom  vor  Felt- 

vagt  nok  ud  at  lede  om  os.  Men  det  slog  fejl.  Vi  blev 
roligt  liggende  til  Klokken  5  om  Eftermiddagen  stift 
paa  en  Plet,  aa,  hvor  vi  frøs,  vi  kunde  ikke  røre  os, 
Meter  foran  os  stod  Russerne.  Vi  havde  ikke  faaet 
^oget  at  spise.  Men  jeg  var  saa  heldig,  at  jeg  havde 
laet  en  halv  Flaske  Cognac  med.  Den  fik  vi  en  lille 
»lurk  af  engang  imellem.  Det  var  det  eneste  vi  nød. 
len  vi  frøs,  vi  havde  jo  ogsaa  ligget  paa  Maven  fra 
[1.  8  om  Aftenen  til  anden  Dags  Eftermiddag  Klok- 
ken 5.  Det  var  en  lang  Tur,  ligge  i  en  saadan  Stilling, 
)g  Du  ved  ikke,  naar  Du  faar  en  Kugle  eller  et  Bajo- 
netstik. Ja,  det  var  en  lang,  haard,  nervespændende 
Nat  og  Dag. 

Da  Klokken  var  5,  var  det  lidt  mørkt  i  Skoven, 
uden  for  den  maanelyst.  Nu  skulde  det  prøves.  En- 
ten— eller.  Se  at  komme  tilbage  til  vort  Kompagni 
eller  i  russisk  Fangenskab.  Jeg  sagde  til  Peter:  „Kan 
vi  nu  spille  dem  det  Puds  at  snige  os  igennem?" 

Vi  regnede  med,  at  Russerne  var  lidt  dumme.  Saa 
krøb  vi  paa  alle  fire  hele  Skoven  igennem,  ud  til,  hvor 
vi  havde  staaet  Post.  Vi  tog  vor  Hue  paa,  Hjelmen  i 
venstre  Haand  og  Bøssen  i  højre.  Af  og  til  lyttede  vi, 
om  Farvandet  var  rent.  Hele  Skoven  kan  vel  være 
en  10  Tønder  Land,  og  den  var  besat  af  ca.  500  Rus- 
sere, 2  krigsstærke  Kompagnier. 

Nu,  vi  kom  godt  og  vel  ud  til  Skovkanten,  men  lige 
som  vi  skulde  ud  af  Skoven,  kom  der  7  Russere.  De 
gik  forbi  os  paa  Skridts  Afstand,  vi  blev  staaende  gan- 
ske roligt,  og  de  mærkede  os  ikke.  Haarene  rejste  sig 
paa  Hovedet ;  men  da  de  var  forbi,  var  vi  straks  kold- 
blodige igen. 

Nu  skulde  vi  igennem  den  russiske  Skyttekæde.  Vi 
agerede  saa  russisk  Patrouille  og  gik  ganske  roligt  ud 
af  Skoven,  med  Hjelmen  under  venstre  og  Geværet 
under  højre  Arm,  som  om  der  ingen  Ting  var.  Hele 
Skovkanten  var  jo  besat  af  en  vældig  Skyttelinje,  men 
for  hver  10  Skridt  vi  kom  fra  Skoven,  lettede  det 
noget.  Vi  kom  godt  igennem  Skyttekæden.  Se,  Rus- 
serne gaar  altid  og  smaafløjter,  og  det  havde  vi  jo 
ligget  i  Skoven  og  lært,  saa  Melodien  kunde  vi.  Og 
vi  gik  saa  og  smaafløjtede  paa  vor  Patrouilletur  og 
det  gik  godt. 

Men  nu  kom  vi  i  en  farlig  Stilling,  vi  kom  jo  nemlig 
mellem  2  Skyttelinjer.  Vi  gik  efter  Skyttegraven  ved 
7.  Komp.  84  og  da  vi  kom  nær  paa  100  Meter,  skød 
de  to  Skud  paa  os,  den  ene  Kugle  gik  til  Højre  for  os, 
den  anden  til  Venstre. 

Vi  smed  os  straks  ned,  tog  Huen  af  og  satte  Hjel- 
men paa,  saa  var  vi  tysk  Patrouille,  stod  op  og  gik 
videre,  og  saa  skød  de  ikke  mere,  det  var  jo  maane- 
lyst,  og  saa  kunde  de  se,  vi  havde  Hjelm.  Vi  gik  saa 
hen  til  6.  Kompagni,  dem  raabte  vi  an,  at  de  maatte 
ikke  skyde,  vi  var  Patrouille  5.  Komp.  84.  De  hørte 
det  straks  og  vi  kom  saa  over  Pigtraaden,  og  kom 
lykkelig  over  til  6.  Kompagni.  I  kan  tro,  at  vi  var 
glade,  at  vi  var  kommen  uskadt  fra  saadan  en  Tur, 
kommen  godt  igennem  baade  den  russiske  og  tyske 
Skyttelinje.  Nu  gik  det  saa  derfra  til  vort  Kompagni. 
Der  blev  Glæde,  da  de  saa  os  igen.  Vi  meldte  os 
straks  til  vor  Feldwebel,  at  vi  var  kommen  tilbage. 
Han  kunde  næsten  ikke  tro  sig  selv.  Vi  gav  saa  en 
Forklaring  over  hele  Turen. 

Saa  maatte  vi  med  det  samme  hen  og  melde  os  til 

>fficererne.  Vi  gjorde  saa  en  Melding:  Saa  og  saa 

lange  Russere  er  der,  og  de  har  gravet  Skyttegrave 

langs  med  hele  Skovkanten.  „Donnerwetter !  wié  kan 

las  blosz  angehn!" 

Den  ene  stak  os  en  Flaske  Vin,  den  anden  en  Fla- 

;:e  Cognac,  og  de  var  velkomne  ovenpaa  saadan  en 

'rysetur.  Men  da  vi  saa  kom  til  vore  Kammerater, 

)lev  der  først  Glæde.  Vi  er  jo  10  Danske,  som  altid 

lolder  sammen,  og  bor  sammen;  men  nu  fik  vi  at 

^ide,  at  der  mangler  2  Mand  endnu.  Vi  har  ikke  set 

lem,  saa  de  er  nok  løben  lige  i  Hænderne  paa  Rus- 

;rne.  Den  ene  var  en  af  os  10.  Peter  Andersen  fra 

)yndved  paa  Als,  en  flink  en,  som  vi  alle  holdt  saa 

leget  af.  Bare  han  ikke  er  saaret,  saa  kommer  han 

lok  igen.    Den   anden    var  en   W.   Schrøder  fra 

Jlesvig. 

Vi  var  allerede  meldt  til  Tabslisten  som  savnede, 

)g  al  vor  Post  var  sammenpakket  og  skulde  have 

iret  retur,  men  den  fik  vi  igen.  Ja  vi  maa  takke 

Jud,  at  vi  kom  saa  godt  fra  det,  for  hvis  han  ikke 

lavde  hjulpet  os,  saa  var  vi  aldrig  sluppet  godt  fra  det, 

)g  han  skal  ogsaa  nok  hjælpe  mig  herefter.  Jeg  vilde 

tun  nødig  gøre  den  Tur  om  igen.  Det  er  længe  siden 

|eg  har  hørt  hjemmefra,  men  Banen  har  været  spær- 

it  her  i  en  Uge,  saa  nu  kommer  der  nok  nogen  Post 

>en. 

Hils  dem  nu  alle  hjemme,  at  jeg  er  kommen  godt 
id  af  den  „Klese". 
Kærlig  Hilsen  Eders 

Jens. 

Fra  Yserkanalen. 

Kære  Far  og  Mor! 

Det  værste  er  her  Vejene.  For  at  komme  frem  til 
Stillingen,  maa  vi  tværs  over  Markerne,  over  et  Vir- 
var af  forladte  Skyttegrave  og  gennem  Bække,  der 
er  langt  oversvømmede.  Vejene  selv  er  aldeles  ubru- 
gelige, delvis  skudt  i  Mas  af  Granater  med  meterdybe 
Huller,  dels  opkørte.  Vi  maa  tidt  vade  til  langt  over 
Knæerne  i  Snavset,  hver  Gang  vi  skal  frem.  At  vaske 
sig  er  en  Luksus.  Hænderne  faar  sig  engang  imellem 
en  lille  Omgang,  men  Ansigtet  har  ikke  været  i  Vand 
i  de  sidste  4  Dage.  Her  regner  det  ustandseligt,  saa 
der  er  ikke  Tale  om  at  komme  uden  for  Døren  (om 
man  i  det  hele  taget  tør  bruge  dette  Udtryk)  hele 
Dagen. 

Vi  er  nu  saadan  indrettet,  at  vi  2  Dage  ligger  i 
Skyttegravene,  2  Dage  i  Reserve  og  saa  igen  4  Dage 
helt  i  Hvil.  Tilsyneladende  skal  denne  Turnus  blive 
ved  saadan  endnu  i  længere  Tid.  I  alt  Fald  har  jeg 
allerede  udsøgt  mig  en  pæn  lille  Gran  til  Juletræ.  De 
to  Dage  i  Skyttegravene  er  slemme.  Gennem  Vand 
og  Dynd,  midt  i  den  bælgmørke  Nat  marcherer  vi  2 
til  2V2  Time  for  at  naa  de  Par  Kilometer  frem.  Om 
Dagen  kan  man  ikke  afløse,  da  alt,  hvad  der  blot 
stikker  Næsen  over  Jorden,  er  vis  paa  at  blive  skudt 
ned. 


En  Dag  var  jeg  kommen  i  vor  „Artillerie  Beobach- 
tungspostenstand",  og  saa  ud  over  Terrænet.  Det  var 
frygteligt.  En  rigtig  Slagmark.  I  en  pæn  Skraaning 

gaar  Plateauet  ned  mod  de  oversvømmede  Distrikter. 

Ligeoverfor  ser  man  Fjendens  Skyttegrave,  hvor  man 

ra  Tid  til  anden  ser  Vagtposternes  Hoved  stikke  op. 

)g  imellem  dem  og  vore  Skyttegrave  ligger  saa  i  alle 

Jtillinger  og  alle  Uniformer  Hundreder  af  Lig :  Skot- 

jr  i  deres  brogede  Skørter,  feltgraa  Tyske,  Fransk- 

lænd  i  deres  højrøde  Bukser,  Turkos  i  den  mørke- 

)laa  Frakke,  saadan  ligger  de  mellem  hverandre.  Og 

saadan  har  de  allerede  ligget  der  i  Uger.  Midt  imellem 

Waar  der  en  forladt  Ammunitionsvogn.  Hestene  ligger 

jde  med  opreven  Bug. 

Fra  vor  Skyttegrav,  der  før  var  fransk,  til  Fransk- 

lændenes  Skyttegrav  fører  endnu  en  Løbegrav.  I 

bandet,  der  endnu  staar  ca.  80  Ctm.  højt,  svømmer 

[Ligene  af  dem,  der  for  Uger  tilbage  faldt.  Og  der 

;r  ingen  Mulighed  for  at  skaffe  dem  bort.  Man  bliver 

haard,  naar  man  ser  dette. 

Værst  er  det,  naar  jeg  faar  Melding  om,  at  der  er 
nogle  Saarede.  I  fuld  Galop  gaar  det  saa  med  4  Sani- 
tetssoldater og  en  Baare  over  de  400  Meter  frit  Land 
til  Løbegravene.  Saa  langs  med  dem  for  at  forbinde 
Manden  og,  saasnart  der  er  en  lille  Ildpause,  igen  i 
Løb  tilbage  med  ham.  Det  eneste,  man  føler  i  et  saa- 
dant  Øjeblik,  er  Trangen  til  blot  hurtigst  muligt  og 
sikkert  at  faa  den  stakkels  Fyr  godt  borttransporteret. 
Slemme  Ture  har  det  været,  naar  man  laa  der  foran 
Ildlinjen,  mens  Shrapnellerne  knatrede  omkring  en, 
og  man  ikke  vidste,  hvorledes  man  nu  bedst  skulde 
faa  den  Saarede  bort.  I  derhjemme  aner  jo  ikke,  hvad 
det  Ord  Krig  vil  sige.  Det  lader  sig  slet  ikke  udtrykke, 
men  tro  mig,  det  er  noget  forfærdeligt. 

Smukt  er  det,  som  Kammeratskabsfølelsen  har 
udviklet  sig  blandt  os  alle.  Faar  én  en  Pakke  hjemme- 
fra, kan  vi  være  vis  paa,  at  han  nok  skal  dele  med 
alle,  enten  det  er  Officer  eller  Menig. 

I  Morgen  kommer  vi  4  Dage  i  Hvil,  saa  faar  jeg 
igen  Post.  Mange  Tak  for  den  store  Pakke.  Den  an- 
den skal  nok  ogsaa  komme  frem  engang. 

I  Dag  har  jeg  haft  Storvask.  Hils  alle  Bekendte. 
Jeg  skriver,  saasnart  jeg  kan. 

Kærlig  Hilsen  fra  C 


I  engelsk  Fangenskab. 

Jeg  er  reddet,  om  end  haardt  saaret. 

Den  28de  August  er  vi  gaaet  i  Kampen  og  gaaet  un- 
der. Kampen  vil  jeg  ikke  beskrive,  om  den  fortæller 
jeg  Eder  senere.  Blot  at  16  Torpedobaade,  3  smaa  og 
4  af  de  nyeste  Panserkrydsere  har  kæmpet  mod  den 
lille  „Mainz". 

Jeg  er  kort  før  Skibets  Undergang  sammen  med 
Mertens  sprunget  over  Bord.  Vi  trak  os  helt  nøgne 
af,  da  jeg  var  haardt  saaret  og  havde  Søstøvler  og 
svært  Tøj  paa.  Saa  sprang  først  jeg  og  straks  efter 
Mertens  efter  mig  over  Bord.  Hvor  godt  det  var,  at 
jeg  kunde  svømme  godt,  har  jeg  saa  erfaret.  Vi  svøm- 
mede i  V2  Time,  saa  reddede  Englænderne  os  meget 
net  og  godt.  Men  mit  højre  Øje  er  skudt  ud  og  Huden 
er  brændt  af  begge  mine  Arme  af  Granatilden.  Mine 
Arme  er  nu  snart  atter  hele,  og  Øjet  er  snart  ogsaa 
kommet  sig.  Jeg  faar  maaske  her  i  England  et  Glas- 
øje. Jeg  er  ellers  sund,  rask  og  ved  godt  Humør.  Jeg 

savner  blot  min  gode  Ven  Mertens.  Han  er  kommen 
i  et  Fort,  da  han  ikke  var  saaret.  Jeg  vil  bede  Eder 
om  at  meddele  hans  Kone  det.  Vi  maa  ikke  skrive 
ofte. 

Efter  Krigen  kommer  vi  nok  hjem  igen.  Jeg  vil 
haabe,  at  I  har  det  godt  og  at  F.  (Brevskriverens 
Broder,  som  ogsaa  tjener  i  Flaaden)  maa  komme  godt 
over  det,  hvis  han  ogsaa  skulde  komme  i  Kampen. 
130  Mand  er  reddede  af  os  og  ca.  330  er  omkommen. 
Af  de  Reddede  er  38  mere  eller  mindre  haardt  saarede 
her  i  Hospitalet.  De  Ikke-Saarede  er  paa  et  Fort.  Tu- 
sinde Hilsner  til  alle  derhjemme 

Af  et  Brev  fra  Over-Matros  Theodor  Duus  fra  Aabenraa  til 
hans  Forældre. 


Paa  Feltvagt. 

Ved  Mons  i  Belgien,  hvor  der  var  Kamp 

mellem  os  og  Englænderne,  laa  vi  i  anden  Linje,  men 
i  meget  heftig  Shrapnellild.  Der  blev  Chr.  Petersen 
saaret. 

Vi  er  nu  næsten  ødelagt  af  anstrengende  March- 
ture. Vi  gennemstrejfer  Landet  paa  Kryds  og  tværs, 
hver  Dag  marcherer  vi  ca.  40  Kilometer.  Vi  kommer 
sjælden  til  Ro  før  Kl.  10 — 11.  Hver  Morgen  skal  vi 
op  Kl.  3V,.  Mange,  mange  bliver  tilbage  som  Fod- 
syge. Men  Parolen  er  altid :  Fremad  I 

Jeg  hørte  en  Flyveofficer  udtale:  Hellere  lader  vi 
det  halve  af  vort  Kompagni  ligge  i  Vejgrøften,  end  at 
det  bagefter  falder  i  Kampen.  Sagen  er  nemlig  den, 


42  SØNDERJYSKE 

at  paa  Grund  af  denne  hurtige,  i  Historien  enestaaen- 
de  Fremmarch  faar  den  tilbagegaaende  Fjende  ikke 
et  Øjeblik  Ro  til  at  samle  sine  Kræfter.  Denne  hurtige 
Fremmarch,  udtahe  Flyveofficeren  videre,  har  sparet 
os  for  mange  Fægtninger. 

Nu  er  jeg  paa  Feltvagt,  og  her  har  vi  det  godt,  hvad 
Føden  angaar.  Alle  Butikkerne  er  plyndrede,  men 
Vin  har  vi  nok  af.  I  Formiddags  lavede  vi  Te  og  fyldte 
Rødvin  i.  Det  smagte  fortrinligt.  Til  andre  Tider  har 
vi  ingen  Ting.  Det  gaar  op  og  ned. 

Det  gaar  mig  saadan,  at  for  hvert  Øjeblik,  der  gaar, 
bliver  det  mig  mere  og  mere  uforklarligt,  hvordan  de 
Ledende  kan  forsvare  det,  at  lade  det  komme  til  en 
saadan  Krig.  Naar  man  er  Vidne  til  al  den  Elendig- 
hed, som  en  Kamp  fører  med  sig  —  de  Saarede,  som 
ligger  og  hyler.  Indbyggerne,  som  flygter  i  Flokkevis 
medførende  deres  dyreste  Ejendele,  —  saa  har  man 
set  nok  af  Krigens  Skyggesider.  Man  bliver  baade 
blød  og  haard  i  sin  Karakter.  Blød,  da  man  atter  og 
atter  deler  til  det  sidste  Stykke  med  sine  Kammerater, 
haard,  da  man  ikke  tænker  det  mindste  ved  at  skyde 
Mennesker  ned.  Det  er  som  paa  en  Klapjagt.  Ved  O. 
brød  Belgierne  en  for  en  ud  af  Skyttegravene  og  en  for 
en  faldt  de.  Men  Løsnet  er  altid :  Fremad  I  Fremad  I 

Jeg  har  her  i  Kompagniet  mange,  som  taler  Dansk 
og  flere  gode  Kammerater.  Vi  deler  alt  med  hinanden 

Jeg  forstyrres  stadig  i  mit  Skriveri  af  Civilister, 
som  vil  passere  igennem  mit  Distrikt,  for  der  maa 
ingen  komme  igennem  uden  Pas  eller  anden  Legiti- 
mation. Jeg  maa  saa  først  langt  og  bredt  forklare  dem 

det  paa  Fransk.  Men  med  det  franske  Sprog  gaar  det 
ellers  helt  godt.  Jeg  kan  blot  ikke  huske  alle  Gloser. 

R.  kom  lige  tilbage  fra  sin  Feltvagt.  Han  ligger  her 
ved  Siden  af  og  vasker  sin  Skjorte.  Jeg  fik  min  vasket 
i  Gaar  efter  at  have  haft  den  paa  i  tre  Uger.  Det  var 
velgørende. 

Vi  har  her  paa  vor  Feltvagt  været  heldig  med  at 
kapre  et  Bord  og  et  Par  Stole.  Lige  kommer  en  Sol- 
dat slæbende  med  en  stor  Krukke  Honning.  Hvor 
det  kommer  fra,  det  tales  der  aldrig  om.  C'est  la 
guerre,  som  vi  plejer  at  sige  til  Indbyggerne  for  at 
berolige  dem  .... 


En  Flensborgers  Oplevelser. 

Den  første  var  den  18.  Avgust  ved  T.  Vi  var  først 
i  Reserve  og  kom  først  sent  i  Kampen.  Tabet  ved 
vort  Kompagni  var  derfor  ikke  saa  stort.  Saa  vidt  jeg 
husker,  2  døde  og  4 — 5  saarede.  Her  kæmpede  vi 
kun  imod  Belgierne. 

Saa  kom  Slaget  ved  M.  den  23.  Avgust  imod  Eng- 
lænderne. Her  havde  vi  igen  ikke  store  Tab,  jeg  me- 
ner selvfølgelig  kun  vort  Kompagni.  Her  tog  jeg  om 
Aftenen,  da  jeg  var  sendt  forud  med  nogle  Folk  igen- 
nem en  By,  3  Englændere  til  Fange.  Her  var  del, 
hvor  en  Løjtnant  af  vort  Kompagni  paa  en  Patrouille 
med  18  Mand  kun  kom  tilbage  med  5  Mand.  De  var 
i  Mørkningen  løbne  ind  i  den  fjendtlige  Stilling. 

Derefter  kom  Fægtningen  ved  Ch.-Th.  den  3. 
September.  Her  havde  vi  heller  næsten  intet  Tab, 

men  her  oplevede  Franskmændene  en  grufuld  Over- 
raskelse. Vi  var  efter  en  forfærdelig  lang  Marsch,  fra 
om  Morgenen  Klokken  272  til  om  Aftenen  Klokken  9, 
ankommen  til  Byen  Ch.-Th.  og  begyndte  straks  at 
nedgrave  os  paa  en  Høj  foran  Byen,  da  der  blev  os 
meldt,  at  Fjenden  var  i  Anmarche.  En  Afdeling  Ar- 
tilleri gik  under  Bedækning  af  Infanteri  helt  hen  i 
Nærheden  af  Byen,  saa  at  den  kunde  beskyde  Ho- 
vedgaden. Klokken  12  om  Natten  ankom  der  til  By- 
en en  hel  Del  Tropper,  som  lystigt  sang  deres  Sol- 
datervise. Vort  Artilleri  kunde  først  ikke  blive  klog 
paa,  om  det  var  vore  Soldater  eller  Franskmænd. 
Men  da  de  kom  nærmere,  kunde  man  høre  dem 
synge  den  franske  Nationalsang.  De  anede  altsaa  in- 
tet om,  at  vi  var  i  Nærheden.  Da  de  var  komne  100 
Meter  fra  vort  Artilleri,  begyndte  det  pludselig  at  be- 
skyde dem  med  en  kolossal  Granatild.  Panikken  hos 
Franskmændene  var  ubeskrivelig,  og  de  løb  alle  til- 
bage til  Byen,  som  de  havde  passeret  i  Forvejen ;  saa 
snart  vort  Artilleri  opdagede  dette,  beskød  det  den 
Bro,  de  skulde  passere.  Mange  Hundrede  af  de 
fjendtlige  Soldater  blev  revne  i  Stykker  til  en  uigen- 
kendelig Masse.  Da  vi  passerede  Byen  næste  Dag, 
saa'  vi  endnu  Sporene  af  dette  frygtelige  Skuespil. 
Arme,  Ben,  Hoveder,  Stykker  af  Kroppen  og  alle 
mulige  Dele  laa  omkring  paa  Gaden,  og  da  var  det 
meste  allerede  opryddet.  Gader  og  Husene  var  over- 
sprøjtede med  Blod.  Nogle  af  vore  faldt  om,  da  de 
saa'  dette  skrækkelige  Syn.  Man  sagde,  at  Fransk- 
mændene havde  til  Hensigt  at  tage  Kvarter  i  Byen, 
og  saa  blev  de  overraskede  paa  denne  Maade. 

Næste  Fægtning  var  den  6.  September  ved  N.  Her 
havde  vort  Regiment  et  stort  Tab ;  skønt  jeg  var  i  al- 
lerførste Linje  og  Kuglerne  aldrig  har  regnet  saa  tæt, 
slap  jeg  dog  ved  Guds  Hjælp  godt  fra  det.  Her  var 
det,  hvor  jeg  sammen  med  Løjtnant  B.,  som  var  min 
Løjtnant,  da  jeg  laa  enaarig,  bragte  min  saarede  Løjt- 
nant P.  ud  af  Kugleregnen,  hvorfor  han  forærede 
mig  sin  Revolver  til  Erindring;  denne  tabte  jeg  des- 
værre igen.  Efter  dette  Slag  blev  jeg  foreslaaet  til 
Jernkorset  og  fik  det  ogsaa. j.  v. 


Dagene  skifter. 

Det  gør  de  i  Freden,  og  det  gør  de  ogsaa  i  Krigen, 
om  end  de  fleste  er  af  dem,  hvorom  man  siger:  „de 
behager  os  ikke." 

Det  er  vel  i  Reglen  saadan,  at  Folk  tror,  naar  de- 
res Paarørende  er  ved  Bagagen,  er  de, vel  bjærgede, 
saa  godt  som  uden  Fare.  Nej,  langtfra!  Bagagen  har 
en  farlig  Fjende,  og  det  er  Flyverne.  Aldrig  glemmer 
jeg  første  Gang,  vi  stiftede  Bekendtskab  med  dem. 
Der  kredsede  et  Par  ovenover  os,  og  vi  løb  raadvilde 
om  mellem  hverandre,  skød  paa  dem,  hvad  naturlig- 
vis ikke  nyttede  det  mindste.  Det  fornuftigste,  vi  kun- 
de have  gjort,  havde  været,  at  kaste  os  fladt  ned  paa 
Jorden,  helst  i  en  Fordybning;  men  det  vidste  vi  den- 
gang ikke.  Vi  kom  6  Mand  ud  paa  en  Chaussé  og 
havde  nu  Flyverne  lige  over  Hovedet  paa  os.  Uden 
at  tænke  over  det  (man  tænker  overhovedet  ikke  i 
saadanne  Øjeblikke)  sprang  jeg  om  bag  et  tykt  Træ. 
Da  gav  det  et  forfærdeligt  Brag,  og  Jord  og  Stene 

Og  Stykker  af  Bomben  suste  forbi  mig,  men  Træet 
havde  beskyttet  mig. 

Flyverne  sejlede  bort,  og  jeg  skulde  se,  hvad  der 
var  blevet  af  mine  Kammerater.  Der  laa  de,  døde  og 
saarede;  én  af  dem  kaldte  paa  mig,  og  bad  mig  løse 
hans  Livrem ;  han  kunde  ikke  faa  Luft.  Remmen  tryk- 
kede ham.  Jeg  skar  den  over,  men  kunde  nok  se,  det 
var  ikke  den,  der  trykkede;  han  var  dødelig  saaret 
i  Brystet,  og  faa  Minutter  efter  var  han  død. 

Det  var  en  ubeskrivelig  Følelse,  hvormed  jeg  stod 
der  uskadt  mellem  mine  døde  og  saarede  Kamme- 
rater. Jeg  var  som  bedøvet,  den  første,  klare  Tanke 
sendte  jeg  i  en  Tak  op  til  ham,  hvis  Haand,  det  er  jeg 
sikker  paa,  havde  ført  mig  om  bag  Træet.  Det  er  én 
af  de  Dage,  man  mindes  med  Gru,  men  ogsaa  med 
Tak  til  Gud,  saa  længe  man  lever. 

Noget  efter  kom  vor  Brigade  tilbage  i  Hvil  i  tre 
Uger.  Den  havde  været  i  Fronten  siden  Krigens  Be- 
gyndelse. Jeg  blev  indkvarteret  tilligemed  to  andre  i 
et  flot  Herskabshus  i  en  stor  By  i  Nordfrankrig.  Det 
stod  fuldstændig  urørt,  som  Familien  havde  forladt 
det.  Kun  Portneren  og  hans  Kone  var  tilbage.  De  la- 
vede Mad  til  os.  Der  sad  vi  tre  Soldater  til  Bords  i  en 
stor  Spisesal  med  udskaaret  Panel  næsten  til  Loftet, 
og  Marmorkamin.  Foruden  Spisesalen  havde  vi  Sa- 
loner og  et  Modtagelsesværelse.  Møblerne  i  den  ene 
Sal  var  betrukket  med  Silke,  i  den  anden  med  Plyds. 
Der  var  sorte  Marmorkaminer  og  over  hver  stod  der 
et  prægtigt  Ur  med  en  Lampe  paa  hver  Side.  Og  der 
var  Nicher  i  Væggene  med  Marmorfigurer,  og  alt 
var  ægte,  fint  og  kostbart,  saa  man  kan  bare  ikke  be- 


SOLDATERBREVE  47 

gribe,  at  Familien  er  rejst  saadan  over  Hals  og  Hoved 
fra  det  hele.  Vi  havde  fine  Mahognimøbler  i  vort 
Soveværelse.  Som  jeg  sad  og  skrev  dette  Brev,  stak 
en  Løjtnant  Hovedet  ind  ad  Døren,  og  spurgte,  om 
vi  var  tilfredse  med  Kvarteret.  Jo,  det  maatte  vi  da 
indrømme,  at  vi  var.  Saa  kom  der  en  Herre,  og  tog 
nogle  Papirer  ud  af  Skrivebordet,  og  fortalte,  at  Hu- 
sets Ejer  var  død,  maaske  falden,  det  fik  jeg  ikke  Re- 
de paa.  Denne  By  var  fuldstændig  uskadt,  og  Forret- 
ningslivet gik  sin  Gang. 

Det  var  en  velkommen  og  haardt  tiltrængt  Hvile, 
som  vi  nød  i  tre  Uger,  og  saa  tilbage  til  Fronten  igen. 

Ja,  Dagene  skifter !  Iver. 


Sprogvanskeligheder. 

M.  i  Frankrig,  den  18.  Januar. 

Kære  Nabo! 

Naboer  har  vi  ellers  ikke  været  i  næsten  et  halvt 
Aar,  men  jeg  haaber,  at  vi  bliver  det  igen,  og  haaber 
ogsaa,  at  det  ikke  maa  vare  alt  for  længe,  skønt  Ud- 
sigterne kun  er  smaa. 

Vi  har  ligget  her  paa  et  og  samme  Sted  et  Fjer- 
dingaar,  og  kanske  vi  skal  blive  her  længe  endnu.  I 
Dag  skulde  vi  have  pløjet  med  syv  Plove  og  fire  He- 
ste for  hver.  Det  vil  vist  blive  et  smukt  Teater.  Der 
er  ikke  mange,  som  har  pløjet  før,  og  Plovene  er 
heller  ikke  som  hjemme  hos  os.  Vi  skal  jo  nu  se, 
hvordan  det  vil  gaa.  I  Dag  blev  det  ikke  til  noget. 
Vi  kom  i  Stedet  for  til  at  køre  Sukkerroer  til  en  Suk- 
kerfabrik, som  ligger  5  Kim.  herfra.  Andre  tog  Roer 

op,  hvoraf  der  endnu  sidder  en  Del  i  Jorden.  Bliver 
vi  her  Foraaret  over,  kommer  vi  ogsaa  til  at  saa  Hav- 
re for  Franskmanden.  Det  bliver  altsammen  gjort  for 
en  Sikkerheds  Skyld,  for  at  vi  kan  have  noget  at  fodre 
med,  hvis  vi  bliver  her  en  Vinter  til.  Det  var  dog  ikke 
godt,  om  vi  skal  blive  her  ret  længe,  bedre  var  det 
at  komme  hjem  og  arbejde  for  sig  selv  end  her  for 
Franskmændene.  Arbejdet  her  kan  vi  ellers  holde  ud 
længe.  Vi  tjener  ikke  den  Dagløn,  vi  faar,  og  det  er 
heller  ikke  hver  Dag,  vi  arbejder. 

Hjemme  maa  det  blive  knapt  med  Arbejdskraft. 
Naar  man  kommer  i  større  Stationsbyer  som  Chr. 
eller  N.,  ser  man  stadig  lange  Jernbanetog  fulde  af 
Militær.  N.  er  den  sidste  Station;  længere  gaar  To- 
get ikke ;  derfra  gaar  det  lige  ud  i  Skyttegraven 

Den  Gang  vi  laa  i  N.,  var  jeg  tidt  paa  Banegaarden. 
Men  jeg  blev  der  ikke  ret  længe.  Jeg  kan  ikke  godt 
se  saadan  noget.  Der  holdt  lange  Rækker  af  Automo- 
biler og  Vogne  med  Saarede Den  Gang  vi  drog 

hjemme  fra,  troede  vi,  at  i  Løbet  af  et  Par  Maaneder 
vilde  det  være  forbi,  saa  vilde  den  Krig  være  til  En- 
de. I  alle  Tilfælde  dog  inden  Jul.  Nu  er  vi  godt  inde 
i  det  nye  Aar,  og  der  bliver  talt  om  til  Paaske,  eller 
til  Pinse.  Andre  mener,  at  vi  kommer  til  at  holde  Jul 
en  Gang  til  her.  Men  saa  længe  skulde  man  ikke  tro, 
det  kan  vare 

Naar  min  Broder  kan  blive  hjemme,  maa  jeg  ikke 
klage.  Men  bliver  han  indkaldt,  er  det  galt,  for  det  er 
vist  ikke  let  at  faa  en  anden  i  hans  Sted.  Tiden  gaar 
godt  for  os  her.  Vi  har  det  godt,  men  længes  efter 
Hjemmet  og  er  spændt  paa,  hvorledes  Enden  vil  blive 

paa  det  hele,  hvordan  det  vil  komme  til  at  se  ud  for 
os  efter  denne  store  Krig.  Mangen  en  kommer  vist  til 
at  begynde  forfra. 

Vi  er  fire  Mand  sammen  her,  har  selv  et  lille  „my- 
song"  [maison  =  Hus] :  Smedemester  Dall  fra  Møl- 
by, Bygmester  M.  Madsen  ogsaa  fra  Mølby  og  jeg. 
Den  fjerde  er  en  Kieler.  Naar  vi  saa  har  Besøg  af 
vore  Naboer,  bliver  her  talt  tre  Sprog:  Dansk,  Tysk 
og  Fransk.  Det  Franske  er  ikke  let  at  lære,  men  naar 
vi  bliver  her  en  Tur  endnu,  saa  lærer  man  alligevel 
saa  meget,  at  man  helt  godt  kan  klare  sig  med  Be- 
folkningen. Siger  de  noget,  vi  ikke  forstaar,  siger  vi 
nix  kom  pran  [komprendre  =  forstaa],  kan  ikke  for- 
staa  det. 

Den  ene  af  vore  Naboer  er  en  køn  ung  Pige  paa 
17  Aar.  Hvad  vilde  I  sige  i  Byen,  naar  jeg  tog  hende 
med  hjem? 

Venlig  Hilsen  h.  n.  k. 

(Ugift  Gaardmand  fra.  Haderslevegnen,  Landeværnsmand. 
Brevet  til  Konen  paa  Nabogaarden.) 


Franskmændene. 

F ,  den  5.  September. 

Kære  Forældre  og  Søskende  I 


For  et  Par  Dage  siden  skulde  vi  have  belejret  den 
franske  Fæstning  La  Fere,  men  endnu  før  vi  naaede 
derhen,  var  Franskmændene  flygtede  og  saadan  gaar 
det  de  fleste  Steder.  Der  er  nu  intet  Haab  mere  for 
dem  om,  at  de  kan  sejre. 

De  franske  Soldater  har  heller  ingen  Lyst  til  Kam- 

pen,  de  fleste  overgiver  sig,  saa  snart  de  kan  faa  Lej- 
lighed dertil.  De  er  især  bange,  naar  vort  Artilleri 
begynder  at  skyde.  De  franske  Officerer  siger  selv, 
at  de  ikke  kan  stille  noget  op  med  deres  Folk,  i  mange 
Tilfælde  maa  de  drive  dem  frem  med  Pistolen  i 
Haanden.  Der  er  vist  gode  Udsigter  til,  at  Krigen  kan 
faa  en  hurtig  Ende,  det  vilde  ogsaa  være  godt,  om 
det  snart  var  forbi,  en  Krig  er  nemlig  noget  saa 
skrækkeligt,  at  det  slet  ikke  kan  beskrives.  Det  er 
dog  langt  værre  for  Befolkningen  end  for  Soldater- 
ne. I  de  Egne,  hvor  vi  er  komne  igennem,  er  Lan- 
det saa  at  sige  ødelagt.  Der  er  mange  Byer,  hvor  næ- 
sten alle  Huse  er  brændte  eller  skudt  sammen,  saa 
de  ligger  i  en  Dynge,  og  de  Huse,  der  ikke  er  brænd- 
te, er  tomme  fra  øverst  til  nederst.  Alt  hvad  der  var 
brugeligt,  er  taget  med,  og  hvad  der  ikke  kan  tages 
med,  er  slaaet  i  Stykker  og  rodet  sammen  i  store 
Dynger. 

En  hjærtelig  Hilsen  til  Jer  alle. 

Hans. 


Fra  Flandern. 

K.  (i  Flandern),  16.  Decbr.  1914. 

Kære  Far  og  Mor  I 

Franskmændene  rettede  et  meget  haardt 

Angreb  imod  os.  Ved  Daggry,  Kl.  87*,  begyndte  de 
en  meget  heftig  Kanonade  paa  os.  Det  mindede  stærkt 
om  11 .  November.  Kanonaden  vedblev  en  Time.  Saa 
stormede  Infanteriet  frem  imod  os  paa  et  enkelt  Sted, 
netop  i  Midten  af  8.  Komp.  De  kunde  ikke  gaa  frem 
over  hele  Linjen,  da  der  laa  en  Sump  foran  os.  De 

gik  paa  med  Dødsforagt.  Fire  Maskingeværer  fyrede 
ogsaa  løs  paa  os,  alle  imod  8.  Komp.  Og  da  vi  er 
meget  svage  og  har  en  stor  udstrakt  Front,  kom  de 
straks  over  i  vor  Skyttegrav  og  delte  8.  Komp.  til  to 
>ider.  Vi  skød,  og  mange  blev  saarede.  Saaledes  blev 
line  seks  Sidemænd  saarede,  to  paa  min  venstre  og 

"e  paa  min  højre  Side.  Jeg  slap  fri,  —  ja,  en  mærke- 
Ig  Tildragelse. 

Vi  skulde  saa  drages  sammen  imod  Fjenden  i  vor 

»rav  igen.  Men  de  skød,  saa  godt  de  kunde.  Jeg  var 

tn  af  de  forreste  imod  dem,  —  to  faldt  og  døde  foran 

lig.  Vi  gik  lidt  tilbage  igen,  og  de  stormede  ikke  mere 

rem,  men  blev,  hvor  de  var.  Saa  begyndte  vort  Ar- 

illeri  at  skyde  og  ramte  midt  ned,  hvor  de  sad  —  i 

for  Grav  altsaa,  et  Mesterstykke.  Senere  fik  de  mere. 

[eg  maatte  saa  et  Par  Gange  hen  til  Artilleriets  lagt- 

igere,  til  Bataillonsstaben  o.  s.  v. 

Om  Aftenen,  da  jeg  kom  tilbage,  kom  de  frem  paa- 
ly.  Jeg  vilde  prøve  paa  at  redde  min  Tornyster  med 
lit  Tøj  og  mine  Sager,  men  da  jeg  kom  derhen,  kom 
le  om  Hjørnet  og  fyrede  løs,  en  af  os  blev  saaret, 
len  jeg  slap  atter  for  Kuglen.  Saa  kom  1.  Komp.  og 
jste  os  af.  Da  vi  samledes,  var  vi  19  Mand  tilbage  af 
57.  Senere  kom  der  dog  20  til.  Det  var  en  haard  Dag, 
[an  I  tro.  En  Hovedpine  fik  man  af  at  være  med  i 
len  stærke  Ild  I  —  og  Ørene  var  næsten  døve.  Jeg 

mkte  ikke  mere  paa  mig  selv  i  den  Tid,  det  stod 
)aa.  Vor  Kompagnifører  var  saaret,  én  Underofficer 

jd  og  to  saarede.  Vi  havde  ingen  Officerer  eller 
'eldwebler,  men  kun  en  Sergent  og  tre  Underoffi- 

irer  tilbage. 

Den  næste  Dag  begyndte  igen  med  en  stærk  Kano- 
nade og  i  Dag  ligesaa.  Om  Natten  var  Franskmænde- 
ne dog  gaaet  tilbage  igen.  I  kan  tro,  det  var  rart,  da 
vi  i  Aftes  kom  ud  af  Linjen  og  hjem,  hvor  jeg  fandt 
Posten.  Hans. 


Studefangst  mellem  Skyttegravene. 

—  I  Gaar  var  Løjtnant  H.  og  jeg  kørende  med  to 
Mulæsler  til  Noyon.  En  Artillerist  var  Kusk  for  os. 


Turen  herfra  til  Noyon  er  ikke  omstændelig.  Vi 
kørte  med  vore  smaa  Mulæsler  i  '/*  Time.  De  gik 
ganske  vist  ogsaa  hele  Vejen  i  stærkt  Trav,  man  skul- 
de undre  sig  over,  at  de  smaa  Dyr  kan  løbe  saa  hur- 
tigt, og  at  de  kan  holde  det  ud  i  Længden.  Køretøjet 
tilhører  Artilleriet.  Artilleristerne  har  fanget  de  to 
smaa  Dyr  paa  en  Mark.  De  brugte  en  halv  Dag  til  at 
faa  fat  i  dem.  Hele  Tiden  bag  dem  paa  en  af  deres 
Heste  til  endelig  Muldyrene  blev  trætte.  Da  sprang 
ogsaa  Blodet  ud  af  Næsen  paa  dem.  Nu  har  de  det 
godt.  Artilleristerne  plejer  dem  som  deres  egne. 

I  Gaar  Morges  inden  jeg  drog  af  sted  til  Noyon, 
havde  vi  atter  en  meget  interessant  Oplevelse  med 
franske  Stude.  Jeg  kom  gaaende  hen  ad  Gaden  fra 
min  Afdeling  og  vilde  just  til  Løjtnantens  Bolig  for  at 
drikke  Kaffe.  Da  kom  der  en  Soldat  løbende  og  for- 
talte, at  der  atter  var  kommen  en  Flok  Stude  inden- 
for vor  Feltvagts  Synskreds.  I  kan  nok  forstaa,  at 
jeg  ikke  var  længe  om  at  komme  ned  til  Feltvagten. 

et  Nu  var  jeg  i  Baaden  og  ovre  paa  den  anden  Side 
if  Kanalen.  Her  var  min  Ven  Freese,  en  Vicefeld- 

^ebel,  og  et  Par  Soldater  i  travl  Færd  med  at  fange 
Studene.  Men  de  havde  ikke  Held.  Studene  vilde 
indvige  i  Retning  af  de  franske  Skyttegrave.  Freese 
ikød  to  med  Revolver  og  H.  skar  i  et  Nu  Halsen  over 
^aa  dem.  Altsaa  to  havde  vi  i  hvert  Fald,  men  vi  vilde 
gerne  have  dem  alle  og  helst  levende. 
Det  gjaldt  nu  om  at  være  forsigtig  og  tillige  hurtig 

sine  Vendinger.  De  franske  Skyttegrave  var  kun 
100  Meter  borte,  men  en  bortsvindende  Taage  lettede 
)s  Arbejdet.  Fire  Frivillige  blev  sat  paa  Post  for  at 
lolde  os  franske  Patrouiller  fra  Livet.  Saa  begyndte 
ji  langsomt  at  drive  Studene,  otte  i  Tallet,  hen  imod 
tn  barrikaderet  Bro,  hvor  vi  maatte  have  dem  gen- 
lem  en  smal  Gang,  en  for  en.  Broen  laa  et  Stykke 

•a  den  Plads,  hvor  Studene  græssede.  Men  det  gik 
janske  godt,  da  vi  først  havde  faaet  dem  omringet. 

)e  fulgte  roligt  og  troskyldigt  Slagterens  røde  Lom- 
metørklæde. 

Ved  Broen  stod  vor  Major.  Han  havde  fulgt  os 
med  Opmærksomhed,  da  vi  løb  rundt  derovre.  Nu, 
da  vi  kom  med  vore  Stude,  var  han  begejstret  over 
vore  Bedrifter.  Vi  fik  offentlig  Anerkendelse  udtalt. 
Ti  Stude,  der  ligesaa  godt  tilhørte  Franskmændene 
som  os,  der  græssede  snart  nærmere  deres,  snart 
nærmere  vore  Løbegrave,  havde  vi  hentet  bort  for 
Næsen  af  dem.  Det  maa  selv  Lægmænd  kalde  fint 
gjort  I 

Nu  staar  Studene  her  i  vor  Landsby  paa  Stald.  To 
skød  vi  jo,  de  andre  skal  foreløbig  leve,  til  vi  faar 

Brug  for  deres  Tunge.  Saa  maa  ogsaa  de  bøde  med 
Livet.  Men  indtil  den  Tid  skal  vore  Soldater  nok  passe 
dem  godt.  De  faar  hver  Dag  Roer  og  Hø,  saa  meget 
de  vil  æde,  og  de  befinder  sig  øjensynlig  meget  vel 
imder  disse  nye  Forhold. 

Jeg  glemte  at  føje  til,  at  vort  Naboregiment  fik  den 
ene  af  de  skudte  Stude.  De  havde  set  vor  Jagt  og 
kom  nu  og  bad  om  at  faa  en  af  dem.  Vi  gav  dem  saa 
én  af  de  skudte.  De  kom  i  en  Baad  over  Kanalen, 
slagtede  den  og  sejlede  saa  tilbage  til  deres  Skytte- 
grave med  Kødet  i  Baaden.  Det  var  morsomt  at  se 
dem  ro  tilbage  med  Baaden  fyldt  med  det  dejligste 
Kød.  Deres  Ansigter  straalede  af  Glæde  over,  at  de 
ogsaa  fik  Lov  til  at  være  med  ved  Studefordelingen. 
For  os  var  det  selvfølgeligt,  at  vi  gav  dem  en  Portion. 
Vi  havde  ikke  glemt  den  Dag,  da  vi  fik  12  Pd.  Filet 
til  otte  Mand.  Nu  fik  de  en  hel  Stud  som  Tak  for 
sidst. 

Vore  Soldater  faar  nu  i  Dag  paa  Mortensdag  en 
Lækkerbidsken.  Lad  være,  at  en  Gaas  vilde  have 
været  mere  efter  hjemlige  Forhold,  en  Steg  skal  dog 
nok  minde  dem  om,  at  det  i  Dag  er  en  Højtids- 
dag   


Fra  en  Telegrafafdeling  i  Frankrig. 

C ,  den  11.  11.  14. 

Klokken  er  nu  2  Nat.  Jeg  er  i  dette  Øjeblik  bleven 
vækket  op  af  min  gode  Søvn  for  sammen  med  en 
Kammerat  at  afløse  to  andre  Kammerater,  som  nu 

■  lægger  sig  til  at  sove  i  Vagtlokalet  ved  Siden  af  vort 
Telefon  værelse.  Jeg  maa  spadsere  frem  og  tilbage  og 
gnide  Øjnene  lidt,  for  at  blive  rigtig  vaagen,  vel  vi- 
ndende, at  min  første  Pligt  her  er:  at  være  fuldkom- 
len  vaagen.  Vi  er  her  ligesaa  godt  paa  Forpost  som 
le,  der  staar  paa  Udkig  ude  i  Løbegravene  og  lytter 
led  spændt  Opmærksomhed  paa  hver  mindste  Lyd. 
den  mørke  og  taagede  Nat,  som  vi  nu  har,  maa 
lan  kunne  høre  et  Blad  falde  fra  Træet.  Vi  behøver 
:ke  at  spejde ;  men  vor  Opmærksomhed  er  henvendt 
laa  den  sagte  summende  Lyd  som  vore  Apparater  saa 
ifte  kun  giver,  naar  Ledningen  har  ligget  længe  i 
igtigt  Vejr  paa  et  Sted.  Lyden  kan  sammenlignes 
led  en  Spyflues  Summen. 

Denne  Maade  at  kalde  paa  er  ikke  den  eneste  i 
'elten.  Ringning  med  Klokke  ved  Hjælp  af  en  lille 
ekselstrømmaskine,  der  drejes  ved  et  Haandtag,  og 
lom  bruges  hjemme  i  Almindelighed,  er  ogsaa  delvis 
ler  i  Brug,  men  ogsaa  kun  delvis  af  forskellige  tek- 
liske  og  praktiske  Grunde. 

En  Soldat,  som  staar  paa  yderste  Forpost  og  so- 
'er,  eller  kun  halvsover,  kan  hvert  Øjeblik  blive  over- 
[plet  af  Døden.  Lidt  anderledes  med  os,  som  Ug- 
ler faa  Kilometer  bag  Løbegravene.  Vi  kan  ogsaa 
ilive  overrumplet  af  Fjenden,  men  Straffen  for  vor 
'orseelse  vil  under  Omstændigheder  komme  længe 
ifter. 
Jeg  vil  antage,  at  Forposten  derude,  efter  at  have 
meget  anstrengende  Dag  bag  sig,  bliver  overvæl- 
tet af  Søvnen  —  Fjenden  overrasker  og  stikker  For- 
isten  ned;  den  lidt  længere  bagved  staaende  Felt- 

vagt  faar  maaske  lige  netop  Tid  til  at  vække  de  so- 
vende, men  dog  til  Kamp  færdige  Kammerater.  Dog 
sker  Fjendens  Overraskelse  saa  hurtigt,  at  der  ikke 
er  Tale  om,  at  kunne  afværge  Angrebet.  Men  nogle 
lykkes  det  at  undkomme  og  melde  det  forefaldne  til 
Bataillons-  eller  Regimentsstaben.  Et  Tryk  paa  Knap- 
pen, og  den  summende  Lyd  lyder  i  samme  Øjeblik  i 
det  tilsvarende  Apparat,  som  ligger  foran  mig  paa 
Bordet.  Er  jeg  falden  i  Søvn,  kan  det  summe  saa  galt 
det  vil,  uden  at  jeg  mærker  det  mindste.  Eller  har  jeg 
forladt  min  Post,  blot  faa  Minutter,  kan  det  ske,  at 
Staben  forude  allerede  er  forhindret  i  at  kalde,  idet 
Ledningen  er  skaaren  over.  At  en  Melderytter  ikke 
kan  komme  saa  hurtig  hertil  som  Elektriciteten,  véd 
enhver,  og  Følgerne  kan  man  tænke  sig. 

Funktionerer  derimod  alt,  kan  jeg  modtage  Medde- 
lelsen, og  bringe  den  til  rette  Mand;  eller  er  der  Tid 
nok,  vække  ham,  saa  han  selv  kan  tale  i  Telefonen. 
Alt  hvad  der  ligger  her,  bliver  saa  i  samme  Øjeblik 
alarmeret  og  det  forefaldne  meldt  videre  pr.  Tele- 
fon til  den  næste  højere  Kommanderende  o.  s.  v. 

Telefonen  bruges  i  Felten  paa  mange  andre  Maa- 
der.  Jeg  vil  her  anføre  et  Eksempel  til. 

Slaget  begynder.  Infanteriet  er  forude  i  udsvær- 
met Skyttekæde;  Fjenden  ligger  600  til  800  Meter 
overfor.  Syv  til  otte  Kilometer  bag  vor  Infanteristil- 
ling staar  et  Batteri  Kanoner  i  en  for  Fjenden  skjult 
Stilling,  og  fyrer  over  i  den  fjendtlige  Række.  Nu  er 
det  fra  den  Stilling  ikke  til  at  bedømme,  om  Afstan- 
den er  rigtig,  og  hvor  Fjenden  nøjagtig  befinder  sig. 
Der  bliver  lagt  en  telefonisk   Forbindelse  mellem 

Batteriet  og  en  paa  et  Højdepunkt  eller  en  fremskudt 
Plads  staaende  lagttagelsespost.  Denne  kan  ofte  ligge 
i  Skyttelinjen.  Iagttageren  kan  nu  telefonere  tilbage 
til  Batteriet,  om  det  skal  skyde  kortere  eller  længere 
eller  til  højre  eller  venstre. 


Felttelefonen  i  alle  fremskudte  Stillinger  i  Forbin- 
delse med  de  tilstødende  Ledelser,  disse  med  Etap- 
;me  og  Hjemlandet  danner  tilsammen  et  Kæmpe- 
med  Tusinder  af  Grene. 
I  Fredstid  lægges  Ledningerne  altid  fra  Træ  til 
Træ,  eller  i  en  Vejgrøft,  og  er  der  god  Tid,  saa  paa 
lertil  indrettede  Stænger,  som  føres  med  paa  Vog- 
lene.  I  Krigstid  er  den  Betingelse,  at  faa  tilvejebragt 
'orbindelse  saa  hurtigt  som  muligt,  langt  den  vigtig- 
te,  og  alle  mulige  Hjælpemidler  tages  i  Brug.  Sta- 
tens Telefonledninger  skæres  over,   hvor  der  kan 
være  Tale  om,  at  Fjenden  kan  benytte  dem,  kun  nogle 
bliver  liggende  til  vor  egen  Benyttelse.  Beskadigede 
Højspændingsledninger  er  f.  Eks.  en  Mulighed,  som 
vi  gør  Brug  af,  hvor  vi  kan. 

Teknikken,  der  er  skreden  frem  med  Taktikken, 
viser  tydeligt  paa  mange  andre  Maader  i  denne  Krig, 
hvilken  Tidsalder  vi  lever  i.  I  Krigen  1870 — 71  var 
Felttelegrafen  ogsaa  kendt;  men  var  kun  anvendt  i 
ringe  Udstrækning  og  paa  langt  mere  omstændelig 
Maade  end  nu. 

Som  Meddelelsesmiddel  i  denne  Krig  fejrer  den 
iraadløse  Telegraf  sin  Triumf,  men  den  maa  tillige  be- 
kende de  Fejl,  den  sidder  inde  med.  Det  viste  saa- 
ledes  en  officiel  Bekendtgørelse,  som  vi  fik  forleden. 

Disse  faar  vi  indirekte  ved  traadløs  Telegrafi.  Eifel- 
taarnet  i  Paris  arbejdede  flittigt  paa  at  sprede  Sejrs- 
efterretninger  rundt  i  Verden  til  neutrale  Lande. 
Meddelelserne  var  bleven  opfanget  af  en  af  vore  Sta- 
tioner og  Telegrafisten  svarede  paa  Vers  paa  en  ret 
betegnende  Maade,  hvis  Ordlyd  jeg  ikke  mere  hu- 
sker. 

De  anstrengende  Marschture  som  Infanteriet  maa 
gennemgaa,  kender  vi  ikke,  da  vi  for  det  meste  kører 
eller  rider;  men  de  Fordringer,  der  stilles,  naar  der 
bygges  Ledninger,  er  store,  navnlig  under  Marschen. 

En  Fordel  med  Hensyn  til  Fødemidler  er  den,  at 
vi  danner  ikke  nær  saa  store  Formationer  som  In- 
fanteriet. Feltkøkken  har  vi  ikke,  det  er  blevet  for- 
søgt; men  det  gaar  ikke,  da  hele  Afdelingen,  der  ikke 
€r  saa  stor  som  et  Kompagni,  aldrig  ligger  i  samme 
By.  Vi  danner  Tropper  paa  10  Mand,  og  hver  Trop 
sørger  saa  bedst  for  sig.  Der  er  saa  gerne  en  Mand, 
som  paatager  sig  Madlavningen,  da  Forliget  paa  den 
Maade  er  bedst.  Han  er  saa  fri  for  al  anden  Tjeneste. 

I  Dag  har  vi  spist  Oksesteg  med  Kartofler  og  Sau- 
ce og  Kødsuppe  med  lidt  Grønt.  Der  er  jo  ikke  stor 
Forskel  paa  Retterne,  men  vi  er  godt  tilfreds  med, 
hvad  vi  faar.  Vi  er  jo  i  Krigen ;  men  det  er  vi  somme 
Tider  snart  ved  at  glemme,  naar  vi  sidder  i  en  hygge- 
lig opvarmet  Stue  omkring  et  veldækket  Middags- 
bord. Vi  drikker  næsten  kun  Rødvin,  da  det  ikke  er 
raadeligt  at  drikke  ukogt  Vand  paa  Grund  af  den 
truende  Tyfusfare.  01  kan  vi  købe  i  en  Kantine,  som 
er  oprettet  her  i  den  sidste  Tid,  men  vi  maa  betale 
75  Penning  for  en  Liter.  For  Smør  har  vi  betalt 

3  Mark  60  Penning  for  Pundet ;  men  nu  kan  vi  købe 
det  for  2  Mark  25  Penning  Pundet.  Der  bruges  megen 
Brænde  her.  De  fyrer  her  over  det  hele  i  aabne  Ka- 
miner, og  anvender  derfor  Favnebrænde;  baade  tykt 
og  tyndt  Favnebrænde  har  de  liggende  i  store  Stab- 
ler. Et  Komfur  som  hjemme  bruges  ikke  i  ethvert 
Hjem.  Vor  Trop  har  i  Dag  hentet  et  Par  Sække  Kar- 
tofler og  en  Del  Brænde  med  Vogn  ca.  3  Kilometer 
herfra. 

Beboerne  arbejder  nu  flittig  paa  Markerne,  der  hen- 
tes Kartofler,  Roer,  Bønner,  Æbler  osv. ;  mest  er  det 
jo  Kvinder  og  Børn,  men  de  tager  godt  fat,  da  de  véd, 
hvad  det  betyder.  Lidt  for  sent  er  de  paa  Veje,  især 
med  Bønnerne;  af  Kartoflerne  er  omtrent  alt  borte. 
Beboerne  har  ikke  turdet  færdes  ude  paa  Markerne 
af  Frygt  for  Granater,  men  troet  sig  mere  beskyttede 
i  Husene,  særlig  Kælderen. 

At  Husene  dog  ikke  er  ubetinget  beskyttede,  maa 
de  desværre  ofte  nok  erfare.  Forleden  dræbte  en 
Granat  en  ung  Pige  og  saarede  flere  i  et  Hus. 

Vi  ligger  nu  her  paa  femte  Uge,  og  det  kan  maaske 
vare  fem  endnu.  Efterhaanden  faar  Byen  ogsaa  et 
mere  garnisonsmæssigt  Udseende.  Ingen  maa  passe- 
re uden  Bevis,  heller  ikke  Militærpersoner,  ligegyl- 
digt af  hvad  Rang.  Gaderne  og  Gaardspladserne  bli- 
ver gjort  rene  af  Beboerne  selv,  under  Opsyn  af  en 
Soldat,  og  Husene  bliver  ogsaa  kontrollerede,  om  der 
agtes  nok  paa  Renlighed. 

Saadan  gaar  det  nu  Dag  for  Dag,  en  stadig  utaal- 
modig  Venten  paa,  hvad  der  vil  ske.         y^  s. 

(En  ung  Elektriker.) 

En  Korrespondance. 

(Efterfølgende  Breve  er  skrevet  til  „Dybbøl-Posten"  af  en 
ung  Mand  fra  Sundeved,  indtil  han  bliver  haardt  saaret  af  et 
Skud  gennem  Lungen.) 

X,  den  22.  Oktober  1914. 

For  øjeblikket  sidder  jeg  ret  gemytlig  i  et.j 

lille  Kammer  her  i  Staden  X  (i  det  nordvestlige  Frank- 
rig) og  tænker  paa  alt  andet  end  paa  Krig,  saa  I  maj 
ikke  tro  derhjemme,  at  vi  stadig  lider  Nød  og  Savn, 
Stuen,  som  jeg  sammen  med  en  god  Kammerat  frs 
Nordslesvig  har  indkvarteret  mig  i,  var  ved  Ankomster 
hertil  i  Morges  i  en  Forfatning,  som  spotter  al  BeskriH 
velse,  alt  laa  hulter  til  bulter,  ituslaaede  Borde,  Stole^ 
Skabe,  Sengetøj,  Linned,  Potter  og  Skaar,  og  alt  an- 
det Kram.  Vi  gik  dog  straks  i  Gang  med  at  rydde  op, 
og  i  Løbet  af  kort  Tid  havde  vi  indrettet  et  lille  even- 
tyrligt Kammer;  i  det  ene  Hjørne  har  vi  opredt  en 
Seng,  ved  Vinduet  staar  et  lille  Bord  med  2  Stole, 
paa  en  Hylde  ligger  vore  Spisevarer:  Brød,  Fedt, 
Kød  osv.,  de  sidste  to  Artikler  er  dog  en  Vare,  som 
ikke  mange  er  i  Besiddelse  af.  Paa  en  Krog  hænger 
vore  Geværer,  Tornystre  og  Patrontaskerne,  alt  be- 
redt, saa  vi  kan  rykke  ud,  hvad  Øjeblik  det  skal  være. 

Det  er  ved  Aftentide,  vi  har  drukket  Chokolade  og 
spist  Kiks  dertil,  begge  Dele  sendt  fra  Mor;  foran  os 
paa  Bordet  ligger  nordslesvigske  og  Hamborgske 
Aviser,  som  vi  gerne  modtager  og  læser  med  Glæde. 
En  lille  Lampe  har  vi  besørget  os,  endskønt  Lampe- 
glasset mangler,  er  vi  dog  godt  tilfreds  med  Belys- 
ningen. Dens  matte  Skin  naar  kun  hen  over  Bord- 
fladen, men  i  Krigen  maa  man  kunne  nøjes  med  li- 

j    det.  En  lille  Æske  indeholder  Cigarer  og  Cigaretter, 
naturligvis  ogsaa  fra  Hjemlandet,  thi  hernede  er  in- 

.}    tet,  slet  intet  at  faa  til  Købs.  Vi  kvalmer,  saa  Stuen 

I'    er  fuld  af  Røg,  og  føler  os  for  Tiden  ret  vel  tilmode 
At  Franskmændene  af  og  til  sender  nogle  Granater 

;|    ind  imod  Staden,  har  intet  at  betyde,  deraf  lader  vi  os 
ikke  forstyrre. 

Kl.  lakker  hen  imod  11,  og  Dagen  er  til  Ende,  in- 
gen véd,  hvad  Morgendagen  vil  bringe  —  heldigvis  I 
—  Tankerne  drager  som  saa  ofte  her  fra  fjerne  Lan- 
de hjem  til  Nordslesvig,  til  de  hjemlige  Egne,  til  Als 
og  Sundeved,  hvor  Barndomstiden  og  de  første  Ung- 
domsaar  saa  lykkeligt  ere  henrundne.  Alt  for  lidt  har 
man  vist  før  skønnet  derpaa ;  Tiderne  skifter,  og  hur- 
tig kan  Lykkens  og  Fredens  Dage  vende  sig  til  det 
modsatte.  Dog,  vi  haaber  atter  paa  en  lys  Morgen, 
haaber  paa  Gensyn  med  vore  kære  i  Hjemmet  og 
gør  saa  vor  Pligt  indtil  det  sidste.  Hindringer  er  jo, 
for  at  de  skal  overvindes,  og  lidt  Nød  og  Savn  er 
det  heller  ingen  Skade  at  gøre  Bekendtskab  med. 

Udenfor  er  alt  mørkt.  I  Staden  hersker  Dødens 
Stilhed,  ikke  et  eneste  Lys  er  at  se.  For  alle  Vinduer 
er  der  hængt  Tæpper,  for  at  Skinnet  af  Lyset  ikke 
skal  trænge  ud.  Den  fjendtlige  Stilling  er  nemlig  kun 
en  3 — 4  Kilometer  herfra.  Ah  er  tyst,  og  alt  er  stille ; 
skønt  Staden  ligger  fuld  af  Militær.  Vore  Tropper 
hviler. 

I  Formiddags  afholdtes  der  Bataillons-Gudstjene- 
ste  paa  aaben  Mark,  medens  Kanonerne  dundrede; 
det  var  anden  Gang,  vi  havde  Kirkegang  her  i  Fjen- 
dens Land,  første  Gang  var  i  Belgien  uden  for  Brys- 

sel.  Der  kan  jo  ikke  altid  ventes  til  Søndagen  kom- 
mer, Gudstjenesten  maa  afholdes,  naar  Lejligheden 
er  der,  og  den  er  der  kun  sjælden.  Feltpræsten  talte 
godt ;  til  Stede  var  ogsaa  Brigade-  og  Divisions-Kom- 
mandørerne;  Præsten  formanede  os  til  at  gøre  vor 
Pligt  og  holde  ud. 

Dette  var  jo  alt  andet  end  krigeriske  Efterretninger, 
kun  Fredens  Stemninger;  mens  der  kæmpes.  Vi  har 
jo  da  ogsaa  været  der,  hvor  der  med  Bajonetten  til- 
kæmpedes Terræn,  Fodsbred  for  Fodsbred,  hvor  Ven- 
ner og  Kammerater  i  Snesevis  faldtved  højre  og  ven- 
stre Side.  Derom  vil  jeg  saa  fortælle  lidt  i  næste  Brev. 

For  i  Aften  vil  jeg  slutte,  min  Kammerat  er  søvnig 
og  vil  til  Sengs.  Dog  først  vil  vi  sætte  Barrikader  for- 
an Døren.  Vort  Kammer  ligger  nemlig  lidt  afsides, 
og  man  véd  aldrig  rigtig,  hvad  der  kan  ske.  Et  ladt 
Gevær  skal  hænge  over  Hovedpuden.  Det  er  næsten 
som  en  Røverstue,  hvor  et  Par  Røverhøvdinge  har 
indkvarteret  sig;  det  er  eventyrligt  og  interessant. 

Saa  god  Nat,  og  mange  Hilsner  her  fra  fjerne 
Egne  til  Venner  og  Bekendte  paa  Als  og  Sundeved. 

Jens  Christensen. 

Ogsaa  en  Hilsen  fra  Chr.  Møller,  Stadum  ved  Læk 
(den  anden  Røverhøvding). 


Offentliggjort  2.  Novbr.  1915. 

Det  var  en  pragtfuld  Efteraarsmorgen,  da  vor  Ba- 
taillon  marscherede  fra  Byen  X  i  Nordfrankrig,  intet 
anende,  at  der,  inden  Solen  gik  ned,  skulde  hænde 

saa  meget.  Opgaven  var  at  søge  Fjendens  Stilling,  og 
fremad  gik  det  over  Høje  og  gennem  Dale,  Byer  og 
Skove.  Landskabet  var  paa  denne  Egn  vidunderligt 
smukt,  særlig  paa  denne  Dag,  hvor  Solen  straalede 
og  ikke  en  Vind  rørte  sig.  Henimod  Middagstid  blev 
der  gjort  Holdt,  og  udmattet,  som  vi  var,  lagde  vi  os 
til  Hvile  i  Vejgrøften.  Hvilen  varede  dog  kun  kort. 
Efter  et  Par  Minutters  Forløb  blev  der  bragt  Melding 
om,  at  Fjenden  husede  i  en  nærliggende  Skov,  saa  vi 
maatte  atter  bryde  op.  Kort  derefter  veksledes  de  før- 
ste Skud  imellem  vore  og  de  udsendte  franske  Pa- 
trouiller;  Bataillonskommandøren  uddelte  nu  sine 
Befalinger,  og  Kompagnierne  gjorde  sig  rede  til  Kam- 
pen. Omtrent  en  Kilometer  fra  den  af  Fjenden  be- 
satte Skov  holdt  vi,  et  Batteri  af  de  lette  Feltkanoner 
kørte  frem,  indtog  Stilling  og  sendte  en  Del  Shrap- 
nells  ind  i  Skovkanten,  hvorfra  der  nu  aabnedes  en 
heftig  Geværild  paa  os.  Denne  forstummede  dog  lidt 
efter,  og  uden  Hindringer  gik  vi  fremad.  Før  vi  be- 
traadte  Skoven,  blev  Sablen  plantet  paa  Geværet,  og 
langsomt  gik  det  gennem  Buske  og  Krat.  Det  kede- 
ligste ved  en  Skovfægtning  er,  at  man  kun  kan  overse 
en  saa  lille  Flade  og  at  Forbindelsen  med  Nabokom- 
pagniet saa  daarligt  kan  holdes  vedlige.  Man  hører 
Fodtrin  til  højre  og  venstre,  men  véd  ikke,  om  det  er 
Ven  eller  Fjende.  Nu,  fremad  gik  det,  men  vi  var  vel 
kommen  en  800 — 900  Meter  ind  i  Skoven,  da  Fransk- 
mændene knaldede  løs  paa  os  med  forfærdeligt  Kraft 
og  fra  ganske  nært  Hold.  Men  ingen  Modstander  var 
at  se,  saa  tæt  var  Skoven  her,  og  den  skraanede  ned- 
ad mod  en  lille  Dal.  Det  var  en  morderisk  Ild,  der 

aabnedes  paa  os,  og  til  alt  Uheld  var  Skoven  der,  hvor 
vi  befandt  os,  temmelig  aaben,  saa  at  vi  kun  daarligt 
fandt  Dækning  bag  de  tynde  Træstammer.  Der  var 
ikke  andet  at  gøre  end  lægge  sig  plat  ned  paa  Jorden 
og  bøje  Hovedet,  sædvanlig  gaar  Kuglerne  heldigvis 
for  højt.  Her  kunde  vi  nu  ikke  blive  liggende,  vi 
maatte  enten  fremad  eller  tilbage.  Et  Tilbagetog  vilde 
dog  have  været  for  skæbnesvangert  for  os,  saa  vi  gik 
fremad  med  Hurra,  —  dog  langsomt.  Fjendens  Kug- 
ler nødsagede  os  atter  til  at  gøre  Holdt.  Mangen  en 
Ven  og  Kammerat  saa  man  falde  ved  ens  Side.  Saa 
godt,  som  vi  kunde,  søgte  vi  Dækning  bag  Træerne 
og  skød  nu  alle  derfra  ind  i  Buskene,  hvor  vi  for- 
modede, at  Franskmændene  laa.  Vel  en  lille  Times 
Tid  laa  vi  saadan,  da  pludselig  forsøgte  Fjenden  et 
Angreb  mod  os.  Ud  fra  alle  Buske  en  20 — 30  Meter 
fra  os  kom  de  i  massevis  til  Syne  i  deres  røde  Ben- 
klæder, som  aftegnede  sig  godt  i  den  mørke  Skov. 
Angriberen  er  dog  som  bekendt  altid  ugunstigere  stil- 
let end  Forsvareren,  da  han  for  ofte  maa  vise  sig  i 
sin  fulde  Højde,  og  derved  paaføres  dem  for  mange 
Tab.  Saadan  ogsaa  her,  næppe  saas  de  røde  Bukser 
mellem  Træerne,  før  vi  uden  at  afvente  Befaling  gav 
Hurtigild.  En  Ramme  Patroner  efter  den  anden  blev 
trykket  i  Geværkammeret,  taget  Sigte  og  trykket  af. 
Koldblodig,  uden  at  tænke  sig  det  mindste  derved, 
ligger  man  der  og  skyder  paa  sine  Medmennesker, 
som  om  det  var  vilde  Dyr.  Det  anfægter  en  ikke  det 
mindste  —  mærkeligt  nok.  Angrebet  blev  afslaaet, 
og  i  Stedet  for  gik  vi  nu  fremad.  Lidt  efter  lidt  blev 
der  vundet  mere  Terræn,  af  og  til  indtoges  der  en 

Stilling,  hvorfra  vi  skød  paa  Fjenden,  som  langsomt 
trak  sig  tilbage  mod  Skovens  Udkant. 

Henimod  Aften,  da  Solen  gik  ned  bag  Højene  i 
Vest,  var  Skoven  vor.  Den  overlegne  Modstander 
(efter  Fangernes  Udsagn  skal  det  have  været  2  Regi- 
menter) havde  lidt  store  Tab.  Det  saa'  vi  af  de  mange 
døde  og  saarede,  som  bedækkede  Jorden,  og  desuden 
havde  vi  taget  et  Par  Hundrede  til  Fange.  Men  Sej- 
ren var  vel  dyrekøbt,  thi  ogsaa  vi  lod  mange,  —  man- 
ge tilbage  i  den  mørke  Skov,  —  ogsaa  jeg  mistede  2 
af  mine  bedste  Venner  hin  Eftermiddag. 

Paa  den  anden  Side  af  Skoven  ligger  Byen  E.,  og 
her  samledes  Resterne  af  Bataillonen  i  Løbet  af  Nat- 
ten. Vi  var  kun  faa  i  Begyndelsen,  men  der  kom  dog 
heldigvis  flere  og  flere  til  inden  næste  Dags  Morgen, 
og  efter  en  Uges  Forløb  kom  de  sidste.  De  var  kom- 
men fra  os  og  havde  sluttet  sig  til  andre  Tropper. 

Jeg  var  lidt  underligt  til  Mode  om  Aftenen  efter 
Fægtningen.  Tabet  af  de  mange  Kammerater  kunde 
ikke  andet  end  efterlade  stærke  Indtryk.  Jeg  var  helt 
uskadt,  men  mange,  uhyre  mange  Kugler  var  pebet 
forbi  ens  Øren  og  hovedsagelig  hen  over  Hjelmen, 
dog  ingen  var  bestemt  for  mig.  I  den  stjerneklare  Nat 
stod  jeg  skiftevis  med  de  andre  paa  Vagt  ved  de  fang- 
ne franske  Soldater,  som  øjensynlig  var  godt  tilfredse 
med  deres  Lod.  Jens  Christensen. 

I  Løbegravene  foran  D.  den  29.  12.  14. 

Om  Natten  falder  der  med  faa  Minutters  Mellem- 
rum enkle  Skud,  nogle  høres  fra  det  fjerne,  andre 

fra  ganske  nært  Hold.  Det  er  Patrouiller,  som  ser, 
eller  maaske  mener  at  se  noget  mistænkeligt  og  saa 
forsøger,  om  Geværet  endnu  kan  skyde.  Det  er  næ- 
sten, som  om  man  fra  en  Landsby  hører  en  Klapjagt 
i  en  nærliggende  Skov. 

Der  hersker  nu  mere  Orden  i  alt. 

Geværerne  bliver  daglig  renset  og  Uniformen  holdt 
vedlige.  I  den  nærmeste  Landsby  er  der  indrettet  en 
Haandværksstue,  hvor  vore  Skomagere,  Skræddere 
og  andre  Haandværkere  forretter  deres  Arbejde,  re- 
parerer, forsyner  Støvlerne  med  Saaler  og  deslige. 
Ogsaa  Kompagnibarberen  træder  igen  i  Funktion, 
barberer  og  klipper  Haar. 

Naar  Vejret  om  Dagen  er  klart,  og  det  ikke  blæ- 
ser alt  for  meget,  kredser  der  altid  en  hel  Del  Flyve- 
maskiner i  Luften,  baade  fjendtlige  og  af  vore.  Artille- 
riet ofrer  da  en  Del  Shrapnellskud  paa  dem,  men  op- 
naar  kun  sjældent  et  Resultat.  Jeg  har  kun  en  Gang 
set  en  Flyver  blive  nedskudt,  det  var  en  fransk. 

Vore  Løbegrave  faar  nu  mere  og  mere  Udseende 
af  en  By.  I  Førstningen  maatte  der  næppe  tales  højt 
i  denne,  nu  hænder  det  ofte,  at  en  Del  Kammerater 
slutter  sig  sammen  og  synger  en  Sang.  Hvorfor  og- 
saa tage  det  saa  tragisk,  derved  forværres  Situationen 
kun.  Forleden  blev  der  raabt  Hurra,  da  Budskabet  | 
om  vor  Flaades  Sejr  ved  Chile  naaede  hertil.  Fransk- 
mændene har  saa  rimeligvis  troet,  at  vi  vilde  storme, 
ti  næppe  var  Hurraraabene  hendøde,  før  der  peb 
en  Mængde  Kugler  hen  over  Løbegravene. 

Vore  „Villaer"  som  vi  ynder  at  kalde  vore  Hvile- 
steder, som  er  indgravet  i  Jorden,  faar  stadig  et  mere' 

Stueagtig  Udseende.  Paa  Væggene  opslaar  vi  Hylder, 
livor  de  Ting  ligger,  som  jævnligt  bruges.  I  Døren  ind 
til  min  Hule  har  en  Glarmester  indsat  en  Vindues- 
rude,  hvilket  har  den  Fordel,  at  Indgangen  godt  kan 
være  lukket  naar  man  læser  eller  skriver  derinde. 
Mange  har  deres  Visitkort  paa  Døren,  hvorpaa  der 
ogsaa  er  skrevet  Villaens  Navn,  for  at  Kammeraterne 
lettere  kan  finde  den  paagældendes  Opholdssted. 
Nogle  har  ogsaa  opslaaet  Plakater  med  allehaande 
humoristiske  Stykker,  saasom:  „Folk  med  røde 
Bukser  har  ingen  Adgang",  eller:  „Franskmand, 
skyd  ikke,  her  bor  fredelige  Folk  I" 

Mange  har  en  Kakkelovn  inde  i  „Stuen",  det  vil 
sige  Kakkelovn  kan  man  næsten  ikke  kalde  Tinge- 
sten. Det  er  en  lille  firkantet  Kasse  af  Blik,  saadant 
tilrettelavet,  saa  der  kan  fyres  paa  den.  Det  gaar  nu 
ogsaa  kun  godt,  saalænge  der  er  Forraad  af  Kul  i  de 
omliggende  Byer,  thi  med  Træ  kan  der  ikke  fyres 
for  Røgens  Skyld. 

Vi  kan  i  det  hele  taget  ikke  klage,  vi  som  ligger  her 
i  Midten  af  Kamplinjen.  I  Førstningen  blev  vi  haardt 
medtaget  og  led  store  Tab,  medens  vor  Virksomhed 
nu  kun  strækker  sig  til  at  holde  Vagt. 

—  Det  kan  dog  hurtigt  forandre  sig,  —  maaske 
allerede  i  Dag,  i  Nat  eller  i  Morgen,  —  hvem  véd. 

Jens  Christensen. 


Offentliggjort  15.  Jan.  1915. 

Naar  Vejret  er  kønt  heroppe  paa  de  skovbevoksede 
Høje,  er  en  Patrouillegang  mod  Fjenden  en  interes- 

sant  og  velkommen  Afveksling,  thi  altid  at  staa  og 
kigge  over  Geværranden  i  Løbegraven  bliver  i  Læng- 
den lidt  kedeligt  og  ensformigt.  Hvor  vi  nu  er,  er  vi 
ikke  saa  nær  inde  paa  Fjenden,  den  fjendtlige  Løbe- 
grav befinder  sig  vel  ca.  IV2  Kilometer  herfra  og  der 
ligger  en  Skov  imellem.  Man  kan  saa  i  Stedet  for  at 
holde  Vagt  i  Gravene  sammen  med  et  Par  Kamme- 
rater melde  sig  frivillig  til  en  Patrouillegang.  Vore 
foresatte  vil  gerne  vide,  hvilken  Modstander  vi  har  til 
Nabo,  og  vort  Maal  er  saa  at  vende  tilbage  med  en 
„Monsieur"  død  eller  levende,  eller  hvis  det  ikke 
lader  sig  gøre,  saa  at  udforske  Fjendens  Stilling  paa 
saa  nært  Hold  som  muligt. 

Forleden  Eftermiddag  var  jeg  med  et  Par  Venner 
paa  en  saadan  Tur.  Først  gik  vi  en  Runde  til  de  ud- 
satte Vagtposter  for  at  meddele  dem  vort  Forehaven- 
de. Da  vi  befandt  os  foran  Pigtraadshegnet  af  vor 
sidste  Stilling,  blev  vi  pludselig  en  Franskmand  vaer, 
som  stod  inde  i  den  tætte  Skov,  med  Geværet  i  An- 
slag mod  os.  Da  vi  befandt  os  paa  en  aaben  Plads, 
maatte  vi  et  Øjeblik  dukke  os,  indtil  vi  naaede  Skov- 
kanten. Manden,  som  rimeligvis  har  haft  et  Par  andre 
i  Baghold,  var  dog  forsvunden,  og  en  Forfølgelse 
langt  ind  i  Skoven  førte  ikke  til  noget  Resultat.  Han 
havde  dog  efterladt  en  Avis  i  et  Træ,  det  var  „Le  Petit 
Parisien",  trykt  i  Paris  Dagen  i  Forvejen.  Den  inde- 
holdt blandt  andet  mange  Løgnehistorier  bestemt  for 
os;  efter  Hjemkomsten  fik  vi  nemlig  en  „sprogkyn- 
dig" til  at  forklare  os  Indholdet.  Nu  vi  vendte  jo  selv- 
følgelig tilbage  uden  en  Franskmand,  men  glædede 
dog  Kompagniføreren  med  den  medbragte  Avis. 

Dagen  efter  gik  vi  igen  paa  Patrouille.  Kaptejnen 
gav  os  et  Eksemplar  af  „Hamburger  Fremdenblatt" 
og  skrev  derpaa  i  det  franske  Sprog  en  Tak  for  Avi- 
sen og  bad  om  paa  samme  Vis  at  sende  flere.  Vi  begav 
os  saa  paa  Vej  igen,  dog  med  den  største  Forsigtig- 
hied,  listende  os  fra  Træ  til  Træ,  krybende  gennem 
Buskadset,  af  og  til  liggende  bag  en  Træstamme  for 
at  lytte.  Langsomt  kom  vi  den  fjendtlige  Stilling  nær- 
mere, vi  kunde  tydeligt  høre  Soldaternes  højrøstede 
Samtaler  og  se  Pigtraadshegnet  foran  Gravene.  Det 
var  ikke  fri  for,  at  vi  følte  os  lidt  hede  i  Hovedet,  det 
var  dog  spændende,  og  vi  kunde  ikke  lade  være  med 
at  krybe  saa  langt  fremad,  som  det  var  muligt  uden 
at  blive  set.  Da  vi  kom  Graven  paa  c.  200  Meter 
nær,  blev  to  af  os  staaende  paa  Vagt,  mens  to  andre 
endnu  krøb  et  Stykke  længere  frem,  hvor  Skoven 
begyndte  at  blive  mere  aaben  og  hvorfra  derfor  den 
fjendtlige  Stilling  bedre  kunde  overses.  Der  lagde 
de  sig  ned  og  optegnede  en  lille  Skitse  over  Terrænet. 

Endnu  blev  vi  der  en  lille  kort  Tid  og  lyttede ;  saa  og- 
saa  to  Franskmænd  staaende  bag  Skyttegraven  i  Færd 
med  at  save  Træ ;  det  gik  dog  ikke  an  at  skyde,  da  vi 
ikke  turde  risikere  at  røbe  vor  Nærværelse.  Paa  et 
iøjnefaldende  Sted  lod  vi  saa  den  medbragte  Avis  til- 
bage og  langsomt  begav  vi  os  derefter  paa  Hjemvejen, 
den  samme  Vej,  som  vi  var  kommen. 

Med  Hilsen. 

Jens  Christensen. 

(Kort    efter  Afsendelsen  af  dette  Brev  blev  Brevskriveren 
haardt  saaret  i  Skulderen.) 

Hvor  Flyverbomberne  springer. 

En  af  de  mest  ophidsende  Oplevelser  under  mit 
Ophold  i  C.  havde  jeg  den  5.  Oktober.  Jeg  staar  paa 
Post  foran  Hovedbanegaarden,  da  der  kommer  en 
Flyver,  som  snart  efterfølges  af  en  anden,  til  Syne  i 
Retningen  efter  Paris.  Yderligere  to  Flyvere  viser  sig 
noget  senere  i  andre  Retninger.  Af  Maskinernes  Form 
og  af  den  store  Højde,  hvori  de  holder  sig,  ser  vi 
snart,  at  det  drejer  sig  om  fjendtlige  Flyvere.  Disse 
havde  allerede  i  Forvejen  gjort  Forsøg  paa  at  øde- 
lægge Banegaardsanlæggene  ved  Bombekast. 

Vi  retter  snart  vor  Ild  mod  de  store  Fugle ;  der  skydes 
frygtelig  alle  Vegne.  Men  Flyverne  er  meget  højt 
oppe.  Vi  hører  allerede  paa  nogen  Afstand  det  uhyg- 
gelige dumpe  Knald,  naar  en  Bombe  eksploderer. 
Maskinerne  kredser  uafladelig  lige  over  Banegaarden, 
og  snart  kreperer  igen  en  Bombe,  denne  Gang  lige 
bag  ved  Perronen,  med  et  øredøvende  Brag,  efterfulgt 
af  et  stærkt  Lufttryk  og  mange  Vinduesruders  Klir- 
ren. Et  Øjeblik  efter  oplever  vi  det  samme  paa  ny; 
men  denne  Gang  synes  Bomben  at  være  slaaet  ned 
direkte  paa  Perronen,  thi  denne  er  fuldstændig  ind- 
hyllet i  Røgskyer,  og  Glasskaarene  fra  de  splintrede 
Ruder  hagler  ned  om  Ørene  paa  mig,  medens  jeg 
uvilkaarlig  synker  i  Knæ  af  det  stærke  Lufttryk. 

Nogle  Folk,  der  stod  paa  Perronen,  fortrækker 
skyndsomst  ind  i  Ventesalen. 

Nu  ser  jeg,  hvorledes  en  ny  Bombe  springer  paa 
Gaden  foran  Banegaarden,  som  er  besat  med  Vogn- 
kolonner. Atter  stiger  en  uhyre  Røgsky  til  Vejrs,  og 
alt  levende  forsvinder  fra  det  kritiske  Sted. 


I 

Lidt  efter  lidt  ophører  Skydningen,  og  Flyverne 
forsvinder  i  forskellige  Retninger.  Jeg  undersøger  nu 
lidt  nøjere  den  Skade,  de  Herrer  Flyvere  har  voldt. 
Paa  Sporet  foran  Perronen  har  en  Bombe  slaaet  et 
Hul,  som  er  V2  Meter  dybt  og  omtrent  V/^  Meter  i 
Gennemsnit.  Stykkerne  er  fløjne  rundt  i  en  Omkreds 
af  omtrent  80  Meter,  er  gaaede  igennem  Jernbane- 
vogne og  endog  gennem  Jernbaneskinner.  Alle  Vin- 
duesruder  er  knuste.  En  anden  Bombe  er  slaaet  gen- 
nem Taget  paa  en  Godsvogn  umiddelbart  ved  Perro- 
nen, men  er  ikke  gaaet  igennem  Bunden.  Den  synes 
ogsaa  at  have  været  noget  mindre  end  den  første. 
Nogle  Splinter  af  den  er  fløjne  ind  i  Banegaards- 
restaurationen  og  har  her,  hvor  der  netop  var  dæk- 
ket til  Spisning,  voldt  temmelig  stor  Skade.  Denne 
Bombe  er  imidlertid  allerede  sprungen  paa  Vognens 
Tag ;  thi  i  dens  Dør  sad  en  saaret,  der  pludselig  saa' 
sig  noget  ublidt  trykket  ned  paa  Jorden  uden  at  blive 
ramt. 

Den  tredje  Bombe,  der  vel  ogsaa  har  været  rettet 
mod  Banegaarden,  er  falden  omtrent  300  Meter  der- 
fra, nemlig  paa  Gaden,  og  det  midt  i  en  Ammunitions- 
kolonne.  En  Mand  er  her  bleven  dræbt,  og  nogle 
Personer,  deriblandt  ogsaa  Civilister,  er  saarede. 
Desuden  er  seks  Heste  blevne  dræbte ;  de  ligger  end- 
nu paa  Gaden  og  frembyder  et  rædsomt  Billede. 

Efter  hvad  jeg  senere  erfarer,  har  Flyverne  endnu 
kastet  to  Bomber  ned  i  Byen,  hvorved  nogle  Solda- 
ter og  Civilpersoner  saaredes.  En  halv  Times  Tid  se- 
nere vender  to  af  Flyverne  atter  tilbage  og  kredser 
paa  ny  over  Banegaarden,  igen  livligt  beskudte  af  os. 

Atter  høres  der  frygtelige  Brag  fra  en  springende 
Bombe,  og  straks  efter  følger  med  kort  Mellemrum 
to  nye  Eksplosioner,  og  det  netop  i  den  Del  af  Bane- 
gaarden,  hvor  der  staar  flere  Tog  med  Ammunition. 
Sagen  kunde  derfor  være  bleven  temmelig  ubehage- 
lig for  os,  hvis  Flyverne  havde  sigtet  noget  bedre. 
Der  skete  kun  ringe  Skade.  Dette  andet  Besøg  varer 
ikke  længe  j  snart  er  der  igen  roligere,  Luften  bliver 
ren.  Foruden  de  nævnte  Bomber  er  der  kastet  én, 
som  er  falden  ned  i  en  Avtomobilkolonne,  men  ikke 
er  kreperet. 

Jeg  har  senere  set  lidt  nærmere  paa  denne  Tin- 
gest. Form  og  Størrelse  er  omtrent  som  vore  Shrap- 
nellers: 25  Centimeter  høje,  med  en  Tænder  paa 
Spidsen  (den  var  bleven  forbøjet  paa  dette  Projektil) 
og  paa  den  anden  Ende  en  lille  Propeller,  der  skal  be- 
virke, at  Bomben  falder  lodret  ned.  —  Paa  Bane- 
gaarden  fandt  jeg  senere  en  Splint,  og  den  tog  jeg 
med  som  Minde.  Naar  man  betragter  de  mange  spid- 
se Hjørner  og  Kanter,  som  findes  paa  Splinten,  kan 
man  gøre  sig  en  Forestilling  om,  hvilke  frygtelige 
Saar  den  kan  afstedkomme.  Men  hidtil  er  de  ubehage- 
lige Flyverbesøg  ikke  blevne  gentagne,  og  jeg  haa- 
ber,  at  vi  ogsaa  i  Fremtiden  maa  blive  forskaanede 

for  dem.  (Feltbrev  til  „Flensborg  Avis".) 

Livet  paa  en  nordfransk  Banegaard. 

Jan.  1915. 

Paa  Banegaardene  i  de  af  de  tyske  Tropper  besatte 
belgiske  og  nordfranske  Byer  er  der  meget,  som 
fængsler  Opmærksomheden.  Ser  man  sig  omkring 

paa  en  større  Banegaard,  kunde  man  næsten  antage, 
at  man  befandt  sig  paa  en  tysk  Jernbanestation.  Ude- 
lukkende tyske  Funktionærer  forretter  Tjenesten; 
som  „Passagerer"  ses  næsten  kun  tyske  Soldater,  og 
Indskrifterne  over  de  enkelte  Døre  er  nu  alle  tyske. 
Hvor  der  tidligere  stod  Chef  de  gare,  Salle  d'atienie, 
Sortie,  læses  nu  „Bahnhofskommandantur",  „Warte- 
raum  fiir  Mannschaften",  „Ausgang"  osv.  Færdslen 
paa  Strækningerne  og  Banegaardene  ledes  af  Jern- 
banedriftskompagnierne,  som  leverer  Togførere, 
Sporskiftere,  Bane-  og  Vognmestre,  medens  hele 
Virksomheden  paa  selve  Stationerne  ledes  af  Bane- 
gaardskommandanten. 

Paa  en  saaledes  forandret  Banegaard  ses  baade  ty- 
ske, franske  og  belgiske  Lokomotiver  og  Vogne,  af 
hvilke  de  belgiske  JVlaskiner  paa  Grund  af  deres  ejen- 
dommelige Form  og  deres  mærkelige,  næsten  ynke- 
lige Tone  virker  mest  paafaldende.  De  belgiske  og 
franske  Maskiner  benyttes  for  største  Delen  til  Range- 
ring, medens  man  til  Lokal-,  Transport-  og  Ammuni- 
tionstogene  næsten  udelukkende  bruger  tyske  Ma- 
skiner. 

Der  bruser  lige  et  Lokaltog  ind  i  den  store  Bane- 
gaardshal;  det  kører  regelmæssig  efter  en  bestemt 
Køreplan  mellem  alle  større  Byer  i  det  besatte  Om- 
raade.  Officerer,  Sygeplejersker  og  Medlemmer  af 
det  frivillige  Sygeplejerkorps  stiger  ud  af  Togets  faa 
Vogne,  endvidere  tyske  og  franske  Civilpersoner 
samt  et  Antal  letsaarede  Soldater,  der  skal  optages  i 
et  af  Stedets  Krigslazaretter.  Toget  har  kun  et  kort 
Ophold;  det  damper  straks  videre. 

Langsomt  og  forsigtigt  kører  nu  et  langt  Tog  ind 
paa  Banegaarden ;  det  er  et  Lazarettog,  der  kommer 
fra  Fronten.  Det  ses  alene  paa  det  røde  Kors,  som 
findes  paa  begge  Vognenes  Sider,  og  som  ogsaa  er 
malet  paa  Taget.  Sygevognene  i  et  saadant  Tog  er 
for  det  meste  omarbejdede  fjerde  Klasses  Vogne,  i 
hvilke  to  og  to  Senge  staar  over  for  hinanden.  Der  er 
endvidere  en  Lægevogn,  en  Operationsvogn,  en  For- 
bindingsvogn  samt  en  Køkken-  og  Forraadsvogn, 
hvilke  er  særdeles  nødvendige  for  disse  Tog,  som 
ofte  maa  køre  i  flere  Dage,  inden  de  naar  Maalet. 
Under  det  korte  Ophold  paa  Stationen  bæres  nogle 
Soldater  ud  af  Toget.  Man  ser  intet;  de  er  helt  til- 
dækkede. Det  var  haardt  saarede,  som  er  døde  un- 
dervejs og  nu  skal  stedes  til  Hvile  paa  Byens  Kirke- 
gaard. 

Et  langt,  fra  Tyskland  kommende  Tog  bringer 
snart  Liv  paa  Banegaarden.  Det  er  Udfyldningstrop- 
per, som  nu  er  uddannede  og  undervejs  til  Fronten. 
En  Hornblæser  giver  et  Signal,  og  alle  stiger  ud  og 
begiver  sig  med  Kogekar  og  Ske  til  Krigskøkkenet 
for  at  faa  noget  at  spise.  Det  drejer  sig  for  største  De- 
len om  ganske  unge  Soldater,  Rekrutter  og  frivillige 
med  helt  ny  Uniform  og  Udrustning.  Stemningen 
blandt  dem  er  god,  hvad  ogsaa  Indskrifterne  paa  de 
forskellige  Vogne  tyder  paa.  Foran  Banegaarden 
trænger  franske  Koner  og  Børn  paa,  som  halvt  paa 
Fransk  og  halvt  paa  Tysk  falbyder  deres  Chokolade, 
Cigaretter,  Æbler,  Postkort  og  andre  dejlige  Ting; 
de  gør  gode  Forretninger.  Snart  gives  der  Signal  til 

Indstigning,  og  under  Sang  fra  de  unge  Tropper  for- 
lader Toget  Banegaarden.  Man  gaar  nu  Ilddaaben  i 
Møde. 

Paa  Banegaarden  bliver  der  nu  roligere ;  men  for- 
an Stationen  er  der  Liv  og  stærk  Færdsel.  Lange 
Træn-  og  Munitionskolonner  venter  paa  at  blive  la- 
dede i  Jernbanevogne  for  at  vende  tilbage  til  Fron- 
ten. Det  store  Godsskur  er  nu  Etappemagasin,  og 
herfra  forsynes  Trænkolonnerne  med  Mel,  Kaffe, 
Sukker,  Ærter  osv.  Ved  Siden  af  Magasinet  findes 
et  Feltbageri,  som  hver  Dag  leverer  Tusinder  af 
Brød.  Der  ankommer  daglig  store  Mængder  Am- 
munition, som  kommer  fra  de  forskellige  Artilleri- 
depoter, og  her  arbejdes  der  Dag  og  Nat  for  at  for- 
syne de  mange  Avtomobilkolonner  og  svære  Muni- 
tionskolonner med  de  saa  vigtige  Jern-Portioner. 

Medens  en  Munitionskolonne  er  i  Færd  med  at  for- 
lade Banegaarden,  kommer  der  fra  Byen  et  langt 
Tog  af  Fanger,  som  ledsages  af  nogle  tyske  Soldater 
med  opplantet  Bajonet.  Det  er  for  største  Delen  fran- 
ske Landeværnsmænd ;  men  man  ser  ogsaa  nogle 
Turkoer  og  Zuaver  i  deres  maleriske  Dragter  og  en- 
kelte Englændere  iblandt.  Toget  gør  først  Holdt  paa 
Pladsen  foran  Banegaarden,  og  her  udfører  Byens 
franske  Beboere  en  rig  Gavmildhedens  Gerning,  idet 
de  forsyner  deres  bortdragende  Landsmænd  med 
Brød,  Chokolade,  01,  Vin  og  Linned,  og  da  Trup- 
pen faar  anvist  Plads  i  et  rede  staaende  Tog,  viftes 
der  livligt  fra  begge  Sider,  og  man  tilraaber  hinanden 
et  sidste  Au  revoir!  (Paa  Gensyn!).  J. 


I 

Vest  og  Øst. 

B.  d.  13.  Decbr,  1914. 

Sidste  Søndag  var  vi  9  Mand  indkvarte- 
ret i  et  ubeboet  Hus.  Tirsdag  Formiddag,  da  vi  var 
ude  paa  Marsch,  icom  der  to  Koner  og  et  Barn,  som 
vilde  tage  Bolig  i  deres  Lejligiied  igen.  De  havde  for- 
ladt Huset  for  et  Par  Maaneder  siden  og  lukket  Døre 
og  Vinduer.  Det  var  jo  lidt  ubehageligt  at  finde  deres 
Hus  med  9  tyske  Soldater  i.  Jeg  lod  dem  naturligvis 
faa  deres  Soveværelse  og  Køkken,  og  dermed  var 
de  meget  godt  tilfreds.  Tre  af  os  rykkede  ud  og  fandt 
et  andet  Kvarter.  En  Aften  kom  Konen  uventet  med 
Hønsesteg  og  Æblemos.  Hvad  siger  I  om  det?  Men 
vi  ser  ogsaa  megen  Armod  og  Elendighed  her  i 
Frankrig.  Hvad  jeg  har  set  og  været  med  til  i  den 
forgangne  Uge,  har  været  skrækkeligt.  En  Dag  var 
vi  fem  Mand,  der  skulde  ud  og  faa  fat  paa  Kartofler. 
Saa  gik  vi  fra  Hus  til  Hus  en  Gade  langs  og  søgte 
Husene  igennem.  Der  saa  vi  grædende  Kvinder  og 
Børn,  kan  I  tro.  Et  tarveligt  Hus  gik  jeg  forbi.  Da 
vinkede  en  Kone  efter  mig.  Jeg  tænkte:  Hvad  mon 
hun  vil,  gik  derind,  og  hvad  jeg  saa  var  saa  skrække- 
ligt, som  jeg  aldrig  har  set  før.  Hun  sad  paa  en  Stol 
og  kunde  hverken  gaa  eller  staa,  og  hvad  hun  sagde, 
kunde  jeg  ikke  forstaa,  men  hun  var  næsten  omkom- 
men af  Sult.  Jeg  havde  ingen  Tid  at  bringe  hende  no- 
get, men  lod  en  af  Kammeraterne  bringe  hende  no- 
get af  vor  Middagsmad.  Da  vi  om  Eftermiddagen  gik 
forbi,  vinkede  hun  efter  os  og  takkede  os  saa  pænt. 

I  Dag  har  Konen  her  igen  skrællet  Æbler,  i  Aften 
faar  vi  vist  igen  Æblemos.  I  Dag  har  vi  været  i  Kirke. 

Det  er  tredie  Gang.  Ellers  er  Gudstjenesten  bleven 

holdt  under  aaben  Himmel. 

Kærlige  Hilsner,  Eders  Søn  og  Broder 

I  Paul. 
Rusland,  d.  23.  Decbr. 
Vi  var  over  75  Timer  i  Jernbanen.  Vi 

kom  hertil  i  Aftes  Klokken  10.  Saa  gik  vi  kryds  og 
tværs  for  at  søge  Kvarter.  En  stor  Gaard  og  Brænde- 
vinsfabrik  fandt  vi  Klokken  12.  Vi  fik  vore  Heste  i 
Stald,  men  mange  maatte  staa  under  aaben  Himmel. 
I  Frankrig  havde  vi  gode  Veje.  Her  er  de  saa  daar- 
lige,  at  det  næsten  ikke  er  til  at  komme  frem.  Paa 
nogle  Veje  er  der  lagt  Træstammer  tværs  over  Vejen, 
ellers  vilde  de  være  helt  bundløse.  Det  er  ikke  let  at 
ride  paa  saadanne  Veje,  for  Hestene  rider  mange  Sko 
af,  naar  de  kommer  i  Klemme  mellem  Stammerne. 
Somme  Steder  synker  de  en  halv  Alen  ned  i  Dyn- 
det. Derfor  gaar  det  ogsaa  tidt  ind  over  Markerne, 
naar  vi  rykker  ud.  Der  er  mange  Heste,  der  er  blev- 
ne slappe.  Ofte  spændes  der  fire  for.  Langs  Vejene 
eller  rettere  over  Markerne,  ligger  af  og  til  en  Hest, 
som  har  slæbt  sig  ihjel.  De  ungarske  Heste  er  meget 
smaa  og  afmagrede ;  det  har  været  strenge  Tider  for 
dem.  Hellere  20  Kilometer  i  Frankrig  med  dobbelt 
Last  end  10  Kilometer  her.  Vi  er  ca.  45  Kilometer 
fra  den  schlesiske  Grænse  og  50  Kilometer  fra  den 
østerrigske.  I  Aftes,  da  vi  holdt  en  halv  Time  ved 
Grænsen,  kom  Østerrigerne  med  en  Transport  af 
500  Fanger. 

Nej,  det  var  meget  bedre  i  Frankrig  end  her  i  Rus- 
land. Juleaften  blev  ikke  saa  hyggelig,  som  jeg  havde 
tænkt  mig  den,  da  jeg  skrev  hjem  den  17.  fra  Frank- 
rig. Vi  kom  Juleaften  i  Kvarter  paa  et  Gods,  hvor  der 
ialt  stod  800  Heste.  Klokken  var  11.  Klokken  12  om 
Natten  var  her  overalt  Gudstjeneste.  Derefter  gik  vi 
hen  til  en  Jøde  og  drak  os  et  Glas  Kaffe  for  10  Pen- 
ning. Klokken  1  lagde  vi  os  til  Ro  i  en  stor  Lade,  der 
sov  jeg  meget  godt  til  Julemorgen  Klokken  4.  Saa 
stod  jeg  op  og  fodrede  min  sorte  Hest.  Klokken  6  ryk- 
kede vi  ud  og  red  i  16  Timer  med  V2  Times  Hvile. 
Det  var  Juledag  1914. 

Hvor  kunde  det  være  dejligt  at  komme  hjem  igen 
til  det  skønne  Nordslesvig.  Det  russiske  Sprog  er 
ikke  til  at  forstaa.  Lidt  Fransk  har  vi  lært  i  de  fire 
Maaneder,  vi  var  i  Frankrig,  men  det  glemmes  jo 
hurtigt  igen. 

Naar  bare  jeg  var  blandt  Nordslesvigere. 

I  kan  være  glade  ved,  at  I  ikke  ser  noget  af  det 
skrækkelige,  som  en  Krig  fører  med  sig. 

Kærlig  Hilsen 

Paul. 


Hvad  Krigen  lærer. 

M.,  den  21.  Januar  1915. 

Jeg  havde  i  min  Afdeling  en  lille  stilfær- 
dig Soldat.  Han  var  altid  ved  godt  Mod.  I  glade  som 
i  tunge,  alvorsfulde  Timer  var  han  altid  den  samme, 
den  rolige,  den  prøvede  Mand.  Han  gjorde  mig  man- 
gen Tjeneste,  hentede  mig  lidt  Kul  i  Landsbyen  til 
min  lille  Kakkelovn  og  kom  altid  hen  paa  Eftermid- 

dagen  og  spurgte,  om  han  ikke  skulde  forrette  et 
iErinde  for  mig.  Han  fik  altid  en  god  Belønning  for 
det. 

Saa  blev  han  haardt  saaret  af  et  Skud  i  Hovedet, 
og  faa  Timer  efter  døde  han,  uden  at  være  kommen 
til  Bevidsthed.  Hans  Hjem  laa  langt  nede  i  Schlesien. 
I  vort  Kompagni  havde  han  kun  Venner.  Men  der 
var  en  i  12.  Kompagni,  som  stod  ham  meget  nær- 
mere. Han  kom  Dagen  efter  og  spurgte  til  ham.  Men 
da  var  han  allerede  begravet,  da  var  der  allerede  sat 
en  lille  Sandsten  paa  hans  Grav. 

Vennen  kom  ind  til  mig.  Han  var  dybt  rystet  over 
hans  bratte  Død.  Jeg  gav  ham  lidt  at  spise  og  fik  ham 
tøet  op.  Og  saa  fortalte  han  om  den  Afdødes  Forhold, 
om  et  Par  gamle  Forældre,  som  den  Afdøde  helt  si- 
den sin  Konfirmation  havde  sørget  for.  Nu  stod  de  to 
Gamle  ganske  ene  i  Verden,  deres  eneste  Haab,  de- 
res Søn  og  Forsørger,  var  nu  død.  Og  saa  udbrød 
han :  Det  er  nu  mig  ligegyldigt,  om  jeg  falder  i  Dag 
eller  i  Morgen  I  Nu  er  min  bedste  Ven  borte,  nu  bry- 
der jeg  mig  ikke  mere  om  at  leve  her  paa  Jorden ! 

Da  gik  det  først  op  for  mig,  hvor  inderligt  dette 
Venskab  dog  havde  været,  hvor  meget  de  to  Venner 
dog  havde  holdt  af  hinanden.  Ja,  der  gives  sikkert 
mange  af  den  Slags  Venskaber  mellem  Soldaterne 
her  i  Felten,  vel  sagtens  ogsaa  mange,  som  er  bleven 
brudt  paa  lignende  Vis. 

Døden  kræver  næsten  hver  eneste  Dag  sine  Ofre. 
Forleden  Nat  stod  jeg  og  ledede  Arbejdet  ved  en  ny 
Hule.  Det  var  henad  Klokken  3.  Maanen  smilede 
mildt  ned  til  os.  Arbejdet  gik  med  Afløsning.  Fire  Sol- 

dater,  som  lige  var  bleven  afløst,  stod  og  talte  hvi- 
skende ved  Siden  af  mig.  Da  faldt  der  et  Skud.  Den, 
ene  styrtede  om  ved  min  Side,  de  andre  løb  bort.  Jeg 
sprang  til:  Manden  var  allerede  død.  Kuglen  havde 
ramt  ham  i  Tindingen.  Et  Par  Timer  efter  laa  han  i 
den  kolde  Jord,  og  endnu  samme  Dag  satte  vi  en  Sten 
paa  hans  Grav.  Men  der  vil  gaa  fire  Dage,  inden 
hans  Paarørende  faar  det  sørgelige  Budskab. 

Ja,  Krigen  er  ubarmhjertig  haard.  Naar  man  saa- 
ledes  gaar  med  Døden  for  Øje  hver  eneste  Dag,  hvor 
er  Glæden  over  hver  Dag,  som  man  faar  Lov  til  at 
leve,  dog  stor.  Og  naar  der  saa  kommer  en  ledig  Ti- 
me, lever  man  hele  sit  tidligere  Liv  om  igen  i  Tan- 
kerne. Man  glæder  sig  over  alle  de  fornøjelige  Ti- 
mer, som  man  før  har  haft,  alt  staar  i  et  saa  dejligt 
Lys.  Og  man  bebrejder  sig  selv,  at  man  ikke  har  ud- 
nyttet sin  Tid  bedre.  Hvor  kan  det  dog  være,  at  man 
først  nu  opfatter  alt  det  skønne  paa  rette  Maade? 

Hvor  har  vi  dog  i  Grunden  været  utaknemmelige, 
—  har  været,  thi  vi  er  det  sandt  for  Dyden  ikke  mere. 
I  skulde  bare  høre  vor  Samtale  i  en  ledig  Aftenstund, 
naar  det  lille  Tællelys  smiler  vemodigt  til  os.  Altid 
drejer  den  sig  om,  hvor  lunt  og  godt,  hvor  rart  og 
hyggeligt  vi  dog  har  haft  det  før.  Ja,  og  før  syntes 
vi  dog  allesammen,  at  saadan  skulde  og  maatte  det 
være.  Derfor  følte  vi  ingen  Taknemmelighed.  Og  saa 
udmaler  vi  os  altid,  hvordan  Fremtiden  vil  se  ud.  Men 
ak,  det  er  alt  saa  uvist,  saa  usikkert.  Man  bygger  og 
bygger,  men  ser  dog  den  nære  Fare  for,  at  alt  styrter 
sammen  en  skønne  Dag. 

Og  dog,  —  Haabet  giver  vi  ikke  Slip  paa.  Det  hol- 


p 

der  vi  fast  til  vort  sidste  Aandedræt.  Det  giver  os  Mod 
og  Fortrøstning  I  Ja,  vi  vil  haabe,  at  det  hele  snart 
maa  faa  Ende.  Sikken  Lykke  for  den,  som  saa  atter 
faar  Lov  til  at  vende  hjem  til  sine  Kære,  ja,  gid  den 
Lykke  ogsaa  maatte  times  mig,  saa  vil  man  alligevel 
glæde  sig  over,  at  man  har  gennemgaaet  en  saa  haard 
Prøvelse,  glæde  sig  over  meget  af  det,  man  har  op- 
levet, da  vil  man  føle  sig  som  en  Mand,  rank  og 
stærk  og  prøvet. 

I  Ja,  ha'  det  saa  alle  godt,  I  mine  Kære,  —  jeg  tæn- 
;r  saa  meget  paa  Jer.  Tag  imod  de  allerbedste 
ilsener.  Eders  — 

: 


il  i  Frankrig. 

Frankrig,  den  25.  December  1914. 


Min  kære  Kristine  I 
Ja,  saa  blev  det  Jul  igen,  men  hvad  for  en  Jul,  en 
il,  som  vi  maatte  fejre  adskilte,  men  med  Haab  om 
at  komme  til  at  fejre  Jul  sammen  igen. 


Om  Morgenen  holdt  det  op  med  at  sne,  Solen 
kom  igennem.  Sneen  smeltede,  og  henimod  Aften  var 
det  Frostvejr  med  Maaneskin  og  klar  Stjernehimmel, 
en  rigtig  smuk  Juleaftenshimmel,  meget  for  smuk  til 
denne  syndige  Verden. 

Om  Eftermiddagen  begyndte  Julestemningen  at 
komme  over  os,  skønt  vi  endnu  ikke  havde  faaet  de 
længe  ventede  Julepakker.  De  naaede  os  ikke  til  Ju- 
len. Men  i  alle  vore  Jordhuler  blev  der  pyntet  til  Ju- 
len, saa  godt  det  lod  sig  gøre  efter  Forholdene,  med 

Grankviste  og  Julelys.  Under  dette  Arbejde  kom  der 
Meddelelse  om,  at  Franskmændene  vilde  gaa  over  til 
Angreb  om  Aftenen,  og  vi  skulde  derfor  holde  os  pa- 
rat. Denne  Spaadom  gik  dog  ikke  i  Opfyldelse.  Her 
var  det  i  Forhold  til  andre  Aftener  roligt.  Der  kom 
næsten  ikke  et  Skud  fra  dem,  vi  har  liggende  lige 
over  for  os,  men  baade  til  højre  og  venstre  for  os 
var  der  til  Tider  temmelig  stærk  Geværild. 

Da  det  saa  blev  Aften,  Klokken  6,  samledes  vi  i  en 
af  de  største  Huler,  6  Nordslesvigere,  og  holdt  saa 
Jul  sammen  en  Timestid.  Lysene  blev  tændt,  og  der 
blev  gjort  saa  hyggeligt  som  muligt.  Under  Tilberedel- 
sen kom  der  én  og  saa'  inden  for,  det  var  en  teologisk 
Kandidat  fra  Nordslesvig,  her  Officersstedfortræder, 
Søn  af  Pastor  Beuk,  Hørup  paa  Als.  Han  sagde: 
„God  Aften"  og  „Jeg  kommer  snart  igen"  (paa 
Dansk).  Lidt  efter  kom  vor  Kaptajn  (Hauptmann). 
Han  kom  ind  i  vor  Hule,  lod  et  rosende  Ord  falde 
om  vor  Julepynt  og  sagde  med  Taarer  i  Øjnene: 
„Naa,  —  her  bliver  der  nok  ogsaa  fejret  Jul,  lad  Jer 
ikke  forstyrre".  Derpaa  ønskede  han  os  en  glædelig 
Jul  og  udtalte  Haabet  om,  at  det  maatte  se  bedre  ud 
for  os  til  næste  Aar.  Vi  takkede  i  lige  Maade,  og  med 
et  „God  Nat"  forlod  han  Hulen. 

Vor  Stue  var  ikke  stor.  Men  vi  kunde  være  der. 
Jeg  vil  lige  beskrive  den.  Rundt  med  Væggen  en  Jord- 
bænk. Over  mod  den  ene  Side  et  lille  Bord,  der  var 
opslaaet  af  et  Par  gamle  Brædder.  Væggene  pyntet 
med  Grankviste  med  et  Par  Julelys  paa,  som  blev 
tændt,  et  Par  Papirsroser  og  en  Stjerne  var  ogsaa 
anbragt,  og  under  dette  havde  vi  nogle  Julekort  op- 

slaaet.  Bordet  var  dækket  med  en  Avis  og  der  laa 
nogle  Juleblade,  Bibelen  og  et  Par  smaa  Salmebøger 
)aa  Bordet,  —  henne  ved  Døren  stod  vore  Geværer 
led  5  skarpe  Patroner  i,  og  Bajonetten  paa,  —  pa- 
it  til  at  tages  i  Brug,  men  godt,  at  vi  slap  for  at  bruge 
lem  denne  Aften  —  det  var  vor  Julestue.  — 

Da  vi  nu  var  samlede,  begyndte  vi  med  at  synge 
Julen  har  bragt  velsignet  Bud".  Jeg  var  Forsanger. 

Førstningen  bar  Sangen  os,  og  den  lød  frejdigt,  men 
illerede  da  vi  kom  midt  i  det  første  Vers,  begyndte 
Jtemmerne  at  blive  usikre.  En  Landeværnsmand,  der 
lar  Kone  og  5  Børn  hjemme,  slap  først;  han  kunde 
:ke  synge  med  mere  —  han  græd.  Vi  andre  mande- 
le os  op  lidt  endnu,  men  da  vi  kom  til  Slutningen  af 
let  andet  Vers,  var  det  forbi,  vi  kunde  ikke  mere,  vi 
jræd  alle.  Efter  nogle  Øjeblikkes  Ro  fik  vi  begyndt 
)aa  det  tredje  Vers  og  kom  ogsaa  igennem,  men  Taa- 
rerne  blev  ved  at  løbe  os  ned  ad  Kinderne.  Vi  tænkte 
)aa  Jer,  I  Kære  derhjemme.  Hvad  de  franske  Kugler 
endnu  ikke  havde  faaet  os  til,  det  formaaede  denne 
[ulesalme;  den  fik  os  til  at  græde,  uden  at  vi  skam- 
lede  os  derved. 

Efter  Sangen  blev  der  Ro  en  lille  Tid.  Det  var  nu 
leningen,  at  vi  vilde  læse  Juleevangeliet;  men  ingen 

mde.  Da  kom  den  før  omtalte  Kandidat  os  til  Hjælp. 
'i  bad  ham  saa  læse  det,  hvilket  han  var  meget 

lig  til,  og  han  knyttede  nogle  Ord  til.  Hidtil  havde 
^i  staaet  som  Soldat  med  Huen  paa  Hovedet  (den  er 
læsten  aldrig  fra  Hovedet  i  denne  Tid) ,  men  da  Jule- 
evangeliet lød,  tog  vi  Huen  af  og  foldede  vore  Hæn- 
[i^er,  saavidt  de  ikke  brugtes  til  at  tørre  Taarerne  af 

med.  Og  da  vi  var  færdig  og  bad  Fadervor,  da  bad 
vi  højt,  det  vil  sige,  jeg  maatte  give  tabt,  og  de  andre 
kunde  kun  lade  sig  høre  ved  enkelte  Bønner.  Ja,  al- 
drig har  jeg  været  med  til  en  mere  oprigtig  Juleaften. 
Efter  Evangeliet  sang  vi  de  to  sidste  Vers  af  „Dejlig 
er  Jorden" .  Derpaa  læste  Kandidaten  et  Stykke  mere, 
og  vi  sang  „Glade  Jul"  og  „Den  yndigste  Rose  er  fun- 
den". Derpaa  gav  vi  hinanden  Haanden  og  ønskede 
hinanden  gensidig  en  velsignet  Jul.  Endnu  sad  vi  en 
lille  Stund  og  talte  om  Julen  derhjemme.  Men  saa 
kaldte  Pligten  os,  vi  maatte  ud  at  staa  Vagt,  og  vi 
skiltes.  Men  jeg  tror  aldrig,  vi  vil  glemme  denne  Jule- 
aften, om  det  ogsaa  skal  blive  os  forundt  at  leve  — 
—  og  blive  gamle  Mennesker. 

Ja,  saadan  var  vor  Juleaftensfest.  Men  hele  Tiden, 
medens  vi  stod  paa  Vagt,  var  vore  Tanker  langt  borte. 
De  var  hjemme,  hvor  I  Kære  holdt  Jul,  og  om  det 
ogsaa  frøs  temmelig  haardt,  saa  kunde  det  for  mit 
Vedkommende  ikke  holde  Taarerne  tilbage,  men  ved 
Tanken  om  Jer  derhjemme  listede  den  ene  Taare  ef- 
ter den  anden  sig  ned  over  Kinderne. 

Juledagsmorgen  hilste  vi  paa  hverandre  med  et 
„Glædelig  Jul".  Vi  samledes  igen  og  sang  et  Par  Sal- 
mer. Derpaa  blev  den  kære  Post  uddelt,  og  jeg  maa 
sige,  jeg  fik  særdeles  meget  og  er  meget  taknemlig 
derfor.  Ja,  saadan  fejrede  vi  Jul  heroppe.  Jeg  synes 
det  var  en  god  Jul  efter  Forholdene,  og  jeg  haaber 
ogsaa,  at  I  har  fejret  en  god  Jul. 

Jeg  har  det  ellers  godt,  er  sund  og  rask  og  sender 
Jer  alle  en  kærlig  Hilsen  med  Ønsket  om,  at  vi  maa 
faa  et  bedre  Aar  i  1915  end  1914  og  at  det  ogsaa  maa 

blive  os  forundt  snart  igen  at  komme  til  at  leve  sam- 
men, —  det  give  Gud!  Og  nu  de  kærligste  Hilsner 
rtil  Eder  alle.  Din 

P. 


Stille  Jul. 

Kære  — I 


Den  29.  Decemer  1914. 


Den  23.  var  vi  i  Kvarter  hos  tysktalende  Folk  og 
lavde  et  storartet  Kvarter. Lille  Juleaften 

id  vi  i  en  varm  Stue  og  talte  om,  hvorledes  vi  skulde 
Bibringe  Julen. 

Pludselig  aabnes  Døren  og  en  Stemme  raaber: 
jSofort  fertig  machen  und  ausriicken  I" 
Det  var  os  en  slem  Skuffelse.  Det  gik  derefter  en 
-7  Kilometer  frem  til  Byen  R.,  hvor  der  gaves 
Jkytterne  Ordre  til  at  gaa  frem  i  Skyttegravene.  Jeg 
ik  Ordre  til  at  blive  hos  Ritinesteren  som  Melderyt- 
ter  og  forblev  derfor  i  Byen.  Men  Natten  tilbragtes 
mder  aaben  Himmel.  Ved  Daggry  søgte  vi  at  faa 
rore  Heste  under  Tag,  hvad  der  ogsaa  lykkedes  og 
n  begyndte  saa  smaat  at  tænke  paa  Juleaften.  Klok- 
cen  272  fik  jeg  imidlertid  Ordre  til  at  bringe  en  Be- 
faling til  Byen  K.  Jeg  naaede  derhen,  men  maatte 
^ente  i  længere  Tid  paa  vor  Major,  og  imens  blev 
let  mørk  Nat.  Jeg  ventede  her  ganske  alene,  og  Tan- 
terne fløj  uvilkaarligt  mod  Hjemmet  til  alle  mine 

kSere. 

Pludselig  vækkedes  jeg  af  mine  Drømme  ved  Ly- 
den af  Julesangen:  „Glade  Jul".  Den  kom  fra  et  Regi- 
ment Dragoner,  som  laa  i  en  Vejgrøft,  ca.  30  Meter 
fra  mig.  Den  ene  Julesalme  fulgte  efter  den  anden. 
Det  var  ikke,  som  naar  man  ellers  hører  Soldater- 
sang. Jeg  har  aldrig  hørt  kønnere,  festligere  Jule- 
sang som  denne,  der  her  kom  til  mig  i  den  ensomme 
Nat  ud  over  de  øde  Sletter.  Det  blev  med  et  den  dej- 
ligste Julefest  for  mig,  selv  om  al  den  jordiske  Her- 
lighed savnedes.  Mine  Tanker  samlede  sig  til  Bøn. 
Snart  efter  traadte  Majoren  frem.  Jeg  overbragte  mit 
Bud  og  kunde  ride  tilbage  igen. 

Glad  og  fornøjet  naaede  jeg  mit  Kvarter.  Nogle  af 
Kammeraterne  havde  faaet  et  Juletræ  pyntet,  det 
hang  oppe  under  Loftet  af  Mangel  paa  Plads.  Jeg 
bandt  min  tro  Hest,  som  altid  staar  sadlet,  fordi  den 
altid  skal  være  parat.  Der  var  næsten  ingen  Plads 
til  at  sove.  Jeg  lagde  mig  derfor  til  Hvile  foran  For- 
benene af  min  Hest,  og  hermed  sluttede  min  Jule- 
aften   Din      Andreas. 


Jul  i  Polen. 

Nu  vil  jeg  fortælle  dig,  hvordan  vi  tilbragte  Jule- 
aften. 

Først  om  Aftenen  maatte  jeg  køre  til  Afdelingen  og 
Regimentsstaben  for  at  hente  den  kære  Post.  Ved 
vor  Vogn  har  vi  tit  lidt  Ekstra-Køreture,  da  vi  jo  tit 
,har  det  lidt  bedre  end  de  andre. 

Vore  Heste  stod  i  en  Port ;  der  var  ingen  Døre  for. 

Portene  havde  vi  tilstoppet  med  Halm,  og  vi  selv  var 
i  en  lille  Stald,  hvor  Kaptajnens  tre  Heste  stod.  Der 
var  kun  Plads  for  tre  Mand;  men  vi  var  10 — 15 
Mand  derinde.  Et  Hestedækken  og  Halm  havde  vi  for 
Udgangen,  da  der  kun  var  en  Halvdør  for.  I  Bjælken 
havde  vi  et  Stykke  Traad,  hvori  vi  havde  et  Stykke 
Lys.  Vi  fik  hver  fire  Cigarer  og  tre  Cigaretter.  Et 
Par  Kærlighedsgaver  blev  ogsaa  fordelte  og  en  Liter 
Brændevin  til  hver  15  Mand,  som  Folkene  fortyn- 
dede med  Vand.  To  skabte  sig,  som  om  de  var 
fulde;  en  spillede  et  Par  Julesalmer  paa  en  gammel 

larmonika. 

Mine  Tanker  var  jo  hos  jer  hele  Tiden,  og  jeg 

inkte  paa  i  Fjor.  Og  da  jeg  saa'  eders  Billeder,  kun- 
le  jeg  ikke  holde  Taarerne  tilbage.  Det  var,  som  om 

;g  saa  jer  alle,  dig  sidde  ved  Klaveret  og  spille  „Gla- 

k  Jul". 

Russerne  lod  os  ganske  i  Ro  denne  Nat;  der  blev 
ikke  vekslet  mange  Skud.  Hvor  var  det  ikke  en  un- 
derlig Juleaften;  om  vi  dog  næste  Aar  maatte  være 
sammen.  Har  det  ellers  helt  godt.  Jeg  sidder  her  paa 
min  Sadel  bag  Hestene  og  skriver. 

Du  skrev,  hvad  vi  kører  med  i  vor  Vogn.  Vi  har 
lidt  af  alle  Slags:  Sanitetssager,  uldne  Dækkener, 
Sygebaare,  Kaptajnens  Ting,  Skomager-  og  Sadel- 
magertøj, Smedehaandværkstøj,  Levnedsmidler,  nog- 
le Granater  og  alle  Forraad;  derfor  kaldes  Vognen 
ogsaa  „Forraadsvogn". 

Vor  Spiseseddel  er:  Om  Morgenen  Kaffe,  som  vi 
for  det  meste  selv  maa  koge.  Engang  imellem  koger 
de  ogsaa  Vand  i  Feltkøkkenet,  saa  henter  vi  Vand 

der.  Kaffebønnerne  kommer  vi  i  en  lille  Pose  og  slaar 
dem  i  Stykker  med  en  Økse  paa  et  Hjul.  Vi  har  og- 
saa  en  gammel  Kaffemølle;  men  det  tager  os  gerne 
for  lang  Tid.  Til  Middag  bliver  der  kogt  Suppe  med 
Kartofler.  Imellem  faar  vi  ogsaa  Ærter  eller  Gryn  i. 
Saa  længe  der  var  Hvidkaal,  fik  vi  den  hver  Dag  i 
seks  Uger,  og  en  enkelt  Gang  faar  vi  Kød-  og  Grøn- 
sager-Konserves. Det  er  det  bedste,  vi  faar.  Hver 
Dag  bliver  der  slagtet  et  Svin  eller  et  Kreatur;  Svin 
er  næsten  ikke  til  at  faa  fat  i  mere.  Om  Aftenen  koger 
vi  igen  Kaffe  eller  Te.  Feltkøkkenet  er  et,  vi  har 
snappet  fra  Russerne,  og  som  vi  er  meget  glade  for^ 
da  Artilleriet  og  Kavaleriet  ingen  Feltkøkkener  har. 
Hele  Regimentet  har  russiske  Feltkøkkener. 

For  en  Tid  siden  blev  vi  indkvarterede  paa  et  stort 
Gods,  Folkene  var  flygtede,  og  Hestene  løb  ude  i 
vild  Tilstand.  Om  Natten  var  vi  naturligvis  paa  Heste- 
fangst. Jeg  fik  mig  to  nye  Heste  og  rider  nu  en 
smuk  Skimmel.  Vi  fik  mange  gode  Heste  i  vort  Batte- 
ri. I  Lodz  er  der  næsten  Hungersnød.  Det  mærker 
vi  her  og  vi  ligger  to  til  tre  Mil  fra  Byen.  Ja,  I  vilde 
have  forundret  jer,  hvis  I  havde  set  det  Syn  af  Men- 
nesker fra  Lodz.  De  var  i  Tusinder  komne  for  at  faa 
et  Par  Kartofler,  flere  Kvinder  end  Mænd.  De  fik  en 
halv  Sæk  Kartofler  paa  Nakken  og  vilde  slæbe  den 
den  lange  Vej.  De  havde  ikke  faaet  noget  at  spise  i 
nogle  Dage.  Der  laa  en  Stak  Roer;  dem  fo'r  de  i  og 
spiste,  som  om  de  var  betalt  for  det.  Det  var  mest 
tysktalende  Folk,  da  hele  Byen  næsten  har  tyske 
Indbyggere.  Kartoflerne  sloges  de  om.  Til  sidst 
maatte  der  4  eller  5  Dragoner  til  Hest  ind  mellem 

Mængden  for  at  jage  den  bort,  da  Krigen  snart  var 
ved  at  blive  større  her  end  oppe  i  Skyttelinjen.  Alle 
Kartofler  var  snart  borte,  skønt  jeg  aldrig  har  set 
saa  mange  paa  ét  Sted.  Det  var  en  Gru  at  se,  da  Dra- 
gonerne sprang  ind  imellem  Mængden.  Folkene  var 
ikke  til  at  drive  ud ;  men  med  Tiden  maatte  de  jo  reti- 
rere. De  græd  og  tiggede;  de  havde  ikke  noget  at 
spise.  En  Kone  sagde  til  mig,  om  jeg  dog  ikke  kunde 
faa  hende  den  Sæk  Kartofler  ud,  som  hun  maatte  løbe 
fra.  Hun  havde  seks  Børn,  og  hendes  Mand  var  i 
Krig  i  Rusland,  og  de  havde  hverken  Brød  eller  Mel, 
og  nu  havde  hun  glædet  sig  til  de  Par  Kartofler.  Jeg 
og  én  mere  slæbte  hende  saa  Kartoflerne  ud  og  hjalp 
hende  dem  paa  Nakken.  Glad  var  hun  saa,  om  end 
Byrden  var  tung.  Hvordan  hun  skulde  naa  til  Lodz, 
er  mig  ubegribeligt. 

Vi  har  ligget  her  i  denne  Stilling  længe.  Hvad  Ar- 
bejdet angaar,  har  vi  det  jo  godt,  har  blot  vore  to  He- 
ste at  pleje.  Naar  man  tænker  paa  de  stakkels  Infante- 
rister, saa  maa  vi  jo  ikke  klage.  s.  s. 


To  Kammerater. 

Gdr.  Nis  Fuglsang  i  Kastrup  ved  Gram  fik  ved 
nedenstaaende  Brev  Meddelelse  om,  at  Sønnen,  Nis 
Fuglsang,  var  falden  i  Russisk-Polen  den  11.  Ok- 
tober. 

Den  17.  Oktober  1914. 

Det  er  min  sørgelige  Pligt  at  meddele  Jer,  at  Nis  er 
falden  i  en  Fægtning  Søndag  den  11.  Oktober.  Vi 
havde  lovet  hinanden  at  skrive  hjem,  hvis  en  af  os 

gik  bort.  At  der  nu  er  hengaaet  6  Dage,  kan  jeg  ikke 
gøre  for,  thi  Marschture  og  svære  Anstrengelser  har 
hindret  mig  i  at  skrive.  Fra  det  Øjeblik,  da  Nis  i  Øst- 
preussen  kom  til  Kompagniet,  har  vi  gaaet  sammen  i 
Række  og  har  talt  sammen  om  Fortiden  og  smedet 
fælles  Planer  for  Fremtiden.  Vi  har  delt  mangt  og 
meget  under  Marschen,  og  naar  Aftenen  kom,  lavede 
vi  vort  Fællesleje  til  Rette  i  Laden  og  laa  tæt  sam- 
men. Vi  talte  om  dem  hjemme  og  sendte  mange  kær- 
lige Tanker  hjem  til  alle  Jer,  som  staar  os  nær.  Saa 
sov  vi  varmt  og  trygt,  til  den  næste  Dag  bragte  os  nye 
Anstrengelser.  Alligevel  gled  Tiden  let  og  hurtigt  hen 
for  os.  Vore  Tanker  gik  hjemad  og  fremover  mod  en 
bedre  og  lysere  Tid,  da  vi  igen  skulde  mødes  med  Jer 
og  fylde  vor  Plads  hjemme. 

Saadan  gik  det  Dag  efter  Dag,  og  vi  nærmede  os 
Fæstningen  Warschau.  Den  9.  om  Aftenen  var  vi  i  en 
Smule  Fægtning.  Den  følgende  Dag  og  til  den  11. 
om  Middagen  gik  vi  sammen  og  havde  aftalt  at  passe 
godt  paa  hinanden  og  blive  sammen.  At  det  snart  vilde 
gaa  løs,  vidste  vi.  Saa  blev  jeg  afkommanderet  som 
Ordonnans  under  Fægtningen  og  kom  en  Tidlang 
bort  fra  Kammeraterne.  Det  varede  ikke  længe,  før 
det  gik  løs  mod  Fjenden.  Det  var  i  en  stor  Fyrreskov 
med  tæt  Underskov,  og  inden  vi  ret  saa'  os  for,  lød 
Geværernes  Knitren,  og  Kuglerne  hvislede  fra  3  Si- 
der om  Ørene  paa  os. 

Jeg  var  ikke  til  Stede,  men  Kammeraterne  siger, 
at  Nis  straks  Klokken  2,  inden  han  endnu  havde  faaet 
løsnet  et  Skud,  blev  ramt  gennem  Overarmen  ind  i 
Brystet.  Han  maatte  lide  endnu  en  Stund ;  først  Kl.  7 

udaandede  han.  Det  var  mig  en  stor  Sorg,  da  jeg  hør- 
te det,  og  dyb  Vemod  greb  mig,  da  jeg  næste  Morgen 
saa'  ham  blive  lagt  i  Jorden.  Det  klang  i  mig: 


I 


Ingen  Ven  Jert  Haandtryk  fik, 
ingen  hørte  Afskedssukket! 


Han  ligger  i  en  Fællesgrav  sammen  med  12  Kam- 
merater inde  i  Fyrreskoven,  15 — 20  Kim.  sydfor 
Warschau.  Hvil  i  Fred,  kære  Kammerat!  I  har  mi- 
stet en  trofast  Søn  og  Broder,  jeg  en  hengiven  Ven 
og  Kammerat  i  ham.  Saa  mangt  et  Haab  er  med  ham 
sunket  i  Jorden  for  Jer,  og  jeg  er  bleven  ene. 

Det  var  en  haard  Fægtning.  Vi  mistede  en  Del.  Ni 
Dage  i  Træk  har  Kanonerne  nu  drønet  og  Geværernes 
Knitren  lydt.  Saa  mangen  en  ung  Mand,  der  drog 
hjemmefra  med  frejdigt  Livsmod,  har  her  maattet 
lade  sit  Liv.  Naar  vil  denne  Krig  faa  Ende  og  blive 
afløst  af  en  roligere  Tid?  Det  er  det  Spørgsmaal,  som 
stadig  trænger  sig  frem.  Men  selv  om  vi  endnu  ikke 
kan  øjne  Enden,  og  ingen  véd,  hvad  den  næste  Time 
vil  bringe,  saa  er  det  vor  Trøst,  at  vi  endnu  tør  bygge 
paa  den  Gamle  af  Dage,  trygt  give  os  hans  Almagt 
i  Vold,  vidende,  at  intet  sker  uden  hans  Vilje. 

Jeg  deler  Jer  dybe  Sorg  fuldt  og  helt.  De  kærligste 
Hilsner.  Jeppe  Østergaard. 


Af  Brevet  fremgaar,  at  Brevskriveren  og  den  Fald- 
ne havde  lovet  hinanden  at  skrive  hjem,  hvis  en  af 
dem  skulde  gaa  bort.  Det  faldt  i  Jeppe  Østergaards 
Lod  at  indfri  Løftet.  Men  han  skulde  snart  følge  sin 

Ven  i  Døden.  Den  26.  Oktober  faldt  han  ved  Skier- 
newice  sydvest  for  Warchau. 

Landmand  Jeppe  Østergaard  var  født  i  Stursbøl 
ved  Haderslev.  Da  Krigen  brød  ud,  aftjente  han  sin 
Værnepligt  og  skulde  have  været  hjem  til  Efteraaret. 
Han  gjaldt  for  en  af  Nordslesvigs  mest  lovende  unge 
Landmænd. 


Skyttegravskampe  med  Russerne. 

Russisk  Polen,  den  4.  Januar  1915. 

Ja,  kære  Broder,  vi  har  i  Aar  oplevet  en 

sørgelig  Jul  og  Nytaar.  Juleaften  var  jeg  paa  Feltvagt. 
Juledagsnat  ogsaa.  Vi  laa  under  aaben  Himmel.  Det 
var  lidt  koldt;  thi  det  er  lange  Nætter,  og  Søvn  giver 
det  jo  ikke  meget  af.  Vi  havde  ogsaa  et  Par  Gange 
nogen  Skydning  med  Patrouiller,  for  vi  laa  kun  4 — 
500  Meter  fra  hverandre,  og  man  skal  passe  godt  paa, 
at  man  ikke  bliver  overfalden. 

Nytaarsaften  fik  vi  Ordre  til  at  gaa  frem  og  indtage 
en  By  foran  os.  Vi  havde  faaet  Forstærkning  af  to 
Regimenter.  Forstærkningen  fik  Ordre  til  at  gaa  for- 
an. Russerne  laa  i  en  meget  stærkt  befæstet  Stilling 
med  Pigtraadshegn  foran.  Det  er  meget  slemt  at  kom- 
me igennem.  Da  vi  kom  nær  til  Byen,  fik  vi  os  i  en 
Fart  nedgravet.  Hvem  der  ingen  Spader  havde,  gra- 
vede med  Hænderne.  I  Løbet  af  5  Minutter  havde  vi 
allerede  lidt  Dækning  mod  Geværild,  men  da  havde 
vi  ogsaa  nogle  Saarede,  og  lige  bagved  mig  laa  der  8 
gamle  Landeværnsmænd  døde  paa  ikke  større  Plet 
end  din  Gaardsplads  og  mange  flere  Saarede  rundt 

omkring.  Da  vi  saa  havde  ligget  lidt,  fik  vi  Ordre  til 
at  gaa  frem  og  ind  i  Byen,  det  var  et  skrækkeligt 
Syn,  som  frembød  sig  der.  Ikke  et  Hus,  uden  at  det 
var  ramt  af  en  af  vore  Granater.  Og  mange  saarede 
Russere  laa  rundt  omkring.  Vi  løb  saa  op  ad  Gaden 
op  til  Kirken,  hvor  vi  fik  Bajonetten  paa  Geværet. 
Nu  skulde  det  gaa  rigtig  løs. 

Med  vor  3.  Deling  foran  stormede  vi  ud.  Imidler- 
tid var  vi  kommen  for  langt  frem.  Vort  9.  Kompagni 
var  i  de  russiske  Skyttegrave  i  Haandgemæng;  men 
der  var  for  mange  Russere,  saa  vi  maatte  op  til  Kir- 
ken igen,  vi  tog  dog  nogle  Russere  med,  men  des- 
værre tog  Russerne  ogsaa  en  Deling  af  9.  Kompagni 
til  Fange  og  ca.  20  Mand  af  12.  Kompagni,  deriblandt 
en  Del  fra  Als  og  Sundeved. 

Du  skriver,  om  vi  somme  Tider  kommer  af  Tøjet. 
Det  har  vi  ikke  været  siden  den  14.  August,  saa  vi 
har  svært  ved  at  holde  os  nogenlunde  fri  for  de  smaa 
Graa.  Nu  vil  jeg  slutte  denne  Gang  med  mange  kær- 
lige Hilsener.  Din  Broder 

Jens. 

Jeanne. 

I  Kære  derhjemme  I 

Et  lille  Billede  her  fra  den  vestlige  Front  vil  vi  i 
Dag  sende  Eder. 

I  November  stormede  vi  Byen  A.  og  gravede  os 
ned  paa  den  anden  Side  af  Byen.  Alle  Beboerne  var 
flygtede  med  Undtagelse  af  nogle  gamle  Folk.  Vort 
Kompagni  fik  Opstilling  ved  en  stor  Bondegaard, 
hvorunder  der  findes  en  lille  Stenhule,  og  en  Dag,  da 

vi  undersøgte  denne,  traf  vi  der  en  ung  Pige  paa  15 
Aar.  Det  var  Datteren  paa  Gaarden,  som  ikke  vilde 
forlade  sit  fædrene  Hjem. 

Efter  den  første  Skræk  blev  vi  hurtigt  gode  Ven- 
ner med  hende,  særlig  jeg,  som  kan  lidt  Fransk. 
Hendes  Navn  var  Jeanne;  men  hun  vænnede  sig 
snart  til  at  blive  kaldt  Anne.  I  min  Gruppe  er  vi  fire 
Nordslesvigere,  og  hun  holdt  sig  hele  Tiden  til  os, 
lavede  Mad  til  os,  vaskede  og  alt  muligt. 

Sidst  i  December  blev  Hulen  skudt  fuldstændig  i 
Stykker  af  svært  engelsk  Artilleri,  og  saa  boede  den 
stakkels  Pige  hos  os,  og  jeg  maa  indrømme,  at  hele 
Kompagniet  holdt  meget  af  hende.  Vi  maatte  beundre 
hendes  Tapperhed.  Da  Franskmændene  engang  gjor- 
de et  voldsomt  Angreb,  var  hun  hele  Tiden  i  Skytte- 
graven og  hjalp  modigt  med  at  forbinde  de  Saarede. 

En  Dag  for  kort  Tid  siden  kom  der  imidlertid  Be- 
faling til,  at  hun  skulde  sendes  til  N.,  hvor  de  franske 
Civilpersoner  bor.  Hun  bad  grædende  vor  Fører  om 
at  maatte  blive  blot  endnu  en  Søndag  over  hos  os; 
det  blev  hende  lovet.  Denne  Søndag  om  Formiddagen 
beskød  det  franske  Artilleri  os  meget  haardt.  Klok- 
ken to  blev  der  roligt,  og  saa  havde  vi  Geværappel. 
I  samme  Øjeblik  kom  der  en  Fuldtræffer  ind  i  vor 
Hule,  og  —  Jeanne  var  derinde.  Ingen  af  os  skam- 
mede sig  over  at  græde,  da  vi  trak  hendes  sønder- 
skudte Legeme  ud  af  Hulen.  Et  stort  Stenkors  smyk- 
ker nu  hendes  Grav.  Men  endnu  tit  siger  vi  sørgmo- 
digt til  hinanden :  Stakkels  Jeanne ! 

Dermed  til  alle  de  kærligste  Hilsener  fra 

fire  Nordslesvigere  fra  Haderslev  Kreds. 


ft 

Slaget  ved  Soissons. 

Frankrig,  den  20.  1.  15. 

Kære  Søster  I 

..  Fra  den  Ilte  til  den  17de  har  vi  haft  me- 
get svære  Dage;  vi  har  været  med  i  haarde  Kampe 
ved  Soissons,  hvorom  du  jo  vist  har  set  i  Avisen. 
Gud  ske  Tak,  at  jeg  er  sluppen  godt  igennem  det. 

Sidst  jeg  skrev,  den  10de,  laa  vi  i  Borgerkvarter. 
Der  blev  vi  til  næste  Morgen  Klokken  5 ;  saa  gik  det 
videre  til  en  Sandstenshule;  den  var  saa  stor,  at  vi 
kunde  bo  1000  Mand  i  den.  Her  laa  vi  hele  Dagen 
og  havde  det  rigtig  hyggeligt ;  der  blev  spillet  og  sun- 
get, og  ikke  mange  tænkte  paa  Krigen. 

Klokken  12  om  Natten  kom  saa  pludselig  Ordre 
til  at  gøre  os  klar  til  Stormangreb.  Du  kan  tro,  vi 
gjorde  store  Øjne;  det  havde  vi  ikke  ventet. 

I  Regn  og  Sne  gik  vi  saa  et  Par  Timer  til  en  anden 
Hule;  den  var  endnu  meget  større,  og  her  var  der 
indrettet  Lazaret  med  alt  muligt  Tilbehør.  Vi  blev  der 
til  Klokken  5 ;  saa  gik  vi  i  Skyttegravene,  og  sjælden 
har  jeg  set  lykkeligere  Mennesker  end  dem,  vi  løste 
af.  Alt  var  bælgmørkt,  saa  vi  kunde  kun  daarligt  gøre 
os  et  Begreb  om  Stillingen;  men  vi  erfarede  snart, 
at  Skyttegravene  var  kun  50  Meter  fra  Fjendens. 

Ved  Daggry  begyndte  Kampen,  og  Klokken  9  tog 
de  fjendtlige  Kanoner  fat  med  en  saadan  Voldsom- 
hed, saa  hele  Jorden  under  os  rystede.  Vi  gik  fremad; 
Granat  efter  Granat  eksploderede  i  vore  Rækker  og 
rev  snart  den  ene,  snart  den  anden  med  sig.  Min 
Officer  blev  Klokken  10  ramt  af  en  Granat;  den 
samme  Granat  ramte  Petersen  fra  Ballum  (han  døde 

to  Timer  efter) ;  min  Ven  fik  en  Rift,  men  det  kunde 
klares  med  et  Hæfteplaster.  Jeg  stod  ved  Siden  af  dem 
alle  sammen,  og  det  er  jo  et  Under,  at  jeg  slap  uskadt 
derfra. 

Kanonerne  drønede  videre.  Klokken  12  lød  Sig- 
nalet til  at  gaa  paa.  Med  Hurra  stormede  vi  fremad, 
men  blev  slaaede  tilbage  igen  med  Tab  af  mange  Ven- 
ner. Klokken  3  gik  det  paa  samme  Maade,  og  imens 
rev  Granaterne  Mand  efter  Mand  bort,  saa  vore  Ræk- 
ker blev  tyndere  og  tyndere. 

Klokken  5  lød  Signalet  atter.  Igen  stormede  vi 
fremad.  Hurraerne  lød  ogsaa,  men  denne  Gang  fulde 
af  Forbitrelse.  Enhver  vidste:  Nu  eller  aldrig,  og 
frem  gik  det  mod  en  dræbende  Gevær-  og  Maskin- 
geværild. Kun  faa  Spring,  og  vi  naaede  den  fjendt- 
lige Skyttegrav,  og  i  det  samme  klirrede  Bajonetterne 
imod  hinanden.  Da  lød  tyske  Hurraer  fra  alle  Sider, 
og  Fjenden  tog  Flugten  eller  overgav  sig. 

I  sidste  Øjeblik  vendte  en  Neger  sig  om  og  sigtede 
paa  mig;  men  jeg  blev  den  hurtigste,  en  Kugle  fra 
min  Bøsse  gjorde  det  af  med  ham.  Dette  Optrin  hu- 
sker jeg  stadig;  men  det  kunde  ikke  være  ander- 
ledes. 

Nu  gik  Forfølgelsen  løs  til  Toppen  af  et  Bjerg, 
hvor  vi  blev  staaende  og  sendte  en  mægtig  Ild  efter 
de  flygtende  Franskmænd.  Da  var  det  imidlertid  ble- 
vet mørkt,  og  vi  takkede  Gud  for,  at  vi  faa  endnu  var 
i  Live.  Slem  havde  Dagen  ogsaa  været,  hver  anden 
var  saaret  eller  død,  og  Slagmarken  ligefrem  var 
oversaaet  med  døde. 

Nu  kom  Spaderne  frem,  og  vi  gravede  os  ned  paa 

Kanten  af  Bjerget.  Min  Ven  og  jeg  bad  om  at  blive 
fri,  vi  vilde  finde  vor  Officer.  Vi  fik  Tilladelse  til  det, 
og  Klokken  2  om  Natten  fandt  vi  ham  liggende  mel- 
lem døde  og  saarede  næsten  helt  tildækket  med  Jord. 
Han  havde  jo  ligget  lige  fra  om  Formiddagen  Klok- 
ken 10  og  var  næsten  stiv  af  Frost  og  Kulde. 

Det  meste  af  Natten  gik  hen,  inden  vi  fik  ham  ført 
til  Lazarettet;  da  viste  det  sig,  at  han  havde  11  Saar; 
men  han  kom  dog  til  Bevidsthed  igen  og  takkede  os 
og  bad  os  skrive  til  hans  Kone. 

Klokken  6  om  Morgenen  kom  vi  tilbage  til  vort 
Kompagni,  og  Klokken  8  begyndte  Kampen  igen. 
Klokken  4  om  Eftermiddagen  stormede  vi  Byen 
Crouy.  I  Gaderne  havde  Franskmændene  opstablet 
store  Bunker  af  Sten.  Bagved  laa  de  og  skød  paa  os; 
ligeledes  blev  der  skudt  fra  Husene.  Vi  gik  paa  med 
Hurraraab,  og  en  Del  blev  tagne  til  Fange;  andre 
smed  deres  Geværer  og  løb  det  bedste,  de  havde 
lært. 

Uden  for  Byen  gravede  vi  os  igen  ned  og  blev  der 
Natten  over,  og  næste  Dag  gik  det  igen  løs  lige  til 
Byen  Soissons.  Saa  kunde  vi  ikke  komme  videre  for 
Floden ;  Broerne  havde  Franskmændene  sprængt  ef- 
ter sig,  saa  nu  maatte  vi  standse.  Vi  gik  saa  et  Stykke 
tilbage  og  gravede  os  paa  ny  en  Skyttegrav. 

Vor  Skyttegrav  blev  lige  uden  for  et  Slot ;  alle  var 
flygtede  derfra.  Vinkælderen  var  fyldt  med  den  dej- 
ligste Vin,  man  kunde  tænke  sig,  og  vi  var  tørstige; 
vi  havde  ikke  faaet  noget  at  spise  og  drikke  i  fire 
Døgn,  fraset  den  Smule,  vi  havde  med  i  Brødtasken 

Og  Feltflasken.  Jeg  havde  Pølse,  Ost  og  Margarine, 
men  intet  Brød,  saa  vi  maatte  spise  det  foruden. 

Saa  den  femte  Dag  blev  jeg  sammen  med  10  Mand 
kommanderet  tilbage  til  den  By,  vi  havde  stormet,  for 
at  staa  Vagt  der.  Da  vi  kom  derhen,  løb  der  en  Del 
Høns  rundt,  og  du  kan  tro,  vi  var  ikke  sene  til  at  faa 
Kniven  frem,  skaaret  Halsen  over  paa  nogle  og  faa 
dem  plukket  og  stegt.  Aldrig  har  Hønsesteg  smagt 
mig  saa  godt  som  den,  jeg  der  selv  lavede.  Men  efter 
at  man  har  sultet  i  4 — 5  Dage,  skal  Maden  nok  smage. 
Vore  Tornystre  skulde  vi  lade  blive  i  Stenhulen,  ellers 
havde  vi  haft  Levnedsmidler  nok ;  men  ingen  anede  jo, 
at  det  skulde  vare  saa  længe. 

Den  sjette  Dag  om  Aftenen  blev  vi  endelig  afløste ; 
vi  havde  ikke  sovet  seks  Nætter  i  Rad,  kun  blundet  en 
halv  Times  Tid  ad  Gangen  paa  den  bare  Jord.  Hvor- 
ledes Mennesket  kan  holde  det  ud,  forstaar  jeg  selv 
ikke;  men  man  lærer,  at  man  kan  uhyre  meget, 
naar  man  skal. 

Jeg  maa  nu  ogsaa  sige,  at  vi  var  totalt  ødelagte, 
jeg  kunde  ikke  engang  skrive  den  første  Dag.  Sørge- 
ligt var  det  at  se  den  lille  Trop,  vi  kom  tilbage,  efter 
at  vi  med  saa  stor  en  Styrke  var  dragne  i  Kampen. 
Byerne,  hvor  vi  drog  igennem,  var  flagsmykkede,  og 
hvor  vi  kom,  blev  vi  som  de  sejrende  hilst  med  Musik 
og  Hurra.  I  Gaar  kom  vi  her  til  vort  gamle  Kvarter 
og  fik  en  festlig  Modtagelse.  I  Dag  har  Generalen 
været  her  og  uddeh  10  Jernkors  til  vort  Kompagni; 
det  var  mest  de  gamle,  som  har  været  med  fra  Be- 
gyndelsen, der  fik  dem.  Fra  anden  Side  fik  jeg  at  vide, 
at  jeg  var  foreslaaet  til  Gefrejter.  Jeg  ved  ikke  af  at 

have  gjort  andet  end  min  Pligt,  det  kan  ogsaa  være 
det  samme.  Jeg  er  bare  glad  og  takker  Gud,  at  han 
har  hjulpet  mig  til  at  komme  godt  tilbage. 

Hvor  slemt,  det  har  været,  kan  du  forstaa,  naar  de, 
som  har  været  med  fra  Begyndelsen,  ikke  har  haft 
saa  slemme  Dage  under  hele  Krigen.  Det  gør  en  saa 
forfærdelig  ondt  for  de  mange  brave  Kammerater, 
som  maatte  blive  der  ude  paa  Valpladsen,  og  saa  for 
deres  kære  derhjemme,  naar  de  faar  Efterretningen. 
Kejseren  var  ogsaa  til  Stede  i  Nærheden,  han  sendte 
os  en  Hilsen  med  Tak  for,  hvad  der  var  udrettet.  I 
Dag  har  vi  været  til  Takkegudstjeneste  i  en  Kirke. 
Den  24de  gaar  vi  i  Skyttegraven  i  vor  gamle  Stilling  ; 
der  er  det  knap  saa  farligt,  skønt  den  dræbende  Kugle 
jo  lige  saa  godt  kunde  ramme  os  der,  men  de  aabne 
Fægtninger  er  dog  meget  værre.  Modtog  i  Dag  en 
Mængde  Breve ;  nu  havde  vi  ingen  faaet  i  8  Dage. 

Hermed  være  du  kærligst  hilset  fra  din  hengivne 
Broder  c. 

Kampen  ved  Soissons. 

I  Skyttegraven,  den  28.  Januar  1915. 
Kære  Venner  I 
Allerede  før  vi  naaede  den  sidste  Hule,  suste  Kug- 
lerne uhyggeligt  tæt  forbi  os,  saa  vi  kunde  nok  regne 
ud,  at  vor  Reservestilling  var  langt  fremme.  Flere 
Steder  kunde  vi  i  Mørket  skimte  Lig  ved  Siden  af 
Vejen  eller  Stien,  eller  hvad  det  nu  var,  vi  gik  paa, 
thi  det  hele  var  et  Morads.  Saarede  kom  os  i  Møde, 
enten  støttende  sig  ved  Kammerater  eller  baaren  af 
Sygebærere. 

7* 


100  SØNDERJYSKE 

Mit  Kompagni  fik  Plads  anvist  i  en  Hulvej,  da  der 
ikke  var  Plads  til  os  i  selve  Skyttegraven.  Her  fik  vi 
Ordre  til  at  grave  os  lidt  ind  i  Siden  i  Dækning  for 
Granatild,  og  det  viste  sig  ogsaa  hurtig,  at  dette  var 
nødvendigt,  thi  saasnart  det  var  nogenlunde  lyst,  be- 
gyndte de  franske  Granater  at  hagle  ned  over  os, 
ikke  forfra,  men  fra  venstre  Flanke  og  saa  hurtigt  og 
sikkert,  at  ingen  af  dem,  der  havde  været  med  hele 
Tiden,  har  oplevet  noget  lignende.  Det  bragede  i  et 
Væk,  Granaterne  kom  ikke  enkeltvis,  men  3 — 4  ad 
Gangen.  Det  var  næsten  umuligt  at  finde  Læ  for  dem 
og  en  Del  af  os  maatte  trække  sig  tilbage  ind  i  den 
Skov,  i  hvis  Udkant  vi  var. 

Hen  paa  Eftermiddagen  maatte  vi  storme  de  fran- 
ske Stillinger,  og  vi  tog  dem  med  forholdsvis  Lethed. 
At  dette  gik  saa  let,  skyldtes  sikkert  det  svære  tyske 
Artilleri.  Dette  havde  hele  Dagen  og  vel  ogsaa  før 
ladet  sine  store  Granater  suse  ned  over  den  franske 
Stilling  og  ødelagt  baade  Skyttegrave  og  Pigtraadsfor- 
hindringer.  Ligeledes  lykkedes  det  Artilleriet  at  holde 
den  franske  Reserve  borte.  De,  der  var  i  Skyttegra- 
ven, var  helt  møre  og  overgav  sig  uden  større  Mod- 
stand, saa  der  blev  gjort  en  Del  Fanger. 

Dermed  var  vi  kommen  i  Besiddelse  af  Højderne 
nordfor  Aisne  lige  overfor  Soissons,  og  herfra  kunde 
vi  i  et  Par  Dage  nyde  den  herlige  Udsigt  over  Byen 
med  sine  to  store  Kirker  og  den  smukke  Omegn. 
Flere  udtalte  Ønsket  om  at  komme  herhen  ved  Som- 
mertid med  Konen  og  se  det  smukke  Landskab  i  Fred 
og  Ro ;  thi  nu  skændes  det  af  Krigen ;  overalt,  hvor- 
hen man  saa,  laa  der  Lig  af  Frankrigs  Sønner,  der 

havde  maattet  lade  Livet  for  Fædrelandet.  Skovene, 
der  bevoksede  Skrænterne,  var  helt  ødelagte  af  Gra- 
nater, der  var  næsten  ikke  et  helt  Træ  tilbage.  I  5 
Dage  var  vi  ude  i  den  Stilling  og  fik  ikke  stort,  hver- 
ken af  Mad  eller  Søvn,  saa  vi  var  glade,  da  der  ende- 
lig kom  Afløsning  og  vi  kunde  komme  hjem  i  vor 
gamle  Stilling.  Men  ikke  alle  vendte  tilbage,  en  Del 
manglede  og  deraf  var  hen  ved  7*  døde. 

Ved  Ankomsten  herhjemme  var  der  rejst  en  Ære- 
port,  og  2  Kompagnier  stod  og  præsenterede  Gevær, 
man  var  aabenbart  stolt  over  den  Sejr  1.  Bataillon 
havde  vundet.  Nogle  Dage  derefter  blev  der  uddelt 
en  Del  Jernkors  og  blandt  andet  fik  Peter  Jensen, 
Stenderupgaard,  ogsaa  et. 

Da  Halvdelen  ved  Bataillonen  er  fra  Nordslesvig, 
er  der  blandt  de  der  faldt,  ogsaa  flere  derfra,  men 
saavidt  jeg  ved,  er  ingen  af  mine  personlige  Be- 
kendte blandt  dem.  Jørg.  Andresen  har  jeg  ikke  set 
siden  i  Hulen,  men  efter  hvad  jeg  har  erfaret,  skal 
han  den  første  Dag,  den  12.,  være  bleven  syg;  det 
siges  for  bestemt,  at  han  er  paa  Lasarettet  i  Chauny, 
og  at  det  er  Maven,  der  er  i  Uorden.  Saaret  er  han 
ikke.  Mærkeligt  nok  har  han  ikke  skrevet  til  nogen 
af  os. 

Hvorledes  man  selv  er  sluppen  godt  fra  det  hele, 
forstaar  man  næsten  ikke,  men  ogsaa  her  har  han, 
der  styrer  alt,  været  den  Ledende  og  skærmet  os.  En 
Krig  er  skrækkelig,  og  Gud  give,  at  man  aldrig  mere 
maatte  komme  til  at  opleve  noget  lignende,  som  den 
12.  ved  Soissons. 

Nu  er  vi  atter  efter  nogle  Dages  Ro  i  vor  gamle 


102  SØNDERJYSKE 

Skyttegrav  ved  L.  Her  er  alt  som  før,  kun  var  Hulen 
vi  plejede  at  bo  i,  skredet  sammen,  saa  vi  maatte  se 
os  om  efter  en  ny,  hvad  der  jo  ikke  var  saa  vanske- 
ligt, da  der  jo  nu  er  Huler  nok.  De  franske  Granater 
er  de  sidste  Dage  bleven  en  stadig  hyppigere  Gæst, 
uden  dog  at  volde  os  ret  megen  Skade. 

Jeg  haaber,  at  Børnene  stadig  er  ved  god  Sundhed, 
og  at  I  selv  nyder  samme  Gode. 

De  kærligste  Hilsener  til  Jer  alle  I 

Eders  heng. 

Peter, 

Fra  Slaget  ved  Soissons. 

Ved  Oise,  den  21.  Jan.  1915. 

Kære  Morbroderi 

Nu  vil  jeg  prøve  at  skrive  Dig  et  rigtigt  Krigsbrev. 
Jeg  har  været  med  i  det  store  Slag  ved  Soissons  og 
har  saa  uendelig  meget  at  skrive  om. 

Vi  havde  ligget  6  Dage  i  Skyttegravene  ved  L.,  da 
vi  en  Aften  blev  afløst  for  at  holde  os  marchberedt  til 
næste  Dag.  Vi  blev  derpaa  transporteret  til  Aisne, 
hvor  det  blev  sagt  til  os,  at  vi  skulde  ligge  i  første  Re- 
servelinje. Vi  blev  indkvarteret  i  en  meget  mystisk 
Bjerghule  ved  Terny;  den  var  af  graa  Sandsten  og 
lignede  meget  en  Krypt.  Men  længe  blev  vi  der  ikke. 
Vi  brød  allerede  op  den  følgende  Nat  og  gik  med 
Stormoppakning  i  Retning  af  Soissons.  Efter  at  have 
tilbragt  Resten  af  Natten  i  en  anden  Bjerghule,  be- 
satte vi  ved  Morgengry  en  aldeles  sammenskudt  Skyt- 
tegrav; der  var  end  ikke  et  Skydeskaar  tilbage. 

Da  det  blev  lysere,  saa  vi,  at  der  laa  Lig  rundt  om 

OS,  baade  Franskmænd  og  Tyskere.  Jeg  maatte  i  min 
Stilling  staa  og  se  paa  en  tysk  Feldwebel,  som  laa 
paa  Brystværnet.  Han  saa  ud,  som  om  han  sov.  Vi 
fik  stærk  Geværild  fra  tre  Sider,  saa  jeg  var  forbe- 
redt paa  Angreb  baade  forfra  og  bagfra,  og  Traadfor- 
hugningerne  foran  Skyttegraven  var  helt  sønderskudt. 

Lidt  til  Højre  for  os  holdt  Franskmændene  den 
samme  Skyttegrav  besat.  Fjerde  Kompagni  maatte 
først  storme  den  Stilling,  de  skulde  besætte.  Denne 
Storm  vækkede  det  franske  Artilleri,  og  nu  begyndte 
der  et  forfærdeligt  Skuespil.  Granaterne  haglede  ind 
over  os.  De  kom  fra  et  Højdedrag  til  Venstre  og  slog 
lige  ind  i  Flanken.  Vi  smed  os  ned  i  Bunden  af  Gra- 
ven, men  vi  var  mange,  og  Pladsen  var  snæver.  Dæk- 
ning var  der  ingen  af.  Der,  hvor  jeg  laa,  kunde  jeg 
se  hele  den  franske  Artilleristilling.  Aa,  hvor  Grana- 
terne hylede  og  altid  i  vor  umiddelbare  Nærhed,  som- 
me Tider  midt  i  Skyttegraven. 

Vi  hørte  det  stønne  og  klage,  og  snart  kom  de 
Saarede  i  lange  Rækker  og  slæbte  sig  hen  over  os. 
Der  var  kendte  Ansigter  blandt  dem.  Nej  I  —  er  Du 
saaret.  Ja,  ja  Kammerat,  hjælp  mig!  Men  det  var  den 
sikre  Død  at  rejse  sig  op.  Jord  og  Sten  sprøjtede 
hushøjt  i  Vejret.  Undertiden  styrtede  hele  Brystværn 
ned  over  os.  Jeg  fik  en  Granatstump  lige  forbi  Øret. 
Den  slog  ned  og  blev  liggende  ved  mine  Fingre.  Til- 
sidst  var  jeg  næsten  helt  dækket  af  Jord.  Og  Ilden 
blev  stærkere  og  stærkere. 

Klokken  nærmede  sig  12,  det  Tidspunkt,  da  vi 
skulde  angribe.  Det  var  en  køn  første  Reservelinje. 
Til  Venstre  for  os  stormede  Jægerne  allerede  op  over 


I 


104  SØNDERJYSKE 

Markerne  mod  Batterierne.  Aa,  —  det  lettede.  Nu  fik 
de  Ilden.  Granaternp  sprang  midt  i  deres  Rækker  og 
rev  Huller,  men  de  stormede  videre  med  Hurra  og 
forsvandt  bag  Bakkekammen.  Kort  efter  blev  en  Skare 
fangne  Franskmænd  ført  tilbage  bag  Linjen. 

Saa  fik  vi  Ild  igen.  Vi  laa  der  i  Bunden  af  Graven 
i  samfulde  ti  Timer,  mens  Kammerat  efter  Kammerat 
slæbte  sig  hen  over  os.  Da  lød  der  pludselig  Storm- 
raab  til  Højre  for  os.  Vi  maatte  med.  Op  over  Bryst- 
værnet og  løs  med  Bajonetten.  Kuglerne  peb.  Hen 
over  Døde  og  Saarede  gik  det.  Der  var  kun  70  Meter 
derover.  Hurra  I  Hurra  I  Franskmændene  kom  i  store 
Skarer  op  af  Graven  uden  Vaaben  med  Hænderne  i 
Vejret.  De  overgav  sig.  Resten  trak  sig  tilbage.  Et 
Maskingevær  holdt  længe  Stand  og  tikkede  foran  os. 
Saa  tav  det  ogsaa.  Foran  os  laa  Aisnedalen.  Det  var 
„Zuavelunden"  eller  „Heksekedlen",  vi  havde  stor- 
met. 

Det  var  blevet  helt  mørkt.  Vi  satte  os  i  Forsvars- 
stand i  den  erobrede  Grav,  svøbte  os  ind  i  vore  Kap- 
per og  ventede  paa,  hvad  de  næste  Timer  vilde  bringe 
os.  Vort  svære  Artilleri,  som  hele  Dagen  havde  be- 
skudt de  franske  Skyttegrave,  beskød  nu  Byen  Crouy^ 
som  laa  lige  foran  os  nede  i  Dalen.  Det  var  en  uhyg- 
gelig Serenade  at  høre  de  tunge  Projektiler  susende 
over  vore  Hoveder.  Og  naar  de  sprang,  vaktes  der  et 
hundredfoldigt  Ekko  i  Dalen.  Det  var  en  allerhelve- 
des Alarm. 

Jeg  fik  mig  en  Humpel  Kommisbrød.  Det  var  alt, 
hvad  jeg  fik  at  spise  i  det  Døgn.  Træt  var  jeg,  men 
sove  kimde  jeg  ikke.  Og  saa  var  det  endda  kun  Be- 

gyndelsen.  Vi  havde  endnu  fire  Døgn  foran  os,  hvor 
vi  heller  ikke  kom  under  Tag,  og  ikke  havde  andet 
end  vor  Kappe  at  svøbe  os  ind  i. 

Feltkøkkenet  kunde  ikke  naa  frem  til  os.  Det  holdt 
en  halv  Mils  Vej  bag  Fronten.  Vi  gik  en  Aften  i  Mørk- 
ningen derhen  for  at  faa  noget  at  spise.  Men  det  var 
en  skrækkelig  Tur,  for  vi  kunde  ikke  hitte  tilbage 
igen  og  irrede  rundt  paa  Slagmarken  mellem  de  Døde 
til  over  Midnat.  Saa  opgav  vi  helt  Køkkenet.  Senere 
fandt  vi  fransk  Vin  i  Mængder  og  franske  Kødkon- 
serves. 

Om  de  næste  Dages  Begivenheder  vil  jeg  fortælle 
Dig  i  et  følgende  Brev — 

Din  hengivne 

Kristen. 


Kampen  fortsættes. 


Ved  Oise,  den  23.  Januar. 


Kære  Morbroder  I 

Vi  var  ved  at  finde  os  lidt  tilrette  i  den  franske 
Skyttegrav.  Der  lugtede  overalt  saa  forfærdeligt  af 
Zuaver,  men  vi  havde  fuldstændig  Ro.  Vi  kunde  be- 
væge os  frit  omkring.  En  Patrouille  havde  været  i 
Crouy  og  fundet  den  rømmet.  Og  nu  fik  vi  mange 
lækre  Sager  derfra:  Vin,  Franskbrød,  Marmelade 
m.  m. 

Der  blev  sagt,  at  vi  skulde  afløses  af  andre  Trop- 
per, og  vi  var  glade.  Da,  pludselig  en  Middagsstund 
brød  der  en  forfærdelig  Knatren  løs  lige  til  Højre  for 
os.  Der  blev  sagt,  at  Jægerne  angreb.  „Hold  Jer 
rede!"  lød  Kommandoen. 

Vi  saa  Bøssen  efter  og  Patronerne.  Saa  sværmede 

vi  ud  i  Skyttekæde  ned  ad  Skrænterne  mod  Aisne ;  vi 
skulde  flankere  Angrebet. 

Franskmændene  veg  i  en  mørk  Linje  ned  imod  en 
Skov  fulgt  af  en  graa.  Vi  gik  springvis  frem  imod 
Skoven  for  at  falde  dem  i  Flanken.  Kuglerne  peb  os 
om  Ørene.  Men  fremad,  fremad,  —  vi  kunde 
næsten  ikke  holde  Pusten  mere.  Ved  Skovbrynet 
stoppede  vi  derfor  op  og  søgte  Dækning  bag  et  Hegn. 
Inde  i  Skoven  gik  de  paa  med  Bajonetten.  Turen 
naaede  os.  Vi  raabte  Hurra  —  og  ind  i  Skoven.  En 
Saaret  rejste  sig  halvt  i  Vejret  og  rakte  et  Par  blodige 
Hænder  op  imod  mig.  Jeg  hævede  Bajonetten  og  trø- 
stede ham:  bon  camerad!  Han  pegede  paa  min  Felt- 
flaske ;  han  vidste  jo  ikke,  at  vi  heller  ikke  havde  set 
Vand  i  flere  Døgn.  Det  gik  videre  fremad.  Vi  tog  en 
halvtredsindstyve  Fanger.  Jeg  var  med  til  at  afvæbne 
dem.  Det  var  pinligt.  Dermed  tabte  jeg  Forbindelsen 
med  mit  Kompagni  og  kom  sammen  med  Jægerne.  Vi 
gik  frem  gennem  Skoven  mod  et  Slot.  Der  fandt  jeg 
atter  Kammerater,  og  vi  pustede  lidt.  Men  det  varede 
ikke  længe,  før  vi  maatte  videre.  Vi  kom  ud  paa  en 
Eng.  Soissons  laa  3 — 400  Meter  til  Højre  for  os.  For- 
an os  en  høj  Banedæmning.  Den  skulde  besættes. 

Det  var  en  haard  Tur  over  Engen,  for  vi  fik  en 
frygtelig  Ild  i  Flanken  inde  fra  Soissons.  Der  var 
navnlig  et  Maskingevær,  som  bestrøg  hele  Engen. 
Kuglerne  hvislede  i  Græsset  rundt  omkring  mig.  Det 
var  næsten,  som  om  jeg  traadte  paa  dem.  Det  var  et 
rent  Vidunder,  at  jeg  slap  helskindet  over. 

Vi  blev  liggende  tyve  Mand  ind  imod  Dæmningen ; 
jeg  kunde  ikke  længere.  Hyggeligt  var  der  ikke,  thi 

hver  Gang,  vi  rørte  os,  fik  vi  en  Salve  inde  fra  Sois- 
sons.  Vi  rodede  os  saa  ned  i  Jorden,  stak  Hovedet 
helt  væk  og  laa  roligt,  indtil  X.  kom  over  til  os.  Vi 
skulde  ikke  længere  frem.  Vi  besatte  Slottet,  svær- 
mede ud  over  Engen  og  begyndte  at  grave  os  ned.  Da 
det  blev  mørkt,  trak  vi  os  tilbage  til  vore  Stillinger. 
Men  vi  maatte  senere  paa  Natten  atter  ud  for  at  grave 
Stillingen  færdig. 

Vi  var  der  derefter  til  den  17.  Januar.  I  al  den  Tid 
har  jeg  ikke  faaet  en  hel  Times  Søvn.  Men  Glæden 
over,  at  vi  skulde  derfra  gav  os  Kræfter  nok  til  endnu 
den  Nat  at  marchere  ca.  20  Kilometer. 

I  T.  blev  vi  modtaget  af  Livregimentets  Kapelmu- 
sik, som  slog  i  med  en  dundrende  March  for  86.  Der 
blev  sagt  os,  at  vi  havde  vundet  en  stor  Sejr.  Der  maa 
være  noget  om  det,  thi  vor  Bataillon  har  alene  taget 
henved  tusinde  Fanger  i  disse  Dage,  men  vi  har  jo 
ogsaa  haft  tunge  Tab.  Vi  var  glade,  da  vi  atter  kunde 
vende  tilbage  til  vort  Regiment. 

Aa,  Morbroder,  det  er  underligt  at  have  været  med 
til  alt  dette.  Nu  bagefter  forstaar  jeg  ikke,  at  det  kunde 
gaa  saa  let.  Og  dog,  naar  jeg  tænker  paa  de  franske 
Stillinger,  hvorledes  vort  svære  Artilleri  havde  skudt 
Hul  ved  Hul  i  Hundred-Tusindvis,  Huller  saa  dybe 
som  smaa  Stuer,  hvorledes  de  stærkeste  Dækninger 
var  slaaet  helt  igennem  og  fyldte  med  Lig  I  —  Ligene 
laa  og  drev  i  alle  Grave  —  ja,  saa  forstaar  man  det 
alligevel.  Det  har  ikke  været  til  at  holde  ud  I 

Den  franske  Skyttegrav  er  ellers  et  rent  Kunstværk 
teknisk  set.  Medens  vor  kun  er  en  enkelt  uregelmæs- 
sig Linje,  var  deres  en  Labyrint  af  Gange,  som  ligger 

indenfor  en  Carré.  Du  forstaar,  at  Artilleriild  der  maa 
være  ti  Gange  mere  ødelæggende,  da  den  spredes 
over  et  langt  større  med  Tropper  besat  Rum. 

Nu  har  vi  besat  alle  Højder  nordfor  Aisne.  Den 
flyder  i  en  bred  Dal,  som  er  oversvømmet  vidt  og 
bredt.  Det  er  derfor  ilcke  let  at  komme  videre. 

Vi  har  haft  Tab  nok  i  disse  sidste  Kampe 

Saa  kun  en  Hilsen  til  alle. 

Din  hengivne 

Kristen. 

Saaret  i  Slaget  ved  Soissons. 

Schliichtern  i  Hessen,  25.  Jan.  1915. 

Kære  Mor! 
Ja,  i  Dag  er  jeg  saa  kommen  paa  Sygehuset  i  S., 
og  det  ser  ud  til,  at  man  kan  faa  det  rigtig  godt  her. 
Jeg  ligger  i  en  meget  fin  Stue,  vi  ligger  10  Mand  der, 
og  vi  har  fine,  bløde  Senge,  saa  man  nu  er  som  gen- 
født. Saa  godt  har  jeg  ikke  sovet,  siden  jeg  sidste 
Sommer  var  hjemme  paa  Orlov. 

Den  11.  naaede  vi  ud  i  Nærheden  af  Valpladsen. 
Vi  laa  Dagen  over  i  en  Sandstenshule.  Der  laa  vor 
og  et  Par  andre  slesvigske  Batailloner.  Om  Aftenen 
Klokken  11  skulde  vi  af  sted  ud  til  Fronten.  Vi  fik 
Stormoppakning  paa.  Imidlertid  skød  baade  vort  og 
Franskmændenes  Artilleri,  saa  vi  maatte  vente  flere 
Timer,  inden  vi  kunde  komme  hen  til  Fronten.  Der 
var  2  Skyttegrave  med  100  Meters  Mellemrum.  Midt 
mellem  dem  gravede  vort  Kompagni  en  ny  Grav,  hvor 
vi  laa  roligt  til  om  Middagen.  Paa  Slaget  12  blev  der 

givet  Signal,  og  alle  vore  Tropper  sprang  ud  af  Gra- 
ven og  stormede  frem.  Men  sikken  Ild  vi  kom  i,  baade 
fra  Infanteri  og  Artilleri.  Det  var  rædselsfuldt,  og  da 
vort  Kompagni  var  i  anden  Linje  fik  det  naturligvis 
den  værste  Granat-  og  Shrapnellild. 

Jeg  naaede  lykkelig  hen  i  den  forreste  Grav,  puste- 
de lidt,  og  saa  gik  det  videre.  Men  da  jeg  var  kommen 
ca.  100  Meter  længere  frem,  blev  jeg  ramt  af  en 
Kugle,  der  først  gik  gennem  højre  Laar  og  derefter 
ind  i  venstre  Laar  og  igennem  dette.  Heldigvis  er  det 
kun  et  Kødsaar.  Jeg  faldt,  sprang  op  igen  og  løb  lidt 
længere  frem,  hvor  der  var  Dækning  i  et  Granathul. 


Schliichtern  i  Hessen,  28.  Jan.  1915. 

Kære  Mor! 
Jeg  vil  i  Dag  fortsætte  mit  Brev  fra  den  25.  Januar : 
I  Granathullet,  hvor  jeg  havde  søgt  Dækning,  blev 
jeg  liggende  5 — 10  Minutter,  og  i  den  Tid  saa  jeg  ah, 
hvad  der  gik  for  sig  omkring  mig.  Ah,  er  dog  for 
meget  sagt,  jeg  kunde  naturligvis  ikke  se  alting,  men 
hvad  jeg  saa,  var  tilstrækkeligt  til  at  faa  et  Indtryk  af, 
hvor  grufuldt  et  saadant  Stormangreb  er.  Fjendens 
Geværkugler,  Shrapnells  og  Granater  eksploderede 
uafladeligt  over  Hovedet  paa  de  Stormende,  10 — 20 
Projektiler  paa  en  Gang,  og  det  blev  ved  uafbrudt 
hele  Eftermiddagen.  Der  faldt  mange  og  blev  mange 
saaret.  Mod  et  Stormangreb  nu  til  Dags  med  alle  de 
moderne  Vaaben  er  Stormen  paa  Dybbøl  i  64  for 
intet  at  regne. 

Det  tyske  Artilleri  beskød  naturligvis  ogsaa  de 
franske  Stillinger,  saa  Graven  var  helt  sønderskudt. 
Alligevel  blev  Franskmændene  ved  at  skyde,  saa 
længe  de  nogenlunde  kunde.  De  blev  ved  at  skyde, 
til  vore  Tropper  stod  lige  foran  dem.  De  gav  sig  da 
endnu  ikke,  og  det  gik  løs  med  Bajonetten.  Graven 
var  helt  fuld  af  Døde,  Forsvarere  og  Modstandere. 
Blodet  flød  i  Graven 

Da  jeg  havde  ligget  5 — 10  Minutter  i  Granathullet 
blev  Stillingen  for  kritisk  for  mig,  og  jeg  kravlede  til- 
bage til  Graven.  Her  fik  jeg  det  ene  af  mine  Saar  for- 
bundet. Jeg  anede  ikke,  at  der  var  fire. 


Schliichtern,  den  1.  Februar  1915. 

Kære  Mor! 

Tak  for  Dit  kære  Brev,  som  jeg  nu  lige  har  mod- 
taget. Det  var  en  Glæde  endelig  at  høre  et  Par  Ord 
hjemmefra.  Jeg  ser,  at  Du  har  været  meget  urolig ;  ja. 
Fare  har  der  ogsaa  været  paa  Færde,  men  jeg  er 
sluppen  godt  fra  det.  Kan  man  forlange  det  bedre, 
nu  da  der  er  Sne,  Frost  og  Kulde,  end  en  god,  varm 
Seng  og  god  Mad,  i  Stedet  for  at  ligge  i  Skyttegrave- 
ne. Her  har  jeg  det  rigtig  godt. 

. . .  Sidste  Gang  sluttede  jeg  med,  at  jeg  var  kom- 
men tilbage  til  Skyttegraven  og  var  bleven  forbunden. 
Derpaa  bragte  vore  Sanitetssoldater  mig  hen  til  en 
Hytte,  hvor  der  allerede  laa  4  fra  vort  Kompagni. 
De  lovede  at  hente  os  om  Aftenen.  Men  da  de  først 
var  borte,  lod  de  sig  ikke  se  mere,  og  vi  laa  der  i 
Hytten  i  over  2  Dage  og  manglede  Mad  og  Drikke. 

Endelig  kom  Sanitetssoldaterne  fra  et  andet  Regiment 
og  bar  os  bort.  De  bragte  os  hen  til  en  Kalkstenshule, 
hvor  vi  blev  forbundne  og  fik  Mad  og  Drikke.  Der 
laa  vi  til  næste  Dags  Eftermiddag.  Da  kom  Sanitets- 
kompagniet  og  kørte  os  hen  til  den  store  Troppefor- 
bindingsplads.  Der  blev  jeg  straks  forbundet  og 
straks  i  Automobil  sendt  videre  til  Chauny.  Da  jeg 
paany  blev  forbundet  der,  sortnede  det  alligevel  for 
Øjnene  af  mig,  saa  jeg  havde  ondt  ved  at  holde  mig 
fast.  Feldwebelen,  som  forbandt  mig,  holdt  stadig 
Øje  med  mig.  Jeg  tænkte,  at  han  vilde  hjælpe  mig, 
ivis  jeg  skulde  falde,  men  det  viste  sig  at  være  noget 
lelt  andet,  han  tænkte  paa. 
Jeg  savner  min  Pung.  Lommen  er  borte,  og  da  jeg 
Igen  Penge  har,  og  vi  her  kun  faar  10  Penning  om 
)agen,  som  først  udbetales,  naar  vi  rejser  herfra, 
beder  jeg  Dig  om  at  sende  mig  5  Mark.  Det  er  længe 
siden,  jeg  har  været  i  Pengeforlegenhed.  Mange  Hil- 
sener og  Tak  til  Jer  alle.  Din  Søn 

Johan, 


Cuy  Oise,  31,  Januar. 


Efter  Slaget, 

Kære  Forældre  I 
Nu  sner  det  aldeles  himmeltæt ;  Sous  staar  og  klap- 
per i  Hænderne  og  raaber :  neige,  neige  I  det  betyder 
Sne.  Trods  det  dundrer  Kanonerne  fremdeles.  Men 
jeg  synes,  det  kan  sagtens  gaa,  og  er  evig  glad,  at  jeg 
ikke  nu  ligger  paa  fri  Mark  ved  Soissons.  Hvor  har 
vi  ikke  været  heldige  den  Gang,  at  det  var  saa  mildt, 
som  det  var.  Det  var  kun  engang  imellem,  at  det 

regnede  og  var  lidt  vandkoldt.  Kulde  har  vi  heller 
ikke  mærket  før  nu.  Vi  kom  ud  af  Skyttegraven  den 
29.  om  Morgenen.  Da  vi  tog  ind  i  den,  maatte  vi  øse 
halvanden  Fod  Vand  ud  af  vor  Dækning.  Da  vi  drog 
ud,  var  det  det  dejligste  maaneklare  Frostvejr,  saa 
rent  og  tørt  overalt,  og  vi  sad  hele  Tiden  i  Dæk- 
ningen ved  en  gloende  Kakkelovn,  mens  Granaterne 
bumsede  ind  i  Massevis.  I  kender  nok  den  Følelse, 
naar  man  sidder  godt  og  varmt  under  Tag  og  der  er 
Uvejr  udenfor;  den  Modsætning  gør  en  saa  godt. 
Den  sidste  Dag  blev  der  for  Resten  saaret  et  Par  af 
mine  Kammerater,  begge  to  Tyskere.  Den  ene  boede 
jeg  i  Dækning  sammen  med,  og  vi  havde  netop  siddet 
og  drukket  Morgenkaffe ;  han  skulde  ud  at  staa  Vagt, 
og  ti  Minutter  efter  kom  der  en  enlig  Granat  og  slog 
ned  i  vor  Skydestand  og  saarede  begge  Vagtposterne ; 
den  ene  er  nu  død.  Det  er  saadan  et  kedeligt  Tilfælde. 
Af  hundrede  Granater  kan  det  hænde,  at  en  kommer 
saadan. 

Jeg  drog  paa  Post  efter  ham,  men  kom  ikke  til  at 
staa  i  den  Stand,  da  der  ingen  Dækning  var,  og  fik 
ogsaa  Lov  til  at  rykke  hen  i  en  fuldstændig  sikker 
Stand.  Det  gælder  om  at  være  forsigtig  her.  Hvert 
Minut  kan  bringe  noget  ondt.  Men  jeg  har  nu  gjort 
mig  til  Regel  at  være  paapassende  hvert  Minut.  Det 
største  Rum  er  jo  altid  udenom,  og  i  Soissons  har  jeg 
erfaret,  at  man  kan  komme  helskindet  gennem  en 
hel  Regn  af  Jern  og  Staal.  Man  begriber  det  ikke  og 
kommer  til  den  Slutning,  at  der  maa  ligge  andet  bag- 
ved. Hvorfor  drog  jeg  ikke  paa  Post  den  Morgen- 
stund? Vi  havde  været  lige  nær  til  det,  og  den  ene 


SOLDATERBREVE  1 13 

kunde  lige  saa  godt  være  gaaet  som  den  anden.  Ved 
Soissons  lagde  jeg  Mærke  til  en  ung  Rekrut,  en  fin 
og  god  Natur.  Han  hed  Liitje.  Vi  laa  sammen  i  Gra- 
ven under  Granatilden,  og  han  var  saa  angst,  og  ved 
andre  Lejligheder  havde  han  netop  været  saa  modig. 
Det  har  været  ham,  som  havde  han  en  Anelse.  Et 
Par  Dage  efter  fik  han  Siden  revet  op  af  en  Granat 
og  er  nu  død.  Jeg  tror,  man  kommer  til  at  ane  det 
forud,  naar  der  skal  ske  noget  alvorligt.  En  Løjtnant 
fra  . . .  Kompagni  havde  ogsaa  saadan  Uro.  Han  gav 
alle  sine  Sager  og  Breve  af.  Da  Kompagniet  skulde 
storme,  sagde  han  saadan  noget  som:  „Ja  saa,  det 
bliver  min  sidste  Storm  I"  og  næppe  var  han  kommen 
op  paa  Brystværnet,  før  hans  Kugle  kom.  Jeg  maa 
sige,  at  jeg  i  alle  de  Dage  har  været  fuldkommen 
rolig,  meget  mere  rolig  end  ellers.  Skønt  Stumperne 
suste  om  mig,  faldt  det  mig  ikke  et  eneste  Øjeblik  ind, 
at  en  vilde  ramme  mig. 

Hilsen  til  Eder  alle.  Eders  heng.  Søn 

Kristen. 

Feltinterieurer. 

Cuy,  Oise,  23.  Jan. 

Kære  Mor  I 
Her  har  Du  den  første  Tegning*)  hernede  fra, 
og  jeg  vil  haabe,  der  følger  flere  efter.  Her  bor  jeg, 
naar  jeg  ligger  i  Reserve.  Køkkenet  ligger  op  ad  Trap- 
pen til  Højre.  Der  er  ikke  noget,  der  hedder  Forstue, 
Huset  er  saa  smalt,  at  Køkkenet  gaar  helt  igennem. 
Døren  er  utæt.  En  Del  Vinduesruder  er  erstattet  af 
Pap,  for  her  er  ingen  Haandværkere  mere. 

*)  Med  Brevet  fulgte  en  lille  Haandtegning. 

Svnderjyalce  SoldaterbrcTc  8 

Træder  man  ind  i  det  temmelig  rummelige  Køk- 
ken, faar  man  først  Øje  paa  Arnen,  Beboerne  er  lidt 
mere  fremmelige  her  og  har  anskaffet  sig  en  ganske 
lille  Skorsten.  Her  har  hele  Familien  sit  Ophold,  og 
de  to  Kvinder  og  Sous  viger  næsten  ikke  fra  denne 
Plads  hele  Dagen  igennem.  Det  er  ogsaa  det  eneste 
Sted,  hvor  der  er  varmt.  Murene  er  af  Sandstens- 
blokke,  saa  tykke  som  en  Enstensmur.  Der  er  ingen 
Vinduesbord  og  ingen  Blomster.  Paa  Arnehylden 
staar  blandt  lutter  Soldatersager  et  Bæger  med  Fidi- 
busser; Tændstikker  er  Luksus.  Forøvrigt  giver  alt 
vort  Tøj  og  vore  Vaaben  Køkkenet  det  stærkeste 
Præg. 

Vi  ligger  her  ni  Mand.  Fire  blev  saaret  i  Kampen, 
en  er  død.  Vi  holder  os  til  omkring  et  stort  Bord 
midt  paa  Gulvet  og  sidder  paa  dejlige  Stole  med  Halm- 
sæde. Den  Slags  Stole  træffer  man  overalt  hernede 
ogsaa  i  Byerne.  De  har  et  dejligt  enkelt  Snit,  man 
skulde  slet  ikke  tro  at  finde  saadan  noget  i  Frankrig. 
Gulvet  er  af  sekskantede  Fliser,  og  de  skal  ikke  gøre 
det  varmere. 

Udenfor  Vinduet  til  Venstre  for  Trappen  er  der 
en  stor  Terrasse,  der  bliver  benyttet  som  Vaskerum, 
til  Vaskning  osv.  Møddingen  ligger  helt  til  Højre.  I 
Døren  med  det  firkantede  Hul  har  Majoren  sine  tre 
Heste  staaende. 

Jeg  vilde  gerne,  om  jeg  kunde,  skildre  Dig  alt  dette. 
Du  gør  Dig  Dine  egne  Tanker  ved  det  hele,  og  fordi 
det  er  i  Vælskland  og  saa  langt  sydpaa,  tænker  Du 
Dig  det  i  helt  andre  Farver  end  det  har.  Paafaldende 
er  de  store  Frugtmarker,  og  saa  giver  Sandstenene, 

hvoraf  de  fleste  Huse  er  bygget,  ogsaa  et  mærkeligt 
Præg. 

Mange  Hilsener  fra  din  Søn  Kristen. 

Cuy,  1.  Februar. 

Kære  Forældre  I 
I  Dag  er  det  akkurat  et  halvt  Aar  siden  Krigen 
brød  ud.  Naar  vi  endda  bare  var  saa  vidt,  at  vi  kunde 
begynde  at  tælle  Dagene  til  Krigens  Afslutning  . . . 
Det  er  for  Resten  mærkeligt,  saadan  en  Evne  Men- 
lesker  har  til  at  glemme  og  tage  de  Glæder,  de  i  Øje- 
Iblikket  kan  faa.  Jeg  har  tænkt  meget  paa,  hvori  det 
|kan  ligge.  Jeg  tror,  det  kommer  af,  at  her  er  saa 
lange  sammen  under  nøjagtig  samme  Kaar.  Der  er 
Igen,  der  i  Grunden  føler  sig  forurettet  af  Skæbnen, 
^og  ingen  faar  Tid  og  Enrum  til  at  ruge  over  sine  Sor- 
ger. Derfor  ser  man  Folk  le  midt  i  al  Elendigheden 
og  spøge  midt  i  Granatilden.  Men  Trykket  mærkes 
overalt  her,  og  man  kan  tale  med  den  gamle  Lande- 
værnsmand,  som  med  den  yngste  Frivillig,  saa  læn- 
ges de  efter  Fred  . . . 


Eders  hengivne  Søn 

Kristen. 


Lassigny,  8.  Februar. 

Kære  Forældre  I 
[Brevskriveren  takker  for  de  mange  Pakker,  han 
har  faaet  fra  Slægtninge  og  Venner  og  bemærker  i 

denne  Forbindelse;]  Man  lever  næsten  som,  tillad 
mig  et  tysk  Mundheld,  „der  Herrgott  in  Frankreich". 
Mens  jeg  skriver  dette,  sidder  jeg  paa  en  tom  Kon- 
servesdaase,  og  det  er  ret  farligt,  for  den  er  meget 
vankelmodig.  Men  jeg  kan  ikke  vælge  højere  Sæde, 
da  jeg  alt  saa  som  saa  har  Hovedet  mod  Loftet.  Og 
saa  sidder  jeg  og  beskuer  hele  Herligheden  og  kom- 
mer til  at  tænke  paa,  hvor  godt  jeg  i  Grunden  har  det 
i  Forhold  til  saa  mange  andre  . . . 

I  vil  have  lidt  at  vide  om  de  to  franske  Kvinder 
og  Sous  (Sousanne).  Sous  er  en  lille  elleve  Aars 
Pige.  Hun  kalder  mig  altid  Kristen  le  danois,  for  jeg 
har  jo  fortalt  hende,  at  mit  Modersmaal  er  Dansk. 
Den  ene  af  Kvinderne  ligner  meget  en  Nordbo,  den 
anden  er  mere  romansk  med  kulsort  Haar  og  Øjne. 
Hendes  Mand  ligger  ved  Fronten,  og  hun  har  ikke 
hørt  fra  ham  siden  August.  Hun  er  meget  tungsindig. 
De  gaar  akkurat  med  samme  Slags  Klæder,  jeg  me- 
ner Snit,  som  Bedstemoder,  er  meget  jævne  og  gode 
Folk  med  god  Oplysning.  Navnlig  ved  Sous  Besked 
om  alt  mellem  Himmel  og  Jord,  hun  er  i  den  Hen- 
seende lige  saa  vidt  som  en  lige  konfirmeret  Pige 
hjemme.  Huset  har  jeg  allerede  beskrevet  Jer. 

Der  er  blaa  Himmel.  En  Flyver  svæver  højt  oppe. 
De  franske  Shrapneller  springer  rundt  om  ham.  Vi 
kan  tælle  op  imod  Hundrede  smaa  hvide  Skyer. 
Franskmændene  har  Krudt  nok  endnu. 

Eders  hengivne  Søn 

Kristen. 

A.,  O.,  den  6.  April  1915. 

Saa,  kom  vi  ogsaa  til  at  holde  Paaske  her- 
ude i  Felten ;  jeg  er  bange  for,  at  der  bliver  Pinse  og- 
saa. Naa,  naar  vi  kan  blive  her,  og  der  fremdeles 
ikke  bliver  mere  uroligt,  end  der  har  været,  saa  lader 
det  sig  jo  holde  ud.  Men  det  er  dog  ikke  rart  at  ligge 
saa  længe  uvirksom;  man  bliver  aandelig  sløv  og 
ugidelig.  Tænk,  jeg  kan  knap  faa  mig  til  at  læse  en 
Bog.  Jeg  har  faaet  fat  i  en  fransk  Udgave  af  det  gamle 
Rolandskvad,  som  til  enhver  anden  Tid  vilde  have 
iteresseret  mig  vældigt. 

Her  er  sket  den  Forandring,  at  vi  er  kommet  af 
led  Sous;  hun  er  taget  med  sin  Mor  hjem  til  Can- 
los,  og  maaske  faar  jeg  dem  ikke  at  se  mere.  I  Ste- 
let  for  har  vi  faaet  en  lille  Pierre,  som  er  faldet  ud 
Hl  at  være  Stamherren  til  Gaarden;  han  er  godt  tre 
Aar  gammel  og  er  som  Franskmand  af  meget  fyrigt 
Blod.  Hans  Far  er  ogsaa  Underofficer  i  Hæren,  hvis 
han  da  er  levende  endnu.  Pierre  har  hidtil  været  hos 
sine  Bedsteforældre,  hvor  han  vel  har  været  mere 
i  Sikkerhed.  Han  og  saa  en  anden  lille  Franskmand 
med  lange  sorte  Krøller  og  brune  Øjne  har  slaaet  sig 
paa  mig.  Den  Lille  med  Krøllerne  nærmest,  fordi 
jeg  hedder  Andresen,  han  hedder  nemlig  selv  André ; 
og  det  er  jo  da  altid  et  Tilknytningspunkt. 

Naar  jeg  ligger  midt  i  min  Middagssøvn,  saa  hæn- 
der det,  at  der  kommer  et  lille  laaddent  Hoved  og 
borer  sig  ind  til  mig.  Stakkel,  for  ikke  saa  længe  si- 
den slog  en  Granat  ind  i  hans  Hjem  og  dræbte  hans 
Mor  og  saarede  hans  ældste  Søster;  og  hans  Far  er 
i  Krigen,  saa  nu  er  han  hos  fremmede  Mennesker. 

I  Dag  red  Pierre  i  Galop  paa  mine  Skuldre  som  dra- 
gon franQoise,  der  jagede  alle  „Allemagnerne"  paa 
Flugt,  og  han  var  helt  ellevild  af  Glæde  derover. 

Nu  begynder  den  dejlige  Vaar.  Her  grønnes  Sko- 
ven saa  smaat;  allerede  længe  har  jeg  truffet  paa 
halvtudsprungne  Bøgegrene,  men  vi  har  siden  haft 
en  Kuldeperiode.  Hvordan  Landet  her  vil  se  ud  i 
Maj,  kan  man  slet  ikke  forestille  sig.  Tænk,  Landet 
ligner  en  eneste  stor  Abildgaard;  og  alt  er  saa  gam- 
meldags, og  jeg  synes,  der  maa  være  en  Poesi  over 
det  hele.  Tænk  dig  Pinsen,  hvor  alle  de  Abild 
blostrer,  og  der  dufter  af  Hyld  om  de  gamle  Kældre 
af  de  store  forvitrede  Sandsten.  Kender  Du  Ludvig 
Holstein?  —  denne  blege  Digter,  som  sværmer  for 
Æblebloster  og  nytjærede  Bindingsværk-Huse,  som 
de  er  paa  Fyn  og  Sjælland  ved  Pinsetid. 

Din  hengivne 

Kristen. 

Min  første  Tur  til  Slcyttegraven. 

Marts  1915. 

Den  Tur  glemmer  jeg  ikke  saa  snart.  Den  frodig- 
ste Drengefantasi  kunde  ikke  udtænke  en  mere 
eventyrlig  Færd.  Vi  havde  ligget  i  Reserve  i  en  Skov 
og  haft  et  Par  gode  Dage.  Om  Aftenen  skulde  vi  ud 
i  Skyttegraven  for  at  afløse  vore  Kammerater.  Alle 
Bevægelser  ligesom  alt  Arbejde  foregaar  om  Natten 
i  Ly  af  Mørket ;  om  Dagen  maa  ingen  lade  sig  se. 

Vi  stillede  i  Mulm  og  Mørke  og  satte  os  i  Bevæ- 
gelse. March  kan  man  ikke  kalde  det.  Det  vilde 
være  for  farligt  og  altfor  besværligt  at  marschere  i 
sluttet  Kolonne;  vi  gaar  i  Gaasegang,  den  ene  efter 

den  anden  i  en  uendelig  Kæde.  Med  Staven  i  Haand 
føler  vi  os  frem  Skridt  for  Skridt;  det  er  saa  mørkt 
i  Skoven,  at  man  ikke  kan  se  en  Haand  for  sig.  Jeg 
holder  min  Formand  i  Frakkefligen  for  ikke  at  tabe 
Forbindelsen.  Det  er  nemlig  noget  af  det  værste,  der 
kan  ske;  naar  Kæden  brister,  er  det  ikke  let  at  faa 
den  samlet  igen.  Saadan  snegler  vi  os  af  sted  gennem 
den  tætte  Fyrreskov.  Kommandoer  og  Varskoraab 
løber  frem  og  tilbage  gennem  Rækken:  Holdt  I  — 
Følgel  —  Er  alle  med:  —  En  Grøft!  —  En  Træ- 
stub !  De  elektriske  Lommelamper  glider  som  Sankt- 
hansorme gennem  Natten. 

Endelig  naar  vi  ud  af  Skoven.  Det  har  vel  taget 
saadan  noget  som  en  Time  at  tilbagelægge  den  halve 
Kilometer.  Nu  gaar  det  fortere  fremad.  Paa  fri  Mark 
kan  man  bedre  orientere  sig,  især  naar  Lyskuglerne 
stiger  op  ude  fra  Skyttegraven.  De  kaster  deres  Skær 
langt  ind  over  Egnen.  Lommelamperne  maa  derimod 
ikke  tændes  mere,  de  kunde  røbe  os. 

Nu  er  det  ikke  saa  meget  Mørket  som  Føret,  der 
volder  Vanskelighed.  Vi  befinder  os  paa  Grænsen 
af  Oversvømmelsesomraadet,  og  Jorden  er  saa  op- 
blødt af  den  evindelige  Regn,  at  det  er  vanskeligt  at 
finde  et  tørt  Sted  at  sætte  Foden  paa.  I  dette  Føre  gaar 
vi  flere  Hundrede  Mand  efter  hverandre  i  samme 
Spor  hen  over  de  svære  Lerjorder.  Det  er  et  for- 
færdeligt Ælte.  Mine  Støvler  slutter  fast  over  Vri- 
sten, alligevel  maa  jeg  ofte  træde  flere  Gange  til  for 
at  faa  dem  med.  Vi  binder  Sejldug  eller  Sækkelær- 
red om  Skafterne  op  over  Knæerne  for  ikke  at  faa 
Støvlerne  fulde  af  Vand. 

Det  er  en  anstrengende  March.  Vi  gaar  kun  med 
halv  Oppakning,  men  lille  Byrde  bli'r  lang  Vej  tung. 
Trætheden  og  Tørsten  begynder  at  indfinde  sig,  og 
jeg  gør  betænkelige  Indhug  paa  Feltflasken,  som  skal 
holde  til  flere  Dage.  Øjnene  er  heller  ikke  saa  gode, 
som  de  har  været,  og  der  er  vanskelige  Steder  at 
passere:  Granathuller,  fulde  af  Vand  og  saa  store, 
at  man  kunde  begrave  en  Hest  i  dem,  Grøfter,  som 
skal  tages  i  Spring  eller  passeres  over  en  skrøbelig 
Bro,  Hegntraad  forneden  og  Telefontraad  foroven. 
Et  Fejltrin,  og  man  ligger  der.  Men  op  og  afsted  igen 
for  ikke  at  tabe  Forbindelsen.  Det  hændte  netop  for 
mig,  og  det  indbragte  mig  en  forsvarlig  Overhaling 
af  Kompagniføreren. 

Jo  nærmere  man  kommer  Skyttegraven,  desto 
større  Forsigtighed  maa  der  vises.  Man  maa  træde 
varsomt,  og  kommer  der  en  Kugle,  staar  alle  stille. 
Opdager  Franskmanden  os,  kunde  det  hænde,  at  han 
beredte  os  en  varm  Modtagelse  med  Shrapnell-  og 
Geværild. 

Vi  naar  lykkelig  og  vel  Skyttegraven.  Bag  dens 
skærmende  Volde  føler  man  sig  atter  nogenlunde 
sikker.  Det  første  Spørgsmaal  gælder  Kammerater- 
ne, hvordan  det  er  gaaet  dem,  —  og  det  næste  os 
selv:  Hvordan  vil  det  gaa  os?  Vil  vi  alle  vende  til- 
bage, naar  det  er  vor  Tur  at  blive  afløst?         a.— ø. 

Livet  I  Skyttegraven. 

Flandern,  den  20.  Marts  1915. 

Menneskets  Tilpasningsevne  er  endnu 

større  end  dets  Fornødenheder.  Den  Muldvarpetil- 

værelse,  vi  fører  her  i  Skyttegraven,  er  saa  forskel- 
lig fra  det  borgerlige  Liv  over  Jorden,  som  Nat  fra 
Dag.  Man  føler  sig  sat  Aartusinder  tilbage  i  Tiden 

til  Huleboernes  Tidsalder 

Skyttegraven  er  en  snæver,  fortløbende  Grav  mel- 
lem to  Jordvolde  i  Mandshøjde :  Brystværnet  og  Ryg- 
dækningen. Vor  Skyttegrav  er  ligefrem  komfortabel 
imod,  hvad  den  har  været.  Da  Regimentet  kom  her- 
til, var  der  kun  en  simpel  Grøft  uden  anden  Dæk- 
ning end  den  opkastede  Jord.  Kammeraterne  maatte 
kele  Døgnet  igennem  staa  i  bøjet  Stilling  og  i  Vand 
Knæerne,  udsat  for  en  heftig  Gevær-  og  Granat- 
Id.  Nu  er  det,  takket  være  deres  flittige  Byggearbej- 
de, meget  bedre.  Der  er  lagt  Bræddegulv  i  Bunden 
if  Graven,  og  Vandet,  som  samler  sig  under  Bræd- 
|leme,  øses  ud,  saa  man  kan  gaa  tørskoet  omkring. 

)er  er  bygget  Skydeskaar  og  Dækninger  i  Bryst- 
ternet, og  dette  er  saa  højt,  at  man  kan  staa  oprejst 
^ag  det,  uden  at  ses  fra  den  fjendtlige  Skyttegrav. 

)enne  løber  parallelt  med  vor  i  en  Afstand  fra  20  til 
JOO  Meter. 

Saa  meget  om  Stedet.  Ogsaa  med  Hensyn  til  Ti- 
len  hersker  der  andre  Skikke  i  Skyttegraven  end 
over  Jorden.  Man  sover  om  Dagen  og  vaager  og  ar- 
bejder om  Natten.  I,  som  efter  god  borgerlig  Skik  til- 
bringer Natten  i  Sengen,  gør  Jer  ingen  Forestilling 
om,  hvor  lang  den  egentlig  er.  Fra  7  til  7  er  akkurat 
12  Timer,  og  den  ene  Time  snegler  sig  saa  langsomt 
af  sted  efter  den  anden,  at  man  næsten  ikke  tør  se  til 
Klokken.  Man  staar  og  tripper  paa  sin  Plads  bag  Ge- 
ræret  for  at  holde  Fødderne  varme.  Sove  maa  man 

ikke,  og  holde  sig  vaagen  kan  man  daarlig.  Det  er 
ikke  saa  let  at  faa  Bugt  med  de  civile  Tilbøjeligheder 
og  trodse  Naturens  Love : 

Naturam  furca  pellas  ex. 

hun  kommer  dog  igen  den  Heks. 

Det  hænder,  at  en  lydelig  Snorken  forraader,  at 
Naturen  er  gaaet  over  Optugtelsen  for  en  Kamme- 
rat. Man  kan  slippe  i  Søvn  i  alle  mulige  Stillinger; 
en  Pæl  at  læne  sig  til  er  tilstrækkelig.  Hen  paa  Afte- 
nen, og  atter  et  Par  Timer  før  Dag  vanker  der  en 
Kop  varm  Kaffe,  selvfølgelig  uden  Sukker  og  Fløde. 
Det  opliver  svært,  og  naar  man  saa  faar  Piben  tændt, 
er  man  mobil  igen.  Samtalen  gaar  muntert,  men  dæm- 
pet, for  at  den  slemme  Franskmand  ikke  skal  høre 
os  eller  uhørt  snige  sig  ind  paa  os.  I  saadanne  Øje- 
blikke kan  man  føle  sig  helt  hyggelig,  ja  næsten  hjem- 
lig tilmode  i  Skyttegraven.  Men  Natten  er  lang.  Man 
staar  ofte  i  Timevis  overladt  til  sig  selv  og  sine  Tan- 
ker. De  vender  bestandig  tilbage  til  det  samme.  Som 
Natsværmeren  kredser  om  Lyset,  saaledes  kredser 
vore  Tanker  om  de  lyse  Billeder  vi  gemmer  i  vort 
Hjerte. 

Der  er  for  Resten  nok  baade  at  se  og  høre  efter. 
Der  er  sørget  godt  for  Belysningen.  De  franske  Lys- 
kastere spiller  over  Himlen,  de  søger  aabenbart  efter 
Luftskibe.  Naar  de  standser  et  Øjeblik  i  Skyerne, 
ser  det  ud,  som  om  Lyskeglen  gik  lige  ind  i  Himlen. 
Er  det  mørkt,  gaar  den  ene  Lyskugle  op  efter  den 
anden.  De  gør  det  muligt  at  følge  Fronten,  som  be- 
skriver en  saa  forvirret  Linje,  at  man  har  ondt  ved 

at  faa  fat  paa  den.  Til  venstre  ser  man  Lys  næsten 
lige  bag  sig  og  lidt  længere  borte,  ad  Y.  til,  lige  foran 
sig.  Skyttegraven  danner  her  en  spids  Vinkel.  Sagen 
er  den,  at  ingen  af  Parterne  godvillig  opgiver  en 
Fodsbred  Jord.  Fronten  følger  endnu  den  Linje,  i 
hvilken  den  stivnede  efter  de  blodige  Kampe  i  Ok- 
tober, og  den  er  i  den  forløbne  Tid  fra  begge  Sider 
bleven  saa  stærkt  befæstet  med  alle  den  moderne 
Krigskunsts  Midler,  at  et  Forsøg  paa  at  gennembryde 
den  vil  koste  Angriberen  uhyre  Ofre. 

Naar  der  viser  sig  en  Lyskugle,  ser  man  straks, 
om  det  er  en  tysk  eller  en  fransk.  De  tyske  udsky- 
des af  en  Pistol  og  lyser,  saasnart  de  har  forladt 
dens  Løb,  men  holder  sig  ikke  saa  længe  som  de 
franske.  Disse  gaar  op  som  en  Raket  med  en  lang 
Hale  af  Gnister.  Saa  længe  de  stiger,  lyser  de  ikke, 
men  med  ét  staar  de  stille  og  oplyser  Egnen  vidt  og 
bredt.  De  bliver  hængende  i  Luften  som  en  elektrisk 
Glødelampe;  de  er  nemlig  befæstede  til  en  Fald- 
skærm, som  drejer  sig  langsomt,  mens  Lyset  daler 
og  beskriver  sine  Kredse  i  Skyerne  som  et  Fyr.  Staar 
man  i  Skyttegraven  og  ser  tilbage,  fremtræder  hele 
Egnen  i  bengalsk  Belysning ;  de  høje  Popler  rager  op 
som  Kæmpesøjler  af  det  flade  Landskab.  Arbejder 
man,  som  jeg  gjorde  sidste  Nat,  bagved  Graven,  teg- 
ner Omgivelserne  sig  i  Silhuet;  Konturerne  udvider 
sig,  og  Genstandene  gør  et  overnaturligt  Indtryk  i  det 
blege,  fantastiske  Lys.  Geværerne  knalder  og  Kano- 
neme  tordner.  Mon  de  stille  flamske  Marker  har 
drømt  om,  at  de  Nat  efter  Nat  skulde  blive  Skueplad- 
sen for  et  saadant  Fyrværkeri? 

Natten  er  vor  Ven.  Om  Natten  har  vi  ikke  haft 
Tab  i  den  Tid,  jeg  har  været  her,  heller  ikke  Pione- 
rerne, som  ofte  maa  arbejde  foran  Skyttegraven.  Der 
falder  nok  en  Del  Geværskud,  men  de  gør  ingen  For- 
træd, naar  han  blot  sørger  for  at  dække  sig  bag 

Brystværnet 

Naar  Dagen  gryer,  trækker  vi  os  sejrrig  tilbage 
i  Dækning  paa  enkelte  Poster  nær,  som  holder  sig 
godt  skjult  i  Skyttegraven.  Ved  Dagslys  maa  ingen 
lade  sig  se.  Jeg  har  heller  ingen  Franskmænd  set 
endnu,  kun  hørt  dem  hoste  og  derfor  ikke  haft  Lej- 
lighed til  at  afgive  et  Skud.  Vi  maa  nemlig  ikke  sky- 
de, naar  vi  ikke  ser  noget.  Dækningen  er  vort  Sove- 
kammer. Den  er  saa  stor  som  en  rummelig  Drag- 
kisteskuffe ;  man  kan  hverken  sidde  oprejst  eller  ligge 
udstrakt  i  den.  Der  er  Plads  til  to  Mand,  og  naar  man 
kanter  sig  godt,  til  tre  i  en  almindelig  Dækning.  Men 
naar  der  kommer  pludselig  og  heftig  Granatild,  og 
alle  styrter  i  den  første  den  bedste  Dækning,  er  det 
utroligt,  saa  mange,  den  kan  rumme.  I  saadanne  Til- 
fælde tages  det  ikke  saa  nøje  med  Rangen.  Det  er 
saaledes  forekommet,  at  en  Menig  er  kommen  til  at 
ligge  ovenpaa  en  Feldwebel.  Men  der  er  ingen,  der 
tager  Anstød  af  en  saadan  Insubordination 

Naar  der  atter  er  Ro,  kravler  den  ene  efter  den 
anden  ud  af  Dækningen.  Søvn  bliver  der  alligevel 
ikke  meget  af.  Man  smører  sig  en  Mellemmad  — 
Middag  vanker  der  ikke  i  Skyttegraven  —  og  trækker 
sig  tilbage  til  et  Hjørne  med  sin  Avis.  Jeg  studerer 
den  sidste  „Hejmdal"  med  en  Grundighed,  som  ci- 
Tile  Abonnenter  vil  have  tungt  ved  at  fatte.  Efter  at 

Teksten  er  tygget  godt  igennem,  giver  jeg  mig  med 
usvækket  Interesse  i  Lag  med  Kundgørelserne  og 
gaar  tilsidst  med  Dødsforagt  løs  paa  Historien. 

Saadan  gaar  den  ene  Dag  efter  den  anden  i  Skytte- 
graven, og  man  er  glad  og  taknemlig  for  hver  Dag, 
der  gaar  godt.  Nu  har  jeg  været  en  Maaned  i  Skytte- 
graven, og  jeg  maa  sige,  at  den  er  gaaet  hurtig.  Det 
er  mig  en  Trøst  at  tænke  paa.  Selv  om  der  endnu  in- 
gen Afslutning  er  at  øjne,  saa  kan  det  dog  kun  være 
et  Spørgsmaal  om  Maaneder.  Og  naar  jeg  til  den  Tid 
er  i  Live,  vil  jeg  ikke  klage  over,  hvad  jeg  har  lidt  i 
Skyttegraven.  A.— ø. 


Stormen. 

Flandern   i  April. 

Det  var  en  Eftermiddag  i  April.  Vi  havde 

faaet  vor  Portion  Granater  og  glædede  os  til  Afløs- 
ningen, som  skulde  komme  om  Aftenen.  Til  Tids- 
fordriv fik  vi  os  et  lille  Slag  Kort  i  et  Hjørne  af  Skytte- 
graven. Vi  havde  indrettet  os  rigtig  hyggeligt  med 
Skamle  som  Stole  og  et  Bord  af  et  Par  Stormstiger 
og  en  Teltbredde.  Luften  var  ren  paa  et  Par  Flyvere 
nær,  som  kiggede  os  i  Kortene,  saa  vi  kunde  ufor- 
styrret hengive  os  til  det  ædle  Skatspil. 

Da  kommer  vor  Feldwebel  ilende  og  forkynder 
„forhøjet  Alarmberedskab".  Det  kan  nok  være,  at 
vi  fik  Kortene  til  Side  i  en  Fart.  Der  lagde  sig  en 
uhyggelig  Tavshed  over  Skyttegraven.  Hver  Mand 
stod  paa  sin  Post  med  paasat  Bajonet.  Befalingsmæn- 


h 

dene  stak  Hovederne  sammen,  deres  alvorlige  Mi- 
ner røbede,  at  der  var  noget  usædvanligt  paa  Færde. 

Siden  hin  Aften  er  vi  Gang  paa  Gang  bleven  alar- 
merede, og  tilsidst  var  vi  tilbøjelige  til  at  tro,  at  det 
var  blind  Alarm  det  hele. 

Men  den  22.  April  blev  det  Alvor.  Hen  paa  Efter- 
middagen saa'  vi  til  højre  for  os  en  gullig  Sky 

Resultatet  var  over  Forventning.  Snart  gik  det  som 
en  Løbeild  gennem  vor  Skyttegrav:  „Held  og  Sejr  I 

L er  i  vore  Hænder"  I  Der  gjordes  et  ret 

betydeligt  Bytte  af  Fanger  —  mest  Farvede  —  og 
Kanoner,  medens  Tabene  paa  tysk  Side  skal  have 
været  forholdsvis  ringe. 

Hen  paa  Aftenen  stilnede  Kampen  af.  „Det  var 
Slutningen  paa  Dagens  Forestilling",  sagde  min  Kor- 
poral. For  hans  Vedkommende  slog  det  ikke  ganske 
til.  Han  faldt  samme  Nat  for  en  Shrapnellkugle,  der 

kom  fra  Flanken,  ovre  fra  L Han  stod  ved 

min  højre  Side,  min  venstre  Sidemand  fik  en  Kugle 
gennem  Huen  og  en  i  Geværkolben.  Jeg  slap  med 
Skrækken. 

Næste  Dag,  den  23.  April,  tog  det  tyske  Artilleri 
for  Alvor  fat.  Jeg  har  aldrig  været  Vidne  til  et  saa 
voldsomt  Bombardement.  I  otte  samfulde  Timer  hag- 
lede Granaterne  ned  over  Skyttegravene  lige  overfor 
os.  En  Tid  lang  prøvede  en  Lærke  at  skaffe  sig  Øren- 
lyd. Den  hang  deroppe  i  Granaternes  Bane  uden  at 
lade  sig  forstyrre  af  de  store  hvæsende  Jernfugle. 
Saasnart  Kanonerne  tav  et  Øjeblik,  hørte  man  dens 
jublende  Triller.  Som  jeg  er  kommen  til  at  holde  af 
den  lille  tapre  Sanger  hemede  I 

Men  Beskydningen  blev  stedse  voldsommere,  og 
siden  hørte  jeg  den  ikke  mere.  Luften  stod  i  et  Brag 
og  Sus,  og  vi  begyndte  at  ane,  hvad  det  betød.  Det 
var  ingen  almindelig  Artillerikamp,  det  var  Bombarde- 
mentet før  Stormen.  Kanontordenen  var  ikke  det 
værste,  men  den  uafladelige  Susen  og  Hylen  i  Luf- 
ten —  urrr — urr — urr — ,  den  slog  sig  paa  Nerverne. 
Man  blev  ganske  ør  i  Hovedet  af  denne  Hvislen,  som 
opfyldte  Luften.  Vi  kunde  iagttage  hvert  Skud,  se, 
hvorledes  Jorden  sprøjtede  hushøjt  op  gennem  de 
sorte  Krudtskyer.  „Det  er  Tak  for  Champagne"  men- 
te en  —  men  de  stakkels  Mennesker,  som  skulde  lig- 
ge i  den  morderiske  Ildl 

Pludselig  tav  Kanonerne,  og  vi  affyrede  et  Par  Ge- 
værsalver for  at  se,  om  der  endnu  var  en  levende 
Sjæl  i  den  fjendtlige  Skyttegrav.  Men  Ilden  besvare- 
des med  en  Punktlighed  og  Livlighed,  som  om  der 
ikke  var  hændet  det  mindste !  Vi  kunde  forstaa,  at  vi 
havde  en  tapper  Modstander  overfor  os  og  maatte 
belave  os  paa  en  haard  Kamp. 

Der  kom  Ordre  til  at  gøre  Stormoppakningen  fær- 
dig. Vi  havde  endnu  nogle  Timers  Frist,  Stormen 
skulde  først  begynde  ved  Daggry.  Jeg  tog  Afsked  med 
Verden  og  skrev  et  Brev,  som  jeg  gemte  i  Brev- 
tasken. Fra  en  Ven  havde  jeg  modtaget  en  Pakke  ud- 
søgt gode  Cigarer,  dem  delte  jeg  med  Kammeraterne. 
Saa  hvilede  vi  os  endnu  et  Par  Timer.  Vi  laa  tre  Mand  i 
en  Dækning  og  talte  sammen,  den  samme  Dækning,  a! 
hvilken  vor  faldne  Korporal  lige  var  baaren  ud. 
Frederik,  en  snurrig  halvgammel  Fyr,  men  et  eje- 
godt Skind,  førte  Ordet:  „Det  havde  jeg  dog  ikke 

troet,  at  vi  skulde  storme.  Nu  har  jeg  gjort  det  hele 
med  fra  Begyndelsen,  siden  vi  ved  Løwen  kom  ud  af 
Toget  og  lige  i  Ilden.  Jeg  har  slæbt  Træ  og  staaet  i 
Vand  i  Skyttegraven,  og  nu  faar  jeg  maaske  en  Kugle 
for  Panden".  Det  kom  desværre  til  at  slaa  altfor  godt 
til,  han  fik  en  Kugle  for  Panden !  Den  stilfærdige  Ger- 
hard, som  laa  ved  hans  Side,  han  som  var  mig  kæ- 
rest af  Kammeraterne,  er  ogsaa  borte,  han  blev  saa- 
ret  i  Benet. 

Planen  var,  at  den  fjendtlige  Skyttegrav  skulde 
„rulles  op"  fra  Højre  til  Venstre.  Efterhaanden  som 
Angrebet  skred  frem,  skulde  vi  kompagnivis  gaa  over 
til  Storm.  Saa  lød  Raabet  gennem  Skyttegraven: 
„Fremad,  fremad  1"  Det  kom  fra  en  Afdeling  Cykli- 
ster, som  vi  havde  faaet  til  Forstærkning,  unge  Men- 
nesker, som  brændte  efter  at  komme  i  Lag  med  Eng- 
lænderne. Det  var  for  tidligt,  men  for  saa  vidt  heldigt 
nok,  som  det  gjaldt  om  at  benytte  det  kostbare  Øje- 
blik. Endnu  et  Øjebliks  Tøven,  saa  satte  vi  i  raske 
Spring  over  Brystværnet  og  løb  frem  gennem  Kugle- 
regnen. 

Fra  dette  Øjeblik  havde  al  Frygt  og  Ængstelse  for- 
ladt mig.  Der  faldt  en  Kammerat  for  mine  Fødder. 
Det  gjorde  ikke  Indtryk  paa  mig ;  jeg  husker  blot,  at 
han  faldt  saa  underlig  blødt.  Til  Venstre  saa  jeg  en 
Flyvemaskine,  som  styrtede  eller  i  stejl  Glideflugt 
styrede  mod  Jorden.  Inden  jeg  vidste  af  det,  var  jeg 
ovre  paa  den  anden  Side.  Afstanden  mellem  Skytte- 
gravene var  ogsaa  kun  200  Meter. 

Vi  erobrede  et  Maskingevær  og  stormede  saa  vi- 
dere frem  mod  en  Gruppe  af  sønderskudte  Huse. 

Her  tog  vi  de  første  Fanger :  et  Par  Kanadier  og  en- 
enkelt  Englænder  og  Højlænder.  Den  første,  vi 
naaede  var  en  lille  Fyr,  som  ynkeligt  strakte  Hæn- 
derne i  Vejret.  Et  Par  hidsige  Kammerater  syntes 
ikke  at  se  det.  Jeg  sprang  til,  og  der  skete  ham  ingen 
Fortræd. 

Vor  videre  Fremrykning  blev  afbrudt  af  det  tyske 
Artilleri,  som  skød  for  kort.  Paa  dette  Tidspunkt  var 
endnu  alt  Forvirring.  En  raabte  frem,  en  anden  til- 
bage. Jeg  saa  mig  om  efter  Officererne,  om  de  ikke 
var  kommen  med.  Jo,  der  var  Kompagniføreren.  Han 
tog  Kommandoen,  og  snart  var  Ordenen  genoprettet. 

Vor  Stilling  var  alt  andet  end  behagelig.  Vi  sad  der, 
et  enkelt  Kompagni,  midt  i  den  fjendtlige  Skyttegrav, 
udsat  for  Flankeild  fra  begge  Sider  og  for  de  tyske 
Granater.  Vi  vinkede  ad  Kammeraterne,  at  de  skulde 
komme  os  til  Hjælp,  og  gav  Tegn  med  Signalflaget 
til  Artilleriet.  Jeg  oversaa  Situationen  og  fandt  den  — 
overordentlig  interessant.  En  drengeagtig  Eventyrlyst 
steg  op  i  mit  Hjerte.  Dette  her  var  meget  spændende, 
hvordan  vilde  det  ende  ?  Der  var  fire  Muligheder :  Vi 
kunde  blive  oprevne  eller  taget  til  Fange  eller  gaa  til- 
bage eller  blive  undsat.  Jeg  tændte  en  Cigar  og  af- 
ventede rolig  Begivenhedernes  Gang. 

Vi  satte  os  fast  i  et  Indsnit  i  den  fjendtlige  Skytte- 
grav, som  bød  os  nogenlunde  Dækning  mod  Flanke- 
ilden, og  forskansede  os  saa  godt  vi  kunde.  „Denne 
Stilling  vil  vi  holde",  sagde  Løjtnanten.  Op  ad  For- 
middagen gik  Kompagnierne  til  Højre  for  os  endelig 
frem  til  Storm  og  vi  støttede  dem  ved  at  falde  Fjenden 
i  Flanken.  Denne  indsaa  nu,  at  al  Modstand  var  for- 

gæves,  og  hejste  det  hvide  Flag.  Det  viste  sig,  at  Gra- 
ven var  svagt  besat,  de  fleste  havde  formodentlig 
trukket  sig  tilbage  i  Forvejen.  De  faa,  som  var  ble- 
ven tilbage,  havde  holdt  tappert  Stand  hele  Formid- 
dagen ved  Maskingeværerne. 

Efter  denne  Omgang  kunde  vi  nok  trænge  til  en 
Forfriskning.  I  Dækningerne  fandt  vi  dejligt  frisk 
Hvedebrød  og  Kiks,  Konserves  og  Marmelade,  Flæsk 
og  Ost,  Cigaretter  og  Tobak.  Vi  fik  os  en  solid,  en- 
gelsk Frokost  og  tog  derefter  den  erobrede  Skytte- 
grav i  Øjesyn.  Mit  første  Indtryk  var  Skuffelse.  Vi 
havde  hørt  saa  megen  Tale  om  de  franske  Pionerers 
Dygtighed.  Men  hvad  vi  fandt,  forekom  os  mere  end 
tarveligt  i  Sammenligning  med  vor  egen  Skyttegrav, 
som  vi  havde  bygget  saa  længe  og  saa  flittigt  paa. 
Navnlig  var  Dækningerne  primitive,  ogsaa  Officerer- 
nes. Men  de  mere  Kyndige  gjorde  os  opmærksom 
paa  det  geniale  i  Anlæget,  som  muliggjorde  et  mere 
virksomt  Forsvar  til  alle  Sider.  Af  Rygdækning  fand- 
tes der  næsten  ikke  Spor,  men  til  Gengæld  var  Bryst- 
værnet meget  stærkt.  Vi  havde  ventet  at  finde  Skytte- 
graven ganske  ødelagt  af  den  foregaaende  Dags  Bom- 
bardement ;  men  til  vor  Overraskelse  opdagede  vi,  at 
det  havde  været  ret  virkningsløst. 

Under  Stormen  havde  vi  intet  mærket  til  det  fjendt- 
lige Artilleri,  formodentlig  fordi  det  til  Dels  var  gaaet 

tabt  ved  L den  22.  og  fordi  det  overhovedet 

var  vanskeligt  at  bringe  i  Stilling  i  dette  stærkt  frem- 
springende Afsnit  af  den  franske  Front.  Men  i  Da- 
gens Løb  maa  der  være  kørt  nye  Batterier  op ;  thi  hen 
paa  Eftermiddagen  blev  vi  overdængede  med  Shrap- 

nells,  og  fra  venstre  fik  vi  stadig  en  velrettet  Flanke- 
ild. Vi  kastede  os  plat  ned  i  Graven  og  klinede  os  ind 
mod  Jordvolden.  Jorden  sprøjtede  over  os,  og 
Sprængstykker  og  Kugler  slog  ned  omkring  os  i 
Skridts  Afstand.  „Saniteter  til  Højre" !  —  „Saniteter 
til  Venstre"  I  —  raabtes  der  gennem  Rækkerne,  hver 
Gang  en  Kugle  ramte.  Ude  paa  Marken  mellem 
Skyttegravene,  som  var  oversaaet  med  Lig  fra  de 
haarde  Kampe  i  Efteraaret,  laa  Stormens  Ofre,  de 
Døde  og  til  Dels  ogsaa  de  Saarede,  som  endnu  ikke 
havde  kunnet  bjærges.  Sindet  blev  mere  og  mere 
nedstemt  for  hver  Gang  det  meldtes,  at  den  Kamme- 
rat var  falden  og  den  haardt  saaret. 

Næste  Dag  fortsattes  Kampen,  men  vi  deltog  ikke 
i  den.  Vi  stod  i  anden  Linje  som  Reserve  og  havde 
god  Lejlighed  til  at  følge  Slagets  Gang.  Det  vilde  blive 
for  vidtløftigt  at  give  en  sammenhængende  Skildring 
af  det,  kun  en  enkelt  Episode  skal  jeg  nævne.  Det 
svære  tyske  Artilleri  beskød  den  fjendtlige  Skyttegrav 
fra  Flanken  med  en  ligefrem  ødelæggende  Virkning. 
Paa  en  Strækning  af  40  Meter  talte  vi  Dagen  efter 
lige  saa  mange  Døde.  Men  til  Trods  herfor  vedlige- 
holdt Englænderne  uafladeligt  Ilden ;  mellem  Kanon- 
skuddene kunde  man  høre  Maskingeværerne  rasle. 
Tilsidst  bukkede  de  under  for  Overmagten,  men  de 
værgede  sig  med  beundringsværdig  Tapperhed  til  det 
sidste.  I  en  Dækning  sad  to  Mand,  af  hvilke  den  ene 
var  saaret,  med  deres  Maskingevær,  og  da  Tyskerne 
stormede  Graven,  tog  de  imod  dem  med  Haandgra- 
nater.  Det  er  sandt,  hvad  jeg  fornylig  læste  i  en  tysk 
Avis :  „Man  maa  ladQ  Englænderne,  at  de  er  sejge  i 

Forsvaret.  De  sidder  saa  fast  i  Skyttegraven  som  Ræ- 
ven i  Hulen.  Naar  man  ikke  svovler  den  ud,  er  den 
ikke  til  at  drive  ud  af  Graven." 
A. 


Lidt  Krigs-Psykologi. 

Flandern,  i  Maj  1915. 

.  Krigen  har  sin  egen  Psyke.  Det  er  en  be- 
kendt Sag,  at  vedvarende  skadelige  Indflydelser,  for 
Eksempel  stadig  Nydelse  af  Alkohol,  indvirker  om- 
formende paa  Karakteren.  Saaledes  foregaar  der  og- 
saa  i  Felten  betydningsfulde  Forskydninger  i  de  sjæle- 
lige Anlæg.  Milieuet  præger  os.  Alene  dette,  at  vi  fører 
en  ren  Mandfolketilværelse,  at  vi  er  revne  ud  af  Hjem 
og  Arbejde  og  saa  godt  som  fuldstændig  maa  savne 
Kvindernes  og  Børnenes  Selskab,  sætter  sit  Præg  paa 
os.  Vi  er  ikke  mere  Borgere  og  Familiefædre,  men 
Krigskarle.  Hvor  gør  det  godt  at  komme  til  befolkede 
Egne  og  se  Børnene  lege  ved  Vejen.  Ja,  i  Gaar  blev 
jeg  helt  hjertegreben  ved  at  møde  en  So  med  et  Kuld 
Grise,  som  vi  havde  taget  til  Fange.  Det  var  noget  af 
en  Oplevelse  at  se  en  Moder,  selv  om  det  kun  var  en 
So.  Og  saa  Omgivelserne  og  Haandteringen  I  Hvor 
man  kommer  frem.  Ruiner  af  menneskelige  Boliger, 
den  evindelige  Brummen  og  Knalden  i  Luften,  det 
daglige  Myrderi,  det  stadige  Syn  af  Saarede  og  Døde, 
alt  dette  indgaar  i  Bevidstheden  som  det  givne,  som 
den  naturligste  Ting  af  Verden,  og  bundfælder  en  vis 
Barskhed  og  Sløvhed  i  Sjælen. 

Jeg  erindrer  fra  Psykologien,  at  der  er  noget,  der 

hedder  Sløveisens  Lov.  Den  hører  ikke  til  de  Love, 
som  ophæves  ved  Krigstilstanden.  Den  gælder  hel- 
digvis ogsaa  i  Felten,  ellers  var  det  ikke  til  at  hol- 
de ud. 

Vi  maa  her  revidere  vore  Begreber  om  mange  Ting. 
Grundigst  er  vel  nok  Forskellen  i  Opfattelsen  af  al 
Slags  Fare.  Jeg  maa  saaledes  smile  ved  Tanken  om 
alle  de  Farer,  der  truer  Borgerens  Liv  og  Sundhed. 
Forspis  dig  ikke,  forkøl  dig  ej I  Hvor  er  det  far- 
ligt i  Civil  at  sætte  eller  lægge  sig  paa  Jorden!  Det 
maa  man  først  i  Højsommeren,  naar  Solen  har  gen- 
nembagt Jordbunden,  ellers  risikerer  man  at  faa  Snue, 
Influenza  eller  Lungebetændelse  paa  Halsen.  Allerede 
i  Garnisonen  var  det  mig  imidlertid  paafaldende,  at 
man  kunde  ligge  i  halve  Timer  paa  Maven  i  Frost  og 
Sne  uden  at  blive  saa  meget  som  forkølet.  Og  her  lig- 
ger vi  ofte  hele  Dage  i  fugtige  Lerhuller ;  naar  den  ene 
Side  bliver  kold,  lægger  man  sig  om  paa  den  anden. 
Vaade  Fødder  hører  ogsaa  til  Dagens  Orden,  og  al- 
ligevel er  Sundhedstilstanden  fortrinlig.  Der  er  rigtig- 
nok dem,  der  paastaar,  at  Straffen  for  vore  Overtræ- 
delser af  Sundhedens  Bud  kommer  bagefter  i  Form 
af  Gigt,  naar  vi  en  Gang  kommer  hjem  og  i  Seng.  Det 
er  muligt,  men  den  Tid,  den  Sorg.  De  Pinsler,  som 
lurer  under  de  hjemlige  Dyner,  skænker  jeg  ikke  en 
Tanke.  Hver  Dag  har  nok  i  sin  egen  Plage.  Det  ene- 
ste, jeg  sporer,  er  en  vis  Mathed  og  Stivhed  i  Lem- 
merne; vi  har  ikke  godt  ved  at  udholde  Marchens 
Anstrengelser. 

Tidligere  nærede  jeg  en  til  Mani  grænsende  Angst 
for  Ild.  Den  er  jeg  bleven  grtmdig  kureret  for  her.  Vi 

laa  en  Tid  lang  i  Kvarter  paa  et  Loft.  Halmen  flød  over 
hele  Loftet,  og  midt  i  Halmen  stod  tre  belgiske  Ovne, 
som  vi  kogte  og  stegte  og  tørrede  vort  Tøj  ved.  De 
var  for  det  meste  gloende,  og  jeg  undredes  ofte  over, 
at  der  ikke  hændte  en  Ulykke.  En  Dag  gik  der  da 
ogsaa  Ild  i  Halmen,  men  tror  I,  at  der  var  nogen,  der 
vilde  slukke?  Alt  imens  vi  skændtes  om,  hvem  der 
var  nærmest  til  at  gøre  det,  brændte  Ilden  lystigt 
videre.  Tilsidst  maatte  vi  naturligvis  bekvemme  os  til 
at  slukke  den  for  ikke  at  indebrænde. 

I  gamle  Dage  kunde  jeg  ikke  godt  taale  at  se  Blod, 
jeg  har  saaledes  aldrig  været  at  formaa  til  at  holde  ved 
en  Slagtegris.  Jeg  overværede  en  Gang  en  Hanekamp 
af  en  Duel  mellem  et  Par  Studenter  og  greb  mig  i,  at 
jeg  stod  og  skjulte  mig  bag  —  en  Damehat.  Og  da 
Krigen  udbrød,  gøs  jeg  ved  Synet  af  de  blanke  Bajo- 
netter paa  Landstormsmændenes  Geværer.  Nu  staar 
jeg  selv  med  paasat  Bajonet,  og  de  brave  gamle  Land- 
stormere  forekommer  mig  helt  borgerlige  og  tamme. 

Man  kan  vænne  sig  til  alt,  ogsaa  til  Synet  af  Saare- 
de  og  Døde.  Noget  af  det  første,  som  mødte  os,  da  vi 
kom  herned,  var  Kirkegaardene  med  de  friske  Kriger- 
grave,  og  jo  længere  vi  kom  frem,  desto  hyppigere 
traadte  Døden  os  i  Møde,  desto  nærmere  rykkede  den 
os  ind  paa  Livet.  Marken  mellem  Skyttegravene  var 
oversaaet  med  Lig  fra  Kampene  i  Efteraaret,  den  ene 
Part  tillod  ikke  den  anden  at  komme  frem  og  jorde 
dem.  Jeg  har  i  Uger  haft  dette  grufulde  Syn  for  Øje 
og  efterhaanden  vænnet  mig  til  det,  og,  da  den  fjendt- 
lige Skyttegrav  var  taget,  været  med  til  at  begrave  de 
Døde.  Det  var  et  ubehageligt  Arbejde,  som  vi  helst 

havde  undslaaet  os  for.  Men  det  var  nødvendigt,  og 
da  vi  først  var  i  Gang  med  det,  gik  det  hurtigt  og  rent 
meicanisk  fra  Haanden. 

Pinligst  er  det  at  møde  de  Haardtsaarede,  naar  de 
jamrende  eller  tavse  bæres  ud  af  Slaget  —  som  oftest 
bærer  de  deres  Smerter  med  en  beundringsværdig 
Sjælsstyrke.  Man  staar  saa  hjælpeløs  overfor  deres 
Nød;  her  føler  man  allermest  Savnet  af  en  nænsom 
Kvindehaand,  hvor  godt  og  dygtigt  Sanitetsvæsenet 
end  arbejder.  De  Letsaarede  beklager  vi  ikke;  den 
Ferie,  der  venter  dem,  holder  dem  skadesløse  for  ud- 
staaet  Pine.  Men  Hjertet  maatte  være  af  Sten,  om  det 
ikke  rørtes  ved  Synet  af  en  haardtsaaret  Kammerat. 
Og  dog,  jeg  maa  med  Skam  bekende,  at  jeg  med 
Sindsro  har  tændt  min  Pibe  ved  en  Haardtsaarets 
Leje.  Jeg  bebrejdede  mig  mit  Hjertes  Kulde  og  søgte 
at  bøde  derpaa  ved  at  hjælpe  ham,  saa  godt  jeg  kunde. 

Denne  Erfaring  om  Vanens  sløvende  Magt  har  vi 
Lejlighed  til  at  gøre,  hver  Gang  vi  fra  Kvarterets  Fred 
vender  tilbage  til  Kampens  Tummel.  De  første  Ge- 
værkugler, som  krydser  vor  Vej,  ser  vi  slemt  skævt 
efter,  og  vi  har  ikke  meget,  vi  skal  have  sagt,  naar 
Kanonerne  aabner  deres  Malmmunde.  Men  det  varer 
som  Regel  ikke  længe,  inden  vi  er  fortrolige  med 
Skydningen,  og  jo  tættere  Kuglerne  falder,  desto  min- 
dre farlige  forekommer  de  os.  Troels  Lund  skriver  i 
sin  Afhandling  om  Kulturhistorie  til  Karakterisering 
af  dansk  Aand  i  Modsætning  til  tysk,  at  Vittighederne 
regnede  om  Kap  med  Kuglerne  paa  Dybbøl.  Det  kan 
jeg  ikke  sige  om  os.  Jeg  husker,  at  en  Forstærknings- 
mand  første  Gang,  han  var  i  Skyttegraven,  mente  at 

have  Raad  til  at  gøre  sig  lystig  over  Granaterne,  som 
slog  ned  i  vor  umiddelbare  Nærhed,  og  at  jeg  fandt 
Lystigheden  stødende  og  utidig.  Men  man  kan  blive 
ganske  døv  for  Tummelen  og  sløv  for  Faren.  Der  for- 
tælles om  Napoleon  som  et  Vidnesbyrd  om  hans 
Aandsover legenhed,  at  han  kunde  lægge  sig  til  at  sove 
midt  under  Slaget.  Jeg  er  ogsaa  slumret  ind  til  Kano- 
nernes Torden;  det  er  ingen  Heltegerning,  men  en 
ganske  naturlig  Reaktion  mod  Nervernes  Anspæn- 
delse. 

Endnu  et  har  jeg  undret  mig  over,  og  det  er  den 
Lethed,  hvormed  vi  bærer  vor  Skæbne,  naar  Faren 
ikke  ligefrem  er  overhængende.  Vi  har  det  i  den  Hen- 
seende som  Børnene :  vi  lever  i  Øjeblikket,  og  det  er 
godt.  Dersom  vi  bestandig  havde  de  Farer  for  Øje, 
som  lurer  paa  os,  vilde  Livet  i  Skyttegraven  være 
uudholdeligt.  Naar  Granaterne  slaar  ned  i  Nærheden, 
naar  Shrapnellerne  springer  over  Hovedet,  saa  er  der 
vel  ingen,  der  kan  sige  sig  fri  for  Ængstelse.  Men 
blot  Ilden  flytter  sig  en  Kende,  er  vi  fuldstændig  be- 
roligede. At  den  gaar  ud  over  andre,  er  ikke  vor  Sag. 
Indenfor  Vaabenarten  er  der  dog  en  vis  Samfølelse, 
er  det  derimod  Artilleriet,  Fjenden  betænker  med  sine 
Granater,  rører  det  os  ikke  en  Smule.  Lad  dem  bare 
sende  dem  derover,  siger  vi  gerne,  der  er  Plads  til 
mere.  Ja  det  er  nær  ved,  at  vi  har  mere  Medfølelse 
med  det  fjendtlige  Infanteri,  naar  vi  ser  det  lide  under 
vor  Artilleriild.  Mod  Skyttegraven  har  Artilleriet  frit 
Slag,  vi  maa  tage  imod  dets  Ild  uden  at  kunne  be- 
svare den.  Det  er  altid  Infanteriet,  det  gaar  ud  over. 

At  vi  lever  i  Øjeblikket  og  glæder  os  over  hver  Dag 

Og  Time,  vi  kan  nyde  i  Fred,  hænger  vel  i  nogen 
Grad  sammen  med,  at  vi  ikke  er  vore  egne  Herrer, 
men  lydige  Redskaber  i  højere  Hænder.  Vi  kommer 
og  gaar  paa  Kommando  og  maa  tage  imod,  hvad  der 
falder  paa  vor  Vej.  Men  det  berpr  ogsaa  paa  en  Svag- 
hed —  jeg  kunde  fristes  til  at  sige  en  lykkelig  Svag- 
hed —  i  den  menneskelige  Natur.  Jeg  har  ofte  hafl 
Lejlighed  til  at  iagttage,  at  Soldaten  mere  tænker  paa 
sin  Bekvemmelighed  og  paa  Øjeblikkets  Krav  til  Mad 
og  Drikke  og  Hvile  end  paa  sin  Sikkerhed.  Dette  gæl- 
der i  endnu  højere  Grad  de  unge  Tropper  end  os. 

De  Tab,  vi  lider,  berører  os  smerteligt.  Men  vi  faar 
ikke  Lov  til  at  hengive  os  i  Smerten  og  dvæle  i  Min- 
det. Krigen  gaar  sin  ubønhørlige  Gang  frem  mod  nye 
Kampe  og  nye  Tab.  Dagene  ruller  som  tunge  Bølger 
mod  Stranden.  De  Mærker,  den  ene  afsætter  i  San- 
det, sletter  den  næste  ud.  Enhver  Dag  har  nok  i  sin 
Plage. 

Det  er  Krigens  Kaar.  Saaledes  indvirker  den  paa 
Sjæl  og  Sind,  saadan  har  jeg  i  hvert  Fald  fornummet 
dens  Virkning.  Det,  som  optager  Sindet  mest,  det 
Spørgsmaal,  som  bestandig  staar  for  vor  Tanke  og 
møder  os  i  ethvert  Brev  hjemmefra,  er  dette :  Hvor- 
naar  vil  det  ende,  hvornaar  vil  der  atter  blive  Fred? 
Vi  spejder  efter  Fredstegn  i  Aviserne  og  knytter  vort 
Fredshaab  til  de  spinkleste  Holdepunkter.  Et  Rygte, 

en  Spaadom  er  tilstrækkelig  til  at  holde  det  oppe 

Den  Dag,  da  der  atter  bliver  Fred  paa  Jorden,  vil  vi, 
om  vi  ellers  faar  Lov  til  at  opleve  den,  hilse  som  en 
Genfødelse,  som  en  Befrielse  fra  en  ond  Mare,  som 
en  Udfrielse  af  Dødens  Favn.  A. 

Fra  et  Kvarter  i  Flandern. 

Flandern,  den  .... 

Saa  blev  vi  afløste  i  Skyttegravene  igen.  I  roligt 
Marschtempo,  som  det  sømmer  sig  for  Landeværns- 
mænd,  tilbagelægges  de  ca.  10  Kilometer  til  Kvarte- 
rerne. Efter  et  Par  smaa  Timers  Forløb  er  vi  der. 

Halløj  I  —  Mo'r  staar  allerede  i  Døren  og  vinker, 
og  hun  smiler  med  hele  Ansigtet. 

„Ja,  ja  Mo'r,  nu  er  vi  her  igen  I" 

Snart  har  enhver  fundet  sit  gamle  Kvarter,  og  v! 
7 — 8  Nordslesvigere  vort. 

Mo'r  tager  imod  os  i  Køkkenet.  Hendes  Ansigt  er 
et  eneste  stort  Smil.  „Sættje  bettje,  sættje  bettjel", 
siger  hun.  Hun  er  nu  saadan  en  lille  flink  gammel 
Mo'r,  selv  om  hun  ikke  altid  er  saa  renlig  paa  det. 
Det  kommer  sig  ikke  saa  nøje  i  Krigens  Tid;  vi  er 
saamænd  ogsaa  tit  alt  andet  end  rene. 

Fatter  sidder  paa  sin  vante  Plads  henne  ved  Kom- 
furet. Han  siger  ikke  meget.  Han  tygger  sin  hjemme- 
avlede Tobak  og  spytter  store  Klatter  ud  paa  Gulvet 
og  ned  i  Kulspanden.  Bliver  Børnene  for  uregerlige, 
behøver  han  bare  at  true  med  kæppen,  saa  er  der 
straks  Ro  igen.  —  Al  Respekt  for  Fatter. 

Henne  ved  Vinduet  sidder  „Mari"  ved  sit  Kniple- 
skrin.  Sikken  Fart  hun  har  paa.  Uha,  som  Fingrene 
spiller.  Hun  har  rigtignok  Haandelag,  saa  det  duer 
noget. 

En  Del  mindre  Børn  flokkes  omkring  os.  De  er 
unægtelig  noget  skidne  og  snottede,  men  alligevel  i 
Grunden  nogle  smaa  søde  Belgiere. 

Nu  gælder  det  om  at  gøre  sig  det  saa  hyggeligt  som 

muligt  Og  Søge  Oprejsning  for,  hvad  vi  har  maattet 
savne  ude  i  forreste  Linje . 


Fra  en  Landeværnsmand. 
Paa  Vej  til  Krigsskuepladsen. 

Lidt  op  ad  Formiddagen  ruller  Toget  ind 

paa  Briissels  Banegaard.  Her  er  stærk  Færdsel  af 
alle  de  mange  Militærtog.  Befolkningen  gør  et  frede- 
ligt Indtryk,  men  Mænd  og  Kvinder  staar  tavse  paa 
Gaderne  og  ser  efter  det  bortilende  Tog.  De  fleste 
Kvinder  er  sortklædte,  maaske  ligger  en  af  deres  Nær- 
meste allerede  under  sorten  Muld,  ramt  af  det  dræ- 
bende Bly.  Er  det  saa  underligt,  at  mangt  et  brunt 
Øje  lyner  os  imøde?  Vi  tilhører  jo  Landets  Fjender, 
og  det  er  vel  umuligt  at  betragte  os  med  venlige  Øjne. 
Vi  forstaar  deres  fjendtlige  Sindelag,  men  til  Trods 
derfor  behandler  vi  dem  som  Medmennesker.  Et  Par 
Mil  sydfor  Briissel  ser  man  et  Syn,  der  maaske  mest 
af  alt  giver  et  Indblik  i  Krigens  Elendighed. 

Langs  Banelinjen  staar  Hundreder  af  Kvinder, 
Børn  og  gamle  Mænd,  strækker  bedende  Hænderne 
ud  mod  os  og  raaber  om  Brød.  Man  spørger  hos 
Baneposterne,  og  Svaret  lyder,  at  Befolkningen  mang- 
ler Brød,  Kul  og  Petroleum.  Kød  har  man,  men  ikke 
en  Smule  Brød.  Da  kaster  enhver  Soldat  sin  sidste 
Rest  af  Brød  ud  af  Vinduet,  og  som  en  Flok  Spurve 
kaster  Menneskeflokken  sig  over  det.  Det  blinker  atter 
vaadt  i  mangt  et  Krigerøje,  man  tænker  paa  sine  Kære 
derhjemme.  Lykkelig  vor  Hjemstavn,  at  den  er  for- 
skaanet  for  Krigens  Rædsler  I 

Solen  synker  for  tredje  Gang  under  Jernbanerej- 
sen, snart  iler  man  i  det  dejligste  Maaneskin  gennem 
et  frugtbart  Landskab.  Man  ruller  over  den  franske 
Grænse,  efter  nogen  Tids  Forløb  hører  man  tydeligt 
Kanontordenen  i  det  Fjerne.  Lidt  over  Midnat  kører 
vi  frem  paa  Banegaarden  i  Lille.  Trætte  af  den  lange 
Jernbanekørsel  stiger  Soldaterne  ud  af  Kupeerne.  Inde 
i  Banegaardshallen  vrimler  det  af  Soldater  fra  Fron- 
ten, skæggede,  vejrbidte,  tilsølede  Krigsmænd.  En 
Del  Letsaarede  er  iblandt.  Paa  Byens  Torv  stiller  Ba- 
taillonen  sig  op;  Oppakning  lægges  bort,  og  Gevæ- 
rerne stilles  i  Pyramider.  Det  ses  tydeligt,  at  Krigs- 
furien  har  hærget  Byen.  Ved  den  ene  Side  af  Torvet 
er  kun  en  Grushob,  hvor  før  de  prægtigste  Bygninger 
har  staaet.  Efter  et  Par  Timers  Venten,  faar  man 
Kvarter  anvist  i  Byen,  kun  Opholdssted.  Kaptajnen 
gør  Kompagniet  opmærksom  paa,  at  man  intet  kan 
forlange  af  Værterne  undtagen  Tag  over  Hovedet. 
Lejet  kommer  i  de  fleste  Tilfælde  til  at  bestaa  af  en 
Plads  paa  det  bare  Gulv. 

Under  Kanonernes  Torden  sover  man  ind,  vaagner 
efter  et  Par  Timers  Forløb  og  fryser.  Næste  Dag  gaar 
det  videre  ud  til  Fronten.  Man  naar  efter  et  Par  Ti- 
mers Marsch  vor  Armés  Artilleristilling. 

Enkelte  Shrapnells  springer  over  Hovedet  paa  Ba- 
taillonen.  Ordonnanser  sprænger  frem  og  tilbage, 
Krigsskuepladsen  er  naaet.  Man  hører  Kanonernes 
Torden,  Geværernes  Knitren,  Granaternes  Susen, 
men  de  kæmpende  Hære  ser  man  intet  til,  alt.  Artil- 
leri som  Infanteri,  har  gjort  sig  usynligt,  gravet  sig 
ned  i  Jorden.  Der  er  noget  spøgelseagtigt  over  denne 

rasende  Kamp  mellem  usynlige  Fjender.  Naar  Mør- 
ket bryder  frem,  bliver  Skuespillet  først  imponerende, 
Himlen  er  et  Ildhav,  mens  Kanontordenen  lyder  som 
€n  stadig  rullende  Torden.  Th.  k. 


Fort  S.,  den  26.  Decbr.  1914. 

Som  I  vil  vide  af  mit  sidste  Brev,  har  jeg  nu  be- 
fundet mig  en  hel  Maaned  her  ved  Fronten  i  Nord- 
frankrig.   Det  er  jo  intet  Herrelevned,  vi 

fører  her,  men  trods  alt  er  det  store  Flertal  ved  godt 
Humør.  Og  Nordslesvigerne  er  i  Grunden  gennem- 
gaaende  helstøbte  Mænd ;  de  er  altid  ved  godt  og  frejdigt 
Mod,  de  er  opfyldte  af  Pligttroskab,  som  deres  Fore- 
satte ogsaa  stedse  paaskønner,  og  saa  er  de  ogsaa  præ- 
get af  Alvor.  Den  Egenskab,  der  ellers  gerne  betegnes 
som  Jydsk  Stædighed,  viser  sig  her  som  Mod  og  Be- 
■slutsomhed,  noget  som  vi  jo  allerede  har  hørt  og  set 
flere  Eksempler  paa  under  dette  Felttog.  Og  Nordsles- 
vigerne bindes  sammen  her  i  Felten,  saa  fast  som  al- 
drig før.  Kammeratskabet  mellem  Nordslesvigerne 
«r  noget,  som  næsten  bliver  misundt  os  af  de  øvrige. 

Naar  jeg  her  giver  denne  korte  Karakteristik  af 
vore  Brødre  i  Felten,  saa  vil  jeg  ingenlunde  rose  dem 
paa  de  øvrige  Soldaters  Bekostning,  men  blot  saa 
sandhedstro  som  muligt  meddele,  hvordan  vore  nord- 
slesvigske Brødre  er  som  Krigere. 

I  Forgaars  oprandt  saa  Juleaften,  vi  traadte  om  ved 
Klokken  5  an  til  Appel,  Kaptajnen  holdt  en  kort  Tale, 
under  hvilken  flere  af  de  gamle  Soldater  stod  med 
Taarer  i  Øjnene,  og  saa  blev  Julegaverne  fordelt 

blandt  Kompagniet.  Altsammen  Gaver,  som  var  sendt 
os  til  Julefesten,  de  fleste  fra  Kiel,  det  store  Flertal  af 
Mandskaberne  er  fra  Kiel.  Derefter  gik  vi  ind  i  de 
tætbelagte  Kassematter,  hvor  der  var  pyntet  op  med 
Gran  og  smaa  Juletræer. 

Vi  Nordslesvigere  satte  os  tæt  sammen  i  en  Klynge, 
Pladsen  var  jo  kneben,  og  saa  sang  vi  vore  dejlige 
Julesalmer,  alt  mens  man  spillede  paa  Tromme  og 
sang  Soldatersange  ved  Siden  af  os.  Da  vi  var  til  Ende 
med  Julesalmerne,  sang  vi  andre:  „Tænk  naar  en 
Gang,  den  Taage  er  forsvunden"  og  „Saa  langt,  saa 
langt  rækker  Tanken  frem,  til  gamle  Mor  og  mit 
Barndomshjem".  Særlig  denne  Sang  greb  os  dybt, 
hver  tænkte  paa  sine  Kære  derhjemme.  Men  ved  Tan- 
ken om  dem  derhjemme  blev  Sindet  ogsaa  saa  under- 
lig roligt  og  fredeligt  stemt.  En  stemte  i  med  „Og  Kje- 
sten og  jeg",  og  Selskabet  sang  ogsaa  denne  Sang  med 
Liv  og  Lyst ;  det  hele  var  saa  hjemligt  og  hyggeligt.  Vi 
sluttede  saa  med  en  af  vore  dejlige  Aftensange,  og 
hver  søgte  sit  Leje.  Vi  havde  Ordre  til  at  holde  os  rede 
til  hurtig  Udrykning  den  Nat,  i  Fald  der  foretoges  et 
fjendtligt  Angreb.  Der  var  vist  ingen  af  os,  der  lagde 
sig  til  Hvile  den  Nat  uden  at  have  sendt  en  stille  Bøn 
til  Julens  Herre  og  bedt  ham  om  at  sende  Fred  paa 
Jorden.  Saa  sov  vi  saa  roligt  og  trygt,  som  laa  vi 
hjemme  i  vor  Families  Kreds  og  ikke  nogle  Hundrede 
Meter  fra  Fjendens  Skyttegrave. 

Julemorgen  var  jeg  oppe  Kl.  5  for  at  forrette  min 
Tjeneste  i  Køkkenet.  Det  var  bleven  stille,  stjerneklart 
Frostvejr,  og  jeg  studsede,  stod  som  forstenet,  ikke 
et  eneste  Skud  hørtes.  Lydløs  Stilhed  over  hele  Slag- 

linjen  saa  vidt  jeg  kunde  høre !  Opad  Dagen  kom  nog- 
le af  vore  Folk  og  fortalte  aandeløst  om  noget  højst 
mærkeligt,  de  havde  oplevet.  De  havde  været  nede  i 
vore  Skyttegrave,  og  ingen  af  Parterne  løsnede  et 
Skud.  Englænderne  spillede  Fodbold  oven  for  deres 
Skyttegrave,  man  raabte  over  til  hinanden,  og  enkelte 
besøgte  endog  Modstanderne  i  deres  Skyttegrave.  Stil- 
tiende var  man  bleven  enig  om  at  holde  Julefred.  Det 
var  som  i  Selma  Lagerløfs  Legende  om  „Juleroser- 
ne", Julefreden  havde  sænket  sig  over  den  blødende 
Jord. 

Jeg  havde  bagt  Pandekager  hjemme,  og  høstede  af 
Kammeraterne  megen  Anerkendelse  for  denne  min 
Ydelse  paa  Madlavningens  Omraade.  Juledag  forløb 

saa  fredeligt  og  idyllisk  her  i  Fortet. 

Th.  k. 


L.,  den  12.  Marts  1915. 

Kære  Venner! 

Mange  Tak  for  Gaven,  som  I  sendte  mig  og  som 
beredte  mig  Glæde.  Jeg  modtager  saa  mange  Hilse- 
ner, Breve  og  Gaver  fra  mit  kære  Hjemland,  og  det 
gør  saa  inderligt  godt  at  erfare,  at  man  har  saa  mange 
Venner,  der  stadig  tænker  paa  en.  Jeg  ved  godt  selv, 
at  jeg  stedse  har  været  en  Enspændernatur  og  egentlig 
aldrig  har  søgt  nærmere  Tilknytning  til  mine  Omgi- 
velser, og  dog  ser  jeg  nu,  at  Vennerne  er  mange. 

Jeg  ligger  for  Tiden  paa  Lasarettet  „St.  Sauveur" 
her  i  Lille,  paa  Grund  af  en  Hjertelidelse.  Der  ligger 
4  Mand  til  her  fra  vort  Kompagni,  som  lider  af  samme 

Sygdom.  Kulde  og  Fugtighed,  vaade  Fødder,  og  dertil 
Nervernes  Ophidselse,  som  ikke  kan  undgaas  her  ved 
Fronten,  bidrager  alt  sammen  til  at  nedbryde  Sund- 
heden. Vort  Kompagni  har  siden  den  29.  November 
ligget  ude  i  vort  Artilleris  forreste  Stillinger,  og  vi  har 
næsten  hver  Dag  hørt  Granaterne  pibe,  eller  rettere 
hvine  over  vore  Hoveder.  Og  dog  er  ikke  en  eneste 
Mand  af  hele  Kompagniet  blevet  ramt.  Nogle  siger 
med  et  Skuldertræk,  „at  det  er  Held" ,  andre  siger, 
at  „Gud  har  holdt  sin  Haand  over  os". 

Saa  meget  er  sikkert,  at  alene  i  vor  Kristentro  ligger 
en  Kraft  til  at  bære  alle  Trængsler.  Uden  denne  Tro 
gaar  man  til  Grunde,  idet  en  anden  Livsopfattelse  in- 
tet Haab  levner  os.  Saadan  hørte  jeg  for  nogen  Tid 
siden  en  Kammerat  sige  til  mig,  „hvis  jeg  vidste,  at 
jeg  alligevel  skulde  rammes,  saa  vilde  jeg  søge  Døden 
i  Dag,  hellere  end  vedvarende  pines  hver  Dag."  Saa 
mørkt  ser  den  Slags  Folk  altsaa  paa  denne  nuværen- 
de Tilværelse,  hver  Dag  er  for  dem  en  fortsat  Kilde 

til  Lidelse. Eders 

Th.  k. 


Paa  Lasarettet,  Marts  1915. 

Et  Døgn  igennem  havde  Kanonerne  drø- 
net; man  anede,  at  der  var  „noget  paa  Færde".  Paa 
Lasarettet  var  der  Uro  blandt  Personalet,  man  løb 
frem  og  tilbage,  talte  de  ledige  Senge  og  opstillede  nye, 
Man  ventede  Tilgang. 

Og  lidt  over  Middag  indtraf  de  første  Saarede,  stø- 

vede,  sortsmudsede  i  Ansigtet,  de  fleste  med  den  ene 
Arm  i  Bind,  nogle  med  Hovedet  tilbundet. 

Hos  mange  sivede  det  røde,  varme  Blod  endnu 
gennem  Forbindingen  og  dryppede  langsomt  ned  paa 
Gulvets  Fliser.  Men  ingen  klagede  over  Smerter,  og 
med  god  Appetit  fortærede  de  det  solide  Maaltid,  der 
sattes  for  dem. 

Og  saa  fortalte  de  om  Oplevelserne  ude  paa  Val- 
pladsen. Tre  Gange  havde  man  stormet  de  fjendtlige 
Stillinger,  og  hver  Gang  havde  Døden  gjort  sit  rige 
Bytte.  Blege,  blodige  laa  nu  de  unge  kraftige  Legemer 
derude  paa  de  af  Granaterne  gennempløjede  Marker. 

Flere  og  flere  strømmede  til  i  Løbet  af  Eftermid- 
dagen, og  alle  fandt  de  god  Modtagelse  paa  Lasarettet. 

Imidlertid  sænkede  Natten  sig  over  Jorden,  og  dæk- 
kede med  sit  Slør  over  Krigens  Rædsler  og  menne- 
skelig Ufuldkommenhed. 

Men  paa  Lasarettet  vaager  man  denne  Nat.  Stadig 
iler  Lasarettogene  og  Lastautomobilerne  gennem  Nat- 
tens Mulm,  og  bringer  de  mange  haardt  saarede  og 
lemlæstede  Mænd  bort  fra  Valpladsen.  Hver  Plads 
paa  Lasarettet  bliver  optaget.  Stønnen  og  Jamren  ly- 
der over  alt. 

Her  ligger  en  ung  Soldat,  vist  næppe  tyve  Aar, 
med  svære  Underlivssaar ;  han  vrider  sig  i  Smerte  og 
krummer  sit  Legeme  sammen  i  et  Nøgle.  Hist  ligger 
en  ældre,  skægget  Landeværnsmand.  Han  er  ramt  af 
flere  Kugler  og  har  mistet  meget  Blod.  Hans  Lemmer 
er  kolde  og  stive.  Lægerne  giver  ham  Saltvandsind- 
sprøjtning, men  alt  forgæves;  Livet  ebber  ud.  Med 
sin  blodige  højre  Haand  vinker  han.  „Jeg  kommer  I" 

siger  han.  Og  atter  stønner  han  flere  Gange  sagte: 

„Aa,  det  var  saa  koldt  derude!"  Kort  efter  har  han 

udaandet. Th.  k. 


Lille,  den  22.  April. 

Nu  er  det  Løvspringstid,  Linden  løves, 

og  Kastanietræerne  staar  med  Lys  mellem  de  grønne 
Kviste.  Træerne  har  faaet  denne  lette,  lysegrønne 
Farve,  der  ligesom  indhyller  dem  i  et  Brudeslør. 

Ak,  hvad  ligger  der  ikke  for  tunge  Dage  mellem 
Vaaren  i  Fjor  og  i  Aar  I 

Jeg  gaar  videre  gennem  nogle  af  Storbyens  Smaa- 
gader,  hvor  det  vrimler  af  Børn,  saa  jeg  næsten  ikke 
kan  tro  paa  Frankrigs  Fattigdom  paa  Børn.  Underligt 
nok,  de  leger  akkurat  de  samme  Lege,  jeg  legede  som 
Barn.  Og  Børnene  har  slet  ingen  Angst  for  den  frem- 
mede Soldat,  tværtimod,  de  omringer  mig  og  tigger 
om  Penge,  hænger  sig  i  mine  Frakkeskøder,  saa  jeg 
smilende  maa  hale  Portemonæen  op  af  Lommen  og 
dele  alle  mine  „Sous"  ud  til  Flokken.  Saa  først  faar 
jeg  Ro. 

De  Stakler,  i  mange  Hjem  er  der  intet  Arbejde, 
men  Smalhans  paa  Fødemidler.  Det  lader  til,  at  Bør- 
nene er  vante  til  at  faa  Penge  af  Soldaterne. 

En  Ting  maa  man  harmes  over  her  i  de  franske 
Byer,  nemlig  den  uhyre  Mængde  af  Kroer,  der  findes 
her.  Hvert  tredje  Hus  er  en  „Estaminet" ,  en  „Bar", 
en  „Restaurant"  eller  hvad  de  alle  hedder.  Et  meget 
trist  Syn  er  det  at  se  fattige  Kvinder  med  Smaabørn 

paa  Armen  staa  ved  Disken  og  drikke  deres  01,  Kog- 
nak  eller  Genever. 

Frankrig  er  Vinens  Land,  men  Vinen,  eller  rettere 
Alkoholen,  er  bleven  Frankrigs  Forbandelse. 

Jeg  forlader  Fattigkvarteret  og  bøjer  ind  i  en  af  Ho- 
vedgaderne, gaar  over  Universitetspladsen  med  Pa- 
steurs  Mindesmærke.  Ja,  der  er  en  Rigdom  af  smuk- 
ke Mindesmærker  her,  man  mærker,  man  er  i  Kun- 
stens Land.  Heldigvis  er  Kunstværkerne  blevne 
skaanede  af  Bombardementet,  lige  som  de  smukke- 
ste Bygninger  ogsaa  alle  er  slupne,  frem  for  alt 
Museet. 

I  Byens  Hovedgader  udfolder  der  sig  et  rigtigt 
Storstadsliv. 

De  elektriske  Sporvogne  og  Automobilerne  iler 
ustandseligt  frem  og  tilbage.  Officerer  og  Soldater 
passerer  til  Fods,  til  Hest  og  til  Vogns.  Og  langs  ad 
Fortovene  promenerer  Flanerne  deres  nyeste  For- 
aarstoiletter. 

Man  væmmes  uvilkaarligt  ved  disse  Damer,  der 
endnu,  mens  den  uhyggelige  Krig  raser  udenfor  By- 
ens Porte,  kun  tænker  paa  Stads  og  Fjas; 

Og  Tusinder  Kvinder  i  deres  By  bærer  Enkeslør, 
deres  Forsørger,  deres  Slægtninge  er  døde,  lemlæ- 
stede i  Krigen! 

Men  endnu  mere  maa  man  væmmes  ved  de  Kvin- 
der, der  kaster  sig  i  de  fremmede  Soldaters  Favn.  En- 
hver ærlig  Soldat  maa  foragte  dem. 

Jeg  skynder  mig  bort  fra  de  stærkt  befærdede  Ga- 
der, kommer  atter  ud  i  Byens  Udkant,  hvor  det  duf- 
ter fra  de  blomstrende  Frugttræer  i  Haverne. 

10» 

I  en  lille  Restaurant  køber  jeg  mig  for  en  Francs 
et  tarveligt,  men  solidt  Maaltid.  Værtindens  Mand  er 
med  i  Krigen  som  de  fleste.  Hun  ryster  paa  Hove- 
det og  siger  Ja  guerre  —  grand  malheur",  jeg  svarer 
„la  guerre  —  triste".  Da  vore  gensidige  Sprogkund- 
skaber ikke  rækker  stort  videre,  nøjes  vi  med  at  ud- 
tale vor  Beklagelse  af  Krigen. 

Solen  synker  nu  i  Vest  og  jeg  opsøger  mit  Kvarter. 

Th.  k. 


Lille,  den  5.  Maj  1915. 

Kære  N.  A. ! 

Jeg  kom  allerede  ud  af  Lasarettet  den  6. 

April  og  anretter  siden  da  lettere  Tjeneste  her  ved 
Kompagniet 

Du  maa  ellers  tro,  at  det  er  dejligt  her  nede  i 
Frankrig  for  Tiden,  blot  vi  ikke  havde  den  uhygge- 
lige Krig.  Rugen  staar  alt  i  Mandshøjde  og  med  Vip- 
per her,  og  Kløveren  staar  ogsaa  tæt  og  frodig. 

Træerne  staar  saa  lysegrønne,  og  Fuglene  synger. 
Selv  Gøgen  er  mødt.  Jeg  spurgte  den  i  Gaar:  „Kuk- 
mand, Kukmand  kløw,  hvomanne  Åae  ska'  a'  løw?" 
Som  Svar  derpaa  kukkede  den  mindst  100  Gange, 
saa  der  er  jo  stærk  Udsigt  til,  at  jeg  vil  overleve  denne 
Krig. 

Desværre  modtog  vi  i  Dag  Efterretning  om,  at  der 
er  falden  Venner  og  Bekendte  i  Flandern  i  den  sidste 
Tid.  Aa,  hvor  er  det  trist  „Triste"  kalder 

Franskmændene  ogsaa  Krigen,  dette  Ord  har  vi  og 
Franskmændene  fælles 

Din  hengivne 

Th.  K. 


Frankrig,  den  18.  Juli  1915. 

Kære  „Hejmdal"  I 

Forleden  læste  jeg  i  dine  Spalter  en  Meddelelse 
om,  at  jeg  var  falden  i  fransk  Fangenskab.  Dette  maa 
dog  bero  paa  en  Fejltagelse,  thi  hverken  er  jeg  ble- 
ven fangen  af  de  franske  Soldater,  og  ej  heller  har 
jeg  indtil  nu  ladet  mig  fange  i  nogen  Snare  af  de 
franske  Skønheder  her. 

Jeg  nyder  endnu  min  Frihed  temmelig  ubeskaaren. 

Rigtignok  maa  man  som  Soldat  føje  sig  i  enkelte 
Smaating.  Man  har  jo  i  Geleddet  at  holde  Trit,  Kæft 
og  Retning,  og  naar  der  bliver  kommanderet :  „Se  til 
højre!"  saa  har  man  ikke  at  kigge  til  venstre. 

Se,  det  var  nu  det. 

Men  ellers  lever  man  i  mange  Henseender  friere 
end  almindelige  „civiliserede"  Mennesker. 

Først  og  fremmest  er  man  aldeles  uafhængig  af  den 
Tyran,  som  hedder  „Moden". 

Noget  Klædeskab  behøver  man  ikke,  thi  enten 
man  stiller  til  Arbejde  i  Skyttegraven,  eller  man  mø- 
der op  til  Vagtparaden,  saa  møder  man  i  sin  luvslidte 
graa  Habit,  der  er  medtaget  af  Tidens  Tand,  men  el- 
lers klæder  en  storartet. 

Selv  naar  jeg  gaar  hen  i  Osteriet  „Det  hellige  Hjer- 
te" for  at  gøre  mine  Indkøb  af  Smør  og  Ost,  saa  mø- 

der  jeg  op  i  min  „Feltgraa",  skønt  Mademoiselle 
Jeanne  ikke  er  mig  helt  ligegyldig.  Jeg  tror  alligevel, 
at  jeg  tager  mig  godt  ud  i  denne  Habit,  thi  den  smuk- 
ke Jeanne  smiler  altid  huldsaligt  til  mig  og  kalder  mig 
for  Korporal,  hvilket  smigrer  min  Forfængelighed. 

Hjemme  i  mit  Kvarter  har  vi  det  ogsaa  meget  rart 
og  frit.  Enhver  kan  spytte  paa  Gulvet,  hvor  han  vil, 
og  Cigaraske,  Pibeudkrasning  og  Kaffegrums  strør  vi 
ogsaa  ugenert  rundt  samme  Sted,  uden  at  nogen 
mukker. 

Vi  lægger  os  mageligt  paa  Sengen  med  Støvlerne 
paa,  hvilket  ogsaa  er  meget  rart.  (Min  Seng  bestaar, 
i  Parentes  bemærket,  af  en  Sæk  med  Spaaner  og  et 
Uldtæppe). 

Selvfølgelig  vasker  vi  heller  ikke  vore  Kaffekop- 
per, det  er  jo  aldeles  overflødigt.  Jeg  ejer  saadan  en 
dejlig  Kaffeskaal,  som  jeg  en  Gang  i  Januar  Maaned 
reddede  ud  af  en  Bondegaard,  der  var  stærkt  med- 
taget af  Granater.  Det  er  sandt  at'  sige  den  bedste 
Kaffeskaal,  jeg  har  ejet,  og  jeg  vil  nødig  skille  mig  fra 
den.  Den  har  rigtignok  to  Revner,  den  ene  gaar  paa 
langs  og  den  anden  paa  tværs,  men  begge  disse  Rev- 
ner gør  kun,  at  jeg  hænger  des  mere  ved  den. 

En  Gang  for  nogen  Tid  siden  havde  min  Kamme- 
rat Kristian  degraderet  den  til  Sæbekumme,  mens  han 
barberede  sig.  Den  Gang  blev  jeg  yderst  opbragt  paa 
Kaffekedlens  Vegne,  og  jeg  foreholdt  ham  det  ufor- 
skammede i  dette.  Men  Kristian  tørrede  ganske  sin- 
digt Sæbeskummet  af  Skaalen  med  Fingrene,  og  sva- 
rede grinende,  at  Skaalen  havde  ikke  været  saa  ren 
i  mange  Tider,  som  den  nu  var  bleven.  Jeg  maatte  jo 

bøje  mig  for  Kendsgerningen,  men  alligevel  var  det 
nu  ikke  pænt  gjort  af  Kristian. 

Ja,  det  kan  jo  ikke  nægtes,  at  vi  skændes  en  Gang 
imellem  her  i  Stuen,  men  det  hører  jo  netop  med  til 
Friheden,  at  enhver  skal  have  Lov  til  at  sige  sin  Me- 
ning. En  Ting  er  vi  dog  stedse  enige  om,  at  saadant 
noget,  som  at  vaske  op,  rede  Seng,  skruppe  Gulv, 
pudse  Vinduer  og  alle  slige  Narrestreger  er  aldeles 
overflødige. 

Mine  Kammerater  siger  da  ogsaa,  at  naar  de  kom- 
mer hjem,  vil  de  indføre  den  samme  Frihed  hjemme, 
som  de  her  er  vante  til  at  nyde ;  men  jeg  tror  allige- 
vel, at  de  saa  vil  rage  uklar  med  Kvindfolkene,  thi 
de  har  nu  deres  egne  Anskuelser. 

Men  hvorom  alt  er,  for  Tiden  lever  jeg  altsaa  me- 
get frit  og  føler  mig  aldeles  ikke  som  Fange.  Og  hvis 
jeg  en  Gang  med  det  første  skulde  faa  en  lille  Orlov 
bevilget,  saa  vil  jeg  se  indenfor  hos  Dig,  at  Du  kan 
overbevise  Dig  om,  at  jeg  er  hel  og  sund  og  ikke  har 
taget  Skade  paa  det  sunde  Humør  i  disse  bedrøvelige 
Tider. 

Hvad  kan  det  nytte  at  græde?  Man  bedrøver  jo 
derved  kun  sig  selv  og  andre.  Din  hengivne 

Th.K. 


Frankrig,  den  15.  August  1915. 

Det  er  Aften. 


Jeg  sidder  oppe  paa  de  gamle  Fæstningsvolde  med 
Vemod  i  Sind  og  længes  efter  Hjemmet  der  langt  mod 

Nord,  længes  tilbage  til  den  Tid,  da  jeg  var  lille,  til 
Fortidens  gyldne  Land. 

Den  Gang  syntes  jeg,  „at  Verden  den  var  meget 
mindre,  men  ogsaa  meget  mindre  slem." 

Den  Gang  syntes  Engene  mig  grønnere  og  Himlen 
mere  blaa.  Livet  laa  for  mig  som  en  skøn  og  herlig 
Drøm. 

Og  nu  synes  Verden  mig  næsten  et  Fængsel. 

Jeg  forstaar  det,  at  Morten  Luther  kunde  kalde 
den  for  en  Jammerdal. 

Det  er  ikke  alene  denne  frygtelige  Verdenskrig, 
der  ligger  og  tynger  paa  mit  Sind  som  en  Kæmpe- 
mare, men  jeg  føler  det  ogsaa  saa  grant,  at  det  er 
Synden,  der  røver  mig  Freden.  Hele  Livet  er  en 
Kamp :  „i  Kamp  man  gaar  til  sin  Grav." 

Men  nu,  mens  Mørket  falder  og  Nattens  Stjerner 
blinker  ned  til  mig,  da  sker  det  underlige,  at  ogsaa 
mit  Indre  bliver  saa  fredeligt  stemt.  Jeg  véd  jo,  at  én 
vil  ogsaa  i  den  kommende  Nat  vaage  over  mit  Leje, 
og  denne  er  den  eneste  sande  Sjæleven,  der  ikke  vil 
forlade  mig,  selv  i  Dødens  Skyggedal. 

Og  da  folder  jeg  mine  Hænder,  og  jeg  beder  mit 
Fadervor,  som  min  Moder  lærte  mig  at  stamme,  da 
jeg  endnu  var  lille.  Og  jeg  véd  jo,  at  hjemme  har  jeg 
en  gammel  Moder,  der  hver  Aften  beder  for  sin  Søn 
dér  langt  borte  i  det  fremmede  Land. 

Ja,  der  oppe  i  Nord,  hvor  Karlsvognens  Stjerner 
blinker,  der  ligger  et  lille  Sletteland,  hvor  Tusinder 
af  Mødre  beder  for  Sønner  i  det  Fjerne.  Og  Gud  lyt- 
ter gerne  til  en  Moders  Bøn. 

Saa  falder  det  mig  i  Tanker,  hvad  en  Artillerist  for- 

talte  mig  fra  de  skæbnesvangre  Oktoberdage,  da  Byen 
her  blev  stormet. 

Hans  Batteri  var  kørt  op  for  Enden  af  en  Gade, 
og  Granater  og  Geværkugler  fejede  langs  ad  den.  Da 
skete  det,  at  en  Kvinde  pludselig  løb  midt  ind  i  Kugle- 
regnen med  to  smaa  Børn  ved  Haanden. 

„Da",  fortalte  den  unge  Soldat,  „tænkte  jeg  paa 
min  Moder,  og  mit  Hjerte  stod  stille  af  Rædsel.  Men 
hun  og  Børnene  slap  uskadte  gennem  Kugleregnen. 
Siden  den  Dag  tror  jeg  paa  Underet." 

Saadan  gaar  det  vel  flere  end  ham.  Man  kommer 
til  at  tro  paa  Underet,  naar  ens  egen  Forstand  glipper. 
Der  er  ikke  andet  for,  man  griber  igen  til  sin  Barne- 
tro, prøver,  om  den  kan  bære,  og  se,  den  kan  bære. 

Det  er  den  eneste  Redningsplanke  der  gives. 

Th.  k. 


En  Dag  i  Skyttegraven. 

Skyttegraven  ved  L.  i  Frankrig. 

Kære  Søster  I 
Krigen  fører  mange  Genvordigheder  og  meget 
sørgeligt  med  sig,  ja  mange  Steder  og  til  visse  Tider 
Grusomheder,  Rædsler  og  Elendigheder,  som  græn- 
ser op  til  det  ubeskrivelige.  Det  kan  enhver  derhjem- 
me let  forestille  sig,  og  det  er  selvfølgeligt,  at  der  for 
alle,  som  har  Paarørende  i  Felten,  hviler  et  vist  Tryk 
paa  Sindet.  Men  I  Kære  er  altfor  bekymrede  for  os. 
I  skal  se  lidt  lysere  paa  Sagen  og  ikke  altid  tænke  paa 
os,  som  om  vi  befandt  os  i  en  saa  alvorlig  Forfatning. 

Vi  Oplever  ogsaa  Tider  her,  hvor  vi  ikke  har  noget 
særligt  at  udstaa.  Jeg  vil  overbevise  Dig  derom  ved 
en  lille  Skildring  herfra.  Lad  mig  vælge  en  enkelt 
Dag  her  i  Skyttegraven,  f.  Eks.  Dagen  i  Gaar,  og 
saa  skal  vi  nok  blive  enige  om,  at  vi  i  hvert  Fald  ikke 
den  Dag  har  været  videre  beklagelsesværdige. 

Efter  at  have  staaet  Vagt  den  halve  Nat,  lagde  vi 
os  hen  ad  Morgenstunden  til  at  sove  i  vort  underjor- 
diske Soveværelse.  Jeg  kalder  det  nu  saadan ;  vi  har 
ellers  kun  denne  ene  Stue;  tidligt  i  Morgenstunden 
maatte  vi  igen  ud  at  løse  et  Par  Kammerater  af  paa 
Vagten,  da  de  skulde  paa  Patrouille. 

Dagen  begyndte  at  bryde  frem,  Fuglene  sang  alle- 
rede i  Buskene,  og  Sindet  blev  helt  let  i  den  skønne 
Foraarsmorgen. 

Vagten  var  snart  overstaaet.  Overtøj  og  Trøje  blev 
for  en  kort  Tid  overladt  til  sig  selv,  og  vi  gik  ned  til 
Bækken,  som  rinder  gennem  vor  Stilling,  for  i  den 
friske  Morgenstund,  imder  aaben  Himmel  at  gøre 
Toilette.  Det  er  forfriskende  for  hele  Dagen.  Derefter 
blev  Kaffebordet  dækket,  om  det  end  ogsaa  var  lidt 
tarveligt,  saa  manglede  vi  dog  egentlig  ikke  noget. 

Nej  holdt,  —  før  vi  drak  Morgenkaffe,  var  der  dog 
noget  andet,  som  maatte  udrettes.  Før  det  blev  helt 
lyst,  maatte  vi  besørge  Brænde  og  andre  Smaating 
inde  fra  Byen,  eller  rettere  Ruinerne  af  Byen;  for 
den  er  skudt  sønder  og  sammen. 

Efter  endt  Kaffebord  holdt  min  Kammerat  H.  M. 
det  for  rigtigt  at  tage  en  Formiddagssøvn,  og  han  lag- 
de sig  i  den  Ende  af  Hulen,  som  vi  kalder  Seng.  Vi 
var  enige  om,  at  jeg  skulde  koge  fersk  Kødsuppe  til 

Middag,  og  det  var  nok  bedst,  at  jeg  begyndte  med 
Forberedelserne.  Gulerødder  og  andre  Grøntsager 
var  allerede  besørget  fra  en  nærliggende  Slotshave. 
Et  godt  Stykke  Svinekød  havde  jeg  ogsaa  besørget. 
Ilden  i  den  lille  Kakkelovn  brændte,  saa  den  blev  rød 
i  Kinderne,  og  da  jeg  ikke  er  bagefter  i  den  ædle 
Kogekunst,  skulde  mit  Arbejde  nok  lykkes. 

Mens  jeg  sidder  og  passer  Ild  og  Gryde,  er  der 
passende  Tid  til  at  studere  de  nylig  uddelte  Post- 
sager. Jeg  fik  Brev  fra  Broder  N.,  han  skrev,  at 
baade  han  og  P.  havde  været  hjemme  paa  Orlov  i 
Paasken.  Et  Øjeblik  føler  man  ved  at  læse  dette  en 
lille  Smule  Længsel  efter  det  kære  Hjem;  men  — 
bort  med  disse  Tanker;  Skæbnen  faar  raade.  Der 
var  ogsaa  Brev  fra  Chr.,  det  glæder  mig,  at  hun  har 
været  hjemme  til  Konfirmationen. 

Alt  imens  blev  Middagsmaden  færdig,  og  jeg  fik 
H.  listet  ud  af  Køjen.  Maden  blev  sat  paa  Stolen.  Paa 
Grund  af  Mangel  paa  Plads  har  vi  en  Stol  til  Bord. 
Og  vi  satte  os  paa  Sengekanten  og  nød  den. 

Efter  alle  disse  Anstrengelser  tændte  vi  Piben  og 
lagde  os  paa  Ryggen. 

Hen  paa  Eftermiddagen  havde  vi  et  Par  Timers 
Vagt  i  Graven.  Solen  skinnede  og  Vejret  var  smukt. 
Svalen,  som  allerede  er  kommen  hertil,  fløj  højt  oppe 
i  Luften.  I  denne  og  hin  Retning  hørtes  hul  Kanon- 
torden, og  af  og  til  knaldede  et  Geværskud,  som  vir- 
kede paa  Sindet  som  en  Modsætning  til  den  fredelige 
Natur.  Alt  mens  vi  gennem  Skydeskaarene  holdt  Ud- 
kig over  mod  den  fjendtlige  Stilling  skrev  jeg  en  Lyk- 
ønskning hjem  til  Moders  Fødselsdag,  og  syslede  lidt 

med  Blomsterne  i  den  lille  Blomsterhave,  vi  har  an- 
lagt op  ad  Skraaningen  i  Skyttegraven.  H.  var  flittig 
beskæftiget  med  at  save  Brænde,  for  at  der  ikke  skul- 
de blive  Mangel  paa  saadant  til  Natten.  Staar  man  om 
Natten  paa  Vagt  eller  ligger  forude  som  Patrouille, 
er  det  godt  at  vide,  at  der  er  en  Gnist  i  Kakkelovnen, 
naar  man  efter  Afløsningen  smutter  ind  i  Hulen. 

Hen  mod  Aften  satte  vi  os  udenfor  Indgangen  til 
vor  Hule  og  spillede  Skak.  Solen,  som  i  disse  ual- 
mindelige Tider  er  Vidne  til  mangt  og  meget,  stod 
endnu  paa  den  vestlige  Himmel  og  skinnede  ned  til 
os  i  Løbegraven.  Jeg  tænker,  den  sammenlignede 
Kampen  paa  vort  Skakbrædt  med  den  store  Kamp, 
som  udkæmpes  her.  Modstanderne  staar  overfor  hin- 
anden, og  vil  tilføje  hinanden  saa  store  Tab  som  mu- 
ligt. 

Med  et  bliver  Stilheden  afbrudt  ved,  at  det  franske 
Artilleri  begynder  at  beskyde  vor  Stilling  og  Byen  bag 
ved  os.  Granaterne  kommer  hvislende  og  hylende 
gennem  Luften,  for  ved  Maalet  at  eksplodere  med  et 
Brag,  saa  Omgivelserne  ryster  og  bæver.  Disse  Be- 
skydninger er  vi  nu  saa  vante  til,  at  vi  næsten  mod- 
tager dem  med  Ligegyldighed,  —  naar  de  ikke  bliver 
altfor  nærgaaende.  Naar  Byen  beskydes,  ser  vi  nys- 
gerrigt til,  hvilke  Huse  der  nu  maa  „høre  Skraldet". 
Kommer  der  en  Granat  susende,  dukker  man  sig  i 
Graven;  man  véd  ikke,  hvor  langt  Fyren  vil.  I  sam- 
me Øjeblik  høres  et  øredøvende  Skrald,  der  ses  en 
tæt  Røgsky,  og  Tagsten  og  Murbrokker  flyver  rundt 
i  Luften,  Granatsplinter  hører  man  suse  og  brumme 
flere  Hundrede  Meter  gennem  Luften.  Det  er.  Gud 

ske  Lov,  sjældent,  at  der  opnaas  stort  ved  dette  Bom- 
bardement. 

Snart  kommer  Natten  igen,  som  i  den  Tid,  man 
maa  vaage,  langsomt,  Time  for  Time  snegler  sig  af- 
sted. 

Jeg  er  ogsaa  nødt  til  at  beskrive  vor  underjordiske 
Bolig  for  Dig.  Dens  Navn  er  „Christinesminde".  Det 
er  en  Hule,  halvanden  Meter  bred  og  dobbelt  saa 
lang,  indgravet  i  Jorden,  med  en  Dør,  forsynet  med 
en  Glasrude  ud  til  Løbegraven.  Da  der  kun  er  ca. 
1,20  Meter  fra  Gulv  til  Loft,  kan  vi  ikke  springe  saa 
farligt  højt  derinde.  Hulens  ene  Ende  er  et  Par 
Haandsbred  højere  og  forsynet  med  Straa.  Denne 
Forhøjning  er  vor  Seng  og  Sofa.  Foran  den  er  der 
en  lille  Plads,  hvor  der  staar  et  Bord:  en  Stol  med  et 
Brædt  over,  endvidere  en  Kakkelovn  med  et  Rør  op 
gennem  Loftet.  Paa  Væggen  hænger  et  Spejl  og  nogle 
Smaahylder,  hvorpaa  vi  har  Madkasser,  Skrivetøj  og 
andre  Smaating  liggende,  oppe  ved  Loftet  hænger 
der  en  Gryde  og  en  Pande.  Det  er  alt  vort  Bohave. 

Skønt  det  hele  for  Tiden  ikke  er  saa  slemt,  længes 
vi  dog  efter  at  komme  hjem  til  alt,  hvad  der  er  os 
kært  derhjemme.  Hvorlænge  Krigen  endnu  vil  vare, 
kan  jo  ingen  sige.  Jeg  er  ved  Sundhed  og  bedste  Vel- 
gaaende. 

En  kærlig  Hilsen  Nikolaj. 

Da  jeg  blev  saaret  i  Polen. 

Vi  laa  i  Skyttegravene  til  Klokken  3  om  Eftermid- 
dagen; saa  kom  der  Ordre  til  Storm.  Vi  sprang  op 

af  Gravene,  og  frem  gik  det,  hvad  Benene  kunde 
bære  os.  Vi  smed  os  ned  og  pustede  lidt,  og  frem  gik 
det  saa  atter  mod  det  dræbende  Bly. 

—  Der  faldt  han,  min  Sidekammerat,  den  sidste 
Nordslesviger  foruden  mig,  der  endnu  var  i  Kom- 
pagniet. 

Jeg  lagde  mig  ned  til  ham;  men  han  var  ramt  af 
en  Kugle  i  Panden  —  han  var  død. 

Jeg  maatte  videre,  snart  var  vi  henne  ved  Gra- 
vene, og  de  Russere,  der  endnu  ikke  var  flygtede 
eller  dræbte,  blev  tagne  til  Fange.  Nu  besatte  vi  de 
russiske  Skyttegrave;  men  længe  fik  vi  ikke  Ro,  vi 
maatte  videre.  Pludselig  blev  vi  overfaldne  af  en 
frygtelig  Artilleriild.  Granat  efter  Granat  slog  ned, 
eksploderede  med  voldsomme  Brag  og  rev  store  Hul- 
ler i  vore  Rækker.  Vi  maatte  tilbage  og  søge  Dæk- 
ning i  Gravene.  Regimentet  paa  venstre  Fløj  tog  kort 
efter  Batteriet  med  Storm,  og  nu  kunde  vi  igen  gaa 
frem. 

Vi  gik  over  1  Kilometer  frem ;  der  viste  sig  nogle 
smaa  russiske  Skyttekæder  forude,  vi  kom  dem  gan- 
ske nær  og  troede,  at  de  vilde  overgive  sig.  Men 
pludselig  rejste  der  sig,  som  stampet  op  af  Jorden, 
en  stor  russisk  Skyttekæde,  og  vi  stod  ikke  mere  end 
50  Mand  over  for  en  tredobbelt  Overmagt. 

Russerne  begyndte  allerede  at  storme,  og  éet  saa' 
ud,  som  om  de  to  store  Styrker  af  Mennesker  skulde 
tørne  sammen  og  slaa  og  stikke  hinanden  ned.  Men 
vi  tog  hurtigt  Stilling,  aabnede  en  heftig  Ild  og  tvang 
Russerne  til  det  samme.  Vi  fik  Ild  fra  Fronten  og 
Flanken ;  aldrig  har  jeg  været  med  til  noget  lignende. 

Kuglerne  hvinede  og  peb  os  om  Ørene,  Kammerat 
faldt  efter  Kammerat.  Jeg  stod  paa  Hjørnet  af  en  La- 
de ;  Stuehuset,  som  laa  lige  overfor,  var  besat  af  Rus- 
sere, og  enhver,  der  viste  sig  om  Hjørnet,  blev  skudt 
ned. 

Pludselig  fik  jeg  et  Stød  i  venstre  Skulder,  min  Arm 
var  straks  lammet,  jeg  var  saaret.  Jeg  vilde  vende  mig 
om  for  at  gaa  tilbage ;  da  blev  i  det  samme  mit  Gevær 
skudt  over,  lige  under  Haanden.  Bag  ved  mig  var 
der  en  Kartoffelkule,  her  kravlede  jeg  ned  og  havde 
Dækning.  Jeg  havde  siddet  der  et  Øjeblik,  da  saa' 
jeg,  at  vore  løb  tilbage.  Jeg  saa'  op,  og  ikke  mere  end 
30  Meter  bag  mig  kom  Russerne  stormende.  Vore 
gjorde  Holdt  ved  en  Vej,  hvor  de  havde  god  Dækning 
i  Grøften. 

Jeg  sprang  op  af  Kulen  og  løb,  alt  hvad  jeg  kunde, 
hen  imod  Vejen,  Kuglerne  susede  og  hvinede  forbi 
mig,  to  Kugler  gik  igennem  Ærmet  paa  min  Kappe, 
dog  uden  at  ramme  mig. 

Endelig  kom  jeg  ned  til  Vejen ;  i  Dækning  bag  nogle 
Træer  kom  jeg  lykkeligt  ind  til  Byen.  Jeg  kom  ind  i 
det  første  Hus,  hvor  der  var  Sanitetsmandskab,  og 
heldigvis  var  der  ogsaa  en  Læge  til  Stede.  Men  nu 
var  al  min  Modstandskraft  borte ;  Kulden  i  Skyttegra- 
vene, Spændingen  under  Kampen,  Smerten  af  Saa- 
ret havde  taget  saa  meget  til  Kræfterne,  at  jeg  sank 
kraftesløs  og  næsten  uden  Bevidsthed  om  paa  en 
Stol. 

Jeg  blev  forbunden  og  blev  lagt  op  paa  en  Seng, 
og  saa  sov  jeg  for  første  Gang  i  to  Maaneder,  igen  i 
en  Seng. 

Nu  er  jeg  i  Flensborg  og  er  snart  igen  rask  til  at 
komme  med. 

(Nedskrevet  af  en  Alsinger  til  „Flensborg  Avis".) 


Et  Strejftogt  paa  Weichselfloden. 

Thorn,  den  27.  Januar  1915. 

Kære  Søster  og  Svoger! 

Jeg  er  i  Thorn  nu,  og  det  ser  ud  til,  at  vi  skal  blive 
her  en  Tid,  da  Frosten  vedvarer,  og  der  stadig  kom- 
mer mere  og  mere  Drivis  paa  Weichselen.  Jeg  er  alt- 
saa  foreløbig  udenfor  al  Fare  og  lider  ingen  Nød. 

Det  er  ogsaa  allerede  længe  siden,  vi  har  haft  noget 
med  Russerne  at  bestille,  naar  da  undtages  lidt  Knal- 
deri  for  en  8  Dages  Tid  siden.  Værre  var  det  forrige 
Gang,  vi  var  ude.  Vi  sejlede  ved  Middagstid  fra  Wlo- 
clavec  i  den  Hensigt  at  indtage  og  holde  Byen  D., 
der  ligger  paa  den  højre  Weichselbred,  omtrent  20 
Kilometer  ovenfor  Wloclavec.  Efter  Meldingerne 
skulde  Byen  være  besat  af  svage  fjendtlige  Kavalleri- 
patrouiller. 

Vor  Flaade  bestod  af  en  med  Maskingeværer  og  to 
Kanoner  af  lille  Kaliber  udrustet  Damper  samt  8 — 9 
Motorbaade.  Jeg  var  denne  Gang  med  paa  Dampe- 
ren. Vi  tog  et  Kompagni  Infanteri  med  om  Bord,  som 
skulde  sættes  i  Land  en  Mils  Vej  nedenfor  Byen. 
Vandstanden,  der  veksler  meget  ofte  og  meget  hur- 
tigt her  paa  Floden,  var  den  Gang  meget  lav,  og  vi 
sad  flere  Gange  fast  paa  Sandbanker.  Det  var  derfor 
langt  hen  paa  Eftermiddagen,  da  vi  kom  til  det  Sted, 
hvor  Infanteriet  skulde  sættes  i  Land.  Damperen  ka- 

Stede  Anker  midt  i  Strømmen,  og  Motorbaadene  be- 
sørgede Infanteriet  i  Land.  Jeg  stod  med  nogle  Kam- 
merater i  Forstavnen.  Lige  med  et  faar  vi  Øje  paa 
noget  ca.  20  Meter  ret  forude  i  Vandet,  en  sort  Ind- 
retning, der  dikkede  op  og  ned  i  Vandskorpen.  Vi 
var  snart  klare  over,  at  det  var  en  Mine,  som  her  laa 
forankret,  og  som  nu  paa  Grund  af  den  lave  Vand- 
stand af  og  til  naaede  op  over  Vandfladen.  Lidt  læn- 
gere borte  saa'  vi  endnu  en.  Vi  havde  kastet  Anker 
i  et  heldigt  Øjeblik.  Hvis  vi  var  gaaede  et  lille  Stykke 
længere  frem,  var  vi  utvivlsomt  løbet  paa  Minen  og 
gaaet  i  Luften.  Nu  dampede  vi  pænt  udenom  den  og 
mærkede  desuden  Stedet  ved  en  Bøje. 

Det  blev  helt  mørkt,  før  vi  naaede  op  til  D.  For 
ikke  at  blive  set,  blev  Damperen  fuldstændig  blændet, 
saa  intet  Lysskær  kunde  trænge  ud.  Der  var  noget 
særegent  eventyrligt  ved  Farten  i  Mørket.  Jeg  havde 
som  Signalgast  min  Plads  hos  Kommandanten  paa 
Kommandobroen.  Udfor  Byen  kastede  vi  atter  Anker 
midt  i  Strømmen  for  at  afvente  et  Signal  fra  vore  land- 
satte Tropper. 

Vi  ventede  længe  forgæves.  Engang  hørte  vi  en 
halv  Snes  Skud  i  Udkanten  af  Byen.  Saa  blev  alt  stille 
igen. 

Vor  Fører  besluttede  at  sende  en  Patrouille  i  Land, 
bestaaende  af  en  Feldwebel  og  to  Mand.  Jeg  meldte 
mig  frivilligt.  Vi  blev  sat  i  Land  af  en  Motorbaad,  og 
saa  begyndte  vi  saa  lydløst  som  muligt  at  kravle  op 
ad  den  stejle,  temmelig  høje  Skrænt,  paa  hvis  Top 
Byen  ligger.  Det  var  ikke  saa  let  i  Mørket.  Det  havde 
regnet,  og  den  opblødte  Lerbund  var  glat  og  slibrig. 

Sønderjyske  SoldaterbreTC  11 

Vi  naaede  snart  en  lille  Hytte,  der  laa  paa  Skraanin- 
gen,  og  søgte  her  at  faa  at  vide,  hvordan  Sagerne  stod. 
Ingen  af  os  kunde  Polsk ;  men  vi  fik  da  saa  meget  ud 
af  deres  Kaudervælsk,  at  der  havde  været  Kosakker 
i  Byen  om  Eftermiddagen.  Om  de  var  der  endnu, 
vidste  man  ikke. 

Vi  tog  en  halvvoksen  Fyr  med  som  Vejviser,  da  det 
var  meget  mørkt  og  der  mange  Steder  fandtes  stejle 
Kløfter,  hvor  man  let  kunde  falde  ned  og  brække 
Halsen. 

Vi  naaede  Byen  uden  at  finde  noget  mistænkeligt. 
Men  vi  saa',  at  vore  egne  netop  var  ved  at  rykke  ind 
i  Byen.  De  var  udenfor  stødt  paa  en  Kosakpatrouille. 
Herfra  hidrørte  Skydningen,  som  vi  havde  hørt.  De 
havde  af  den  Grund  været  forsigtige.  Nu  var  vi  alt- 
saa  ovenpaa  og  vendte  tilbage  til  Damperen  med  de 
Oplysninger,  vi  havde  indhentet. 

Den  følgende  Dag  var  det  smukt,  klart  Vejr.  Et 
Par  hurtigsejlende  Baade  gjorde  en  lille  Tur  op  ad 
Floden  for  om  muligt  at  faa  noget  om  Fjendens  Stil- 
ling og  Styrke  at  vide.  Vi  andre  blev  sat  i  Gang  med 
at  bygge  en  Bro  over  et  lille  Vandløb  paa  Vejen  til 
Plock,  da  vi  havde  i  Sinde  at  gaa  længere  frem.  Vi 
fik  ogsaa  Broen  bygget  færdig,  men  under  Arbejdet 
saa'  vi  flere  Gange  fjendtlige  Patrouiller  liste  om- 
kring i  Nærheden.  Vi  trak  os  tilbage,  mens  Infante- 
riet besatte  Broen.  Vi  var  næppe  naaede  ned  til  Dam- 
peren, før  det  gik  løs.  Vagten  ved  Broen  blev  angre- 
ben og  kastet  tilbage.  Den  meldte,  da  den  naaede  ned 
til  os,  at  der  var  3  Eskadroner  Kavalleri  i  Fremryk- 
ning. Nu  fik  vi  travlt  med  at  bringe  vore  Maskingevæ- 

rer  op  paa  Skrænten  for  at  give  dem  en  passende 
Modtagelse.  Vi  naaede  derop.  Der  var  ikke  en  le- 
vende Sjæl  at  se.  Vi  ventede  bare  et  Øjeblik,  saa  — 
Bum  I  —  Bum  I  kom  der  to  Granater  og  slog  ned  tæt 
til  venstre  for  os  og  belærte  os  om,  at  vi  maatte  være 
forsigtige.  Vi  søgte  Dækning  saa  godt  vi  kunde, 
mens  det  russiske  Artilleri  stadig  skød.  I  Begyndelsen 
eksploderede  Projektilerne  rundt  omkring  os,  men 
snart  fløj  de  højt  over  Hovedet  paa  os  og  faldt  i 
Weichselen  uden  at  volde  nogen  Skade. 

Da  vi  stadig  ikke  saa'  nogen  Fjende,  fik  Dampe- 
ren Ordre  til  at  trække  sig  tilbage  for  ikke  at  blive 
skudt  i  Sænk  til  ingen  Nytte.  Vi  dampede  tilbage,  saa 
vidt  mulig  i  Dækning  af  den  høje,  stejle  Flodbred.  Vi 
naaede  ogsaa  lykkelig  bort  efter  dog  først  at  have 
sendt  dem  en  lille  Afskedshilsen  med  vore  smaa 
Skibskanoner.  Det  blev  en  besværlig  og  uhyggelig 
Tur  i  Mørket,  da  vi  hvert  Øjeblik  løb  fast  i  Sandet. 
Infanteriet  holdt  D.  til  den  følgende  Morgen  og  trak 
sig  derpaa  tilbage  i  god  Orden. 

Se,  det  var  en  af  vore  smaa  Ekspeditioner.  Denne 
gik  det  skævt  med,  men  det  har  ikke  altid  været  Til- 
fældet. Mange  hjertelige  Hilsener.  Eders 

Peder. 

Efter  Lowicz'  Fald. 

Russisk  Polen,  den  21.  Decbr.  1914. 

Tidlig  om  Morgenen  kom  Ordren: 

Lowicz  er  falden,  3  Kavalleri-Divisioner  skal  ud  paa 
Forfølgelse  af  Fjenden.  Vor  Vej  førte  over  hele  Val- 
pladsen. I  kan  vanskeligt  tænke  Jer,  hvordan  det  her 

saa'  ud.  I  tre — fire  Timer  red  vi,  og  hvor  vi  saa*  hen, 
laa  der  Døde  ved  Døde.  Det  var  et  skrækkeligt 
Syn 

Vore  Heste  gik  saa  underligt  tavse,  det  forekom  os, 
at  ogsaa  de  var  betagne  af  den  samme  Følelse  som 
vi.  Det  gik  videre,  overalt  den  samme  Dødsstilhed, 
endelig  naaede  vi  til  en  By,  hvor  der  endnu  fandtes 
nogle  enkelte  hele  Huse;  de  fleste  stod  i  lys  Lue. 
Russerne  var  gaaede  her  igennem  paa  Tilbagetoget, 
og  vort  Artilleri  havde  derfor  beskudt  Byen.  Til  Aften 
naaede  vi  Skiernewiece ;  mens  vi  red  ind  i  den  ene 
Ende  af  Byen,  rykkede  Russerne  ud  af  den  anden. 
Det  var  allerede  temmelig  mørkt,  saa  al  videre  For- 
følgelsen maatte  opgives.  Der  kom  Ordre  fra  Divisio- 
nen om  at  bivuakere. 

Mit  Lys  er  ved  at  gaa  ud,  saa  jeg  nødes  til  at  slutte. 

Din 

Andreas. 


Da  Russerne  blev  drevet  ud  af  Østpreussen. 

Rusland,  i  Februar  1915. 

Kære  Mor  og  Tante  I 

Saa  vil  jeg  endnu  fortælle  lidt  om 

Slagene,  vi  har  haft  Del  i.  Det  første  større,  vi  var 
med  i,  var  ved  Doygallen  ved  Bialla.  Der  mistede 
vort  Kompagni  4  Døde  og  over  30  Saarede.  Men  vi 
var  jo  blot  en  lille  Del  af  de  Tropper,  der  var  med,  og 
I  kan  tænke  Jer,  hvor  mange  der  laa  der.  Jeg  blev 
alligevel  underlig  til  Mode  den  første  Gang,  jeg  rig- 
tig saa'  en  Slagmark.  Men  hvad  var  det  mod  den 

næste,  jeg  fik  at  se.  Det  er  slet  ikke  til  at  beskrive, 
som  den  saa'  ud.  Tænk  paa  en  Plet  laa  der  37  Døde, 
Mand  ved  Mand  og  desforuden  33  Saarede  den  Aften. 

I  Gaar  havde  vi  ogsaa  et  heftigt  Slag  her  i  Nær- 
heden af  Augustowo.  Lorensen  og  jeg  gik  sammen 
ud  efter  Saarede  og  blev  beskudt  af  Russerne,  saa 
Kuglerne  peb  os  om  Ørerne  som  aldrig  før.  Det  var 
nu  ikke  det  værste,  men  knap  en  10  Skridt  fra  os 
sprang  der  to  Granater,  saa  vi  blev  helt  overdænget 
med  Jord.  Det  var  jo  ikke  saa  behageligt,  men  Gud 
har  beskærmet  os  denne  Gang,  og  vi  vil  bede  ham 
om  ogsaa  at  komme  sunde  og  raske  fra  Resten  af 
denne  frygtelige  Krig.  Vi  var  glade,  kan  I  tro,  da  vi 
havde  alle  Saarede  i  Sikkerhed  og  ikke  behøvede  at 
gaa  den  Vej  mere.  Philipsen  fra  Felsted,  som  jeg  har 
skrevet  om  før,  fik  et  lille  Saar  i  Benet.  Ellers  véd 
jeg  ingen  Nordslesvigere,  der  blev  saaret  i  Gaar. 

Vi  er  mange  Nordslesvigere  i  vort  Kompagni  og 
er  glade  for  at  gaa  og  tale  sammen  paa  vort  gode 
gamle  Modersmaal.  Der  er  Christiansen  fra  Skovby 
ved  Hoptrup,  en  fra  Jernhyt  ved  Vojens  og  en 
„Mads",  som  jeg  ikke  véd  hvor  er  fra,  og  mig.  Vi 
gaar  altid  og  taler  sammen  paa  Marchen.  Vi  taler  saa 
altid  om,  at  naar  blot  Krigen  var  forbi;  men  det  er 
nok  et  Emne,  hver  eneste  Soldat  drøfter  et  Par  Gan- 
ge om  Dagen.  Ellers  taler  vi  om  vort  kære  Hjem- 
land og  sammenligner  det  og  dets  Folk  med  Landet 
og  Folket  her.  Hvor  man  kan  være  stolt  af  at  være 
Nordslesviger?  Bare  vi  var  deroppe  igen.  Vi  vil  al- 
drig være  utilfredse  mere,  hvordan  vi  saa'  end  faar 
det.  Det  siger  vi  i  hvert  Fald  nu  og  her.  Men  gid  det 

passede.  Her  har  man  først  rigtig  lært  at  indse,  hvor 
godt  vi  har  haft  det.  Naar  jeg  tænker,  naar  jeg  som 
Dreng  kom  hjem  med  vaade  Fødder,  hvor  omsorgs- 
fulde I  var  for  at  jeg  fik  tørre  Strømper  paa,  eller 
naar  jeg  fejlede  det  mindste,  hvor  kærligt  I  altid  trø- 
stede mig.  Al  denne  Kærlighed  savner  man  saadan 
her,  hvor  alt  gaar  ud  paa  at  sk-ade  Menneskene  og  paa 
at  hjælpe  sig  selv  saa  godt  som  muligt.  Men,  kære 
Moder  og  Tante,  naar  jeg  kommer  hjem  igen,  hvad 
vi  vil  bede  Gud  om,  saa  vil  jeg  aldrig  glemme,  hvad 
jeg  har  lært  heroppe. 

Ja,  Gud  give,  det  snart  maa  faa  en  Ende  med  den- 
ne Krig.  Men  det  gør  det  nok.  Vi  har  jo  altid  stolet 
paa  Tiden,  hvor  Træerne  springer  ud,  og  den  er  jo 
nu  snart  inde.  Gid  saa  vi  maa  komme  helholden 
hjem. 

De  knaldrer  løs  her  med  Granater,  saa  det  er 
rent  uhyggeligt.  Men  de  gælder  ikke  os,  saa  det  har 
ingen  Nød.  Russerne  har  ellers  haft  for  lidt  Artilleri 
hidtil,  ellers  vilde  det  vist  ikke  have  gaaet  saa  glat 
med  at  drive  ham  ud.  Det  russiske  Infanteri  kan 
ellers  nok  skyde  og  er  udmærket  til  at  udsøge  sig 
gode  dækkede  Stillinger.  Men  vi  var  ham  nok  for 
mange,  og  derfor  er  han  gaaet  tilbage.  Først  har 
han  bibragt  os  alle  de  Tab,  han  har  kunnet,  og  om 
Natten  er  han  saa  rykket  ud  uden  selv  at  have  haft 
større  Tab.  Den  eneste  Maade,  han  taber  Mennesker 
paa,  er  at  de  lader  sig  tage  til  Fange,  naar  der  ingen 
Udvej  er  mere.  Saa  uhyre  Masser,  som  vi  har  læst 
om  før,  har  jeg  dog  ikke  set  endnu.  Det  største  An- 
tal, jeg  har  set,  er  ca.  100.  En  Gang  var  de  ellers 

nær  ved  at  tage  os  og  hele  Bagagen,  men  vi  slap. 
Jeg  mente  ellers,  at  Lorensen  var  snuppet,  og  var 
urolig  et  Par  Dage.  Men  han  er  jo  i  Sikkerhed  end- 
nu og  sidder  nu  sammen  med  mig  her  i  denne  Stue 
og  skriver  ogsaa  til  sine  Kære. 

Nu  vil  jeg  haabe,  at  I  maa  faa  dette  Brev,  og  at 
jeg  snart  maa  faa  nogle  af  de  Breve,  I  har  sendt  til 
mig.  Jeg  har  ingen  faaet  endnu,  men  de  kommer 
nok  snart.  Til  Slut  maa  I  nu  hilse  alle  Bekendte  der- 
hjemme   Saa  til  allersidst  mange  kærlige 

Hilsener  til  Eder  fra  Eders 

Fritz. 

(Brevskriveren  er  en  ung  Nordslesviger,  der  da  lige  var 
kommet  til  Fronten  som  Sygebærer.) 


Fra  et  af  de  store  Slag  i  Østpreussen. 

Det  sydlige  Polen,  Januar  1915. 

Kære  Tante  I 

Tak  for  Pakken  og  Brevet,  som  jeg  modtog.  — 

Jeg  har  her  truffet  sammen  med  mange 

Nordslesvigere  af  . .  .Bataillon  Landeværns-Regi- 
ment Nr.  . . .,  som  ogsaa  hører  til  vor  Division.  Det 
har  glædet  mig  forfærdeligt.  Vi  kalder  os  gensidig 
Jens.  Naar  jeg  blev  forestillet  som  ny  Kammerat, 
hed  det  altid,  det  er  ogsaa  en  Jens. 

Da  jeg  ikke  véd  noget  særlig  Nyt,  vil  jeg  prøve 
paa  at  skildre  et  Angreb  for  Dig,  nemlig  det  første, 
som  vi  var  med  til  ved  de  masuriske  Søer.  Da  jeg  jo 
altid  rider  sammen  med  Divisions-Staben,  og  vi  i 
Reglen  under  Kampene  holder  paa  en  Høj  lidt  bag 

Fronten,  hvor  der  er  god  Udsigt  over  Valpladsen, 
faar  jeg  jo  som  kun  faa  et  Helhedsindtryk  af  Kam- 
pene. 

Landsbyerne  var  forladte  og  øde,  kun  et  Par  Høns 
eller  et  Svin  løb  omkring  mellem  Husene.  Vi  var 
alle  nysgerrige  efter  at  faa  en  russisk  Soldat  at  se; 
kun  faa  lykkedes  det  da  vi  hver  Dag  trak  os  lidt  til- 
bage. Endelig  hed  det :  I  Morgen  angriber  vi.  Endnu 
inden  det  rigtig  var  Dag,  var  vi  paa  Hestene,  og  med 
en  vis  Hjertebanken  og  Spænding  red  vi  den  kom- 
mende Dag  i  Møde.  Enhver  sad  stille  paa  Hesten. 
Min  Officer  spørger  mig,  om  jeg  endnu  husker  hans 
Kones  Adresse. 

Fuglene  synger  saa  smukt,  man  synes  næsten,  at 
det  er  underlig,  at  de  ogsaa  synger  i  Dag.  Endelig 
standser  vi  paa  en  Bakke.  Til  højre  og  venstre  for 
Vejen  staar  Kanonerne  nedgravede.  De  har  allerede 
begyndt  deres  dødbringende  Arbejde.  Det  ene  Skud 
følger  hurtigt  efter  det  andet,  altid  efterfulgt  af  denne 
uhyggelige,  hylende,  dirrende  Lyd,  som  Kuglen  for- 
aarsager,  naar  den  farer  gennem  Luften.  I  Vejgrøf- 
ten ligger  en  Soldat  med  et  Telefonapparat,  hvorfra 
der  gaar  Traade  til  højre  og  venstre.  Infanteriet  gaar 
frem  i  lange  Kæder.  Alt  gaar  som  efter  en  Snor, 
nøjagtig,  som  man  har  set  det  saa  ofte  paa  Eksercer- 
pladser og  i  Manøvrerne.  Foran  os  er  der  en  Dal- 
sænkning, paa  hvis  anden  Side  Landskabet  atter  hæ- 
ver sig,  og  der  ligger  der  en  Landsby.  Man  kan  lige 
skimte,  at  der  foran  Byen  gaar  en  gullig  Stribe  tværs 
over  Markerne.  Det  er  en  fjendtlig  Skyttegrav.  Ellers 
ser  man  ingenting.  Foran  Byen  er  en  Vejrmølle.  Man 

ser  vore  Granater  er  rettet  mod  denne,  og  snart  bræn- 
der den,  og  dermed  er  et  godt  fjendtligt  Udsigtspunkt 
ødelagt.  Og  da  siickert  ingen  tænker  paa  Slukning,  er 
kort  efter  hele  Byen  et  Ildhav.  Vort  Infanteri  gaar 
stadig  frem.  Over  dem  eksploderer  de  russiske  Shrap- 
nells.  Larmen  bliver  stadig  værre.  Luften  er  tyk  og 
diset  af  Støv  og  Krudtdampe.  Stadig  kommer  der 
Saarede  tilbage.  Enkelte  gaar  selv  eller  bliver  støttet 
af  andre,  men  de  fleste  bæres  tilbage.  En  kommer 
med  en  forbunden  Arm,  og  skønt  han  gaar  ganske 
langsomt,  driver  Sveden  af  ham.  Jeg  spørger:  „Gør 
det  meget  ondt.  Kammerat?"  —  Han  ænser  ikke  mit 
Spørgsmaal,  men  peger  foran  paa  Brystet,  hvor  en 
Kugle  har  revet  et  lille  Hul  i  Trøjen,  og  siger:  „Se, 
hvor  tæt  ved  I" 

Kampen  har  varet  i  Timer.  Endelig  lyder  det: 
„Russerne  rømmer  Stillingen!"  Vort  Artilleri  skyder 
endnu  stærkere.  Men  lidt  efter  ser  man  det  spænde 
for  Kanonerne  og  i  fuld  Galop  kører  det  frem.  — 
Forfølgelsen  begynder. 

Med  en  Blanding  af  Uhygge  og  Nysgerrighed  stiger 
vi  paa  Hestene  og  rider  frem.  Paa  Vejen  ligger  der 
fuldt  af  Grene,  som  er  skudt  af  Træerne,  Telefon- 
pæle er  væltede  over  Vejen,  til  højre  og  venstre,  ja, 
midt  paa  Vejen  er  der  dybe  Huller  af  Granater.  Til 
begge  Sider  ud  over  Markerne  ligger  Døde  og  Saa- 
rede mellem  hverandre.  De  Saarede  er  man  ved  at 
forbinde  og  bringe  bort.  En  ligger  der,  hvis  ene  Fod 
er  en  blodig  trævlet  Masse.  Han  griber  saa  uhyggelig 
krampagtigt  efter  sit  saarede  Ben,  og  ah  imens  skri- 
ger han:  „Kære  Bro'r,  hjælp  mig  I" 

Et  Sted  staar  et  Par  Soldater  ved  hver  sin  Side  af 
Vejen.  Generalen  spørger  om,  hvad  de  ser  ind  under 
Broen  efter.  —  En  russisk  Officer  er  flygtet  ind  under 
Broen. 

Vi  naar  de  russiske  Skyttegrave.  Uniformstykker, 
Ammunition,  Vaaben  og  mange  Døde  og  Saarede  lig- 
ger i  dem.  En  ligger  endnu  i  Sigtestilling.  Hvis  Hove- 
det ikke  var  sunket  ned  paa  Geværet,  kunde  det  næp- 
pe ses,  at  han  var  død.  En  hel  Del  har  slet  ikke  for- 
ladt Graven,  men  bliver  tagne  til  Fange  og  ført  tilbage. 

Vi  naar  op  paa  Bakkekammen  bag  Byen.  Her  ser 
man  tydeligt,  hvor  de  russiske  Kanoner  har  været 
nedgravede.  Vort  Artilleri  er  allerede  i  Stilling  der,  og 
sender  de  tilbagegaaende  Russere  den  ene  Granat  ef- 
ter den  anden,  ind  i  Geledderne.  Som  naar  man  ka- 
ster en  Sten  ind  i  en  Myretue,  saadan  løber  de  til  alle 
Sider  og  forsvinder  i  en  af  de  Skove,  som  Egnen  er 
saa  rig  paa.  Russisk  Artilleri  er  gaaet  i  Stilling,  og  sen- 
der os  et  Par  Salver,  saa  vi  bliver  overdænget  med 
Jord,  men  det  bringer  ikke  Standsning.  Vort  Infanteri 
gaar  stadig  frem  i  lange  Kæder.  Russerne  kan  ikke 
slippe  fra  dem.  De  sætter  sig  til  Modværge,  men  vort 
Infanteri  stormer  løs  paa  dem,  de  rækker  Hænclerne 
i  Vejret  og  bliver  tagne  til  Fange. 

Saadan  gaar  det  i  flere  Dage.  Tilsidst  er  der  næsten 
kun  adsplittede  Skarer  tilbage,  som  stadig  viger,  det 
er  næsten  mere  en  storstilet  Menneskeklapjagt  end  en 
virkelig  Kamp.  —  Men  hvilken  Mængde  Fanger.  Et 
Sted  har  man  jaget  dem  sammen  i  en  Dal,  og  paa 
Højene  omkring  har  man  opstillet  Maskingeværer, 
som,  hvis  det  var  nødvendigt,  vilde  sende  en  Hagl  af 

Kugler  ind  i  Mængden.  Hvilken  Mængde  Krigsmate- 
riel.  Paa  en  Banegaard  blev  en  Bataillon  af  vor  Di- 
vision tilbage  for  at  lade  det  paa  Jernbanen,  og  det  tog 
dem  14  Dage  med  at  faa  alt  bort.  Alene  Seletøjet  af 
de  fangne  Heste  fyldte  32  Jernbanevogne.  Og  paa 
hvor  mange  Banegaarde  er  der  ikke  blevet  ladet  næ- 
sten lige  saa  meget? 

Vi  længes  alle  efter,  at  der  snart  maa  blive  Fred, 
men  det  vil  jo  vist  vare  længe.  Vi  ved  jo  ikke,  om 
Gud  er  paa  vor  Side,  men  vi  maa  jo  sige  som  Abra- 
ham Lincoln,  Hovedsagen  er  ogsaa,  at  vi  er  paa  hans 
Side.  Lev  nu  vel,  kære  Tante.  Alt  godt  ønsker  Dig 

Din        Anders. 


Den  russiske  Officershustru  i  Uniform. 

V ,  den  9.  April  1915. 

Kære  Forældre  I 

Den  Fangst,  som  vor  Division  gjorde,  og 

som  jeg  i  mit  forrige  Brev  fortalte  om,  kunde  ogsaa 
let  være  mislykket;  det  var  vor  Lykke,  at  Russerne 
intet  Artilleri  havde.  Af  vort  Regiment  skulde  kun  to 
Eskadroner  deltage :  anden  og  fjerde.  De  var  punkt- 
lige paa  Stedet,  hvor  de  skulde  staa  .  .  .  Dragoner 
kom  forsent.  Og  dertil  kom,  at  det  aktive  Jægerkom- 
pagni, som  skulde  indtræffe,  var  gaaet  fejl  Vej.  Saa 
var  der  kun  de  to  Eskadroner  fra  vort  Regiment  og 
de  øvrige  Jægere;  ialt  omtrent  to  Hundrede  Mand, 
endvidere  to  Kanoner  og  et  Maskingevær.  Det  rus- 
siske Infanteri  var  Tusinde  Mand  stærkt  og  dertil  kom 

100  Kosakker.  Men  alligevel  blev  der  angrebet  tU 
fastsat  Tid  —  Klokken  6  om  Morgenen. 

Da  Russerne  mærkede,  at  de  blev  angrebne,  gik 
de  tilbage,  men  her  mødte  de  Jægerne.  Saa  omkring 
igen  og  frem.  Her  mødte  de  vore  Dragoner.  Saa 
gjorde  de  Højre  om,  men  her  mødte  de  igen  Jægere. 
Saa  gik  de  over  en  Isflade,  og  derved  klumpede  de 
sig  noget  sammen.  Det  var  det  Øjeblik,  da  Artilleriet 
og  Maskingeværet  satte  ind.  Og  de  mejede  skrække- 
ligt ned.  Masser  af  Døde  laa  der  omkring  paa  Isen. 

Den  unge,  smukke  Kvinde  —  som  ingen  genken- 
der som  Kvinde,  da  hun  bærer  russisk  Officersuni- 
form  —  kæmper  tappert  ved  sin  Mands,  Oberstløjt- 
nantens Side.  Hun  ænser  ikke  Kuglerne,  hun  ænser 
ikke  de  Saar,  hun  faar;  kun  fremad,  stadig  kæm- 
pende. —  Indtil  hun  synker  bevidstløs  sammen,  — 
tre  Kugler,  alle  i  venstre  Arm.  Men  hendes  Mand 
stormer  videre  fremad,  indtil  ogsaa  han  rammes  og 
synker  død  om. 

Da  Russerne  tages  til  Fange,  bliver  de  Saarede  lagt 
paa  Vogne ;  Oberstløjtnantens  Hustru  ogsaa.  Hun 
vaagner  af  Bevidstløsheden,  da  hun  atter  forbindes 
ved  Kirken  her  i  Byen.  —  Htm  spørger  efter  sin 
Mand.  Hun  maa  ikke  faa  at  vide,  at  han  er  falden. 
Han  er  blandt  Fangerne,  svares  der.  Senere  føres 
Fangerne  forbi  Vognene  med  de  Saarede.  Hun  vil  se 
Fangerne,  naar  de  føres  forbi;  hun  har  tvivlet  om 
Sandheden  af,  hvad  der  fortaltes.  Vor  Regimentslæge 
lader  et  Par  Mand  støtte  hende,  og  nu  sidder  hun  og 
ser  paa  Fangerne,  som  gaar  forbi  —  indtil  den  sidste 
er  forbi.  Saa  falder  Øjenlaagene  i,  og  Taarerne  strøm- 

mer  ud  af  Øjnene.  —  Nu  ved  hun,  at  hendes  Mand 
blev  derude  . . . 

Dagen  før  Kampen  toges  en  Junker  af  vort  Regi- 
ment til  Fange  af  Kosakkerne.  Han  var  en  Svoger  til 
Løjtnant  H.  —  ligeledes  af  vort  Regiment.  Dagen 
efter  fandt  man  hans  Lig.  Kosakkerne  havde  skudt 
ham,  efter  først  at  have  taget  ham  usaaret  til  Fange. 
Han  havde  faaet  en  Kugle  gennem  Hovedet  og  en 
gennem  Hjertet. 

Nu  da  de  fangne  Infanterister  førtes  her  igennem, 
røbede  en  af  de  russiske  Soldater,  at  det  var  den 
høje,  slanke  Kosakløjtnant,  som  havde  skudt  Junke- 
ren. Løjtnant  H.  blev  straks  underrettet  herom,  og 
Kosakløjtnanten  vil  naturligvis  blive  stillet  for  en 
Krigsret.  Man  behøver  ikke  at  være  bange  for  at  falde 
i  Hænderne  paa  russiske  Infanterister,  men  Kosak- 
kerne er  et  Røverfolk.  —  Nu  er  her  ingen  Kosakker 
i  hele  Egnen,  kun  russiske  Dragoner. 

Vi  har  endnu  en  Fjende  at  kæmpe  med  overalt  her 
i  Rusland,  saa  snart  vi  er  over  Grænsen  —  og  det  er 
Utøjet.  Russerne  kender  det  ikke  anderledes ;  de  me- 
ner, at  naar  man  ikke  har  Utøj,  saa  er  man  ikke 
sund  og  rask.  I  Hovedhaaret  faar  vi  ikke  „Indkvar- 
tering", naar  man  hver  Dag  vasker  sig,  kan  man  let 
holde  sig  fri.  De  første  Par  Dage,  efter  at  man  har 
skiftet  Linned  og  renset  sig,  gaar  det,  men  snart  kni- 
ber det  med  at  falde  i  Søvn  om  Aftenen. 

I  saadan  en  russisk  By  er  der  i  de  fleste  Tilfælde 
ingen,  der  kan  læse  eller  skrive  —  ingen  besøger 
Skolerne,  Vejene  er  jo  ufremkommelige.  Det  samme 
er  Tilfældet  med  Tyskerne  her.  Her  i  Huset  er  for 

Eksempel  to  Kvinder  paa  20  og  24  Aar.  Den  ældste 
er  gift  og  iiar  to  Børn.  Hendes  Mand  er  i  Amerilca. 
De  kan  hverken  læse  eller  skrive,  hverken  Tysk, 
Russisk  eller  Littauisk.  De  kan  ikke  skrive  til  deres 
Paarørende  i  Tyskland,  og  hun  kan  ikke  skrive  til  sin 
Mand  i  Amerika,  ligesaa  lidt  som  han  kan  skrive  til 
hende.  Han  har  dog  sendt  hende  en  Billet  til  Over- 
farten, som  hun  dog  ikke  kan  benytte  nu  for  Øjeblik- 
ket. Jeg  skrev  i  Gaar  et  Brev  for  hende,  til  hendes 
Svigerinde,  som  bor  paa  den  tyske  Side  af  Grænsen. 
Broderen  er  preussisk  Undersaat  og  sandsynligvis 
med  i  Krigen,  hvad  hun  gerne  vilde  vide. 

Aa,  hvor  her  nu  er  snavset  I  —  Her  staar  i  hvert 
Hus  en  hel  Del  Træsko,  ganske  nye  og  helt  af  Træ, 
som  de  gammeldags  hjemme.  Her  i  Byen  gaar  nu 
alle  i  Træsko,  lige  fra  Ritmesteren  og  ned  til  den 
yngste  Rekrut.  Men  man  maa  gaa  helt  ovre  paa  Si- 
den af  Gaden ;  midt  paa  Gaden  er  der  flydende  Mo- 
rads til  Knæerne  omtrent:  Det  er  frygteligt. 

Nu  har  vi  i  næsten  fem  Maaneder  levet  i  dette  fryg- 
telige Land  og  vi  er  lede  og  kede  af  det  for  længe, 
længe  siden  . . .  Man  kan  have  hvad  Sympatier  man 
vil,  man  kan  ønske  dette  eller  hint,  men  den  russiske 
„Kultur"  maa  ikke  sejre  og  brede  sig.  Det  kan  den 
naturligvis  heller  ikke.  I  Rusland  trænges  der  til  at 
blive  vendt  op  og  ned  paa  mangt  og  meget;  ja  paa 
alting.  Den  der  ikke  ved  det  af  Erfaring,  han  kan 
umuligt  gøre  sig  noget  Begreb  om,  hvad  Rusland  er 
for  et  ravgalt  Land. 

Til  Slut  mange  kærlige  Hilsener         fr^  Eders 

Niels. 

Hans  1  Krig. 

M.,  den  22.  April  1915. 

Kære  Moder  og  Søster! 

Noget,  der  har  vakt  min  Forundring,  er 

at  Tiden  ikke  falder  lang  for  et  Menneske,  som  Dag 
ud.  Dag  ind.  Nat  og  Dag,  altid  og  til  enhver  Tid  be- 
finder sig  i  Livsfare.  Man  skulde  jo  tro,  at  Minutter- 
ne vilde  blive  til  Timer,  og  Timerne  til  Dage,  men 
det  er  ikke  Tilfældet.  Jeg  ved  ikke  om,  at  14  Dage 
nogen  Sinde  er  gaaet  hurtigere  for  mig  end  i  disse  2 
Uger,  vi  laa  i  Skyttegraven ;  men  Kammerat  Jørgen- 
sen og  jeg  stod  jo  heller  ikke  Vagt.  Vi  tjente  vort 
daglige  Brød  ved  Arbejdstjeneste. 

Da  vi  nede  i  Pt.-St.-M.  blev  inddelt  til  Skyttegravs- 
tjeneste  var  vi  en  10 — 11  Mand,  som  blev  udtagne  til 
Arbejdstjeneste.  De  kom  dog  alle  en  efter  en  til  at 
staa  Vagt,  undtagen  2  Fagmænd,  en  Tømrer  og  en 
Snedker,  Kammerat  Jørgensen  og  jeg.  Efter  det  at 
dømme  skulde  man  tro,  at  Preusserne  nok  kan  lide 
Nordslesvigerne.  Vi  arbejdede  og  sled  ogsaa,  saa  det 
forslog  noget  —  ja,  saa  galt,  at  jeg  sled  Hul  paa 
Frakken.  Franskmændene  kunde  nok  holde  os  i  Ar- 
bejde, naar  vi  var  ved  at  lappe  det  ene  Sted,  skød  de 
Hul  et  andet.  Og  varmt  var  det  de  sidste  10  Dage, 
rigtig  nordslesvigsk  Midsommervejr,  saa  Sveden  hag- 
lede ned  ad  vore  solbrændte  skæggede  Ansigter,  naar 
vi  sled  med  de  tunge  Egeplanker  op  gennem  den  lan- 
ge, bugtende  Løbegrav. 

Naar  vi  saa  engang  hvilede,  var  Talen  gerne  „hvis 
de  bare  ikke  vilde  skyde  saa  galt,  saa  vilde  det  kun 
være  halvt  saa  svært".  Men  vi  kom  altid  til  det  Re- 

sultat,  at  imod  dette  var  der  vist  intet  at  gøre,  det 
var  de  nu  engang  bleven  saa  vante  til,  at  de  vist  ikke 
kunde  lade  være  dermed.  Og  saa  lod  vi  dem  skyde, 
og  vi  arbejdede  videre  i  den  Tro,  i  det  Haab,  at  de 
ikke  vilde  ramme  os.  Naar  vi  saa  om  Aftenen  Kl. 
halvti  eller  ti  fik  Fyraften,  søgte  vi  Ro  og  Hvile  inde 
i  vor  lille  Villa  „Tordenskjold",  og  saa  sov  vi  efter 
Dagens  Slid  og  Møje,  trods  Mineskrald  og  Bombe- 
knald, den  Retfærdiges  Søvn  til  den  gryende  Dag, 
og  vandt  nyt  Mod  og  nye  Kræfter  til  det  kommende 
Dagværk. Eders  Hans. 


Frankrig,  den  21.  Maj  1915. 

Kære  Mor  og  Søster! 

I  Gaar  var  jeg  og  en  god  Landsmand  i 

Nabobyen  med  nogle  Heste,  og  vi  red  saa  hen  til  det 
Kvarter,  hvor  vi  har  været  hele  Vinteren.  I  kan  jo 
nok  tænke  Jer,  at  det  var  mig  om  at  gøre  at  besøge 
vor  Far  og  Mor  fra  i  Vinter,  min  Landsmand  om  at 
besøge  sit  Kvarter.  Nu  ligger  der  Artilleri  i  Byen. 

Naa,  Mor  tog  imod  os  med  aabne  Arme,  Fatter 
var  i  Marken.  Hun  fik  Kaffekedlen  paa.  Imens  den 
kogte,  gik  vi  en  lille  Tur  rundt  i  Haven.  Hvor  hun 
mønstrede  sin  Have,  og  det  kan  nok  være,  at  alt  var 
i  Gang.  Ærterne  groede  allerede  oven  ud  over  Stæn- 
gerne, flere  var  i  Blomst.  Ja  saadan  var  det  med  alt. 
Men  hun  er  nu  ogsaa  særlig  dygtig,  hun  gik  saa  sejrs- 
sikker med  Hænderne  i  Siden.  Falmet  var  hun  nu; 
det  er  saa  knapt  med  Brød,  sagde  hun,  men  nu  har 
de  begyndt  at  spise  af  en  Del  fra  Haven.  Spidskaalen 

var  saa  trind,  saa  ens  Tænder  løb  i  Vand.  Saa  blev 
Kaffen  lavet,  og  inden  jeg  saa  mig  om,  vi  sad  i  Haven, 
var  vi  et  helt  lille  Selskab,  som  sad  hos  Mor  til  et 
Glas  Kaffe.  Det  var  selvfølgelig  Nabokonerne  og  et 
Par  Piger.  Det  var  jo  spurgt,  at  der  var  kommet 
Fremmede.  Saa  gik  Samtalen  jo  med  Tegn  og  Gri- 
masser. De  fortalte  mig  en  hel  Bunke  og  vilde  saa 
gerne  vide,  om  det  da  ikke  var  muligt  at  vor  Kolonne 
igen  kom  dertil.  Det  vidste  jeg  selvfølgelig  ikke.  Mut- 
ter kom  med  en  fin  Cognac,  jeg  maatte  smage  den. 
Jo,  hun  forstod  nok  den  Kunst  at  gemme. 

Til  allersidst  kom  der  saa  en  stor  Krukke  med  de 
dejligste  syltede  Blommer,  —  dem  skulde  jeg  ogsaa 
smage.  Saadan  var  det  ogsaa  i  Vinter,  hun  havde  stor 
Respekt  for  min  Smag.  Det  kom  vel  af,  at  jeg  jo  altid 
kogte  Maden.  Saa  forsvandt  Nabokonerne,  en  for  en. 
Min  Kammerat  kom  oppe  fra  sit  Kvarter  med  et  stort 
Smil.  Ham  kunde  vor  Mor  saa  godt  lide,  da  han 
ligner  hendes  eneste  Søn,  som  er  med  i  Krigen.  Saa 
blev  ogsaa  han  trakteret.  Men  da  hun  saa  min  Kam- 
merat, fik  hun  Taarer  i  Øjnene.  Ja,  det  er  strenge 
Tider.  Men  det  varede  ikke  længe,  saa  var  hun  i  sit 
gamle  Es  igen. 

Vi  synes  imellem,  de  tager  det  for  let;  men  de  er 
jo  ikke  Nordboere,  de  er  mere  livlige. 

Da  saa  min  Kammerat  var  bleven  forsynet  med  det 
bedste,  hun  havde  i  Huset,  red  vi  bort,  med  mange 
Hilsener  til  Kolonnen.  En  saadan  Oplevelse  gør  godt, 
ikke  mindst  i  denne  Tid,  under  disse  Forhold,  i  frem- 
met Land. 

Det  er,  som  kom  man  lidt  tilbage  til  den  gode 

gamle  Tid  igen.  Slige  Oplevelser  gør  et  stærkt  Ind- 
tryk. De  hører  med  til  Lyspunkterne  i  vort  Liv,  som 
leves  her  i  alt  dette  fremmede. 

Vi  bor  nu  i  en  lille  By,  som  ligger  paa  en  Banke. 
Vi  har  en  herlig  Udsigt;  men  Befolkningen  her  i 
denne  By  staar  en  Del  tilbage.  Vi  har  haft  meget  Ar- 
bejde med  at  faa  gjort  rent  rundt  om,  baade  ude  og 
inde.  Men  vi  bor  dejligt  roligt. 

Hils  alle  gode  Venner  fra  mig.  Glædelig  Pinse 

Eders 
Hans. 

D ,  den  4.  Juni  1915. 

Kære  Moder  og  Søster  1 

Som  et  Lyn  fra  en  skyfri  Himmel  kom  Ordren,  at 

vi  skulde  forlade  L Ugerne  forlod  vi  den  lille 

venlige  By,  men  derefter  gaar  det  jo  ikke.  Klokken 
10  Onsdag  Aften  forlod  vi  L. . .  Banegaard.  Ved 
Daggry  naaede  vi  S og  fik  her  Rissuppe  til  Mor- 
genkost. 

Om  Aftenen  Klokken  8,  efter  22  Timers  Jernbane- 
fart, blev  vi  til  alles  Forbavselse  udladet  i  Nedre  El- 
sas nede  ved  Udløberne  af  Vogeserne.  Vi  blev  her 
indkvarteret  i  den  lille  Købstad  D (2500  Ind- 
byggere). 

Jeg  havde,  som  altid.  Lykken  med  mig,  og  fik  et 
herligt  Kvarter  hos  en  gammel  Vinbonde,  hvor  Søn- 
nerne er  i  Krigen,  men  der  var  4  voksne  Døtre  hjem- 
me. Vi  kom  fire  Mand  i  Kvarter  her,  blev  godt  mod- 
taget og  kom  —  for  første  Gang  efter  3  Maaneders 
Forløb  —  i  en  Seng  igen.  Men  aa,  hvor  vi  svedte  den 

første  Nat  I  Vi  var  ikke  vant  til  et  saadant  Leje.  Vi 
er  her  rigtig  i  Tysklands  Vinegn,  saa  vi  drikker  Vin, 
som  vi  derhjemme  drikker  Vand.  Der  er  meget  frugt- 
bare Enge  udenfor  Byen.  Høbjærgningen  her  er  i 
fuld  Gang,  og  vi  hjælper  i  vor  Fritid  Husets  Døtre 
ved  Arbejdet. 

Jeg  vil  slutte  for  i  Dag,  da  en  af  de  mørkøjede 
Skønheder  venter  paa  mig,  vi  skal  ud  i  Engen  og 
sætte  Hø  i  Stak. 


Søndag,  den  13.  Juni  1915. 

Ja,  vi  er  hernede  i  Elsas  endnu  og  længes  heller 
ikke  efter  at  komme  bort  herfra.  For  mangen  en  vil 
det  falde  svært,  naar  vi  skal  forlade  denne  lille  ven- 
lige By  med  vore  udmærkede  Kvarterer,  men  for- 
haabentlig  bliver  vi  endnu  ret  længe  her,  saa  vi  kan 
komme  lidt  til  Kræfter  igen,  for  alt  mit  gamle  Garni- 
sonsfedt,  mit  kraftige  Udseende  blev  nede  i  Frankrig 
i  Skyttegraven,  saa  jeg  var  ikke  den  tykke  Infanterist, 
da  jeg  vendte  tilbage.  Men  den  kraftige  Kost,  vi  nyder 
her,  den  styrkende  Vin  og  den  friske,  sunde  Bjerg- 
luft hernede  i  Vogeserne  har  saa  smaat  begyndt  at 
runde  og  farve  mine  Kinder  igen,  saa  her  kunde  det 
være  rart  at  blive,  til  Krigen  er  forbi. 

Kønt  er  det  hemede  i  Elsas,  et  Land,  et  Folk, 
hvorom  det  med  Rette  kan  siges  „Et  herligt  Land, 
dets  Folk  sig  Velstand  sanker".  Dejligt  er  det  i  denne 
Tid  med  de  mange  Kirsebærtræer,  som  findes  her, 
og  saa  Vinen  ikke  at  forglemme.  Naar  vi  skal  paa 
Marchtur,  faar  vi  Feltflasken  fyldt  med  den  ædle 

Druesaft,  og  kommer  vi  trætte  og  støvede  tilbage, 
saa  drikker  vi  paa  en  god  Vinhøst  og  en  snarlig  Fred, 
med  Pigebørnene,  saa  vi  glemmer  de  ømme  Fødder, 
og  de  paa  Marchturen  spildte  Sveddraaber,  ja  selve 
Krigen  og  dens  Elendighed  for  et  Øjeblik.  Og  ager  vi 
med  den  store  Trækstud  og  den  gamle  Lundstikvogn 
ud  i  Engen  efter  Hø,  skal  vi  komme  meget  pludselig 
af  sted,  om  vi  skal  glemme  Vinkrukken. 

Det  er  bare  saa  forfærdelig  varmt  hernede,  35 — 40 
Gr.  Varme  i  Skyggen  er  ikke  saa  sjældent.  Men  Vin- 
bonden sveder  gerne,  for  jo  varmere  det  er,  des  be- 
dre er  det  for  Rankerne.  Det  tegner  til  en  god  Vinhøst 
i  Aar. 

Forleden  Dag  var  vi  oppe  i  Vogeserne  for  at  plukke 
Tranebær.  Er  Vejret  klart,  har  man  deroppe  en  her- 
ligt Udsigt  ind  over  Rhinen  over  de  mørke  Schwarz- 
wald-Bjerge, mod  Syd  ser  man  tydeligt  de  høje  Bjerg- 
toppe nede  i  Svejts. 

Kønnere,  bedre  Dage,  end  vi  har  her,  vil  Krigen 
vist  næppe  bringe  os ;  bedre  Kvarterer  tror  jeg  næppe 
der  findes  noget  Steds  i  Tysklands  store  Rige.  De 
har,  hvor  jeg  er  i  Kvarter,  haft  megen  Indkvartering, 
baade  i  det  sidste  Krigsaar  saavelsom  i  de  aarlige  store 
Manøvrer,  men  de  har  endnu  aldrig  huset  en  Nordsles- 
viger før,  saa  jeg  er  derfor  Genstand  for  særlig  Op- 
mærksomhed. „Vor  Far"  har  været  syg  de  sidste 
Dage,  saa  han  har  ikke  kunnet  komme  i  Marken, 
men  han  stoler  godt  paa  „Monsieur  Jean"  som  jeg 
kaldes  hernede.  I  Gaar  Aftes  væltede  vi  ellers  ude  i 
Engen  med  et  Læs  Hø,  men  heldigvis  var  det  ikke 
min  Skyld,  og  der  gik  heller  ikke  noget  i  Stykker, 

saa  vi  havde  blot  en  Times  ekstra  Arbejde,  men  des 
bedre  smagte  den  dejlige  Aftensmad  og  Vinen,  vi 
faar  hver  Aften,  og  da  „Far"  hørte,  at  Vognen  var 
hel  og  holden,  tog  vi  os  alle  en  kraftig  Latter  over  den 
Vejrmølle,  vi  havde  lavet.  Det  giver  godt  og  hurtig 
Hø  med  denne  Varme ;  24 — 30  Timer  efter  at  det  er 
slaaet,  kører  vi  det  i  Hus. 

Haabende  at  kunne  nyde  dette  fredelige  Liv  her- 
nede i  Elsas  ret  længe  sender  eder  de  hjerteligste 
Hilsener.  Eders 

Hans. 

Nordfrankrig,  Søndag  Aften,  den  20.  Juni  1915. 
Kære  Moder  og  Søster ! 

Da  vi  havde  været  14  Dage  nede  i  Elsas,  var  Her- 
ligheden forbi.  Pludselig  og  uventet  fik  vi  Ordre  til 
at  drage  bort.  Intetanende  havde  vi,  ovenpaa  en  ge- 
mytlig Aftenpassiar,  begivet  os  til  Ro  Klokken  lOVj. 
Klokken  11  lød  det  uhyggelige  Alarmsignal  gennem 
den  lille  Bys  snævre  Gader.  Vi  maatte  ud  af  vor  gode 
Seng  og  til  at  pakke  Tornystren.  Med  Feltflasken  fyldt 
med  den  bedste  Vin  fra  Anno  1888,  en  lille  Flaske 
Kirsebærsnaps  i  Tornystren,  Kogepotten  fyldt  med 
Smørrebrød  og  dejlige  Smaakager  forlod  jeg  Klokken 
1  om  Natten  ugerne  dette  gæstfrie  Hus,  med  Løfte 
om  at  skrive  snart,  ja  at  komme  igen  efter  Krigen. 
Det  første  Løfte  har  jeg  indfriet  i  Dag,  om  jeg  nogen- 
sinde vil  kunne  indfri  det  andet,  skal  Tiden  vise;  i 
det  mindste  vil  jeg  aldrig  glemme  disse  rare  Menne- 
sker dernede  i  Elsas  og  deres  Gæstfrihed  imod  mig. 

Vi  forlod  Byen  Klokken  2,  alle  mere  eller  mindre 

bedrøvede.  Lørdag  den  19.  Juni  om  Morgenen,  efter 
26  Timers  Jernbanefart,  blev  vi  udladet  ca.  20  Kilo- 
meter østfor  A.  Vi  var  her  i  Kvarter  til  om  Aftenen 
og  marcherede  saa  en  10  Kilometer  videre.  Om  vi 
kom  nærmere  til  eller  længere  fra  Fronten,  om  det 
gik  mod  Øst  eller  Vest,  ved  jeg  ikke,  for  man  bliver 
saa  vild  paa  Himmelretningen,  at  man,  naar  man  ikke 
kan  se  Solen,  hverken  ved,  hvor  der  er  Syd  eller 
Nord.  Da  vi  var  nede  i  Skyttegraven  ved  N.,  syntes 
jeg  altid,  at  Solen  stod  op  i  Vest  og  gik  ned  i  Øst, 
men  det  har  jo  da  vist  alligevel  ikke  været  saadan. 

I  Morgen  Aften  skal  vi  ud  i  Skyttegraven  —  hvis 
vi  da  bliver  her  saa  længe,  for  vi  er  som  „den  van- 
drende Brigade",  saa  at  sige  en  Sigøjner-Brigade, 
snart  her,  snart  der,  til  enhver  Tid  rede  til  at  springe 
paa  Toget  for  at  køre  andetsteds  hen. 


I  Skyttegraven,  Tirsdag,  d.  22.  Juni. 

I  Aftes  kom  vi  saa  herud  i  Skyttegraven.  Vi  var 
først  paa  Vej  ved  Syvtiden,  men  maatte  vende  om 
igen,  da  det  hed,  at  vi  skulde  flyttes,  men  ved  9-Tiden 
rykkede  vi  dog  i  Stilling. 

I  den  stille,  milde  Midsommernat  rykkede  vi  frem, 
stadig  nærmende  os  Kanonernes  Larmen  og  Torden. 
Inden  vi  naaede  ind  i  Stillingen,  havde  vi  Uheld  og 
havde  en  Letsaaret.  Stillingen  er  ellers  slet  ikke  saa 
farlig  her.  Jeg  sov  da  i  Morges  til  Klokken  9,  men  vi 
ligger  heller  ikke  i  første  Linje,  men  i  anden,  og  er 
her  mere  for  at  lave  Skansearbejde.  Det  er  lidt  haardt 
og  tørt  at  arbejde  i  Jorden  i  denne  Tid,  men  vi  har 

det  jo  ikke  i  Akkord.  Der  er  ikke  saa  kønt  her  som 
nede  i  Elsas,  men  det  er  alligevel  en  køn  og  meget 
frugtbar  Egn.  Kornet  staar,  trods  den  lange  Tørke, 
godt  og  frodigt  bag  Fronten. 


St.  Hansdag. 

Da  vi  har  været  ude  at  lave  Skansearbejde  i  Nat, 
er  der  i  Formiddag  igen  Lejlighed  til  Brevskrivning. 
Vi  har  i  Nat  lavet  en  ny  Løbegrav.  Da  vi  havde  dyg- 
tig lidt  Halm  i  vore  Huler,  tog  vi  alle  et  Par  Neg 
med  hjem  af  de  mange  her  paa  Marken  staaende, 
utærskede,  Hvedekærv.  Vi  ligger  nu  blødt  og  godt 
paa  den  dejlige  Sæd,  men  man  kommer  uvilkaarligt 
til  at  tænke  paa  Eder  derhjemme  med  Brødmærkerne 
i  Haanden,  paa  det  dejlige  Hvedemel,  —  som  I  ikke 
kan  købe.  Som  Fagmand  ved  jeg,  hvor  megen  Kapi- 
tal, Slid  og  Slæb  det  har  kostet  at  frembringe  denne 
kostbare  Frugt,  og  man  kommer  til  det  Resultat,  at 
Krig  er  den  værste  Nød  og  Elendighed,  som  kan 
ramme  et  Land,  og  at  de  Mennesker,  som  er  Skyld 
i  denne  Nød  og  Elendighed,  mildest  talt  maa  bære  et 
stort  Ansvar.  Naar  man  saa  dertil  regner  den  Øde- 
læggelse, som  de  Tusinder  af  Granater  foraarsager, 
saa  staar  Forstanden  stille,  i  det  mindste  gaar  det  over 
min  Forstand.  Men  jeg  er  klar  over,  at  det  Land,  det 
Folk,  som  skal  betale  dette  Gilde,  denne  Regning,  er 
edelagt  for  lange  Tider.  Det  kommer  ikke  mere  paa 
Benene,  saalænge  vi  skriver  19 . .  Skrækkeligt  maa 
det  se  ud  ovre  i  den  kønne  By  A.  Nat  og  Dag,  med 
ganske  korte  Mellemrum,  sender  Artilleriet  den  ene 
Hilsen  efter  den  anden  over  til  Franskmændene.  For- 

leden  skød  de  et  Ammunitionsmagasin  i  Luften  der- 
ovre. Da  havde  vi  ikke  behov  at  spørge:  „Hø  do  int 
æ  Knald?" 

I  Gaar  havde  vi  et  sjældent,  men  ikke  videre  kønt 
Syn.  Det  var  en  fransk  Flyver,  som  et  velrettet  Ka- 
nonskud traf.  Han  kom  temmelig  hurtigt  til  Jords. 
Hvordan  det  gik  det  arme  Menneske,  ved  jeg  ikke, 
da  han  faldt  temmelig  langt  fra  os. 

Nu  skal  jeg  ned  efter  Middagsmaden  og  slutter  der- 
for med  hjertelig  Hilsen.  Eders 

Hans. 


Lørdag,  den  3.  Juli  1915. 

Kære  Moder  og  Søster! 

I  Aftes  var  vort  Skansearbejde  ikke  uden 

Fare,  vi  lavede  en  Reserve-Skyttegrav  et  Par  Hundre- 
de Meter  bag  den  første  Grav.  En  Lyst  er  det  at  se, 
hvor  baade  Skrædder  og  Skomager,  Skuespiller  og 
hvad  de  nu  alle  er,  kunde  bruge  Spaden  for  at  komme 
hurtig  i  Jorden  og  faa  lidt  Dækning  mod  de  mange 
Staalstumper,  som  kom  syngende  og  surrende  som 
Oldenborrer  gennem  Luften.  Omkring  ved  Kl.  11 
skød  vort  Artilleri  nogle  Huse  i  Brand  ovre  i  A.,  et 
storslaaet  Skue  i  den  kønne  milde  Sommernat. 

Ved  Midnatstide  kom  der  et  andet  Kompagni  ud  at 
arbejde.  Jeg  var  den  sidste  i  Rækken  af  vort  Kom- 
pagni, og  Føreren  for  det  nylig  ankommende  Kom- 
pagni spurgte  mig,  hvad  vi  lavede. 

„En  Reserveskyttegrav,  Hr.  Løjtnant,"  var  mit 
Svar. 

Derpaa  spurgte  han,  om  den  var  afstukket  med  et 

hvidt  Baand  [„mit  einem  weiszen  Band"].  Nu  misfor- 
stod jeg  ham,  jeg  troede,  han  spurgte  om  Branden 
IA.,  og  jeg  sagde: 

„Javel  brænder  det  ovre  i  A.,  Hr.  Løjtnant." 

Nu  blev  han  gal;  han  troede  jeg  vilde  holde  ham 
for  Nar  og  sagde  ærgerligt :  „Lad  det  dog  bare  bræn- 
de, det  kommer  ikke  os  ved." 

Men  saa  blev  jeg  ogsaa  gal;  men  mit  gode  nord- 
slesvigske Lune  svigtede  mig  ikke,  jeg  svarede  ganske 
tørt,  at  vi  havde  Arbejdet  i  Akkord  og  havde  nu  ingen 
Taletimer,  og  saa  maatte  han  gaa  med  den  Besked. 
Men  mine  Kammerater  og  jeg  lo,  trods  Bøsseknald 
og  Granatskud,  saa  vi  næppe  kunde  holde  os  paa 
Benene. 

Ved  Ettiden  rykkede  vi  ind.  Ildebranden  i  Vest  og 
Maanen  i  Øst  gjorde  Arbejdet  umuligt.  Da  vi  var 
kommen  godt  hjem  og  var  ved  at  faa  en  Bid  Mad 
ovenpaa  Nattens  Anstrengelse,  begyndte  de  at  skyde 
saa  heftigt,  som  jeg  aldrig  har  hørt  Mage  til  før. 
Franskmændene  greb  an,  Maskingeværerne  raslede, 
som  om  der  rumlede  en  Snes  Høstvogne  hen  over 
en  brolagt  Gade.  Vi  maatte  gøre  os  færdige  til  Ud- 
rykning. Men  det  varede  ikke  længe,  før  alt  blev 
roligt  igen  og  vi  lagde  os  til  at  sove.  Jeg  trak  endda 
Støvlerne  af.  Jeg  tænkte  som  saa,  det  gaar  vel  endda, 
hvad  enten  jeg  har  Støvlerne  paa  eller  ej. 

I  Dag  er  alt  nu  roligt  igen  og  forhaabentlig  styrer 
Franskmændene  deres  Hidsighed,  saa  længe  vi  er 
her.  I  Morgen  Aften  vender  vi  A.  Ryggen  igen. 

Hjertelig  Hilsen  i  Haab  om  Gensyn  sender 

Eders  Hans. 

Paa  Rejse  til  Ungarn. 

Ungarn,  ved  Karpaternes  Fod,  den  27.  April  1915. 

Fra  Dresden  gik  det  over  Pirna — Kønig- 
stein— Schandau  over  den  bøhmiske  Grænse  til  Bo- 
denbach,  det  kunde  have  været  en  Sommernatsdrøm, 
havde  det  været  en  Lystrejse.  Vi  kørte  langs  med  Elbe- 
floden, som  har  sit  Udspring  endnu  længere  sydpaa. 
Det  er  et  storslaaet  Klippelandskab,  saa  vildt  roman- 
tisk og  dog  saa  fredeligt.  Græsset  saa  grønt  og  saa 
friskt,  rundt  omkring  tilplantet  med  Frugttræer.  Vil- 
laer og  Turisthoteller  langs  med  Floden  ved  Klipper- 
nes Fod,  og  oppe  paa  de  vilde  Klipper  Træer,  og  hist 
og  her  en  Borg.  Her  kunde  jeg  have  Lyst  til  at  leve 
et  skært  og  blidt  Foraar.  Det  er  Sachsenwald  og 
Bøhmerwald.  I  Nat  kører  vi  i  Retning  af  Prag.  Her 
i  Bodenbach  ved  den  bøhmiske  Grænse  naaede  os  et 
andet  Tog,  som  kom  fra  B.  med  500  Mand. 

Klokken  8  Aften  holdt  vi  5  Minutter  paa  en  bøh- 
misk Banegaard  Ausig  a.  E.,  der  var  en  stor  Menne- 
skemængde, som  modtog  os  med  „Kærlighedsgaver". 

Nu,  da  det  er  mørkt,  gaar  Tiden  med  at  læse  et 
lille  Skrift  af  N.  P.  Madsen.  „Ole"  er  Titlen,  og  det 
drejer  sig  om  en  gammel  Fisker  og  Redningsmand, 
som  aldrig  kendte  til  Angst  i  vildt  Vejr  og  Havsnød, 
som  dog  blev  ræd,  da  han  kom  i  Sjælenød,  men  ved 
Guds  Strømme  af  Naade  kom  op  i  Redningsstolen 
(til  Jesus)  og  blev  ført  frelst  over  de  brusende  Van- 
de. —  Ja,  kære  Herre,  giv  os  Troens  Glæde,  tag  os 
i  dine  frelsende  Arme,  at  vi  ikke  maa  omkomme  paa 
Vejen.  Og  gaar  vor  Gang  til  Landet  bag  Hav,  saa 
tag  vor  Sjæl  i  din  Haand. 

„Bliv  hos  os,  naar  Mørket  vælder 
af  Nattens  Sluser  ud". 

I  Nat,  den  24.  April,  passerede  vi  Prag  og  mange 
mindre  Byer.  I  Dag  tidlig  Kl.  6  et  kort  Ophold  ved 
en  middelstor  Station  Chotzen.  Kl.  8  Morgen  gav 
det  paa  et  Holdested:  B.  Triiban,  Te  i  Feltflasken  og 
et  Stykke  Jødepølse.  Saa  tropper  alle  de  1000  Mand 
^op,  med  Pølsen  i  den  ene  Haand  og  Flasken  i  den 
[anden,  og  gaar  tilbage  hver  til  sin  Plads  i  Toget,  hver 
fodrer  sin  Mave,  Piben  tændes  og  man  damper  vi- 
lere.  Det   næste  Bedested  er  den  bekendte  Stad 
Jriinn.  Alle  Stedsbetegnelser  staar  først  i  det  tjek- 
aske, saa  i  det  tyske  Sprog.  Ligeberettigede  er  Spro- 
gene her.  Vi  fik  til  Middag,  ved  12,30  Tiden,  frisk 
kogt  Oksekød,  Suppe  med  Nudler,  af  Gaver  Ciga- 
retter, Tændstikker,  Postkort  o.  s.  v.  Et  militært  Or- 
kester paa  50  Mand  spillede  paa  Banegaarden.  Jeg 
fik  et  Postkort  skrevet  og  afsendt.  I  denne  Egn  er 
der  mange  Kirker  med  2  Taarne.  Kirkerne  ligger 
ofte  højt,  og  rager  op  over  Byen.  Landsbyerne  lig- 
ger altid  i  en  Dalsænkning,  hvor  der  risler  en  Bæk 
eller  snor  sig  et  Aaløb. 

Helt  ind  til  Wien  naaede  vi  ikke,  Banen  svinger 
af  ved  en  Forstad:  Strahlen,  og  gaar  mod  Øst  til 

Pressburg. 

En  hjertelig  Hilsen  til  mit  kære  Hjem.      f  . . .  r. 

Morsomheder  fra  Skyttegraven. 

S.  i  Champagne,  den  5.  Maj  1915. 

Kære  „Hejrndal"! 

Der  er  mange  Nordslesvigere  ved 

Kompagniet,  men  desværre  savner  vi  mange  brave 
Kammerater  i  vor  Midte. 

Det  er  Sjov  at  liøre  Folk  sydfra  benytte  vort  Sprog. 
Man  hører  dem  stimdom  hilse  paa  hverandre  med 
„Goddaw".  En  Hamborger,  der  har  tjent  i  Søn- 
derborg, siger  ofte,  naar  jeg  træffer  ham:  „Hvor 
kommer  du  fra,  du  tapre  Helt,  har  du  kæmpet  for 
Land  og  Rige?"  Det  er  en  lille  Pige  i  Sønderborg, 
hvor  han  har  været  i  Kvarter,  der  har  lært  ham  det. 

„Sæt  dig  hen  og  spis  I"  siger  han  ogsaa,  og  jeg 
faar  mig  en  hjertelig  Latter,  hvor  ofte  jeg  end  har 
hørt  det  af  ham,  for  det  lyder  saa  løjerligt.  En  dansk 
Sang  er  der  ogsaa  flere  der  kan  Melodien  til,  men 
kun  Ordene  til  de  første  Linjer.  En  havde  faaet  det 
i  gal  Hals  og  sang  „Hellige  Danmark"  i  Stedet  for 

„Dejlige ".  Det  gav  Anledning  til  en  kraftig 

„Skranne".  —  Nu  kan  jeg  ikke  længere  holde  ud 
at  ligge  paa  Maven,  men  maa  indtage  en  anden  Stil- 
ling. Det  gaar  paa  alle  mulige  Maader.  Naar  man  ikke 
kan  finde  andet  til  Underlag,  mens  man  skriver,  ta- 
ger man  sin  Kammerats  brede  Ryg. 

Krigen  bringer  mange  triste  Minder,  men  Gud  ske 
Lov  ogsaa  mange  lyse,  og  jeg  tror,  at  det  er  dem, 
man  bedst  husker,  naar  man  efter  Krigen  kommer 
hjem  til  sin  daglige  Dont.  n.  n.  A. 

Paa  Lasaret  i  Rusland. 

I.  i  Rusland,  den  28.  Februar  1915. 

Kære  Kone  og  Børn  I 
Nu  er  det  atter  nogenlunde  med  højre  Haand.  Den 
venstre  er  endnu  i  Bind,  men  vil  forhaabentlig  og- 
saa  komme  sig,  og  saa  er  jeg  igen  godt  kørende. 
Særlig  naar  man  betragter  saa  mangen  Kammerats 
Skæbne,  maa  man  være  fuldkommen  tilfreds.  Mit 
gamle  Kompagni,  der  ogsaa  ligger  her  i  Stilling,  har 
haft  Tab.  Mange  er  syge,  en  Del  er  faldne  og  en  Del 
er  savnede  eller  i  russisk  Fangenskab.  Vi  havde  et 
alvorligt  Stormangreb  om  Natten  den  24.  Februar, 
da  nogle  af  mine  bedste  Kammerater  blandt  Under- 
officererne faldt  i  Fangenskab.  Jeg  har  grædt  mangen 

l^^tille  Taare  for  deres  Skæbne.  Men  saadan  er  Kri- 

Hken  jo 

|H^  Vi  tager  ellers  meget  Hensyn  til  den  civile  Be- 

T^folkning.  Naturligvis  maa  de  rømme  Husene  for  os 
og  stille,  hvad  der  ellers  findes,  til  vor  Raadighed. 
Der  løber  her  umaadelig  mange  fattige  Kvinder  om- 
kring, uden  Bolig  og  Brød.  Det  er  Familier,  som  lig- 
ner Sigøjnerne  hos  os.  Fattigdom  og  Smuds  er  der 
meget  af;  men  Folk  her  kender  jo  ikke  andet. 

Hvorledes  staar  Sagerne  hjemme?  Naar  jeg  en- 
gang kommer  hjem,  vil  vi  gøre  os  det  hyggeligt.  Jeg 
tænker  meget  paa  Børnene.  De  skal  begge  afhente 
mig,  naar  det  først  er  saa  vidt.  Jeg  haaber,  at  D.  bli- 
ver flyttet  op  til  Paaske.  Saa  skal  han  faa  en  smuk 
Gave.  Heller  ikke  W.  skal  forblive  tomhændet.  Bed 
kun  om,  at  jeg  maa  komme  igen,  saa  skal  alt  blive 
godt  I 

I  Aftes  ankom  der  4  nye  Melderyttere  til  vor  Bri- 
gade: en  fra  Aabenraa,  en  fra  Haderslev  og  to  fra 
Sønderborg.  Manden  fra  Aabenraa  genkendte  mig 
straks  og  var  glad  for  at  høre  noget  hjemmefra.  Det 
var  Jurgensen  fra  Vægterpladsen.  Jeg  har  truffet 
overordentlig  mange  Nordslesvigere,  vi  taler  Dansk 
og  genkender  stadig  hverandre. 

Tusinde  Hilsener  Din  trofaste 

Cl. 

Efterskrift. 
Kære  Kone  I  Hjertelig  Tak  for  Pakkerne!  Jeg 
modtog  nu  lige  en,  nemlig  med  Bonbon  og  Rum. 
To  kom  i  Aftes,  en  med  Smør  og  en  med  Bouillon- 
tærninger.  Det  er  altsammen  storartet,  og  Glæden 
er  stor  I  Mine  Kammerater  modtog  ogsaa  Sendinger, 
og  der  raader  en  ret  tilfreds  Stemning. 


Kampen  om  et  Sprænghul. 

Lasarettet  i ,  11.  Maj  1915. 

Min  elskede  Hustru  og  Børn! 

I  Haab  om,  at  Du  har  modtaget  mit  Kort  fra  i 
Gaar,  vil  jeg  i  Dag,  da  Du  vist  længes  efter  at  høre 
fra  mig,  skrive  et  Brev  og  fortælle  Dig  lidt  om,  hvor- 
dan jeg  har  det. 

Den  9.  om  Aftenen  kom  vi  i  Skyttegraven,  vi  løste 
. . .  Kompagni  af.  De  havde  sprængt  et  meget  stort 
Hul  mellem  vor  og  Franskmændenes  Grav.  Dette 
Hul  skulde  vi  besætte  med  24  Mand  og  tre  Under- 
officerer. Vi  var  nogle  Steder  vist  ikke  3  Meter  fra 

den  franske  Skyttegrav.  Til  at  begynde  med  overøste 
vi  Franskmændenes  Grav  med  Haandgranater,  saa 
gav  vi  os  til  at  forskanse  os  for  at  have  nogen  Dæk- 
ning. Vi  var  ikke  sene  med  at  faa  nogle  Huller  gra- 
vet, som  vi  kunde  ligge  i.  Derpaa  fyldte  vi  nogle  Sæk- 
ke med  Sand  og  Jord  og  stillede  dem  op  foran  os. 
Det  varede  ikke  længe,  før  Franskmændene  mær- 
kede, at  vi  var  ved  at  forskanse  os.  Saa  fik  vi  Haand- 
granater. Først  blev  min  Underofficer  saaret  i  Armen 
og  Hovedet  (det  var  anden  Gang,  han  blev  saaret). 
Jaa  blev  der  atter  roligt,  og  vi  fortsatte  med  Arbej- 
let.  Nogle  gik  tilbage.  De  var  ængstelige,  men  jeg 
lavde  nu  faaet  temmelig  god  Dækning  og  blev  paa 
»tedet. 

Der  gik  en  Times  Tid,  saa  begyndte  Franskmæn- 
iene  igen  med  Haandgranaterne.  Vi  havde  en  død 
Underofficer;  men  vi  kastede  ogsaa  med  Haandgra- 
nater, og  saa  blev  der  Ro. 

Vi  arbejdede  videre;  vi  var  nu  kun  fem  Mand  til- 
bage. Alle  de  øvrige  var  gaaede  tilbage.  Saa  gik  der 
en  Tid.  Atter  fik  vi  en  Salve  Haandgranater.  En  For- 
stærkningsreservist,  en  god  Ven  af  mig,  som  jeg  har 
været  sammen  med  hele  Tiden  i  Flensborg  og  Søn- 
derborg blev  ramt.  To  Granater  slog  ned  ved  Siden 
af  ham,  og  han  blev  saaret  fem  Steder.  Alle  de  øvrige 
paa  en  Reservist  og  jeg  nær  gik  tilbage.  Vi  to  havde 
temmelig  god  Dækning.  Vi  laa  der  længe.  Haand- 
granaterne suste  ned  ved  Siden  af  os,  saa  Jorden  røg 
os  om  Ørerne.  Du  kan  tro,  kære  T.  ...  at  det  var 
ubehageligt.  Jeg  bad  en  Bøn  til  Gud  om  at  skaane 
mig,  og  hvis  jeg  skulde  falde,  om  at  han  da  vilde 

være  hos  Eder.  —  Saa  mærkede  jeg  et  Slag  i  Tindin- 
gen. Jeg  troede,  det  var  en  Sten  eller  et  Stykke  Jord, 
der  havde  ramt  mig  i  Hovedet;  men  saa  mærkede 
jeg,  at  Blodet  løb  mig  ned  ad  Kinderne.  Reservisten, 
som  laa  hos  mig,  forbandt  mig.  Splinten  var  gaaet 
gennem  Kanten  af  Huen  ind  i  Hovedet  og  6  Centi- 
meter derfra  var  den  gaaet  ud  igen. 

Omsider  blev  det  saa  roligt,  at  jeg  kunde  komme 
ud,  thi  naar  Granaterne  kom,  slog  de  altid  ned  mel- 
lem mig  og  Udgangen. 

I  Dag  er  det  temmelig  godt  med  mig,  saa  Du  skal 
ikke  være  ængstelig,  kære  T.  . .  Jeg  ligger  ikke  en- 
gang til  Sengs  og  har  heller  ikke  videre  Feber.  Hove- 
det gør  bare  lidt  ondt.  Hullet  har  vist  ikke  været  saa 
lille,  thi  i  Huen,  hvor  Splinten  er  gaaet  ind,  kan  jeg 
stikke  en  Finger  igennem.  Jeg  har  nu  takket  Gud  for, 
at  det  ikke  blev  værre. 

Hvorledes  har  I  det  derhjemme?  Din  Mand. 


Erobringen  af  Szawle. 

Sz.,  den  21.  Juli  1915. 

Den  provisoriske  Alarmering  i  Aftes  ef- 
terfulgtes ved  1  O-Tiden  af  en  virkelig.  Vagterne  trak 
op  og  Mandskaberne  stod  og  ventede  paa,  at  Signalet 
til  Fremrykning  skulde  komme.  Klokken  IOV2  maatte 
de,  der  ikke  stod  Vagt,  ud  og  skære  Traadforhugnin- 
gerne  foran  vore  Skyttegrave  i  Stykker  for  at  aabne 
Vej.  Det  var  altsaa  ramme  Alvor. 

Da  vi  kom  tilbage  fra  vor  Ekspedition,  lagde  en- 
hver sit  Tøj  tilrette  paa  sin  Plads.  Alle  var  præget 

af,  hvad  der  stod  at  vente.  Hist  og  her  smaasamtale- 
des  der,  andre  satte  sig  stille  hen,  for  at  være  alene 
med  sig  selv.  Tankerne  gik  videre.  Mangen  et  Regn- 
skab gjordes  op.  Og  Tankerne  drog  hjem,  hjem  til 
Hustru  og  Børn,  Forældre,  Slægtninge  og  Venner. 

Klokken  blev  11,  12,  1,  den  ene  Time  sneglede 
af  Sted  efter  den  anden.  En  og  anden  begyndte  alle- 
rede at  tvivle  om,  at  det  virkelig  blev  til  noget;  flere 
—  især  de  Gamle  —  havde  allerede  lagt  sig  hen.  Vi 
andre  kunde  dog  ikke  falde  til  Ro.  Klokken  nærmede 
sig  2.  Da  lød  pludselig  voldsom  Kanontorden  fra  det 
tyske  Artilleri  bag  vor  Front.  Granater  og  Shrap- 
nell'er  regnede  ned  over  de  russiske  Stillinger.  Med 
underlige,  hvinende  Hyl  suste  de  hen  over  vore 
Hoveder. 

Det  var  allerede  begyndt  at  dages,  da  Kanontorde- 
nen pludselig  hørte  op  og  der  kom  Ordre  til  Frem- 
rykning. Vi  var  nogle  Venner,  som  søgte  sammen, 
og  saa  gik  det  fremad  —  i  en  lang  Skyttekæde  — . 
Sindene  stærkt  optaget  af,  hvad  der  forestod. 

Vi  havde  ventet  heftig  Gevær-  og  Maskingeværild, 
straks  vi  kom  ud  af  Skyttegraven.  Det  blev  dog  ikke 
Tilfældet.  I  en  lang  Linje,  med  to  Skridts  Mellemrum 
gik  det  fremad  i  hurtige  Skridt,  over  Marker  og 
Hegn,  stadig  fremad  i  Retning  af  de  russiske  Skytte- 
grave. Vaadt  var  det,  men  ingen  ænsede  det.  Med  en 
underlig  Uhyggefølelse  var  Sindene  rettet  mod  de 
lyse  Linjer  forude,  som  betegnede  Fjendens  Stilling 
og  foran  hvilken  vi  efterhaanden  tydelig  saa'  de 
stærke  Traadforhugninger.  Hvert  Øjeblik  ventede  vi, 
at  en  Regn  af  Kugler,  Granater  og  Shrapnells  skulde 

slaa  os  i  Møde.  Men  Russerne  vilde  aabenbart  lade 
os  komme  godt  frem,  saa  de  meget  lettere  kunde 
tage  hver  enkelt  paa  Kornet. 

Vadende  gennem  den  vaade  Kornmark  naaede  vi 
endelig  frem  til  Traadforhugningen,  hvor  der  blev 
givet  Ordre  til  at  lægge  sig  plat  ned  til  Jorden,  me- 
dens de,  der  var  forsynede  med  Sakse,  blev  sendt 
frem  for  at  klippe  en  Vej  igennem.  Lige  bag  ved  laa 
Skyttegravene.  Underlig  truende  saa'  de  ud,  men 
intet  Liv  rørte  sig  i  dem.  Snart  var  vi  igennem  Traad- 
forhugningen og  nede  i  Skyttegraven,  der  viste  sig  at 
være  forladt  af  Russerne.  Det  maatte  være  sket  for- 
nylig. Rundt  omkring  laa  spredt  Pæle  og  Pigtraads- 
ruller,  som  Russerne  endnu  den  foregaaende  Aften 
havde  arbejdet  med.  I  Skyttegraven  laa  alle  Haande 
Genstande,  som  Russerne  havde  forladt.  Feltflasker, 
Brød,  Masser  af  Patroner,  Tobak,  Spader, 
Økser  etc.  etc. 

Imidlertid  befrygtede  vi,  at  Russerne  maaske  hav- 
de sat  sig  fast  i  en  længere  tilbageliggende  Stilling. 
Men  ogsaa  den  var  forladt.  Og  saaledes  passerede  vi 
i  Nattens  Løb  den  ene  Skyttegravslinje  efter  den  an- 
den —  alle  forladt  og  frembydende  samme  triste 
Billede. 

Vi  fik  Befaling  til  at  gaa  længere  frem,  og  efter- 
haanden  blev  det  klart,  at  det  var  Sz.  det  gjaldt.  Vi 
kunde  tydelig  skimte  Byens  hvidkalkede  Kirketaarn  i 
det  Fjerne,  og  til  Højre  og  Venstre  saas  uendelig 
lange  Skyttekæder  dukke  op,  alle  stræbende  imod 
samme  Maal.  Vi  var  forberedt  paa,  at  Russerne  vilde 
møde  os  foran  Byen,  og  efterhaanden  som  vi  nær- 

mede  os  denne,  saas  et  Højdedrag  med  et  bredt 
Mose-  og  Engdrag  foran,  der  —  som  man  skulde  sy- 
nes, maatte  frembyde  en  udmærket  Forsvarsstilling. 
Atter  ventede  vi  hvert  Øjeblik  at  blive  overfaldet  af 
Maskingeværild  og  deslige.  Men  Russerne  lod  stadig 
ikke  høre  fra  sig  i  vor  Nærhed.  Kun  i  det  Fjerne  hør- 
tes af  og  til  en  Buldren,  der  i  meget  lignede  Torden- 
skrald, men  aabenbart  hidrørte  fra  det  russiske  Ar- 
tilleri. Vi  naaede  Randen  af  den  ovennævnte  Mose 
og  fortsatte  Fremrykningen,  stadig  i  lange  udsvær- 
mende Skyttekæder  bag  hinanden.  Patrouiller  blev 
sendt  forud  for  at  sondere  Terrænet.  Men  Russerne 
saa'  vi  intet  til.  Først  da  vi  var  naaet  halvvejs  op  ad 
Bakkeskraaningen  foran  Byen,  slog  en  Regn  af 
Shrapnell'er  og  svære  Granater  os  i  Møde.  Hygge- 
lig var  Situationen  ikke,  da  vi  ventede  Geværild  fra 
Byen.  Men  vi  slap  godt  igennem,  naaede  de  første 
Bygninger  —  usle  Træhuse  — .,  og  holdt  vort  Indtog 
i  Sz.'s  Forstad  gennem  Haver,  ad  Veje  etc.  Russerne 
maatte  have  trukket  sig  tilbage  til  den  modsatte  Side 
af  Byen  eller  videre,  hvorfra  de  nu  bombarderede 
den  Del  af  Byen,  som  vi  rykkede  ind  i. 

Samtidig  med  os  rykkede  andre  Tropper  ind  til 
Højre  og  Venstre  og  snart  udfoldede  sig  et  broget 
Militærliv  i  det  af  os  besatte  Kvarter.  Vort  Kompagni 
gjorde  endelig  Holdt  paa  et  Gadehjørne.  Husene 
rundt  omkring  os  er  skudt  i  Grus.  Vi  har  sat  vore 
Geværer  sammen  paa  Fortovet  og  ligger  nu  og  ny- 
der en  kort  Hvil,  mens  andre  Tropper,  der  aaben- 
bart nu  skal  have  Teten,  rykker  forbi. 

Klokken  er  nu  9,  hvad  Dagen  vil  bringe,  véd  vi 

ikke.  Det  siges,  at  Russerne  endnu  holder  sig  i  den 
modsatte  Udkant  af  Byen,  hvorfra  der  af  og  til  lyder 
Gevær-  og  Maskingeværild. 

Inden  ret  længe  gaar  Turen  videre. 

Den  Del  af  Byen,  som  vi  er  kommet  igennem,  er 
saa  godt  som  mennesketom.  Alle  Husene  er  forladt. 
Kun  hist  og  her  ses  en  gammel  Kone.  Da  vi  drog  ind 
i  Byen,  saa'  vi  Indbyggerne  drage  bort  med  deres 
„Hab  und  Gut",  usle  Pjalter,  lidt  Fjerkræ  og  deslige. 

I  et  Hus  lidt  længere  fremme  i  Gaden  har  en  Mo- 
der  med  sine  tre  Børn  søgt  Tilflugt  i  Kælderen.  Og 
se  der  kommer  et  Par  Smaabørn  løbende  hen  ad  Ga- 
den, nysgerrig  betragtende  de  Fremmede  og  tilsyne- 
ladende ikke  ænsende  Granaterne,  der  slaar  ned 
hist  og  her. 

Ja  saadan  gik  det  til,  da  vi  indtog  det  haardt  om- 
stridte Sz.  Andre  Tropper  har  vistnok  i  Nattens  Løb 
haft  enkehe  Smaasammenstød  med  Russerne,  men 
det  er  øjensynlig  det  tyske  Fremstød  mod  M.  og  R. 
i  de  sidste  Dage,  der  har  tvunget  Russerne  til  at  røm- 
me Stillingen. 

Hvis  jeg  faar  Lejlighed  til  at  afsende  disse  Linjer, 
før  det  viser  sig,  hvad  Dagen  yderligere  vil  bringe, 
gør  jeg  det.  Jeg  skal  nok  saa  snart  som  muligt  lade 
en  Fortsættelse  følge. 

Med  mange  Hilsener  til  Eder  alle.  — n. 

»Efter  Slaget.« 

Russisk  Polen,  den  3.  August  1915. 

Vi  staar  med  vort  Batteri  svære  Felt- 

Haubitser  i  Stilling  paa  en  fri  Plet  i  en  Skov.  Vi  er 

her  som  eneste  svære  Artilleri  og  beskyder  sammen 
med  Feltartilleriet  de  russiske  Stillinger  i  en  foran- 
liggende Landsby.  Vi  afgiver  en  morderisk  Ild  i  to 
Timer,  saa  lyder  Signalerne  fra  Infanteriet,  et  Tegn 
til  at  Artilleriet  skal  holde  inde  med  Skydningen,  In- 
fanteriet gaar  frem  til  Storm.  Henimod  Middag  er  de 
fjendtlige  Stillinger  tagne,  og  vi  kører  videre  frem 
mod  Nord.  Vi  gør  Holdt  foran  de  af  vort  Infanteri 
tagne  russiske  Stillinger. 

Her  har  desværre  mange  af  vore  Infanterister  fun- 
det Døden  for  deres  Fædreland.  Paa  et  Sted  ligger 
to  Officerer  Side  om  Side,  den  ene  død,  den  anden 
er  saaret.  I  den  samme  Linje  ligger  der  ogsaa  fire 
Menige,  faldne  ved  hinandens  Side.  Af  deres  Uni- 
form ser  man,  at  de  ikke  ret  længe  har  været  med 
i  Fronten.  De  er  øjensynligt  alle  fire  bleven  truffet 
af  en  og  samme  Shrapnell. 

Paa  en  højere  liggende  Mark  med  Lupiner,  har 
Fjenden  haft  sine  Maskingeværer  staaende,  og  under 
god  Dækning  har  han  herfra  kunnet  nedmeje  vore 
fremstormende  Tropper 

Jeg  gaar  ind  i  en  Abildgaard,  hvor  der  findes  tre 
tildækkede  russiske  Skyttegrave.  En  Del  af  dem  er 
fuldstændigt  jævnede  af  Granaterne  fra  vort  Batteri; 
vi  har  nemlig  haft  dette  Afsnit  under  vor  Ild.  Alle 
Æbletræer  er  næsten  uden  Undtagelse  blevne  mere 
eller  mindre  beskadigede  af  Granatsplinterne;  en- 
kelte er  endog  rykkede  op  med  Rode.  Den  dejlige, 
endnu  umodne  Frugt  ligger  spredt  rimdt  om  i  Haven, 
vel  nærmest  rystede  ned  ved  Detonationen  af  Projek- 
tilerne. 

At  den  demoraliserende  Virkning  paa  dette  Sted 
vel  nok  har  været  størst,  kan  man  slutte  af  de  mange 
Geværer,  som  med  Bajonetten  i  Jorden  staar  bag 
ved  de  rømmede  Grave.  Paa  et  Sted,  hvor  et  Æble- 
træ har  staaet,  rager  et  sønderflænget  Ben  af  en  Rus- 
ser op  af  Jorden.  Lidt  længere  til  Venstre  ligger  der 
to  Russere  ved  Siden  af  hinanden. 

Den  ene  ligger  med  Ansigtet  nedad  og  har  allerede 
udaandet.  Han  er  bleven  ramt  og  har  været  død  paa 
Stedet;  havde  han  ikke  været  det,  havde  han  vendt 
sig  om  paa  Ryggen,  det  gør  den  Saarede  i  Reglen, 
naar  han  er  i  Stand  dertil. 

Den  anden  er  haardt  saaret  i  Underlivet  og  er  ikke 
ved  Bevidsthed.  Der  er  ikke  megen  Udsigt  til,  at 
han  kan  leve.  Desværre  er  jeg  ikke  i  Stand  til  at  yde 
ham  nogen  Hjælp,  men  Sanitets-Soldaterne  er  her  i 
Nærheden  og  søger  efter  Saarede,  og  de  finder  og- 
saa  ham. 

Nu  faar  vi  Ordre  til  at  køre  videre  frem,  Rytterne 
bestiger  deres  Heste  og  Batteriet  sætter  sig  i  Bevæ- 
gelse i  nordvestlig  Retning.  Medens  Batterie-Chefen 
rider  forud  for  at  finde  en  passende  Stilling  til  Bat- 
teriet, gør  vi  Holdt  i  en  afbrændt  Landsby.  Solens 
røde  Skær  er  ved  at  forsvinde  i  Vest.  En  ensom 
Infanterist  vandrer  hen  ad  Vejen  ud  over  Markerne 
med  et  simpelt  Trækors  under  Armen,  det  eneste 
som  kommer  til  at  pryde  den  lille  Høj  derude,  hvor 
de  jordiske  Rester  af  en  falden  Kammerat  hviler. 

Vi  kører  videre  frem  og  bringer  vore  Haubitser  i 
Stilling  i  en  Havremark.  Det  gør  rigtig  ondt  i  en  ved 

at  se  alle  disse  Køretøjer  køre  igennem  og  ødelægge 
det  dejlige  modne  Korn,  men  det  er  jo  Krig. 

De  til  Betjening  af  Haubitseme  nødvendige  Mand- 
skaber bygger  deres  Telte  op  i  Nærheden  af  disse, 
Resten  føres  tilbage  ned  i  en  Eng  bag  Batteriet  og 
indretter  sig  det  saa  hyggeligt  som  muligt  paa  den 
dem  anviste  Plads.  Rundt  omkring  paa  andre  Bivuak- 
pladser hører  man  i  den  stille  Aftenstund  Jernpæle- 
ne, ved  hvilke  Hestene  bindes,  blive  nedrammet  i 
Jorden. 

Frontlinjen  kendetegnes  ved  Skæret  af  mange  Ilde- 
brande, som  af  og  til  blandes  med  Skinnet  af  hvide 
Lyskugler.  Fjenden  sender  nogle  Granater  af  temme- 
ligt svært  Kaliber  herover.  Saa  bliver  alt  roligt.  Kun 
af  og  til  høres  enkelte  Geværskud  fra  en  Patrouille, 
som  mener  at  have  iagttaget  noget  mistænkeligt,  som 

kunde  bringe  vor  Sikkerhed  i  Fare. 

Jacob  Petersen 
fra  Stevning. 


1  Le  Prétreskoven. 

V.  .  .  .,  den  20.  Juni  1915. 

Der  er  jo  nu  næsten  forløben  2  Maaneder,  siden 
jeg  skrev  sidst,  og  der  har  i  denne  Tid  i  krigerisk 
Henseende  ikke  været  stort  at  berette  om. 

Naar  alle  Smaating  er  indkøbt,  eller  Pengene  slup- 
ne op  gaar  Marchen  igen  tilbage  til  Skovlejren  eller 
Skyttegraven.  Man  kan  i  en  saadan  Trop,  der  har 
lejret  sig  langs  Fortovet,  høre  alle  mulige  Mundarter, 
og  især  har  jeg  moret  mig  over  den  svabiske  Dialekt. 

Søndagen  bruges  til  Gudstjeneste  eller  „Partie- 
Promenade".  Børnene  leger  paa  Gaden  som  der- 
hjemme, og  deres  Sange  og  Runddanse  kan  samle  en 
hel  Skare  af  interesserede,  skæggede  Soldater,  hvis 
Tanker  nok  vandrer  mange  Mil  derhjem  til  deres 
egne  Smaa.  Dog  ofte  forstyrres  det  fredelige  Billede 
af  en  fransk  Granat,  der  søger  sine  Ofre  blandt  alle : 
Krigsmænd,  fredelige  Borgere  eller  uskyldige  Børn. 
I  den  senere  Tid  skyder  Franskmændene  dog  kun 
sjældent  efter  Byerne  bag  vor  Front,  af  den  Grund, 
at  der  for  hver  Granat,  de  sender  ind  i  Byerne,  sen- 
des en  tysk  til  Pont-å-Mousson. 

J.  G. 


I  Skiernevice. 

Skyttegraven  ved  R.  .  .  .,  27.  Juni  1915. 

Der  findes  kun  enkelte  Stenbygninger  i 

Byen,  som  ejes  af  den  mere  velstillede  Del  af  Befolk- 
ningen, Jøder  allesammen.  De  mindrebemidlede  Jøder 
bor  i  nogle  usle  Træhytter,  som  kun  har  Plads  til  en 
Dagligstue,  Sovekammer  og  den  uundværlige  Butik. 
Thi  Høker  er  enhver  Jøde  her.  Manden  staar,  saa  lang 
Dagen  er,  i  en  lang  fedtet  Slobrok  —  som  alle  mand- 
lige Jøder  bærer  lige  fra  den  mindste  Purk  —  og  fal- 
byder sine  Varer  til  store  Priser.  Hvem  der  holder 
lidt  paa  Renlighed,  køber  ikke  noget  hos  Jøden,  thi 
Renlighed  er  hans  svage  Side.  Tillige  har  Jøden  en 
egen  Lugt  ved  sig,  og  den  naar  helt  ud  paa  Gaden. 
Jeg  foretrækker  Lugten  af  en  Mødding,  den  er  da 
mere  hjemlig. 

Gaderne  er  nok  brolagte  men  er  lige  saa  fulde  af 
Huller  som  et  gammelt  Baasegulv  hjemme  hos  os, 
hvor  det  endnu  ikke  er  blevet  erstattet  af  Teglstene. 
Men  Militærmyndighederne  er  ved  at  reparere  Ga- 
derne efter  tysk  Mønster,  ligesom  de  ogsaa  har  op- 
bygget alle  Bøndergaardene  herfra  til  den  tyske 
Grænse. 

Efter  denne  Skildring  af  Byen,  kan  Du  nok  for- 
staa,  kære  „Hejmdal",  at  den  ikke  har  nogen  Til- 
trækningskraft for  os  Landmænd,  som  elsker  Livet 
i  den  frie  Natur.  Vi  er  4  Nordslesvigere  her  ved 
Kompagniet.  Har  vi  flere  Timer  fri,  saa  gaar  vi  langt 
ud  paa  Marken,  og  lægger  os  i  Græsset.  Samtalen 
drejer  sig  saa  naturligvis  om  Oplevelser  og  Minder 
fra  Hjem  og  Hjemstavn.  Thi  vel  har  vi  elsket  vor 
Hjemstavn  før,  men  vi  elsker  den  dobbelt  nu,  hvor 
vi  er  saa  langt  fra  den.  Men  vi  haaber  jo  alle  at  kom- 
me hjem  i  en  nær  Fremtid,  lige  saa  sunde  og  raske 
som  vi  er  for  Tiden. 

En  hjærtelig  Hilsen  til  alle  Venner  og  Bekendte 
derhjemme  og  i  Felten  fra  undertegnede  Nordsles- 
vigere. 

Carl  Thiede,  Brendstrup:  Theodor  Skov,  Brendstrup;  Iver 

Nielsen,  Arnum;  Jørgen  ALBRECHTSEh,  Rotbøl  pr.  Øster 

Lindet. 


En  Hilsen  paa  Vers  til  dem  derhjemme. 

V.  .  .  .  .,  23.  Juli  1915 
Ensomt  i  „Stuen"  sad  jeg  og  skrev 
til  en  Ven,  der  til  Krig  ogsaa  indkaldt  blev. 
Korporalen  lægger  med  knappe  Ord: 
„Nicht  viel.'^'  Dagens  Post  paa  mit  Bord. 
Begærlig  jeg  efter  Pakken  rækker, 
den  kendte  Haandskrift  Forventning  vækker. 
Ej  blev  jeg  skuffet.  Forfriskning  for  Aanden 
i  Brevform  havde  jeg  nu  i  Haanden. 
Det  vakte  Minder  om  Land  og  Hjem, 
egen  Barndom  og  Drengedrøm. 
Åa,  i  mit  lyse  Hjem  i  Nord, 
hvor  blandt  Lyng  og  Skov  Velsignelse  gror, 
Der  bygger  min  Dreng,  som  hans  Far  engang, 
Møller,  og  andet,  Dagen  lang. 
„Stumpen"  jo  kun  saa  lidt  jeg  kender, 
dog  Vorherre  nok  alt  til  det  bedste  vender. 
Stine  tripper  omkring  lidt  stolt 
med  følsomt  Hjerte  og  ej  koldt, 
med  Smil  saa  lyse  som  Moderens  sine, 
—  og  allesammen  er'de  mine.  — 
Til  Slut  en  Hilsen  til  alle  derhjemme 
sendes  fra  Frankrig  J.  .  .  G 


I 

udgivne  af  Harald  Nielsen. 

Engelske  Soldaterbreve 

1. — 4.  Oplag.  Pris:  2  Kroner. 

„Denne  lille  Bog  hører  til  de  faa,  man  gemmer.  Den  er  særpræget  og 
levende. 

Man  sidder  med  den  si|^re  Fornemmelse,  at  netop  saadan  maatte  den 
engelske  Soldat,  denne  særegne  Fyr  Tommy  Atkins,  skrive  om  Krigen 
—  og  netop  ingen  anden  end  han  kunde  det.  De  er  saa  engelske  i  deres 
knappe  Klarhed,  saa  uimponeret  saglige  som  kun  Fag-Soldater  vilde  skrive 
dem,  paa  een  Gang  dulgte  i  deres  jevne  Følsomhed  og  haardhændet 
reelle  og  lysende  i  et  uventet  Smil 

Der  er  en  saadan  uforglemmelig  Rigdom  i  denne  Bog,  at  man  fristes 
til  at  citere  ustandselig 

....  Megen  Digtning  bliver  lille  og  ligegyldig  ved  Siden  af  saadan  en 
simpel  Soldats  Fortælling.  Der  er  i  det  Hele  taget  mere  at  huske  og  lære 
af  denne  mærkelige  Brevsamling  end  af  mange  Bøger  ellers." 

^Berlingske  Tidende.* 

„Harald  Nielsens  lille  Bog  vil  ikke  komme  til  at  savne  Læsere.  Den 
er  i  egentligste  Forstand  et  Budskab  fra  Fronten  i  Frankrig  og  Flandern; 
hver  eneste  Linie  i  den  er  skrevet  af  Mænd,  som  har  været  med,  hvor 
det  gik  varmt  til. 

....  I  nogle  indledende  Bemærkninger  siger  Haraia  Nielsen,  at  den 
saaledes  opstaaede  Bog  efter  hans  Skøn  har  et  fuldkommen  klassisk 
Præg.  Og  deri  vil  Læseren  give  ham  Ret "  ^København.' 

„Den  lille  Bog,  der  hører  til  det  ypperste  i  Aarets  danske  Krigslitte- 
ratur,  faar  yderligere  Værdi  ved  Udgiverens  Indledning,  hvori  han  med 
Finhed  gør  Rede  for  Forskellen  imellem  tyske  og  engelske  Soldater- 
breve  

Bogen  vil  være  kærkommen  for  alle  danske  Beundrere  af  engelsk 
Humor  og  Heroisme."  ^Politiken.* 

„Udvalget  er  foretaget  med  Omhu  og  Indsigt.  Af  alle  disse  Brev- 
stumper er  der  ikke  en,  som  ikke  er  læseværdig  og  som  ikke  giver  sit 
særlige  Lynbillede  af  Krigens  indre  og  ydre  Verden 

En  prségtig  Mandighed  bærer  disse  Breve.  Udtrykket  er  knapt,  men 
Oplevelserne  er  saa  stærke  og  dybe,  at  hvert  Ord  bliver  ladet  med  Kraft 
og  Tyngde,  og  Munterheden  hist  og  her  tilslører  ikke  Billedets  Gru." 

•Illastr.  Tidende' 

„. .  . .  Ved  dag  og  nat  følger  vi  kampen:  patruljeridt,  flugt,  seir  og 
nederlag.  Miner,  kanoner  og  flyvemaskiner.  Og  vi  lærer  at  kjende  den 
engelske  soldat,  hvordan  han  tænker  og  hvordan  han  snakker,  spøker, 
ber  og  dør.  Med  knappe  jevne  ord  er  det  fortalt. 

....  Overhodet  gir  brevsamlingen  en  mangfoldighet  av  smaa  episoder 
fra  krigen;  den  vil  læses  med  stor  interesse."  ,Tidens  Tegn.' 

